
Satele sunt sufletul unui popor. Păstraţi-le! 

NOTA EDITORULUI 


Prototipul clasic al preotului-cărturar, din păcate atât de puţin prezent 
în lumea satului contemporan, părintele loan Spiru s-a îndrăgostit de satul 
Surduleşti la prima vedere, în toamna anului 1940. Doar aşa poate fi explicat 
faptul că la numai patru ani după ce fusese numit preot acolo, de sub 
condeiul sfinției sale ieşea Monografia Satului Surduleşti. Lucrarea avea să 
fie premiată la concursul pentru monografii instituit de către Florian 
Cristescu, directorul Căminului Cultural Judeţean de la Turnu Măgurele. 

Dacă prima formă fusese realizată în 1944, până la terminarea acestei 
lucrări, în 1987, părintele Ioan Spiru a scris şi rescris, documentându-se în 
arhive şi cercetând împrejurimile, nu numai pe perioada cât avea să rămână 
preot acolo, adică până în anul 1954, şi revenind ori de câte ori a avut ocazia 
în satul pe care îi simţise atât de aproape. 

Astfel, după cinci variante succesive a găsit această formă finală, 
care, după alți 25 de ani, vede, iată, lumina tiparului. 

La realizarea demersului său şi-a spus cuvântul experienţa pe care a 
câştigat-o încă din studenţie, când, prin anii 1937-1938, ca participant în 
echipele regale studenţeşti în satele Plopşor (jud. Dolj) şi Cusuiul din Vale 
(jud. Durostor), a primit sarcina de la sociologii Dimitrie Gusti şi Henri 
Stahl să scrie succinte monografii ale respectivelor localități. 

Monografia Satului Surduleşti este scrisă într-un limbaj aparte, ce 
trădează firea poetică a autorului dar în acelaşi timp şi rigurozitatea specifică 
cercetătorului, îmbinare fericită ce face ca lectura să fie uşoară, plăcută şi 
captivantă. Dincolo de acest aspect, valoarea documentară este incontestabilă, 
izvoarele scrise, dar şi cele nescrise, mărturiile directe ale unor localnici, unii 
dintre ei născuți la mijlocul secolului al XIX-lea, se combină şi alcătuiesc un 
tot unitar, recompunând o imagine dispărută a satului. 

Monografia urmăreşte schema clasică a unei asemenea lucrări, fiind 
scrisă în unsprezece capitole. Astfel, primele nouă capitole cuprind: cadrul 
geografic, atestările documentare, evoluția proprietății, evenimentele din 
viața satului, populaţia, instituţiile satului, munca pământului, starea 
materială a locuitorilor şi spiritualitatea satului. 

Capitolul X face referire la satele învecinate: Balaci, Miroşi, Siliştea Nouă 
şi Tecuci, urmărind, pe scurt, vechimea lor, atestarea documentară, proprietarii, 
populaţia, evenimente şi instituţiile fundamentale - şcoala şi biserica. 

Ultimul capitol, al XI-lea, cuprinde „povestea” scrierii monografiei, 
truda şi gândurile autorului faţă de lucrare, fiind urmat şi de o cuprinzătoare 
autobiografie. 

În încheierea acestei note introductive se impun câteva observaţii 
tehnice privind pregătirea pentru tipar a Monografiei Satului Surduleşti. 

Editarea lucrării s-a făcut pe baza principiului minimei intervenţii asupra 
manuscrisului original. Au fost respectate, în cea mai mare parte, lexicul, sintaxa 
şi stilul autorului, intervențiile fiind făcute discret, doar în cazul în care unele 
forme gramaticale şi de punctuație nu mai corespundeau normelor actuale. 

Pentru cursivitatea lecturii s-a renunţat la notele bibliografice de la 
sfîrşitul fiecărui capitol şi acestea au fost introduse la subsolul paginii, dându- 
li-se o numerotaţie continuă şi procedându-se la uniformizarea redactării lor, 
conform normelor academice în vigoare. Acolo unde s-a considerat necesar, 
editorul a intervenit cu note explicative marcate individual. 

Cele şapte documente transcrise, ce privesc istoria satului Surduleşti sau a 
localităților învecinate, au fost reunite într-un capitol separat, intitulat „Anexe”, 
ce mai cuprinde 6 hărți şi 34 de fotografii. 

Hărțile au fost prelucrate cu programe informatice specializate, în 
vederea facilitării observării detaliilor şi a adaptării lor la formatul lucrării. 

Fotografiile originale, unele vechi de peste 70 de ani, au fost supuse, 
după caz, unui atent proces de restaurare şi totodată de prelucrare 
electronică, cu scopul de a le face să exprime cât mai bine imaginile fixate 
pe ele. De asemenea, s-a ales forma introducerii lor la sfârşitul lucrării, în 
locul amplasării în text, pentru evitarea fragmentării acestuia. Textul 
fotografiilor a fost transpus fie de pe cel original, fie de pe înscrisurile aflate 
pe verso, indicându-se şi anul, acolo unde a fost cunoscut. Cele mai multe 
trimiteri la documente, hărți şi imagini ne aparțin. 

Lipsa de interes a autorităților vremii față de asemenea lucrări, apoi 
faptul de care părintele se temea cel mai mult, de pierderea sau uitarea ei 
prin cine ştie ce sertar, dar şi de costurile mari de tipărire ce ar fi fost 
suportate de către autor la o eventuală editare pe cont propriu, l-au 
determinat să-şi exprime dorința de a încredința manuscrisul Academiei 
Române, fapt consemnat în capitolul final. Această dorință nu s-a mai 
îndeplinit şi, pentru că nebănuite sunt căile Domnului, ne-a revenit onoarea 
şi datoria morală ca să ne îngrijim de apariţia lucrării, în preajma aniversării 
a 100 de ani de la naşterea autorului, a cărui memorie o cinstim astfel. 

Nu în ultimul rând, aducem mulțumirile noastre doamnei Sonia 
Angelescu şi domnului Aurel Spiru, fiica, respectiv fiul părintelui loan Spiru, 
pentru bunăvoința de a ne fi pus la dispoziţie manuscrisul şi încrederea acordată 
pentru publicarea lui. 


Pavel Mirea 


noiembrie 2013 


PREFAŢĂ 


A scrie istoria unui sat este un lucru greu şi îți asumi o grea 
răspundere, deoarece satul nu este numai o noţiune ci un organism viu şi 
trebuie să ţii cont de acesta. 

Îţi lipseşte apoi un model care să cuprindă toate capitolele ce ar trebui 
să fie scrise. M-a ajutat totuşi un îndreptar al sociologului Henri Stahl, fără să 
fie însă completi. Mai de folos mi-au fost monografiile sătești publicate de 
diverşi autori, citând mai ales pe regretatul preot loan Răuţescu, întrucât ele îţi 
oferă un exemplu practic de urmat în ceea ce priveşte monografia unui sat”. 

Îţi lipsesc şi documente ale trecutului, care, deşi există la Academia 
Română sau la Arhive, sunt greu de procurat. Abia în ultimele decenii 
instituţiile amintite, au editat o serie de lucrări de mare valoare 
documentară, asupra satelor româneşti!!!. 

Dacă satul despre care vrei să scrii este un sat de câmpie, se ivesc şi 
noi greutăți. lată doar, de ce atunci când m-am hotărât să scriu istoricul 
satului Surduleşti, în urmă cu peste 45 de ani (1943) am luat o grea 
răspundere. Era ca şi cum aş fi căutat în carul cu fân al zbuciumatei noastre 
istorii, acul cu care să însăilez această istorie!”. 

Încet, încet, am reuşit, cu elanul tinereţii şi dragostea de muncă, să 


înlătur o parte din negura ce acoperise trecutul satului, reuşind să încheg o primă 


! Henri Stahl, Monografia unui sat. Cum se alcătuieşte spre folosul căminului cultural (cu 
o prefaţă de Dimitrie Gusti), Bucureşti, Fundaţia Culturală Regală „Principele Carol”, 1939. 
1! Joan Răuţescu, Dragoslavele, ed. a II-a, Câmpulung, 1937. 

1 Documente privind Istoria României (= DIR), B Țara Românească, vol. II, sec. XVI, 
Bucureşti, Ed. Academiei, 1951. 
'Y Indice cronologic nr. 1. Arhiva Mitropoliei Țării Româneşti (1365-1890), vol. IL, Bucureşti, 
Direcţia Generală a Arhivelor Statului (= DGAS), 1961; Nicolae Stoicescu, Bibliografia 
localităților şi monumentelor feudale din România, I - Țara Românească (Muntenia, Oltenia şi 
Dobrogea), |, Craiova, Mitropolia Olteniei, 1970; lon Donat, Așezările omeneşti din Țara 
Românească în secolele XIV-XVI, în Studii. Revista de istorie TX(6), 1956, p.75-95. 


14 


monografie. Nu m-a mulțumit însă şi continuând cercetările şi consultând o serie 
de noi documente publicate între timp, am făcut încă patru variante, până ce am 
ajuns la forma actuală. Pe parcurs, au apărut şi satisfacţiile, deoarece mă 
simțeam în postura pictorilor, care înlăturând fumul vechilor picturi, dau la 
iveală acele minunate fresce ce şedeau ascunse de ochii oamenilor. 

Doream, apoi, prin această lucrare, să aduc un omagiu satului românesc 
şi țăranilor, aceşti oameni care prin sacrificiile şi sângele lor, generaţie de 
generaţie, ne-au păstrat vatra străbună. Monografia de față constituie deci, un 
act de justiţie şi de dragoste faţă de satul românesc şi oamenii lui. 

În încheiere, ţin să aduc un pios omagiu acelor bătrâni ai satului de la 
care am adunat un mare număr de informaţii şi acte, ca şi regretatului 
scriitor Florian Cristescu, de la care a venit îndemnul scrierii monografiei 
satului instituind un concurs în Teleorman, din dorința ca fiecare sat al 
judeţului să-şi aibă monografia sa. De asemenea, acelaşi omagiu eruditului 
preot loan Răuţescu din Dragoslavele, dispărut şi el azi dintre noi, pentru 
sprijinul moral pe care mi l-a acordat ori de câte ori am apelat la dânsul. 

Doresc, apoi, să fac un călduros apel slujitorilor sfintelor altare de a 
strânge, cu grijă şi respect, tot ce interesează satul şi biserica. Nimic nu-i de 
prisos şi totul de folos. Dacă nu avem astăzi o istorie a satelor şi a bisericilor, 
vina este şi a înaintaşilor ce nu ne-au lăsat nimic scris, îngreunând întocmirea 
monografiilor. Este păcat, deoarece istoria satului românesc este, de fapt, însăşi 
istoria poporului nostru, atât de mult se identifică între ele, încât se poate afirma 


că istoria neamului nostru nu este altceva decât o istorie a satului românesc. 


Preot econom stavrofor, 


Ioan Spiru, 


Alexandria 


CAPITOLUL 1 


1.1. Aşezarea satului 


Satul Surduleşti se află situat în partea de sud a județului Argeş, chiar 
în hotar cu judeţul Teleorman, de care a aparținut până la reînființarea 
judeţelor, în 1968. Se află la o distanță de numai câţiva zeci de metri de 
satul Burdeni din judeţul Teleorman. Este străbătut de pârâul Burdea şi tot 
prin sat trece şoseaua naţională Roşiorii de Vede - Costeşti - Piteşti, iar pe la 
marginea estică se află calea ferată, cu aceeaşi direcție ca şi şoseaua 
amintită, având şi haltă proprie, „Halta Surduleşti” (Harta 1). 

Se află situat în partea de nord a câmpiei dunărene, cunoscută sub 
numele de Câmpia Găvanu-Burdea, ce se continuă până aproape de Costeşti. 
Are o suprafață de 1200 km pătraţi, iar solul este format din loess, podzol şi 
sol roşcat, dominând vegetaţia lemnoasă, forestieră. Câmpia aceasta este 
relativ înaltă, un mic podiş care la Surduleşti are cota de 145-150 m, la 
Balaci 135 m şi la Strâmbeni 155 m. Este brăzdată de râurile Vedea şi 
Teleorman ca şi de pâraiele Cotmeana, Tecuci, Burdea, Zâmbreasca, 
Câinelui, de asemenea, de numeroase văi şi vâlcele ce au favorizat prezenţa 
omului încă din zorii istoriei umane. Este uimitor cât de repede se dezvoltă 
văile, încât le poţi urmări cu ochii cum se lărgesc, se adâncesc şi cum îşi 
schimbă peisajul în numai câteva sute de metri, datorită şuvoaielor de apă ce 
rod uşor lutul moale al acestei câmpii”. Din această cauză, aspectul fizic al 
pământului de la Surduleşti este destul de variat, şes, văi şi vâlcele iar lunca 
pârâului Burdea, îngustă, destul de sinuoasă, pârâul formând în stânga şi în 
dreapta lui maluri înalte. Din această cauză, oamenii folosesc deseori în 
vorbirea curentă expresiile: „mă duc” sau „vin de la deal”. 

Satul şi-a durat casele pe meandrele pârâului Burdea, dând impresia, 
datorită luncii înguste şi întortocheate, că este situat pe dealuri, aşa cum de 
altfel îl menționează, în sec. XIX, vechile documente. 

Varietatea geografică îi dă o notă plăcută, mai ales în zilele de vară. 
Toamna, în schimb, când zilele sunt senine şi limpezi, din marginea nordică 
a satului, se zăresc munţii Făgăraşului, cu nostalgice amintiri. 

Terenul este destul de accidentat şi în afara satului. Spre est, se află 
valea pârâului Tina, hotar cu satele Râca și Siliştea Nouă (Gumeşti). În acest 
pârâu se pierd vâlcele Pietrişului şi Trei Vâlcele. Dincolo de calea ferată, 


! Atlas Geografic al RSR, Bucureşti, Ed. Didactică şi Pedagogică, 1965, p.27-29. 
? loan Spiru, Câmpia Teleormanului, în Terra, Bucureşti, 1974. 

mai aproape de sat, se află vâlceaua Burliştea, iar spre apus, dincolo de sat, 
sunt vâlcelele: Drăgociul Mare, Drăgociul Mic şi Valea Bălăcelului, în care 
se pierde şi Vâlceaua Ulmului. Bălăcelul face hotarul cu satele Tufeni şi 
Tecuci. 

Suprafaţa satului şi a terenului său de muncă agricolă are forma unui 
dreptunghi, tăiat în două părți inegale ca mărime de pârâul Burdea. Partea 
mai întinsă se află la vest de sat iar partea mai mică la est, spre valea 
Câinelui. Laturile cele mari sunt de la est la vest iar cele mici, la sud şi la 
nord. Din valea Tinei, terenul este câmp neted până în vâlceaua Pietrişului, 
iar ceva mai la stânga, se formează vâlceaua Părului, care se bifurcă spre 
valea Tinei. De la vâlceaua Pietrişului, iarăşi şes până în vâlceaua Burliştei 
şi de aici, până în sat, iarăşi şes, coborând apoi în lunca pârâului Burdea. 

Pârâul Burdea izvorăşte din comuna Şerboieni, Argeş şi face parte 
din bazinul hidrografic al râului Vedea, cu o suprafață de 5450 km pătrați, el 
însuşi având o lungime de 215 km. Lungimea pârâului Burdea este de 
85 km, făcând confluență cu râul Vedea, după ce face un ocol pe lângă fosta 
cetate geto-dacă, lângă satul Albeşti. Până la Miroşi, Burdea are valea seacă 
mai tot timpul, numai la nord de Miroşi are un fir de apă ce curge şi spre 
Surduleşti, alimentat de câteva izvoare subterane. 

Vara este un firicel de apă, dar când plouă torențial şi se topesc 
zăpezile, devine un torent mânios, umplând lunca întreagă, vuind zi şi 
noapte până ce se potoleşte viitura. În astfel de zile, satul este complet izolat 
deoarece nu se mai circulă dintr-o parte într-alta, decât cu albiile 
transformate în bărci (Foto 1, 2). Bucuria tineretului, mai ales vara, fiindcă 
are unde să se scalde şi să se plimbe cu albiile luate de acasă, spre spaima 
mamelor. Malul drept este mai înalt şi mai aproape de firul apei, în vreme ce 
malul stâng este mai domol şi departe de cursul apei. 

Din luncă se urcă prin sat şi se iese la „deal”, adică la câmp neted 
până la vâlceaua Drăgociului, cu începutul la Miroşi, unindu-se cu 
Drăgociul Mic şi formând apoi o singură vale, până ce se varsă în Burdea, 
lângă pădurea Drăgociului. Din vâlceaua Drăgociului, urci şi mergi pe 
câmpie cale de încă doi km şi jumătate, până în vâlceaua cea mare a 
Bălăcelului, care face hotar cu lotul Tufenilor şi Tecuciului. Cândva, 
vâlceaua Bălăcelului, ca de altfel toată această parte a câmpiei, a fost 
acoperită de păduri. Doar la Bălăcel mai creşte, ici-colo, stejăriş, amintind 
de pădurile de altă dată. 


* Atlas Geografic al RSR, p.28. 

Satul se află situat într-una din cele mai populate regiuni din ţară, 
media locuitorilor pe kilometrul pătrat fiind de aproape 100 de locuitori”. 

Satele vecine cu Surduleştiul sunt: Miroşi, la 1 km nord, iar gara 
Miroşi la 5 km, la sud satul amintit, Burdeni, situat în preajma pădurii 
Drăgociului, iar mai la sud, la 6 km, se află satul Balaci, fostă reşedinţă de 
plasă. Spre sud-est, se află gara Balaci, la 4 km şi în aproprierea gării se află 
un mare complex pentru copiii fără familii sau descompletate şi unde, în anii 
celui de-al doilea război mondial, a existat un mare aeroport. 

La vest, se învecinează cu satul Tecuci, situat la aproximativ 5 km 
distanță, peste câmp. Tot spre vest, se află satul Tufeni, la circa 8 km 
distanță, pe valea râului Vedea. Ceva mai jos, este satul Stoboreşti, iar spre 
nord de Tufeni, satele Mozăceni, Bârla, Cioceşti şi Urluieni, situate pe 
frumoasa vale a râului Cotmeana. La Urluieni, sus pe terasă, se mai văd şi 
azi ruinele fostului castru roman şi părți din valul „Transalutan” şi din 
„Brazda lui Novac”%, ce se întretăiau aici“. La est se învecinează cu fostul 
sat Siliştea Gumeşti, azi Siliştea Nouă”, iar spre nord-est cu satul Râca. 

Cel mai apropriat oraş este Costeştiul, la circa 22 km nord, important 
nod feroviar. Până la raionarea din 1955, când satul a ţinut de judeţul 
Teleorman, oraşul cel mai legat de sat era Roşiorii de Vede. Acum, centrul 
administrativ este Piteştiul, după cum, până la raionarea amintită, fusese oraşul 
Turnu Măgurele. Capitala țării, este situată la aproximativ 100 km drum drept 
şi 136 km pe calea ferată Surduleşti - Roşiorii de Vede - Bucureşti. 

Situat în plină câmpie, vara, soarele copleşeşte totul sub razele 
arzătoare, prefăcând drumurile şi potecile în pulberi de praf, ridicate de 
vârtejuri pe deasupra câmpului. Toamna şi după topirea zăpezilor, câmpul şi 
ulițele satului sunt, în schimb, torente de noroi, greu de răzbătut chiar de la o 
casă la alta. 

De la 14 octombrie, din Vinerea Mare, cad primele brume şi oamenii 
se trag la adăpost, în timp ce hogeagurile caselor prind a ispiti vremea, 
fluturându-şi fumurile în văzduhul trist şi în cârâitul ciorilor. 


* Geoorafia economică a RPR, Bucureşti, Ed. Ştiinţifică, 1957; Atlas geografic al RSR, p.57. 

O.G. Lecca, Dicţionar istoric, arheologic şi geografic al României, Bucureşti, 
Ed. Universul, 1937, p.58. 
* Am cercetat castrul roman aşezat în dreapta râului Cotmeana în anul 1948. Am mai putut 
vedea, de asemenea, pe terasă, dincolo de malul stâng al râului Cotmeana, urme din 
„Brazda lui Novac” sau „Troianul”, pe o distanță de aproximativ 150 m, în aproprierea 
Vâlcelei Murgului. La aproximativ 2 km spre est, în valea Viilor, valul apare iar şi este 
cunoscut de localnici sub numele de „Troianul Mic”. 

7 În prezent s-a revenit la denumirea Sileştea-Gumeşti (n.ed.). 

1.2. Clima, flora şi fauna 


Clima este comună Câmpiei Române, cu alternanță de ierni grele şi 
ierni uscate. Când sunt ierni grele, Crivăţul e la el acasă şi aduce ninsoare, 
aşa cum a făcut-o în luna februarie din anul de pomină 1954. Primăvara bat 
vânturi reci dinspre răsărit sau secetoase dinspre apus, din care cauză țăranii 
le-au numit, cu bună dreptate, „traistă goală”. Din cauza vânturilor reci, care 
bat şi în luna martie şi în primele decade ale lunii aprilie, porumbul se 
seamănă la sfârşitul lunii, dar mai ales în luna mai. Primăvara e scurtă şi 
trecerea de la iarnă spre vară, apare brusc. Cele mai multe ploi cad în luna 
mai şi poporul are zicala: „plouă în mai, se face mălai! ”. 

În iulie şi august sunt ploi de vară, scurte şi repezi, cu fulgere şi 
uneori cu grindină. Când plouă în aceste luni, se asigură recolta de porumb. 
În septembrie e timp frumos şi uscat şi drumurile se transformă în pulberi de 
praf şi uneori vântul provoacă vârtejuri ca într-o joacă. Ploile încep în 
octombrie iar timpul se răceşte brusc la Vinerea Mare, 14 octombrie, când, 
de regulă, cade şi prima brumă, al cărei sărut, cum spune cântecul popular, 
ucide unde cade. les cojoacele la purtare şi încep să fumege hornurile 
caselor. Vin zile reci şi uneori zăpada cade pe la sfârşitul lui decembrie sau 
în ianuarie. Acum Crivăţul iese din bârlog, plesneşte din bici şi goneşte 
zăpezile să-şi facă datoria, astupând câmpurile şi troienind drumurile. 

Din februarie, iarna, zice poporul, „şi-a tocit dinții” şi-i nădejde de 
primăvară deşi „Babele” şi „Moşii” din martie mai dau de furcă oamenilor. 
În aprilie încep să înverzească pomii şi gătindu-şi ramurile cu florile 
caişilor, vişinilor, începe marea taină a cununiei din natură. Doar salcâmii 
înfloresc ceva mai târziu. Căldura creşte, soarele devine disc de foc şi 
începând din iunie coace pâinea câmpului, încât de Sân Petru, intră oamenii 
cu secerile în grâu. Până la Sfântul Ilie era gata secerişul, se strângeau snopii 
în şir şi la începutul lui august, batozele începeau treieratul, sus pe islaz, la 
Ion Diliţă (Foto 7, 8). 

Porumbul leagă în august şi se culege, de regulă, la sfârşitul lui 
septembrie şi începutul lui octombrie. Cu toate că este la şes, satul se bucură 
de o climă sănătoasă iar apa este de o calitate foarte bună. Clima sănătoasă, 
oameni sănătoşi în Surduleşti! 

În sat sunt cultivate: grâul de toamnă, orzul, ovăzul, mazărea, floarea 
soarelui, porumbul, puţină cânepă iar printre rândurile de porumb se 
seamănă fasole şi dovleci. Îi merge bine şi tutunului şi ricinului, deşi sunt 
destul de puţin cultivate. Prin grădini se cultivă: fasolea, ceapa, usturoiul, 
roşiile, vinetele, ardeii, castraveţii, dovleceii şi mai puţin cartofii. 

Până la colectivizare se cultiva şi vița de vie, foarte puţin, doar 15 ha, 
dar şi pomi fructiferi, mai ales pruni, în 1942 fiind recenzați 2437 de pomi, 
pruni, meri, peri, gutui, vişini, caişi, nuci şi 1750 de corcoduşi. 

Plantele naturale sunt cele care fac trecerea de la deal spre vale: trifoiul 
roşu, trifoiul alb, aglica, garofița de câmp, păişul de livadă, sunătoarea, coada 
şoricelului, traista ciobanului, orzul şoricesc, jaleşul. Printre grâne cresc: ciocul 
berzei, macul, albăstrița, neghina, măzărichea, muştarul sălbatic, muşeţelul, 
pălămida etc. iar prin bălți şi băltoace: pipirigul, mătasea broaştei, lintiţa, 
şovarul, papura etc. Pe terenuri virane şi prin grădini cresc: mohorul, laptele 
cucului, pălămida, ştevia, urzica, iar prin pădure: ghioceii, viorelele, rodul 
pământului, urzica, brânduşa, floarea Paştelui, cicoarea, mărgăritarul, 
margaretele, fragii, iarba mare şi diferite specii de ciuperci bune sau 
otrăvitoare iar pe scoarța copacilor iasca şi muşchiul. Prin ghivece şi prin 
grădini femeile îngrijesc: muşcate, gura leului, busuioc, garoafe, stânjenei, 
crini, trandafiri, petunii, lemnul domnului, crăiţe, călțunaşi, ochiul boului. 

Ca vegetație arborescentă există: stejarul sau gârnița, ulmul, frasinul, 
salcâmii, teiul, plopul, jugastrul, păducelul, trandafirii sălbatici. Cândva a 
crescut şi fagul. 

Printre animalele şi păsările domestice, atât de obişnuite în satele 
româneşti, sunt: vaci, boi, oi, cai şi foarte puţini măgari, găini, rațe, gâşte, bibilici. 

Dintre animalele sălbatice, iepurele este vânat de om, de ulii şi de 
ciori, iar gerurile şi zăpezile târzii îi distrug puietul şi îl goneşte până în sat. 
Dacă nu ar fi iute la fugă şi, în ciuda multelor sale necazuri, zglobiu şi 
Jucăuş, şi-ar fi pierdut de mult urma. Vulpea şi bursucul sunt destul de rari, 
lupul a dispărut, dar a rămas amintirea lui din vremurile de altă dată, când 
trăia prin pădurile atât de dese din jurul satului. Acum, au apărut, în schimb, 
căprioarele şi tot aici, în pădurea Miroşeanca, trăieşte pârşul, o „jucărie” 
drăgălaşă, şoarece de arbori, cu coada stufoasă ca de veveriță. Mai trăiesc: 
ariciul şi dihorul, şobolanii de casă şi cei roşii de câmp, şoarecii, şerpii, 
şopârlele, broaştele țestoase mici de apă şi tot în pârâul Burdea, salamandra 
de şes, cu pete gălbui pe pântec şi nelipsitele lpitori. Dintre păsări, dropia a 
dispărut după 1954. Tot dispărută este potârnichea, pitpalacul şi nu prea 
departe de dispariţie ciocârlia, din cauza erbicidelor. În schimb, s-au 
aclimatizat fazanii şi pescăruşii care urcă până aici în căutare de hrană. 
Nelipsite din peisaj sunt ciorile negre, ciochiţele, foarte rar ciorile grive. 
Obişnuiţi şi tot mai numeroşi sunt guguştiucii, ca şi graurii, care s-au 
înmulțit şi fac prăpăd prin vii. Mai amintesc: vrăbiile, ciocănitorile, pupăza, 
cucul, sticleţii, puţine berze şi până mai acum câţiva ani două familii de 
stârci. Rândunica este şi ea frecventă şi foarte rar prigorul, cu frumosul lui 

penaj. Păsări răpitoare sunt: coțofenele, uliul, eretele. Liliecii de noapte au 
devenit foarte rari. 

Ca insecte, amintesc: fluturii, buburuzele sau boii domnului, 
bondarii, albinele, viespile, muştele, bărzăunul, rădaşca cu corn, gândacii de 
casă, păienjenii de casă, de pomi şi de apă şi aceia care trăiesc în pământ şi 
îi scot copiii din ascunzişul lor cu ceară legată cu o aţă. Gânganie ciudată 
este şi groparul, care-şi pune ouăle în bălegar, le face cocoloş şi pe care 
amândoi părinţii îl împing cu greu la adăpost de duşmani. Foarte rar, apar 
licuricii, prin pădure . 


1.3. Denumirile satului 


Nu întotdeauna denumirea actuală a satului, a fost aceeaşi, 
Surduleştiul, fiind o denumire relativ mai nouă şi nici nu se referea la vatra 
actuală a satului, ci numai a părţii locuită de foştii moşneni. Vechea denumire 
a satului a fost Căţeleşti, satul fiind atestat încă din anul 1652, mai 8: 
„Bătieşti, Izvorani, Bârzeşti din jud. Muscel”, fiind amintit alături de aceste 
sate, într-un act de întărire dată lui Radu Logofătu şi fraților săi: „Pentru 
cumpărare de moşie şi rumâni die 

Tot cu această denumire este amintit şi la 1741, când făcea parte din 
plasa Mijlocul, alături de satele Palanca, Strâmbeni, Râca Veche, Râca 
Nouă, Miroşi, Dobroteşti, Tecuci, Balaci, Merişani şi Zâmbreasca. Şi la 
1748, satul şi moşia sa sunt amintite tot cu numele Căţeleşti'”. Hărțile din 
sec. XVIII îl prezintă cu acelaşi nume!!. 

După 1800, satul se divide în Căţeleştiul de Sus şi Căţeleştiul de Jos, 
fenomen de altfel general în judeţul Teleorman, în ceea ce priveşte această 
împărțire a satelor. Căţeleştiul de Sus se afla în vatra actuală a satului 
Surduleşti, locuită de foştii clăcaşi, iar satul Căţeleştiul de Jos, aproape de 
vatra actuală a satului Burdeni, care, de altfel, a păstrat această denumire 
până în anul 1962, când se va reface ulterior cu numele de Burdeni, dar 
locuitorii îi zic şi azi, tot Căţeleşti. 


* Regret că nu m-am ocupat să culeg folclor legat de flora şi fauna locală. 
” Indice cronologic, vol. 1, Bucureşti, DGAS, 1958, p.142. 

Dionisie Fotino, Istoria generală a Daciei (traducere G. Sion), Bucureşti, Imprimeria 
Naţională, 1859, vol. 3, p.170-171; Copie după actele de judecată ale moşnenilor din 
Surduleşti, aflate în muzeul satului Surduleşti. 

'! Biblioteca Academiei Republicii Socialiste România (> BARSR), Secţia Manuscrise - Hărţi, 
ms. 1003, ds. XXVII/ 1790-1791. 

Aceste două denumiri sunt trecute în catagrafia Mitropoliei din anul 
1810!7. Cele două cătune s-au menţinut unite până în anul 1862 când, 
proprietarul Nicolae Guma din Siliştea Gumegşti, va muta cu forţa pe locuitorii 
din Căţeleştiul de Jos în Siliştea. Au rămas însă pe loc aproximativ 10 familii, 
întrucât se aflau pe proprietatea moşierului din Tecuci şi ele dezvoltându-se 
de-a lungul anilor, vor forma actualul cătun Burdeni, după numele pârâului 
Burdea, ce curge şi prin acest sat. 

Cât priveşte Căţeleştiul de Sus, după 1840, se va numi tot mai des: 
„Căţeleşti ce se zice Surduleşti ”. Prin desfiinţarea satului Căţeleştii de Jos 
în 1862, Căţeleştiul de Sus se va unifica cu partea de sat locuită de moşneni 
şi va adopta numele acestuia, Surduleşti. 

Între anii 1830-1845, proprietarii moşiei Căţeleşti din familia Rătescu, 
vor încerca să dea satului numele lor, Răteasca, dar fără succes. 

În schimb, au reuşit acest lucru proprietarii din Tecuci şi din Siliştea, 
Calinderu şi Gumă, adăugând numele lor satelor Tecuci şi Siliştea, şi 
devenite Tecuci-Calinderu şi Siliştea-Gumești. Din anul 1968 se va reveni la 
vechile denumiri !. 

Cât priveşte denumirea de Surduleşti, era partea actuală de sat, locuită 
de foştii moşneni, din partea de nord-vest a actualului sat. Întrucât satul apare 
mai târziu cu această denumire, probabil că, inițial, satul Căţeleşti a cuprins şi 
pe moşnenii satului, dar aşa cum s-a întâmplat şi în alte sate, moşnenii şi-au 
pierdut proprietatea. Au rămas numai moşnenii din neamul Surduleştilor şi 
Besneșştilor care, ulterior, vor forma cătunul Besneşti-Surduleşti. Acest lucru 
îl confirmă şi următoarele rânduri: „Satul Surduleşti a purtat în vechime 
numele de Besneşti, aşa fiind trecută moşia în actele de hotărnicie”*. În 
sec. XIX va rămâne doar denumirea de Surduleşti. 

Şi alte sate din Teleorman şi-au schimbat numele: Zuvelcați în Malu, 
Fântânica în Orbeasca, Târnava în Nanov. 


"> BARSR, ms. 1457; vezi şi loan Spiru, Catagrafia din 1810 a județului Teleorman, în 
Glasul Bisericii, 7-8 şi 9-10, 1974. 

'5 Fenomenul este comun şi în alte zone ale ţării nu numai în judeţul Teleorman. Aşa de 
pildă, boierii Başiteşti au vrut să schimbe numele Târgului Fălticeni în Soldăneşti deoarece 
el se afla pe moşia lor, Soldăneşti (vezi Profira Sadoveanu, Viața lui Mihail Sadoveanu, 
Bucureşti, Ed. Tineretului, 1957, p.89). 

14 George loan Lahovari, C.I. Brătianu, Grigore G. Tocilescu, Marele Dicţionar Geografic 
al României, Bucureşti, Stabilimetul Grafic „I.V. Socec”, 1902, vol. 4, fasc. 3. Vezi şi 
Pantele Georgescu, Dicţionarul Geografic, Statistic, Economic şi Istoric al județului 
Teleorman, Bucureşti, Stabilimetul Grafic „I.V. Socec”, 1889, p.32. 

Între anii 1840-1862, cele două sate, Căţeleşti şi Surduleşti, au 
format o singură unitate administrativă care, după 1864, va fi cunoscută 
doar sub numele de Surduleşti. 

În ceea ce priveşte etimologia cuvintelor Căţeleşti şi Surduleşti, sunt 
de origine latină, Căţeleşti însemnând fie căţel, cățea sau veche horă din 
bătrâni, iar Surduleştiul însemnând surd. De altfel, tradiţia satului leagă 
numele de un strămoş, Albu Surdu. Denumiri înrudite cu Surduleştiul sunt: 
Surdila, jud. Brăila, Surdulesci, măgură la sud-vest de Zimnicea, Surdeni, 
jud. Muscel şi Surdeni, jud. Argeş. 

Ținem să menţionăm că în apropierea satului Surduleşti au mai 
existat trei sate dispărute în sec. XVII-XVIII. Cel mai apropiat de actuala 
vatră a satului a fost satul Găguleşti, amintit la 15609, fiind deja un sat 
„bătrân”, cum îl menţionează documentul în cauză!5. Satul se afla probabil 
între Vâlceaua Burliştei şi actuala gară Balaci, unde, de altfel, s-au găsit 
cărămizi şi ceramică. În sec. XVIII se mai păstra denumirea moşiei 
Găguleasca. Nu ştim ce legătură ar putea să fie între actualul sat Surduleşti- 
Căţeleşti şi fostul sat Găguleşti. Timpul va lămuri acest lucru. 

Celelalte două sate dispărute au fost Stoileşti şi Tutăneasca. Acesta 
din urmă se afla în stăpânirea pitarului Manolache Bălăceanu, ce-l 
cumpărase de la familia Drugănescu. Credem că acest sat va fi fost situat pe 
valea Bălăcelului, către satul Balaci. 


1.4. Vatra veche a satului şi arheologie 


Datorită unor condițiuni favorabile, viața umană a fost posibilă încă 
din cele mai vechi timpuri şi pe meleagurile surduleştene. O dovedesc 
descoperirile arheologice pe care le-am făcut pe teritoriul satului cât şi în 
preajma lui. 

Cele mai vechi descoperiri s-ar putea referi la perioada paleolitică, 
întrucât, pe valea Drăgociului, la o adâncime de câţiva metri, au fost găsite 
silexuri, ce ar fi putut aparține unor oameni, vânători din această epocă. 
Menţionăm că pe teritoriul satului au fost găsite şi resturi fosile de animale. 

Foarte bine documentată este epoca neolitică. Urme de locuire umană 
din această epocă am identificat la „Măgura din Izlaz” şi pe vâlceaua 
Burliştea la „Măgura Lupului”. Prima măgură a fost parțial săpată în 1948 de 
arheologul Mircea Petrescu-Dîmboviţa, adus de mine de la Institutul de 
Arheologie din Bucureşti. l-am oferit condiţiile necesare săpăturii şi şanţul 


15 Ştefan Greceanu, Genealogiile documentate ale familiilor boiereşti, Bucureşti, Ed. 
Tipografia cooperativă, 1913, p.97, 193. Vezi şi DIR, B Țara Românească, vol. II, sec. XVI. 

făcut de-a lungul măgurii a scos la iveală mai multe clădiri de suprafață, 
legate de cultura neolitică Gumelnița (Foto 5). Au fost găsite silexuri, un vârf 
de săgeată, răzuitoare şi percutoare, două vase întregi, numeroase fragmente 
ceramice, figurine zoo şi antropomorfe etc.'€ (Foto 6). 

Aşezări din aceeaşi epocă am mai descoperit pe malul Vâlcelei 
Pietrişului ca şi în marginea de apus a satului, în apropriere de Dealul 
Magaziei. Ceramica de aici ar putea să fie legată şi de epoca bronzului. De 
altfel, o daltă de bronz am recuperat-o din satul Siliştea Nouă, provenită de 
pe Măgura Mantolea'”. Ceramică neolitică am găsit şi în valea Bălăcelului, 
la marginea de apus a satului. 

Epocile fierului, Hallstatt şi La Tene, s-au confirmat prin fragmente 
ceramice descoperite mai ales pe malurile văii Bălăcelului, ceramica având 
caracteristicile atât ale primei epoci ale fierului cât şi ale celei de-a doua 
epoci. O monedă romană republicană, găsită tot la Balaci, cu legenda 
B. CAECIAN pe avers şi CASSI pe revers, constituie încă o dovadă de 
locuire a geto-dacilor pe teritoriul satului. De altfel, şi pe malul terasei ce 
dă înspre balta de la Balaci, dincolo de satul Burdeni, am descoperit 
ceramică La T&ne!?. 

Prezenţa strămoşilor geto-daci, în această regiune o poate dovedi şi 
următoarele denumiri: Burdea, Burdeni, Burlişte, Burleasca ce-ar putea fi 
legate de tribul Burilor localizaţi în ținutul Vâlcii şi Argeşului, adică într-o 
regiune apropriată de Surduleşti””. 

Tot la Bălăcel, am descoperit şi ceramică din sec. IV-VI e.n., din pastă 
roşie cu caneluri dese şi linii trase cu pieptenele. Dar cea mai reprezentativă 
ceramică descoperită pe Bălăcel este aceea legată de cultura arheologică 
Dridu, din sec. VIII-XI e.n. Este lucrată la roată într-o bogată varietate, 
roșcată sau cenuşie, cu ornamente în linii învălurite”!. 

În anul 1980, în colaborare cu Muzeul din Piteşti, am făcut un sondaj 
arheologic în valea Bălăcelului, cu elevii din Surduleşti, cercetând în special 
o aşezare legată de cultura Dridu?. 


“ Mircea Petrescu-Dîmboviţa, Cercetări arheologice la Surduleşti, în Materiale şi 
Cercetări Arheologice, V, 1954, p.526-54. 

Ioan Spiru, Aşezări străvechi în Raionul Roşiorii de Vede, în Materiale şi Cercetări 
Arheologice, VI, 1959, p.695-707. 

* Ibidem p.702. (este vorba despre un denar roman republican emis de Lucius Cassius 
Caecianus, la Roma, în anul 102 î.Hr. - n.ed.). 

? Ibidem. 

% Dumitru Tudor, Oltenia romană, Bucureşti, Ed. Academiei RSR, 1968, p.117. 

* Ion Spiru, Art. cit., p.701. 

” Nu au fost publicate rezultatele cercetărilor. 

Mai notez că pe valea Drăgociului Mic am găsit foarte mult chirpici 
dar nu şi ceramică. 

Ţin să evidenţiez şi faptul că pe valea Bălăcelului şi astăzi plugurile 
scot cărămizi foarte groase, provenite, desigur, de la una sau mai multe 
clădiri, ceea ce ar putea proba existența unui sat aici. O întăreşte şi 
descoperirea unui topor de fier lung de 23 cm şi a unui fier de rariță de 
11 cm. Tot aici s-au găsit cuțite, chei, o dăltiţă de gresie, un pristolnic, 
mărgele etc. Şi tot ca o dovadă a acestei aşezări, s-ar putea lua în 
considerare şi existenţa unei cruci de piatră, înainte de 1880, din păcate 
dispărută. De ea amintea învățătorul Dobre Andreescu, în 1878, când 
răspundea la chestionarul lui Alexandru Odobescu: „În valea Bălăcelului, la 
fântâna Besnii dinspre răsărit, unde se otărăşte moşia Tufeni cu moşia 
Surduleşti, este o cruce de piatră ce se zice că este pusă din vechime de 
Meilă Dragomirescu "2 

În concluzie, se poate afirma cu certitudine că pe vâlceaua Bălăcelului 
a existat o aşezare protoromână între sec. VI-XI, iar în sec. XIII-XVII a existat 
vechiul sat Căţeleşti, aşa cum îl mărturisesc şi bătrânii satului ca datând încă 
de pe vremea tătarilor. Fiind departe de sat, tot bătrânii mi-au spus că aduceau 
apa, în anumite perioade, tocmai din valea pârâului Burdea, în burdufuri de 
piele. Existenţa, aici, a satului încă de pe vremea tătarilor nu este singulară, ci 
poate fi menționată şi în alte sate din judeţul Teleorman: Tătărăşti, Mavrodin, 
Siliştea-Grosu, numite, până în sec. XVI-XVII, Tătari etc. 

Deci, actuala vatră a satului a fost mai întâi pe valea Bălăcelului, loc 
retras şi la adăpost de năvălirile străine, aşa cum de altfel şi alte sate din 
judeţul Teleorman şi-au avut vechile vetre, tot pe firul izolat al unor pâraie 
sau vâlcele. Voi cita, de exemplu, fostele sate: Icoana, Nanov, Şovărăşti, 
Bucureşti (devenit ulterior Mitropolia), situate până pe la 1840, în valea 
izolată a pârâului Nanov”. 

Iată de ce, după părerea mea, istoricii şi arheologii vor trebui să caute 
vechile aşezări româneşti din sec. X-XVI, pe firul văilor şi pâraielor, ce 
ofereau condiții de securitate pentru populaţia românească. 


Ştefan Olteanu, Societatea românească la cumpănă de milenii (secolele VIII-XI), 
Bucureşti, Ed. Ştiinţifică şi Enciclopedică, 1983, p.51. 

” BARSR, Ms.229. 

* loan Spiru, Câteva informaţii asupra unor sate dispărute din jud. Teleorman, în ziarul 
Teleormanul, nr. 2364, 11 septembrie 1982. 


CAPITOLUL II 


Satul Surdulești în secolele XVIII - XIX 


Iniţial, satul şi-a avut casele şi bordeiele în partea dreaptă a pârâului 
Burdea. Este atestat cu numele de Căţeleşti în anul 1652, într-un document 
al domnitorului Radu, fiul voivodului Leon Ştefan. Documentul întărea 
moştenirea lui Radu logofătul şi a fraților săi Ivan şi Avram, feciorii lui 
Stoica logofătul din Batieşti jud. Muscel, să le fie: „ocină în sat, în 
Batieşti... ” Totodată documentul confirma: „și iară să fie slugilor domniei 
mele Radului Logofătul şi fraţii lui, ocină în sat în Căţeleşti, în județul 
Teleormanului, partea lui Şerban şi a Radului, însă stânjeni 160, stânjenul 
câte bani 40, fac ughii 32. Pentru că o au cumpărat de la Stan şi de la frate 
său Radu Dărăbanți şi de la Vlad cel Bătrân şi Stoica şi Albul şi Gligorie, 
drept aceşti bani ce scriu mai Sus, cu Zapis de vânzare şi cu mărturii scrise 
în zapis când au fost cursul anilor 7160 (1652)”% (Doc. 1). 

Din acest document se pot trage şi unele concluzii. Satul Căţeleşti 
exista înaintea anului 1652 şi mulți locuitori ai săi erau moşneni dărăbanţi 
care, siliți de împrejurări şi-au vândut părțile lor de moşie şi au intrat astfel 
în rândul „rumânilor”, adică al clăcaşilor. Suntem, apoi, informaţi asupra 
noului proprietar din Căţeleşti, Radu logofătul şi fraţii săi, feciorii lui Stoica 
logofătul din satul Batieşti jud. Muscel. 

La 8 mai 1665 era dată o întărire lui Radu logofătul şi fraților săi, 
pentru cumpărarea de moşie şi rumâni”. 

Satul Căţeleşti este amintit la 1741, când făcea parte din plasa 
Mijlocul de Sus%. 

La 1748, s-a făcut hotărnicia moşiilor vecine cu satul Căţeleşti. 
Hotărnicii asupra moşiei Căţeleşti au fost făcute la 1775 şi la 1800”. 

Pe Harta Austriacă din 1790-1791“ este trecut şi satul Căţeleşti, 
situat în partea dreaptă a pârâului Burdea, un indiciu prețios deoarece arată 
nucleul în jurul căruia s-a dezvoltat, ulterior, satul. Merită, de asemenea, să 


” DGAS, pergament original, nr. 93/43 (traducere Ion Şucu). 

” Indice cronologic nr. 1. Arhiva Mitropoliei Țării Româneşti (1365-1890), vol. II, 
Bucureşti, DGAS, 1961, p.142, nr.1655. 

% Dionisie Fotino, op. cit. 

2 Acte de judecată ale moşnenilor aflate, în prezent, la muzeul şcolii din Surduleşti. 
 Militarische Carte der Kleinen oder oestereichschen und grossen Walachei - harta 
întocmită de colonelul Fr. Specht, la 1790-1791 (n. ed.). 

amintesc faptul că, atât la nord, cât şi la sud de sat, sunt trecute semne de 
case, ce vor deveni ulterior cătunele Besneşti-Surduleşti şi Căţeleştii de Jos. 
Tot din această hartă, se constată că drumul care lega oraşul Roşiorii de 
Vede cu Piteştiul, trecea pe la vest de sat, actuala şosea fiind mult mai 
recentă (Harta 2). 

Între anii 1760-1780, satul Căţeleşti devine proprietatea boierilor 
Răteşti, prin căsătoria unuia din ei cu Ilinca Bălăceanu, foştii proprietari de 
până atunci ai moşiei Căţeleşti. La 1800, devenea proprietar „,Gherasie 
Călugărul, din neamul Răteştilor”, fiul amintitei Ilinca. În anul 1819, 
Gherasim Rătescu, viitorul episcop de la Buzău, va dona moşia sa nepoatei 
sale Smaranda Bălăceanu, fata paharnicului Nicolae Bălăceanu. Aceasta, 
căsătorindu-se cu Dumitru Drugănescu în anul 1819, va intra în proprietatea 
boierilor Drugăneşti”!. 

Catagrafia din 1810 a Mitropoliei Ungro-Valahiei, arată satul 
Căţeleşti despărțit în două cătune: Căţeleştiul de Jos şi Căţeleştiul de Sus. 
Primul, avea 165 de suflete şi 42 de familii iar al doilea, numai 33 de suflete 
şi 7 case. Populaţia, extrem de puţină, este dovada că în sec. al XVIII-lea un 
grav eveniment provocase scăderea ei. Într-adevăr, desele războaie din 
sec. XVIII, purtate pe teritoriul Ţării Româneşti, au provocat nu numai 
dispariția unui mare număr de sate dar şi o scădere extrem de gravă a 
populaţiei, deoarece în anul 1810, tot judeţul Teleorman nu avea nici măcar 
50000 de suflete“. O indicație în acest sens ar putea să o constituie şi 
urmele de cenuşă, lemn ars, cioburi, descoperite în curțile locuitorilor 
Costică Biţoiu, Tudor Cazacu, Ilie şi Marin Jărăgaie. 

Războiul ruso-turc dintre anii 1806-1812 nu poate fi cauza, deoarece 
luptele dintre ruşi şi turci s-au purtat mai ales în sudul județului. Bănuim, 
mai curând, că distrugerile provocate în sat au putut fi provocate în războiul 
dintre anii 1788-1792. 

Ştim şi din alte documente că din cauza războaielor din XVIII au fost 
distruse şi arse şi satele: Drăgăneşti-Vlaşca, Voievoda, Găuriciu, Moşteni de 
pe Urlui şi Moşteni de la nord de Botoroaga, Poroschia, Bogdana, 
Calomfireşti etc." Tot acum s-ar putea să fi fost distrusă şi biserica veche 
din această parte a satului. Ploile au scos şi scot la iveală, în şanțurile 
drumului din această parte a satului, oseminte umane şi monede, una, din 
1773, bătută la Sadagura. 


*1 Ştefan Greceanu, op. cit., p.177. Gherasie Călugărul este viitorul episcop de Buzău, 
Gherasim Rătescu. 

“ Ioan Spiru, Catagrafia județului Teleorman. 

* Ion Spiru, Câteva informaţii... p.6. 

După anul 1819, moşia Căţeleşti ajunge proprietatea lui Dumitru 
Drugănescu, prin căsătoria lui cu Smaranda, fata paharnicului Nicolae 
Bălăceanu“. 

Această Smaranda a fost căsătorită, mai întâi, cu vătaful Vasilache 
Niculescu, care şi apare la 1831 ca proprietar al moşiei Căţeleşti, aşa cum 
este consemnat în catagrafia acelui an: „satul Căţeleşti este stăpânit de 
vătaful Vasilache Niculescu, Atanasiu Efstatiu şi Nicolae Guma, având 51 
cap de familie şi 14 feciori de muncă ">. 

Textul de mai sus arată că satul Căţeleştiul de Jos avea, la 1831, trei 
proprietari iar Căţeleştiul de Sus, pe Vasilache Niculescu. Din acest act se 
înțelege că o parte din satul Căţeleştii de Jos, cea mai mică, aparţinea lui 
Vasilache Niculescu şi din această cauză locuitorii din această parte a 
satului au rămas pe loc, în timp ce locuitorii din partea de sat aparținând 
moşierului Nicolae Guma vor fi mutaţi cu sila pe teritoriul satului Siliştea în 
anul 1862. 

Procesul acesta de strămutare forțată începuse încă din anul 1854, 
Nicolae Guma nepermițând noului preot, Preda Radu, să se stabilească în 
Căţeleştii de Jos şi aducându-l în Siliştea. Văzând că totuşi locuitorii nu 
cedează, boierul va trimite oamenii lui şi în anul 1862 le distruge bordeiele, 
mutându-i, cu sila, în Siliştea, într-un cătun care şi până astăzi este cunoscut sub 
numele de Căţeleşti. Motivul strămutării locuitorilor se datora dorinţei 
proprietarilor ca să-şi aibă cât mai aproape de ei braţele de muncă ale clăcaşilor. 

Mutarea locuitorilor la Siliştea este amintită şi în rândurile notate pe 
o catagrafie a protoieriei din Turnu Măgurele din 1862: „preoții din Siliştea 
Gumeşti au fost servitori la biserica din comuna Cățeleştii de Jos, dar 
retrăgându-se toţi locuitorii de acolo, la această comună s-au retras şi 
preoții după dânşii.” Aşa se scrie uneori istoria! 

De altfel, mutarea forțată a locuitorilor din satele depărtate de 
conacele boiereşti, devenise o practică comună a moşierilor în prima 
jumătate a sec. XIX. Aşa au fost mutate satele Icoana şi Nanovul în Nanov 
de azi, iar în satul Sovărăşti, tot de pe valea Nanovului, călăraşii stăpânirii 
au dărâmat martacii bordeielor şi le-au dat foc ca să plece obştea”. 

Aşa cum am mai menţionat, în fostul sat Căţeleştii de Jos, au mai 
rămas 9-10 familii, deoarece nu erau pe moşia Siliştea, ci pe moşia 


* Ştefan Greceanu, op. cit., p.177. 

5 Informaţie I. Donat. 

3 Petre Stroescu, Adam Mocanu şi familia lui, Roşiorii de Vede, Tip. Lumina Poporului, 1933. 
“7 Marele Dicţionar Geografic al României, vol. 4. fasc.3, p.243-244. Satul Căţeleştii de 
Jos este amintit ca ținând de Surduleşti până în anul 1862. Multe informaţii am cules, între 
anii 1942-1943, de la locuitorii bătrâni ai satului Burdeni-Căţeleşti. 

Tecuceanca. Şi pe ei au vrut să-i mute proprietarul din Tecuci dar luându-și 
inima în dinţi, clăcaşul Stan Gângoie a plecat la Bucureşti şi a cerut sprijinul 
patriotului om politic Mihail Kogălniceanu şi datorită lui au rămas pe loc. 
Urmaşii acestor familii au format viitorul sat Burdeni situat puțin mai la sud 
de vechea vatră a satului Căţeleştii de Jos. Până în anul 1865, au aparținut de 
satul Tecuci Calinderu şi apoi de comuna Balaci. 

În 1950 satul avea 160 de familii, dar ulterior foarte multe familii au 
părăsit satul mutându-se la oraş, încât în anul 1984 nu a mai funcționat 
şcoală elementară din sat, lipsind copiii. Cei existenţi, câţiva, au făcut 
cursurile fie la Balaci, fie la Surduleşti. 

Între anii 1819-1845, satul Căţeleştii de Sus se afla pe proprietatea 
lui Dumitru Drugănescu, moşie primită în zestre de la a doua sa soţie, 
Smaranda Bălăceanu, aşa cum însemna şi el pe o Cazanie a bisericii din 
Căţeleştiul de Sus: 

„Și am dat-o (Cazania - n.a.) ca să fie la sfânta biserică din Căţeleşti 
şi Răteasca din jud. Teleorman ce o am în zestre de la prea iubita mea 
soțioară Smaranda, fiica răposatului paharnic Nicolae Bălăceanu, din leat 
1819. Mai 2. Dimitrie Drugănescu. Paharnic. 1834. Noie. 22.'*% 

În 1840, în catagrafia din acel an, apare tot ca proprietar al moşiei şi 
satului Căţeleşti, cu 70 de familii. După anul 1845, tot mai mult satul 
Căţeleştiul de Sus se va identifica cu cătunul Surduleşti, mai ales că între 
anii 1838-1848 funcţiona o singură şcoală pentru aceste două sate, care, de 
altfel, erau foarte apropriate unul de altul. Iată de ce, după 1850, apare în 
acte tot mai des denumirea: „, Căţeleşti ce se zice Surduleşti ”. La 1859 apare 
doar satul Surduleşti, cu un număr de 102 familii”. 

Legea din 31 martie 1864 legaliza acest fapt prin înființarea oficială a 
comunei Surduleşti. Cu toate acestea, până în anul 1870, mai existau încă 
doi preoţi şi două biserici în sat. După moartea preotului Stan Bujor din 
fostul sat, Căţeleştiul de Sus se va unifica şi religios, fiind o singură parohie 
în Surduleşti. Şi locuitorii clăcaşi din Căţeleştii de Sus, mai ales după 
împroprietărirea din 1864, doreau să se apropie de foştii moşneni, 
nemaifiind piedici de căsătorie între ei aşa cum erau până atunci, deoarece 
moşnenii nu-şi căsătoreau fetele cu clăcași. 

Cât priveşte satul Surduleşti, al cărui nucleu ni-l arată harta amintită 
din 1790-1791, s-a numit, la început, Besneşti, după numele unei familii de 
moşneni. Dar mai erau şi moşneni Căţeleşti şi Surduleşti, ceea ce este o 


“ Dumitru Drugănescu era fiul lui Scarlat Drugănescu şi al Sultanei, unul dintre cei 7 copii. 
Asupra boierului Drugănescu, vezi mai pe larg în capitolul următor. 
* DGAS, Direcţia generală a Statisticii, ds. 101/1859, f. 50 v. 

indicație că, inițial, şi Căţeleştiul de Sus a fost sat de moşneni, care, pe 
parcursul anilor, au fost deposedați de pământul lor, aşa cum s-au întâmplat 
lucrurile şi în multe alte sate de moşneni. 

Odată satul unificat, după anii 1870-1880, începe să se dezvolte şi pe 
malul din stânga al pârâului Burdea, ieşind la noua şosea, construită în locul 
celei vechi, ce ocolea satul prin marginea lui de vest. Împroprietărirea din 1921, 
ca şi cea din 1945, a dezvoltat şi mai mult satul, mai ales spre sud şi spre est, 
până în aproprierea căii ferate (Harta 3). Şi instituțiile satului s-au ridicat tot la 
noua şosea: şcoala, primăria, cooperativa şi sediul C.A.P. Surduleşti. 

Ținem să menţionăm că fenomenul acesta de unificare al satelor mici 
a fost comun la foarte multe sate din Teleorman. De exemplu, Miroşiul de 
Sus şi Miroşiul de Jos, devine Miroşi, Tecuciul de Sus şi Tecuciul de Jos, 
devine Tecuci, Siliştea Gumegşti şi Siliştea Glavacioc, devin Siliştea de 
astăzi, Balaci Pădureți şi Balaci, devin Balaciul actual etc. 


CAPITOLUL III 


Evoluţia proprietăţii şi relaţiile cu proprietarii 


După moartea lui Dumitru Drugănescu, moşia satului revine lui 
Ştefan Burche, nepot de soră al Smarandei Drugănescu, Elisabeta căsătorită 
cu Constantin Burche. 

Noul proprietar a fost un om activ şi amintirea lui încă se mai păstra 
când am început să lucrez la monografia satului. EI a făcut un iaz în lunca 
pârâului Burdea şi datorită firii sale a intrat în conflict cu poetul Alexandru 
Depărăţeanu, subispravnic în acea vreme în judeţul Teleorman. Pentru că el 
luase apărarea țăranilor în diferite prilejuri, Ştefan Burche, nemulțumit, l-a 
insultat iar poetul s-a plâns lui Mihail Kogălniceanu, între altele exprimând 
şi următoarele cuvinte: „D. Burche, ca om învățat ce este, ar fi trebuit să 
ştie că a trecut de mult timpul când subprefectul era vătaf de curte 
moşierească. ” 

Îi urmează, ca proprietar al moşiei, ruda sa, Elena Pădureanu şi în anul 
1864, ţăranii clăcaşi din Surduleşti vor fi împroprietăriți cu 61 ha din moşia 
el. Moşia va trece apoi în stăpânirea Elenei Asan, după anul 1877. Ea fusese 
căsătorită cu Negel şi a avut trei copii. După 1878, vor fi împroprietăriți din 
nou surduleştenii, cu 180 ha din moşia ei”. 

După moartea ei, moşia va reveni copiilor, Dumitru Negel, fost 
mareşal al palatului regal şi celor două fete, una căsătorită cu colonelul 
Ralea şi alta cu colonelul Efstatiade“?. Prin noua împroprietărire din anul 
1921 au rămas celor trei proprietari câte un lot de 300 pogoane. 

În anul 1938, Dumitru Negel va vinde lotul său locuitorilor din sat. 
Celelalte două loturi vor fi naționalizate în 1945, rămânând proprietarilor 
doar 50 de ha, în 1948 fiind naționalizate şi acestea. Ținem să amintim că în 
anul 1945 surduleştenii au fost împroprietăriți cu 400 pogoane. Din 1948 
dispare proprietatea moşierească. 

În anul 1954 a luat ființă prima întovărăşire agricolă: „Ilie Pintilie”, 
formată din 10 familii, mai ales ale salariaților din sat, având un lot de 


“ Almanahul județului Teleorman, Turnu Măgurele, Editura ziarului „Victoria”, 1923, p.38. 

“1 Marele Dicţionar Geografic al României, p.244. 

“2 Pantele Georgescu, menționează: „Suprafaţa comunei este de aproximativ 600 ha din care 
318 ha sunt proprietatea totală a d-lui Colonel Negel, 57 ale împroprietăriților din 1864, 4 ha 
proprietatea comunei, iar restul aparținând câtorva moșneni şi vetrei satului ” (op. cit., p.244). 

numai 14 ha. În 1956 a luat ființă a doua întovărăşire, „Vasile Roaită”, cu 45 
de familii şi cu un lot de 40,50 ha. În 1957 se va înființa cea de-a treia, 
numită „1907”, cu 27 familii şi 30 ha. Astfel, în acel an, se munceau în 
comun 84,5 ha strânse spre Tecuceanca şi până în islazul de apus al satului, 
ajungând şi la marginea căii ferate. În anul 1960, se va colectiviza tot satul 
şi, în felul acesta, se încheia proprietatea particulară a pământului şi începea 
proprietatea colectivă. Roadele acestui fel de muncă au fost deosebite 
întrucât munca era de acum organizată, se folosea tehnică nouă de lucru şi 
se aplicau reguli agro-ştiinţifice, dublându-se producția. De asemenea, 
cooperativizarea a eliberat energiile poporului român, atâtea secole 
subjugate de exploatare internă şi externă, care şi-a dovedit capacitatea şi 
energia sa creatoare prin realizări ce păreau de domeniul fanteziei altădată. 
Satele au ajuns de nerecunoscut, beneficiile oraşului precum lumina 
electrică, aparatura tehnică, mobilierul, televiziunea, radioul etc., fiind ceva 
de acum obişnuit în lumea satului. 


ek 


Un capitol aparte în viața satului, legat de proprietatea pământului, îl 
constituie şi un lung şir de procese dintre moşieri şi moşnenii locali. Merită 
să le amintim deoarece constituie un capitol interesant de istorie locală şi 
eroii acestui proces lung au fost boierul Dumitru Drugănescu, boierii vecini 
şi moşnenii satului. 

Toate aceste frământări le-am putut cerceta datorită unor acte, în 
copie, ale moşnenilor Besneşti, eliberate de Înaltul Divan Civil, secţia întâia, 
din Bucureşti, în anul 1846. Actul cuprinde toate cercetările şi hotărârile 
dintre anii 1835-1846, când au avut loc procesele. Multe dintre acestea sunt 
numai rezumate. Despre evenimente am mai aflat informații şi la Arhivele 
Statului. 

Revenind la actul în cauză, subliniem că este scris în chirilică, 
cuprinde 11 foi, (25/16 cm fila) şi are următorul cuprins: „Divanul Civil 
secția 2-lea din Bucureşti, nr. 72. La prigonirea ce ni s-a făcut între 
dumnealui paharnicul Dumitru Drugănescu, proprietarul moşiei Răteasca, ce 
i se zice Cățeleşti din sud Teleorman, cu d-lor chir Nicolae Atanasiu- Guma, 
proprietarul moşiei Tina i Hristodor Caraianopolu cel de acum proprietar al 
moşiei Pădureşti, tot din acest judeţ unde are parte şi Guma i Vasilica Nani şi 
cu moşnenii Besneşti i Căţeleşti, ce i se zice şi Surduleşti şi Ivan sin Popa 
Ivan, cei ce au părți în otarul moşiei Răteasca a d-lui Paharnicul, 


“ DGAS, Înaltul Divan Civil, pac. 89, ds. 14319 şi 15420/ 1835-1846. 

supunându-să judecății s-au fost şi dat pregătitoarele hotărâri ce se arată 
mai jos.” 

Înainte de a trece la rezumarea acestor procese, socotesc necesar să 
amintesc că moşia Răteasca-Căţeleşti, în perioada proceselor, se învecina cu 
moşia Pădureştii de Sus a lui Hristudor Caraianopol şi moşia Tutăneasca a 
lui Lazăr Calenderoglu“, situate la nord de vâlceaua Bălăcelului. La sud, 
având hotar pârâul Tina sau Câinelui, era moşia Râca Veche şi moşia 
Siliştea a lui Nicolae A. Guma, moşie care urca şi spre vest, până în valea 
pârâului Burdea. Dincolo de acest pârâu începea moşia Pădureştii de Jos a 
lui Costea Slăvescu şi Atanasiu Detaxiu. Astăzi, ea este moşia satului 
Balaci. Tot în această parte de miazăzi, mai sus de pădurea Drăgociului, era 
moşia amintită Tutăneasca, a Tecucilor de astăzi. La miazănoapte, loturile 
moşnenilor se învecinau cu moşia Miroşeanca a lui lancu Drugănescu. 

Moşia satului Căţeleşti avea 1800 de stânjeni şi se întindea, ca şi azi, pe 
o lungime de aproximativ 10 km, cu hotarele la est, pârâul Tina, iar la apus, 
vâlceaua Bălăcelului, având aproape de mijloc satul propriu-zis. 

Procesele s-au datorat faptului că în anul 1833, Dumitrache 
Drugănescu făcând măsurătoare moşiei sale, a înglobat şi o bună parte din 
moşia lui Nicolae Guma din Siliştea şi mai ales din pământul moşnenilor”*. 
Pentru a justifica acapararea făcută, mai târziu, va face uz de un act de 
mulțumire din partea moşnenilor, prin care ei se declarau de acord cu 
măsurătoarea făcută. Actul însă fiind fals, moşnenii au reclamat abuzul la 
Divan, care, în anul 1835, le va da dreptate, în urma unor cercetări făcute la 
fața locului. 

Iată o parte din referatul Divanului, în acest sens: ,„, După adeverinţa de 
mulțumire ca din partea moştenilor şi încă au primit copie după alegerea 
judecătoriei în pricina ce au avut cu paharnicul Drugănescu pentru sforirea 
prin hotarnici a moşiei Răteasca şi au rămas mulțumiți. Și cea după jalbă 
cerând să li se orânduiască tot slujerul Sandu a face urmarea după cartea de 
judecată a tribunalului şi amândouă acestea se văzură scrise de la August 7, 
leat 1833, pe care pârâţii moşteni cu totul le tăgăduiră zicând că pot face şi 
încredințare sub jurământ că nu sunt urmaţi prin a lor ştintă, pentru care 
s-au Zis vechilului jăluitoriului paharnic, că acea adeverinţă de mulțumire ce 
o arată în copie şi adeverită de alții nu are nicio formalitate. ” 

Cu toată această justă cercetare, paharnicul Drugănescu nevoind să 
cedeze pământul acaparat, se va judeca, în continuare, cu cei nedreptățiți, 


Tatăl lui Ion Kalinderu, fost administrator al Domeniilor Coroanei. 
“5 DGAS, Înaltul Divan Civil, pac. 89, ds. 15420 şi Înaltul Divan, 1831-1847, Bucureşti, 
DGAS, 1958, p.150. 

până în anul 1846, când procesul se va sfârşi prin obligaţia de a restitui 
moşnenilor şi boierului Nicolae Guma, pământul însuşit. 

Să urmărim evoluţia proceselor. Încă din anul 1834 se vor face la faţa 
locului măsurători pentru a stabili atât moşia Drugănescu cât şi aceea a 
moşnenilor, folosindu-se o hotărnicie încă din anul 1748. Hotărnicia s-a făcut 
la început: „punând înainte hotărnicia a 12 boieri bl. 7256 August 2 şi dând 
mai întâi dumnealui paharnicului pă deplin suma Stânjenilor, după aceea 
carte de hotărnicie, prin acele semne cu trei trăsături, apoi să cerceteze iarăşi 
pravilele şi să îndeplinească voia moşnenilor stânjeni pă deplin după acea 
foaie cu trăsături ce iarăşi în hotărnicie să arată şi de vor rămânea toate 
părțile mulțumite să puie şi pietre de hotare pe la locurile trebuincioase. ” 

Nemulțumit şi nevoind să cedeze pământul, Drugănescu tărăgănează 
procesul adresându-se direct domnitorului Alexandru Ghica, motivând 
plângerea: „Divanul judecătoresc, pripindu-se de au făcut anafora, fără a 
aştepta ca să aducă de la Tribunalul local documentele de mulțumire a 
moşnenilor şi sosindu-mi documente prin D. Serdarul Gheorghe Poenaru, 
pă temeiul pravilii cap. al treilea al 101 paragraf al şaselea...” şi că: 
„judecătorescu divan au dat aceia anaforaua lucrând împotriva şi a poveţei 
pravilei şi chiar a hotărârii numitului cinstitului Divan defăimând cu 
aceasta hotărârea cea dintâi şi după povaţa Organicescului Regulament, 
cinstitul Înalt Divan, documenturile de mulțumire a moşnenilor pe 
anaforaua tribunalului local nu poate să le prinză de bune, devreme ce 
cinstitul judecătoresc Divan, nu face aceste învârtejiri, când moşnenii au 
dat în scris de mulțumire ce s-au mulțumit pe anaforaua Tribunalului." 

Domnitorul va trimite plângerea lui către Logofeţia Dreptăţii spre: 
„a da cerută desluşire C. Înalt Divan de toată ființa pricinii şi să dea cât va 
putea mai cu grabă hotărâre potrivit cu pământeasca pravilă şi 
regulamentale organiceşti, spre a se putea lua sfârşit această pricină ce de 
atâta vreme se străgănează. ” 

La această poruncă, Înaltul Divan, la 22 noiembrie 1835, a hotărât: 
„întrucât la hotărnicia făcută de slugerul Depărăţeanu nu s-au împlinit 
formalitățile cerute de pravila pământului iar moşnenii s-au arătat 
nemulțumiți, să se facă cercetare prin judecătoria locală unde să se 
dovedească că adeverinţa de învoială făgăduită de pârâții moşneni este 
adevărată a lor şi că hotărnicia este bună." 

Cu toate aceste încercări, Drugănescu nu a reuşit să convingă, 
deoarece şi moşnenii, la rândul lor, s-au adresat domnitorului, în luna 


“ DGAS, Înaltul Divan Civil, pac. 89, ds. 14319/ 1835. 
*7 dem, ds. 15420. 

septembrie 1835: „cu lacrămi fierbinţi spre a se face cercetări la faţa 
locului şi să ne facem linie despărțitoare între noi moşnenii ce suntem 
încălțați de hotarnicul ce l-au scos d-lui pă slugerul Sandu Depărăţeanu şi 
fără a fi noi moşnenii faţă. ” 

Logofeţia dreptăţii a dat dispoziţii Judecătoriei judeţului să cerceteze 
pricina şi cu toate că îl acuză pe Drugănescu de abuz, el va continua să ducă 
mai departe procesul cu moşnenii între anii 1836-1839 cu tot felul de 
cercetări, până ce se va realiza o hotărâre definitivă. În tot timpul acestor ani, 
cei delegaţi să cerceteze pricina au folosit acte vechi din anii 1748-1783 şi 
1800. Pe lângă hotarnici au venit chiar ingineri, destul de rari în acea vreme, 
spre a face o hotărnicie justă a moşiilor. Au fost chemaţi şi proprietarii 
moşiilor vecine. În anul 1839 şi la începutul anului 1840, cercetările făcute de 
către delegații trimişi de Divan, loan Greceanu şi Zaharia Hotarnicul nu au 
reuşit să împace părţile. În octombrie 1841, delegatul Divanului, marele 
logofăt Nicolae Ghica, fratele domnitorului, va face o nouă cercetare la faţa 
locului reuşind, de data aceasta, să limpezească procesul. Redăm, pe larg, 
raportul lui către divan: 

„1842 Aug. 15. Raport al d-lui logofătului Nicolae Ghica prin care 
între celelalte scrie că mergând la faţa locului şi faţă cu toți împricinații, 
afară de sărdarul Costache Pălăceanu, care n-au fost următor a veni la 
sorocirile ce i s-au făcut i cu hotarnicii din parte-le, au mers mai întâi la 
capul moşiei Răteasca-Căţeleşti i cu D-lui paharnicul cel de la apus despre 
valea Bălăcelului de unde zice că se cuprinde în cartea de hotărnicie a 12 
boieri de la It. 7256 (1748 - n.a.) a moşiei Răteasca-Căţeleşti, că au început 
cu trăsura a cei 12 boieri hotarnici şi fiindcă într-a cea parte de hotărnicie nu 
se arată semne anume, scrim că s-au luat de temei o hotărnicie de la It. 1800, 
a moşiei Pădureşti, a d-lui chir Cristudor Caraianopolu şi în care se vorbeşte 
de trei semne hotare în lungul moşiei Pădureşti, despărțitoare de moşia 
Răteasca şi Căţeleşti a lui Gherasie Călugărul, acum a d-lui paharnic 
Drugănescu, adecă la capul despre apus despre valea Bălăcelului, stâlpul de 
piatră la mijlocul moşiei, piatra de la ulmul din muchia văii Drăgociului şi la 
capul despre răsărit, piatra de la Petrişor. Şi fiindcă acolo, la valea 
Bălăcelului, nu s-a aflat în fiinţă acel stâlp de piatră, scrie că s-a găsit locul 
lui, prin cercetare cu carte de blestem şi într-acel loc aşezând şi piatră cu 
mulțumirea tuturor, au început de acolo hotarnicii şi inginerul măsurătoarea 
moşiei Răteasca-Căţeleşti cu lanțul şi au mers spre miazănoapte, până unde 
s-au împlinit aceia ce s-au cuvenit d-lui paharnic, Drugănescu, stânjeni 541, 
palmă una, după vechea hotărnicie a 12 boieri şi acolo făcând semn movilă, 
s-au aşezat piatră după mulțumirea dat. Apoi trăgându-se din acel semn în 
sus şi împlinindu-se şi ceea ce s-au cuvenit şi moşnenilor Surduleşti i Besneşti 

şi Ivan sin popa Ivan stânjeni una sută optzeci şi doi, palme 21, dimpreună cu 
10 stânjeni cumpărătoarea d-lui sărdarului lancu Drugănescu de la moşnenii 
Besneşti. S-au făcut şi acolo movilă de către hotarul moşiei Miroşilor. Al 
doilea trăsură de la mijlocul moşiei Răteasca i Căţeleşti ce o arată că vine în 
capul moşiei Tina a lui chir Nicolae Guma, în muchia Burliştiţii cea după 
răsărit, precum să cuprinde şi în cartea de hotărnicie a 12 boieri, în care se 
zice că a treia trăsură s-a făcut pă Burliştiţă şi era scris că iarăşi de faţă cu 
toți S-au tras de-a curmezişul moşiei spre miazănoapte şi că împlinindu-se 
ceea ce s-a cuvenit la acea trăsură d-lui paharnic Drugănescu, stânjeni 
852 şi palme 7, s-au făcut semn movilă, așezându-se şi piatră de hotar iarăşi 
cu a lor mulțumire şi că dintru acel semn trăgându-se tot spre miazănoapte s- 
au dat moşnenilor Surduleşti i Besneşti şi lui Ivan sin popa Ivan stânjen 280 
şi palme 3, cu stânjeni 10 ai serdarului loan Drugănescu. Și acolo s-au făcut 
semn movilă de către moşia Miroşilor. Al treilea trăsură, la capul moşii cel 
despre răsărit, către valea Câinelui, scrim că s-au pus lanțul din mijlocul 
înfurcăturilor cu trei vâlcele, este cuprins în hotărnicia cu leat 1800, Iunie 
30, a moşiei Tina a Gumii, despărțitor în lungul acelei moşii Tina de moşia 
Răteasca a d-lui pah. Drugănescu şi că acest semn hotar între moşia Tina şi 
Răteasca, nemaifiind până la valea Câinelui, capul moşiei Răteasca- 
Căţeleşti, dinspre răsărit, decât un pisc numit la fagul ce tot în cartea de 
hotărnicie de la leat 1800 se arată că este în muchia văii Câinelui şi pentru 
că moşia Răteasca-Căţeleşti, la acel cap dinspre răsărit se îngustează de tot 
şi nu poate să iasă nici pe jumătate suma stânjenilor cuprinși într-acea veche 
hotărâre a 12 boieri la acea trăsură şi fiindcă atât vechiul d-lui pahar cât şi 
hotarnicul dumisale s-au fost împotrivit că înfurcături cu trei vâlcele mai sunt 
şi altele mai jos, adecă spre răsărit, în moşia Tinii a Gumii, şi ca să lipsească 
tot felul de bănuieli, scriu că cercetându-se iarăşi prin martori cu cărți de 
blestem, s-au dovedit că acele adevărate înfurcături cu trei vâlcele, sunt 
acelea de care se vorbeşte mai sus şi care se arată în cartea de hotărnicie de 
la 1800 iar în cele mai dinspre răsărit pe care clucer loan Greceanu 
hotarnicul d-lui paharnic în leat 1838 le-au numit înfurcăturile cu trei 
vâlcele, că acelea scrise că s-au cunoscut că rău le-au luat Greceanu de 
temei, pentru că mergând şi însăşi dumnealui la acel loc, au văzut că acele 
înfurcături n-au decât numai două vâlcele iar nu trei, că acelea la care 
martorii l-au dus şi pentru care au primit şi blestem, că acelea sunt cu 
adevărate înfurcături fiind şi în cuprinderea hotărniciei de la 1500. Şi aşa 
zice că pe aceste temeiuri, puind hotarnicii lanţul din mijlocul înfurcăturilor 
cu trei vâlcele, şi trăgându-se în sus spre miazănoapte, s-au împlinit ce s-au 
cuvenit d. Pah. Drugănescu, la acea trăsură, stânjeni 400, şi acolo s-au făcut 
semn movilă şi dintr-acel semn trăgându-se tot în sus s-au împlinit ceea ce se 

cuvenea la acea trăsură moşnenilor Surduleşti şi Besneşti şi lui Ivan sin popa 
Ivan stânjeni una sută treizeci şi trei, palme trei, cu stânjeni 10 ai serdar 
Iancu Drugănescu şi s-au făcut şi acolo semn movilă de către Miroşi şi că 
câte trele trăsurile stânjenilor ce s-au deosebit d. Pah. Drugănescu, 
adunându-se stânjen una mie opt sute iar masa [...] stânjen, 600 şi că 
adunându-se stânjenii moşnenilor Surduleşti i Besneşti şi lui Ivan sin popa 
Ivan, Stânjen 600, iar masă, două sute stânjeni, care s-au împărțit 
deosebindu-se şi pe fața pământului. ” 

Mai departe, actul ne arată că logofătul Ghica, după ce a săvârşit 
definitivarea semnelor moşiei Răteasca - Căţeleşti a  paharnicului 
Drugănescu, a pus semne de hotar între moşia acestuia şi moşia Pădureşti a 
lui Hristudor Caraianopolu. De asemenea, a pus movilă hotar şi între moşia 
Căţeleşti şi moşia Tutăneştilor, pe baza hotărniciei de la anul 1814. O altă 
măsurătoare, a doua, s-a făcut tot atunci din culmea văii Drăgociului şi s-a 
pus şi acolo movilă hotar şi de acolo au mers cu hotărnicia: „de au tras şi 
moşia răzaşilor de din jos, având hotar firesc măgura Chilia, ce vine în 
dreptul moşiei şi că punând lanţul din vârful acei măguri după cuprinderea 
cărţii de hotărnicie din leat 1783, iulie 5, ce s-au văzut în mâinile 
dumnealui treti logofăt Costea Slăvescu, s-au tras în sus 335 st. şi ajungând 
în coasta semnului de movilă unde s-au împlinit stânjenii moşiei Pădureţii 
de Sus 919, după hotărnicia din leat 1500 şi fiindcă piatra de hotar lipsea 
din locul ei, aruncată pe câmp în trupul moşiei Pădureţii de Jos, scrie că 
s-au făcut măsurătoarea tot în dreptul acela şi capul moşiei Pădureți de 
Jos, împlinindu-se suma stânjenilor 500, după cuprinderea cărţii din leat 
1783, iulie 5, înfăţişată de Costea Slăvescu şi că, cu această măsurătoare s- 
au văzut că nici au prisosit nici au scăzut din suma Stânjenilor şi ridicându- 
se piatra de unde era pe câmp s-au şi aşezat însemnul de movilă, la 
împlinirea sumei stânjenilor despre răsărit de Capul Lupilor, cum se 
cuprinde în hotărnicia din leat 1800, iunie 30...” 

Un capitol important în viaţa moşnenilor a fost şi procesul dintre 
moşnenii Besneşti şi Ivan sin popa Ivan, deoarece Besneştii nu voiau să 
recunoască lui Ivan sin popa Ivan nici un drept asupra a o sută de stânjeni. 
Procesul a început în anul 1836, Besneştii afirmând că au un act prin care 
bunicul lui Ivan sin popa Ivan, popa Ilie amintit în cartea de blestem de la 
1745, ar fi vândut pământul în cauză, lor. Fiul preotului Ilie, Ivan, preot şi el 
în comuna Tătărăşti, aşa cum apare în catagrafia din 1810 a Mitropoliei, 
neglijase partea moştenită de la tatăl său şi abia fiul său, Ivan sin popa Ivan, 
când s-a întors în Căţeleşti să-şi recapete moştenirea, s-a izbit de refuzul 
moşnenilor Besneşti şi Căţeleşti, pe motivul arătat mai sus, anume că 

bunicul lui le vânduse pământul revendicat acum de nepotul lui“. Ştiind că 
nu exista nici un astfel de act, Ivan sin popa Ivan deschide procesul fiind 
sprijinit şi de către boierul Nicolae Guma din Siliştea”. 

Între timp, şi anume în anul următor 1837, siguri pe ei, Besneştii au 
încheiat un act cu Ivan sin popa Ivan cum că pământul în cauză, o sută de stânjeni, 
să fie al acelora care vor dovedi că popa Ilie a vândut într-adevăr pământul. 

În anul 1842, Ivan sin popa Ivan câştigă procesul, întrucât aşa-zisul 
act de vânzare de care făceau caz moşnenii amintiți s-a dovedit act fals sau 
„plastografie”, cum se exprimă actul amintit. 

Besneştii, însă, au făcut recurs în 1843, dar fără succes deoarece 
logofătul Constantin Filipescu, delegat cu cercetarea la fața locului a 
neînțelegerii, raporta următoarele: „în urma  jalbei adresate 
Departamentului Dreptăţii de către Gheorghe Căţelescu şi Pătraşcu, unii 
din prigonitorii lui Ivan sin popa Ivan şi trimisă Divanului şi prin care s-au 
văzut zicând că nu s-ar fi cuvenit să-i se dea lui Ivan sin popa Ivan pă 
deplin suta sa din stânjeni... căci neamul lui Ivan şi-ar fi vândut partea de 
moşie ce-au avut-o, fără a arăta însă numiții în Divan vreo dovadă şi li s-a 
dat a înțelege atât lor cât şi celorlalți cetăţeni ai lor, că devreme ce prin 
zapisele de împăciuire ce au făcut între dânşii la leat 1837, care s-au şi 
întărit de către Divan, sunt legaţi că de se va dovedi că neamul lui Ivan nu 
şi-a vândut partea, să i se dea pe deplin şi devreme ce prin atâtea şi atâtea 
cercetări ce s-au făcut în Divan şi la fața locului, s-au dovedit că vreo 
vânzare nu s-a făcut de către neamul lui Ivan din suta sa de stânjeni, datori 
au fost şi sunt ca să-i dea deplin, cuvenitului ei cu sâlnicie au arătat Ivan că 
i s-a luat şi bine au urmat hotarnicul Depărățeanu de au ales-o şi i-au dat-o 
prin măsurătoare pe faţa pământului. ” 

Şi se hotăra, în continuare: „,moşnenii nu vor mai avea niciun cuvânt 
de pricinuire ca să nu-i dea stăpânire suta sa de stânjeni pă deplin, devreme 
ce ei singuri S-au legat prin pomenita învoială, că de nu vor găsi vânzări 
făcute de moşul neamului Ivan, atunci să fie datori a-i da în stăpânire toată 
suma Stânjenilor moşului său.” 

Acelaşi lucru avea să se hotărască, după încă doi-trei ani de procese 
între ei, în anul 1846: „însă din stânjenii privitori pă seama numiţilor moşneni 
să se dea pă deplin suma de stânjeni lui Ivan sin popa Ivan, după zapisele de 
învoire în Divan, că popa Ilie, moşul numitului Ivan, au vândut cevaş din suta 
sa de stânjeni, ci mai ales cu hârtiile ce au înfățişat şi prin care au vrut a face 
dovada, s-au cunoscut lucrare de plastografie. ” (Doc. 2) 


“% loan Spiru, Catagrafia județului Teleorman. 
“ Informaţii de la strănepotul lui Ivan sin popa Ivan, Arghir Ştefan. 

În acelaşi timp, moşnenii Besneşti au fost obligaţi să plătească atât 
cheltuielile de judecată, 600 de lei, iar moşnenii Căţeleşti, Besneşti şi 
Surduleşti, venitul ce îl luaseră de pe pământul lui Ivan sin popa Ivan pe 
ultimii ani, cât şi preţul luat prin tăierea pădurii de pe moşia lui Ivan, 
dinspre partea Tinil. 

Ivan sin popa Ivan, nu s-a putut bucura de câştigarea procesului 
întrucât, a fost ucis din răzbunare de doi dintre împricinaţi, în cârdăşie şi cu 
soția lui, la 21 noiembrie 1846. 

După moartea lui, frații săi din Tătărăşti, Oprea sin popa Ivan, loan şi 
Stanciu, au deschis proces prin care îşi cereau şi ei partea lor de moştenire. 
Procesul a fost deschis în anul 1859 şi cu toate că fiul lui Ivan sin popa Ivan, 
Ştefan şi rudele lui din sat au protestat contra acestei pretenții, deoarece 
susțineau ei, Ivan sin Popa Ivan, făcuse procesul amintit din proprie 
inițiativă şi fără nicio pretenție din partea celor trei frați. Cu toate acestea, în 
anul 1860, Curtea Apelativă din Bucureşti, la 24 august 1860, hotăra să se 
dea parte şi celor trei frați, ca fiind din aceeaşi linie de rudenie cu Ivan sin 
popa Ivan, împărțind suta de stânjeni în trei părţi egale“. 

Susţinătorii lui Ştefan nu au putut arăta actul prin care frații lui Ivan sin 
popa Ivan: „să nu aibe niciun amestec, nici la câştig nici la pagubă, sau la 
cheltuielile judecății, pe care cu grele cheltuieli de judecată a scos pământul 
de la cotropitori, până când l-au omorăt şi de la moartea lui l-a posedat până 
în anul 1859, când adversarii au pornit judecată.” Dar Ştefan nu a putut 
prezenta actul pe care-l pretindea încheiat între părți, deoarece atunci când a 
fost omorât Ivan sin popa Ivan, criminalii i-au furat şi ars toate actele. 

Tribunalul a considerat că, în acest caz, se cuvine parte de moştenire şi 
celorlalți fraţi, convins că un asemenea înscris nu a existat. Taxele de judecată 
au rămas în seama reclamaţiilor. Procesul însă a continuat şi în anii următori, 
fără să ştim însă ce s-a mai întâmplat (Doc. 3). 

Cu anii, şi proprietățile moşnenilor s-au fărâmiţat şi au intrat, în cele 
din urmă, în proprietatea colectivă a C.A.P.-ului. 


“ DGAS, Curtea Apelativă, secția a II-a, ds. 41/1860. 


CAPITOLUL IV 


Evenimente în viața satului 


IV.1. Evenimente în sec.al XVIII-lea 


La 1745 satul Căţeleşti făcea parte din plasa Mijlocul de Jos iar în 
anul 1748, august 2, s-a făcut hotărnicia celor 12 boieri amintită mai sus. 

În timpul războaielor ruso-austriaco-turce din sec. XVIII, destul de 
numeroase, ca şi celelalte sate din Țările Române şi satul Căţeleşti a avut 
mult de suferit. Se pare că în urma războiului dintre anii 1768-1774 va fi ars 
şi biserica veche a moşnenilor, după cum dovedesc atât monedele bătute la 
Sadagura între anii 1772-1774, găsite în sat precum şi urme de incendiu, 
găsite în partea de vest a satului moştenesc. 

În anul 1775, 20 martie, s-a făcut hotărnicia moşiei Căţeleşti, din 
care aflăm de existenţa preotului Ilie, bunicul lui Ivan sin popa Ivan, cel cu 
procesul dintre 1836-1846. 

Între 1760-1775, moşia Căţeleşti va trece din proprietatea boierilor 
Bălăceni în familia Rătescu, prin căsătoria Ilinchii, fata lui Hrizea Bălăceanu, 
cu un boier Rătescu şi va fi stăpânită, în continuare, de nepotul lor Gherasim 
Rătescu, fostul episcop de Buzău. El însă, va dărui moşia în anul 1819, 
nepoatei sale Smaranda, fata lui Nicolae Bălăceanu şi care o va aduce ca 
zestre celui de-al doilea soţ al său, Dumitru Drugănescu. În anul 1783, se va 
face hotărnicie a moșiilor vecine cu Surduleştiul. Între 1788-1792, un nou 
război între ruşi şi austrieci contra turcilor şi apar în sat „austriecii cu coadă”. 


IV.2. Evenimente în sec. al XIX-lea 


La 1810 satul apare împărțit în Căţeleştiul de Sus şi Căţeleştiul de 
Jos, fiecare cu biserica lui şi cu proprietari diferiţi. Între anii 1812-1813, 
bântuie ciuma care va afecta şi satul, murind mulți locuitori cărora li s-a 
făcut o groapă comună: „la ulmul din Drăgoci, crescut pe moşia Părintelui 
Gherasie şi pentru amintire au pus şi cruce. "”" 

În anul 1814 se făcea o hotărnicie a moşiei vecine, Tutăneşti, 
hotărnicie folosită şi ea în cursul proceselor amintite. În anul 1815, moşnenii 


” Informații găsite în procesele de judecată amintite, când martorul Pătraşcu Surdu şi Petre 
sin Neagu, ştiau de această cruce pusă la niscaiva oameni morți de ciumă. 

Besneşti şi Surduleşti, reuşesc să răscumpere cea mai mare parte din 
pământul vândut lui Tănase Vistiernicul ca şi de la Iancu Drugănescu din 
satul vecin, Miroşi, cu câțiva ani în urmă. 

Revoluţia din 1812 a lui Tudor Vladimirescu a agitat şi pe 
suduleşteni, unii dintre ei intrând în rândul pandurilor, mai ales că Tudor 
Vladimirescu a stat câteva zile la Tecuci-Calinderu, deci foarte aproape de 
Surduleşti, iar la Roşiorii de Vede 6 zile. Răscoala a provocat pagube 
conacelor, iar proprietarul Zota Ruse din Căţeleştii de Jos se plângea 
ocârmuirii că în timpul revoluţiei locuitorii din satele vecine îi prădaseră 
cereale, vinuri, piei, cherestea etc."? 

Între anii 1800-1825, o mare parte din pădurile care înconjurau satul 
în nord-est, pe moşiile Tutăneasca şi Pădureți încep să fie defrişate pentru a 
mări suprafaţa arabilă. Ele nu mai apar în Harta Statului Major Rus dintre 
anii 1828-1829 şi care erau prezente din 1790%. 

Ocupaţia rusească dintre anii 1829-1834 va provoca înființarea 
„pătulelor de rezervă” în scopul de a păstra porumb pentru anii de secetă”. 
Pentru strângerea porumbului, proprietarul era obligat să dea țăranilor cu 
scutire de dijmă câte o jumătate de falce pentru familii, suprafață arabilă 
rezervată colectării porumbului în pătulele de rezervă. Aceste pătule odată 
umplute, se sigilau şi cheia se da în păstrare sfatului satului. Şi dacă timp de 
3 ani de zile nu era secetă, porumbul se împărțea sătenilor, urmând ca ele să 
fie umplute din nou din recolta anului următor. Dacă era secetă, se împărțea 
țăranilor, după nevoie”. 

Demn de remarcat este că aceste magazii de rezervă existau şi în 
Franţa încă de la sfârşitul sec. al XVIII-lea”. De asemenea, au existat şi 
magaziile împărăteşti, numite aşa deoarece în ele se păstrau cerealele 
cumpărate de turci de la populaţie pentru nevoile trupelor otomane”. 

Revoluţia din 1848 a fost însuşită, din toată inima, şi de către 
locuitorii satului Căţeleşti-Surduleşti, depunând şi ei jurământul pe 


” Răscoala din 1821, vol. 2, Bucureşti, Academia RPR, 1958, p.309. 

“5 BARSR, H. IIl/461, pl.7, 1828-1829. 

* Karl Marx, Însemnări despre români (Manuscrise inedite), Bucureşti, Ed. Academiei RPR, 
1964, p.119. 

*5 Radu Rosetti. Pentru ce s-au răsculat țăranii, Bucureşti, Atelierele grafice Socec et Co,, 
1908, p.54. 

* vezi Victor Hugo, Mizerabilii, Bucureşti, Ed. de Stat pentru Literatură, 1954, p.31 (la 
nota redacţiei). 

* Anul 1848 în Teleorman, manuscris pus la dispoziția mea în 1948 de Aurelia Marinescu, 
fata autorului, scriitorul Antonian Marinescu-Nour din Balaci. 

Constituţie ca în majoritatea satelor din Teleorman”:. Şi ei şi-au manifestat 
împotrivirea faţă de zilele de clacă şi au luptat pentru împroprietărirea lor. 

În anul 1861, a fost în sat o mare invazie de lăcuste, încât autoritățile 
au obligat pe ţărani să iasă la câmp şi împărțiți în grupe de vârstă, începând 
de la 12 ani, să lupte pentru stârpirea lor. Invazia a fost în luna iunie”. 

În anul 1862, prin desființarea satului Căţeleştii de Jos, mutat la 
Siliştea, satul Căţeleştii de Sus se aproprie tot mai mult de satul moştenesc 
Surduleşti, iar cu timpul se va uita că cele două sate Căţeleştii de Jos şi 
Căţeleştii de Sus, au format o singură unitate administrativă. 

Între anii 1866-1867, în Ţările Române şi deci şi în Teleorman, a fost 
mare foamete din cauza secetei. Mureau oamenii de foame şi socoteau 
această năpastă ca o pedeapsă a lui Dumnezeu pentru detronarea lui 
Alexandru loan Cuza“. 

Despre această foamete, preotul Andrei Duhovnicul din satul 
Licuriciu, Teleorman scria următoarele: „să se ştie de când s-au făcut 
foamete mare şi umbla lumea din toată Tara Românească după căpătat şi 
să cumpere cu ce le mai dă mâna. Și veneau oamenii de pe la Caracal şi 
Piteşti şi mai spun bătrânii noştri că nu au pomenit foamete aşa grozavă, 
porumbul de l-au fost amestecat cu paie, cu urzici pisate şi cu pelin. Şi au 
fost mâncat, făcut mămăligă şi să se ştie că era baniţa de porumb, lei 12 şi 
a de grâu asemenea, 9 lei iar cea de orz, 7 lei şi foamete a fost de la 1866 
până în 1867. Încă au murit oameni de foamete şi în inimile lor s-au găsit 
cârpe, gloaze şi pământ. Și am scris să se pomenească preot Andrei 
Duhovnicul, 1867, mai, 6.” Şi mai adaugă: „şi era foamete în toată ţara 
românească încât au murit şi oameni la deal, la satul Strâmbeni (lângă 
Râca) şi era lume, oameni şi femei după căpătat în toate zilele neîncetat. '*" 

Între 1869-1870, şoseaua veche de la vest de sat, este părăsită şi se 
construieşte actuala şosea, fiind mai practică şi pentru că satul se trăsese 
către această şosea. 

În timpul Războiului de Independenţă dintre anii 1877-1878 au 
participat şi surduleştenii, mergând pe front Onea Matei, Tudor Calinderu, 
Nicolae Roşu, Nicolae Cioc, Vasile Neguţ, Marin Bratu şi Ilie Licsandru. 
Patru dintre ei au fost decoraţi, Nicolae Roşu, promovat sergent iar Marin 
Bratu a murit pe front. De asemenea, satul a contribuit cu daruri pentru front 


*% Gheorghe Popa, Ion Bâlă, Ion Toader, 1848 în județul Teleorman, Bucureşti, 1980, p.372. 
” Informaţii primite de la preotul Răuţescu în scrisoarea sa din 1959, pe baza cercetării 
arhivei fostei Protoerii a judeţului Teleorman. 

% C. Ghiban, Cânta la Stupca o vioară, Bucureşti, Ed. Militară, 1964, p.68. 

*! Cristache Milian. Monografia social-economică a județului Teleorman, Turnu Măgurele, 
Tipografia Camerei de Comerţ şi Industrie Turnu-Măgurele, 1935, p.74. 

şi cu vite rechiziționate. Prin sat, în iarna dintre 1877-1878, au trecut 
coloane de prizonieri turci în drum spre Costeşti. Mulţi au murit din cauza 
frigului şi tifosului, fiind îngropaţi în preajma satelor Strâmbeni şi Râca. 

În anul 1880, colonelul Petre Macca, din Miroşi, a purtat proces cu 
foştii moşneni Besneşti asupra unor terenuri dintre cele două sate, câştigat 
de Besneşti. 

În anii 1884-1885, s-a construit cale ferată Piteşti-Costeşti-Roşiorii 
de Vede, ridicându-se gări la Miroşi şi la Balaci. De acum surduleştenii nu 
vor mai face drumul pe jos la Bucureşti, cale dreaptă, cum îl făceau până la 
construirea acestei căi ferate. În anul 1884, biserica de lemn, veche de peste 
două secole din Căţeleştii de Sus, nemaiavând preot, prin unificarea cu 
Surduleştiul, este dată de pomană în fostul sat Raţa-Băcăleşti, în prezent 
comuna Cămăţuiu de Sus, Teleorman, unde există şi astăzi. 


IV.3. Evenimente în sec. al XX-lea 


Răscoala din 1907 a izbucnit şi în Surduleşti ca o furtună de vară, ca 
şi în majoritatea satelor teleormănene. Era reacţia țăranilor împotriva 
boierimii vinovate de prea multe păcate ca şi de camăta neruşinată practicată 
de arendaşii şi vechilii proprietarilor”. Alături de ţărani au fost atât preoţii 
cât şi învățătorii satelor, întrucât trăiau din plin sentimentul de solidaritate 
cu fraţii şi părinţii lor, țăranii satelor româneşti. 

Răscoala a izbucnit, în sat, în zilele de 12-13 martie, aflând că ţăranii 
din Siliştea, satul vecin, devastaseră cu o zi înainte şi arseseră conacul şi 
magaziile boiereşti. Printre capii răscoalei au fost Niţă Guşă, Stancu Preda, 
Tache Moacă, Ioniță Preda, Diţă Nuță, lon Carabulea, Neagu Voicu, lon 
Burdulea, Niţă Voicu şi Stan Ciuplea. Cu ei în frunte, oamenii au ieşit la 
şosea şi au început să se agite, căutând să pună mâna pe Dragne Marinică, 
zbirul boieresc, care a reuşit însă să fugă, la fel şi administratorul 
C. Bobiceanu. Fiind în sat o companie de soldaţi, sub comanda căpitanului 
Cantacuzino, surduleştenii au aşteptat să părăsească satul, apoi s-au îndreptat 
spre conac cu un steag alb în frunte, au atacat conacul şi i-au dat foc. Au furat 
fiecare ce-au putut din casă şi au golit magaziile de cereale şi apoi au 
sărbătorit victoria umplând cele două cârciumi, aşteptând să vie „studenții” 
să-l ajute. De frică, primarul satului şi-a dat foc singur la casă, în ziua de 
14 martie, ca să nu fie acuzat că a participat la răscoală. Au vrut să meargă şi 
la Miroşi să dea foc conacului, dar țăranul Marin Vasilescu, om al boierului, 
înțelept, i-a sfătuit să nu facă aşa ceva, mulţumindu-se doar cu cerealele din 


“ Mihail Roller, Răscoala ţăranilor din 1907, Bucureşti, Ed. de Sat, 1947, p.126, 438. 

magazie. Datorită lui a fost salvat frumosul conac din Miroşi, devenit ulterior 
una din primele şcoli de meserii din țară pentru copiii sătenilor. 

Armata şi-a făcut şi aici apariția pe ziua de 16 martie, arestând capii 
răscoalei şi mulți alții, bărbați şi femei pe care i-au închis în vechea 
primărie, unde au fost maltratați cu pumnii şi patul puştilor, mai rău ca 
vitele. lon Carabulea a şi murit din cauza bătăilor. De frică, noaptea, femeile 
au aruncat pe apa Burdei tot ce luaseră din conac, perne, saltele, cearceafuri, 
rochii etc. Au fost găsite, ulterior, printre copacii din pădurea Drăgociului, 
întrucât, în acel an, Burdea venise mare prin topirea zăpezilor. 

Au fost trimişi 22 de surduleşteni la Turnu Măgurele, să fie judecaţi 
şi abia în luna august au fost eliberați. 

Am mai auzit, prin 1950, încă circulând versurile legate de răscoală: 


„Anul una mie nouă sute şapte 
Pe ziua de 9 martie 

s-a făcut revoltă-n sate 

s-a pus țara-n libertate 

de la mic şi de la mare 

Cu Ssecuri şi cu topoare 

pe ciocoi Să mi-i omoare. 
Fir-aţi fi voi de ciocoi, 

a venit vremea d-apoi 

Să vă muncim noi pe voi 

cum ne-aţi muncit voi pe noi. 
Dar când armata venea 
pe țărani că mi-i bătea 
pe capete mi-i închidea 


s îi a 63 
În apă cu picioarele-i ţinea. ” 


Campania din 1913 a provocat concentrarea locuitorilor Dragne 
Marinică, Constantin Chițu, Marin Onea, Radu Nuță ş.a. în Regimentul 68 
Infanterie. Radu Nuță a murit de holeră în Bulgaria. 

În timpul războiului din 1916-1918 au fost concentrați mulţi locuitori 
din sat, în Regimentele 21 Ilfov şi 20 Teleorman, cu sediul la Turnu 
Măgurele. Au luat parte la luptele din Oltenia şi apoi din Moldova, plătind 
cu viaţa aproape 30 de surduleşteni. În noiembrie 1916, germanii au ocupat 
satul şi au început un jaf organizat ridicând vite, cereale, păsări, ouă, lapte, 
brânză etc. De frică, oamenii îşi tăiau porcii noaptea prin beciuri. Orice 


% Am cules informaţii în anul 1943 de la Tănase Vasile (78 ani), Dragne Marinică (68 ani), 
Ioniţă Perniu (78 ani), Alexandra Cazacu (65 ani) şi Biţoiu Stanca (72 ani). 

abatere de la regulamentul impus asupra locuitorilor, se plătea cu amendă, 
iar la moară nu se putea măcina decât cu aprobarea comandaturii şi numai 
60 kg cereale. Am găsit la oameni, în sat, câteva dispoziţii ale armatei 
germane pe care le-am donat muzeului de la şcoală, înființat cu aprobarea 
muzeului Piteşti. Şi de aici au ridicat clopotele bisericii. 

După război, între anii 1920-1940 s-au schimbat multe lucruri în sat. 
Țăranii au fost împroprietăriți cu 900 pogoane din moşiile, câte mai 
rămăseseră, ale foştilor boieri, încât moşierimea a încetat să mai fie o forță în 
societatea românească. Se industrializează țara şi tabla şi ţigla iau locul 
cocenilor şi a şiţei de pe acoperișurile caselor. Începe goana țăranilor după 
pământ şi ca să sporească proprietatea ei îşi vând mahmudelele sau fac 
împrumuturi pe la bănci. În felul acesta au cumpărat partea de proprietate, 
300 pogoane, a lui Dumitru Negel, cu 14 mii lei pogonul şi încă 120 pogoane 
de la țăranii din satul Miroşi. În 1940-1942 au cumpărat iar 65 de pogoane din 
moşia fostului general Cantacuzino din Tecuci-Calinderu. În total, în afară de 
cele 300 de pogoane ale lui Negel, surduleştenii au cumpărat în total 286 de 
pogoane în satele Miroşi, Tecuci, Balaci, Siliştea-Gumeşti. Motivul, satul 
avea o suprafață arabilă destul de mică în raport cu populaţia sa. 

Satul se întinde către şosea şi în partea de sud. Construiesc în acest 
timp, de asemenea, primărie şi şcoală nouă. Se strâng aproximativ 600 mii 
de lei ca să facă şi biserică nouă, fără să se reuşească însă, deoarece, banii au 
intrat în conversiune, şi-au micşorat valoarea şi apoi, în 1947, s-au 
devalorizat, încât abia am reuşit să pot cumpăra un triod pentru biserică. În 
1940, luna noiembrie, s-a simţit destul de puternic cutremurul care a afectat 
foarte grav şcoala veche. Casele au avut puţin de suferit dar spaima a fost 
foarte mare în sat. Vitele au simţit cutremurul şi şi-au manifestat spaima cu 
puţin timp înainte. 

Cel de-al doilea război mondial a fost anunțat şi aici de clopotele 
bisericilor. S-au făcut concentrări, s-au rechiziționat vite iar pe front au 
plecat mulţi tineri dintre care 39 nu s-au mai întors, în frunte cu locotenentul 
învăţător lonel Ştefănescu, fiul lui Arghir Ştefan şi strănepotul lui Ivan sin 
popa Ivan. Germanii au venit în sat în vara anului 1941 şi au stat până prin 
februarie 1942, trecând de aici în Bulgaria. În anii războiului, viaţa a fost 
normală, întrucât au fost concentrări destul de modeste. Din când în când 
doar, clopotele bisericii anunțau un nou surduleştean mort pe câmpiile 
Rusiei. Era jale şi femeile, mamele sau soțiile, îl îngropau simbolic, în 
cimitir, într-un coşciug gol. 

În 1943, după Stalingrad şi apoi după deschiderea celui de-al doilea 
front, țăranii şi-au dat seama că nemţii vor pierde războiul. Odată cu 
aproprierea ruşilor de Prut şi de laşi, încep să apară mulţi refugiați din 

Basarabia şi Moldova. La 23 august 1944 s-a încheiat armistițiul şi armata 
română a întors armele contra germanilor. Începea cea de-a doua faţă a 
războiului nostru, încheiat la 9 mai 1945. 

În septembrie 1944, au apărut în sat primele trupe ruseşti, formate 
mai ales din calmuci, rău îmbrăcaţi şi căutând peste tot mâncare şi ceasuri, 
iar la 29 august 1944, apare un comunicat al armatei ruseşti în care, între 
alte localităţi, este amintit şi Surduleştiul ca fiind cucerit de armata lor deşi 
se semnase armistițiul încă de la 23 august. Teama stăpâneşte satul, femeile 
se ascund prin glugile de coceni şi oamenii ascund tot ce au mai de preț prin 
gropi. Încet, încet s-au obişnuit românii şi cu ruşii. Din nefericire, seceta 
care a bântuit în Moldova în anul 1945, a obligat pe moldoveni să-şi 
părăsească satele, în căutare de hrană pentru ei şi mai ales pentru cei de 
acasă. Îşi vindeau lucrurile mai de preţ ca să poată cumpăra grâu. Au 
început să se formeze: „trenurile foamei” înţesate cu „asăcari” adică ţăranii 
care duceau în saci acasă grâul cumpărat. Aşteptau cu zilele prin gări până 
reuşeau să se urce într-un astfel de tren al foamei, încărcat până la refuz cu 
saci şi cu oameni, chiar pe acoperişurile vagoanelor. 

ŞI în sat s-a făcut simțită, ca pretutindeni în țară, lipsa gazului, a sării, 
a alimentelor, a îmbrăcămintei şi încălțămintei, întrucât țara era obligată să 
plătească Uniunii Sovietice datoriile de război. Oamenii cumpărau foarte 
greu gazul şi sarea, umblau în saboți de lemn iar pentru nevoile lenjeriei de 
corp şi de pat, femeile au pus războaiele de ţesut în funcțiune. Cred că s-au 
adus în sat, între anii 1945-1948, de la Bragadiru, Bujoru, Conţeşti etc., sate 
din sudul judeţului, mii de kg de bumbac brut. Femeile îl prelucrau, scoțând 
sămânța din el, îl dădeau la zdrâng şi la dărac, unelte făcute de localnici, ca 
apoi să-l toarcă şi să-l ţeasă. Între timp, din cauza lipsurilor de pe piaţă, au 
apărut afaceriştii şi bursa neagră, banii s-au devalorizat enorm de mult, 
ajungând în 1946-1947, dublu de grâu 3 milioane, un ziar 20 de mii de lei, o 
pereche de pantofi de damă 5-6 milioane şi un kg de făină 300 de mii de lei. 
Salariaţii s-au pomenit milionari dar banii nu aveau niciun fel de valoare ca 
să poată acoperi, măcar în parte, nevoile. În luna august 1947, s-a făcut 
stabilizarea şi cu acest prilej speculanții au pierdut miliarde iar țărănimea, 
care îşi vânduse între timp vitele, a pierdut şi vitele şi banii. Nu s-au putut 
schimba decât 3 milioane. 

Din anul 1948, începe exodul tineretului din sat spre oraş şi 
conjunctura socială fiindu-le favorabilă, întrucât era mare nevoie de ei, ajung 
în posturi importante, tehnicieni şi chiar intelectuali, deoarece li s-au deschis 
porţile către şcolile superioare. În 1945 s-a făcut împroprietărirea țăranilor din 
loturile foştilor boieri dar ulterior au strâns pământul la un loc formând 
primele întovărăşiri agricole. În acelaşi timp se accentuează lupta de clasă în 

lumea satelor, fiind declarați chiaburi țăranii cu pământ mai mult şi obligați să 
achite statului aproape toată recolta obținută pe terenul lor agricol. A fost o 
perioadă grea, dar era dictată de „interese superioare”, pentru a ne achita de 
datoriile faţă de vecinul nostru de la răsărit. Şi restul ţărănimii este obligată să 
predea statului „cote”, adică, o parte din producția de cereale şi în acelaşi timp 
să cultive cânepă, in, mazăre, soia etc., necesare statului. 

Cotele, şi în general lupta de clasă, au provocat multe suferinţe 
țărănimii şi au dus la sărăcirea ei, întrucât numai în anul 1947, satul 
Surduleşti a trebuit să predea statului 20 de vagoane de cereale, de asemenea 
şi foarte multe vite, cai şi oi. 

Pe de altă parte s-a accentuat şi lupta dintre vechi şi nou, dintre 
reprezentanţii fostelor partide şi comunişti. Se instaurează dictatura 
proletară, dispar vechile partide politice, este abolită monarhia, la 
30 decembrie 1947 iar din 1948 se instaurează proprietatea socialistă asupra 
mijloacelor de producție. 

Prin socializarea agriculturii s-a schimbat, an de an, faţa satului, încât 
astăzi este de nerecunoscut. S-au ridicat case noi, frumoase, cu mobilier în 
interior, radio, televizoare, aragazuri, maşini de spălat, frigidere, lumină 
electrică, biblioteci etc. Dar cel mai de preţ lucru pe care țin să-l menționez, 
a fost eliberarea şi descătuşarea energiilor poporului român, care, pe 
parcursul anilor, a dat dovadă de o variată gamă de creaţie tehnică, ştiinţifică 
şi economică. Odată cu socializarea şi industrializarea țării avea să înceapă 
un capitol nou în viaţa satelor româneşti. 


CAPITOLUL V 


Populaţia 


V.1. Statistica populaţiei între anii 1810 - 1960 


Satul Surduleşti ocupă o suprafață de aproximativ 100 ha (93,34 ha), 
iar islazul, situat în mijlocul satului, ocupa în anul 1948, 33,50 ha (Harta 5). 

Satul este format din câteva cătune. Spre Drăgoci, este cătunul 
Dideşti, spre apus, Delurenii, spre Miroşi este Surdeasca, al foştilor moşneni 
iar spre răsărit, sunt cei „de la şosea”. 

În recensământul din 1948, satul avea 1644 suflete, locuind în 397 de 
case, cu 416 familii. După vârstă, populația se prezenta astfel: sub 7 ani şi 
bătrâni peste 68 ani, 405 locuitori, între 7 şi 12 ani 188, între 12 şi 18 ani, 
235, între 18 şi 68 ani, bărbaţi, 381, iar femei între 18 şi 68 de ani, 435. 
Total, 1644. Copiii, repartizaţi pe familii, se prezentau astfel: 8 familii fără 
copii, 79 familii cu un copil, 93 familii cu 2 copii, 83 familii cu 3 copii, 
69 familii cu 4 copii, 30 familii cu 5 copii, 16 familii cu 6 copii, 4 familii cu 
7 copii, una familie cu 8 copii şi aceea a fostului lăutar al satului, Niţă Ene, 
cu 9 copii. 

Populaţia nu a fost mereu aceeaşi, crescând abia după anul 1850 şi în 
special, după împroprietărirea din 1864. 

Nu acelaşi lucru se poate spune despre trecut, când jafurile şi mai 
ales cele 14 războaie purtate pe teritoriul Țărilor Române în sec. XVIII, au 
provocat, extrem de grav, împuţinarea populației, încât la începutul 
sec. XIX, rar se găsea un sat de câmpie care să treacă de 100 de suflete. 
Majoritatea aveau între 25-50 şi 50-80 de familii . 

Această grea situație au remarcat-o călătorii străini prin Ţările 
Române, ca şi istoricul Dionisie Fotino, care afirma că este lucru destul de 
trist ca o ţară atât de frumoasă şi bogată, să fie atât de puţin locuită”. 


6 CC. Giurescu. Principatele române la începutul sec. al XIX-lea, Bucureşti, Ed. Ştiinţifică, 
1957, p.84 şi urm. 

% Dionisie Fotino, op. cit. p.136. Vezi şi Alexandru D. Xenopol, Istoria românilor din 
Dacia Traiană, vol. |, Bucureşti, Ed. Cartea Românească, 1930, p.282-289. 

V.2. Populaţia satului între 1810 - 1900 


În 1810, în Căţeleştiul de Jos erau 42 de case cu 165 locuitori, iar în 
Căţeleştiul de Sus, numai 7 case cu 33 de locuitori. Deci tot satul avea 
atunci 49 de case cu 198 de suflete”. 

La 1831, în catagrafia Ţării Româneşti, tot satul Căţeleşti a fost 
trecut cu 51 cap de familie iar în anul 1832 ambele sate Căţeleşti apar cu 69 
familii”, iar Surduleştiul cu 85 de familiiS8. Aşa cum se ştie, nu întotdeauna 
catagrafiile dau cu exactitate numărul populaţiei. 

În 1838, în Surduleşti, erau 41 familii iar în cele două sate Căţeleşti, 72 
familii, în total 113 familii”. Iată şi numele locuitorilor pe care îi înregistra 
catagrafia obştească din 1838, începând cu populaţia satului Surduleşti: 
Dumitru Manea, văduv, Vasile şi Costandina Mihalache, clăcaşi, Rizea şi 
Tudora Iordache, clăcaşi, Dima Dumitraşcu, văduv, clăcaş, Băduna şi Radu 
Bălaşa, clăcaşi, Stancu şi Voica Sandu, moşnean, Albu sin Albu şi Voica sin 
Stancu, moşnean, Voicu şi Maria Albu, clăcași, Păun şi Stancea Sandu, 
clăcaşi, Radu şi Nasta Coman, preot, moşnean, Pârvu şi Petrana Badea, 
moşnean, Năstase şi Gherghina Dragne, moşnean, Gheorghe şi Gherghina 
Surdulescu, moşnean, Pătraşcu şi Rada Surdulescu, moşnean, Marin Năstase, 
văduv, moşnean, Dinu şi Dobra Iordache, moşnean, Niculae şi Joița Ilie, 
moşnean, lon şi Anca Rătăcan, moşnean, Tudor şi loana Cazacu, clăcaş, 
Marin şi Rada T. Cazacu, moşnean, Nicula şi Lisandra Dumitraşcu, clăcaş, 
Pătraşcu şi loana, clăcaş, Joița D. Mocanu, văduva, clăcaş, Pătraşcu şi 
Dumitra sin Pătraşcu, moşnean, Stan şi Sanda, Tamagă, moşnean, Tănase şi 
Ioana Păun, moşnean, Gheorghe şi Gherghina Păun, moşnean, lon şi Stanca 
Badea, clăcaş, Anghelina lui Miu, văduvă, clăcaş, Matei şi Slamna Racotă, 
clăcaş, Radu şi Anca Pătraşcu, moşnean, Neagu şi loana Gheorghe, moşnean, 
Nedelcu şi Rada David, moşnean, Năstase sin Iordache, holtei, moşnean, 
Manea şi Ivana Radu Belu, clăcaş, Voicu şi Dobra N. Besnea, moşnean, lon 
Mocanu, holtei, cioban, Dragnea şi Rada Badea Besnea, moşnean. În total 34 
de perechi, 3 văduvi, 2 văduve, 3 flăcăi, 28 băieţi, 32 fete, 38 birnici, 4 scutiţi. 
Moşneni, 21 familii, din care apar familiile: Besnea, Păun, Pătraşcu, Rătăcan, 
Tamagă, Albuleştii, Răuieştii şi Surduleştii. 

lată şi familiile din Căţeleştii: Călin şi Dumitra Neguţ, Ştefana, 
văduvă, Stancu Zarafu, Gheorghe Ciorioară, necăsătorit, Ion şi Maria Dogaru, 
Ion şi Drăgana Stancu, Marin şi Rada Dumitru, Gheorghe şi Maria Răducanu, 


% Joan Spiru, Catagrafia județului Teleorman. 

S Informaţii de la Ion Donat. 

* DGAS, Ministerul Instrucțiunii Publice, ds. 2766, p. 1859, £. 80. 
* DGAS, Fond Catagrafii, cota 47/1838, £. 164-167. 

Radu din Tufeni, flăcău, Sandu şi Ştefana Cârstea, Radu Spinu, văduv, Marin 
şi Niţa Pielmuş, Luca Bujor, văduv, Jitcu şi Stanca Radu, Radu şi Arghira 
Gîgilici, Ilie şi Neacşa Gheorghe, Ilie şi Şerbana Popa, Marin şi Stana Fudulu, 
Dicu şi Maria Tolea, Maria lui Stan Folea, văduvă, Radu şi Ilinca Sterpu, 
pârcălab, Niculae şi Călina Niţoiu, Ilie şi Tudora Stancu, Dumitru şi Tudora 
Ciobanu, Stan şi Stanca, ginere lui Maria, Radu şi Ioana Călăraşu, Dinu şi 
Ilina Preda, Dumitru şi Pârva Preda, Ghica şi Maria Stancu, Drăgoi, 
cârciumarul, Crăciun şi loana Stancu, Radu, nepotul lui Crăciuna, militar, 
Badea şi Călina Bujor, Dumitru şi Trandafira Boţoghină, Ştefan şi Calea 
Pielmuş, Petre şi Joița Dogaru, Ban şi Constantina N. Dogaru, Barbu şi Maria 
Cristea, Petre şi Nasta Ivan, Voica Radului Diaconu, văduvă, Lisandra 
Neagului, văduvă, Marin lui Vlad, văduvă, Zoica lui Stan, văduvă, Pătraşcu şi 
Zamfira Dinu şi loana, ginere lui Voica, lon şi Sanda al Voichii, lon şi Anca 
Luca, pârcălabul, Gherghina Fudulu, Niţu şi Stana Stancu, Marin şi Vasilca, 
ginere al Diaconesei, Stan şi Tudora al văduvei Lisandra, Petre şi Sora Neagu, 
Ivaşcu şi Dobra Spinu, Ion şi Ana Păuna, lon şi Brânduşa Dogaru, Dragomir 
şi Rada Dragne, Stan şi Stoiana Ilie, Dumitru Rada, văduvă, Petre şi Ilinca 
Crivăţ, Marin şi Badea Boţoghină, Marin şi Oprea Preda, Zamfir şi Tudora 
Dobre, Bratu şi Maria Păuna, Marin sin Voica, flăcău, Neguţ şi Maria sin 
Mara, Dinu şi Sanda, nepot popii lancului, Dumitru şi Stana Pătraşcu, Badea 
şi Rada, ginere lui Voica, Voica Stan Preda şi fisa, văduva, lon şi Safta 
Mihai, Petre şi Cristina Manea, Ştefan şi Smaranda sin popa Iancu, popa 
Iancu şi Rada sin Petre Bolovan, preot, 90 ani şi soţia sa 75 ani şi Stan şi Rada 
sin popa Stan, preot. În total se aflau 72 de familii complete, cu 381 persoane 
din care 2 flăcăi, 3 văduvi, 8 văduve, 86 băieţi şi 74 fete. Mai erau 2 preoți şi 
un ţârcovnic. În total, cele două sate aveau, la 1838, 113 familii complete şi 
două familii de flăcăi, deci 115 familii cu 495 de suflete, revenind, de familie, 
aproximativ câte 3 copil. 

În anul 1840, catagrafiile dau 70 familii în Căţeleşti şi 38 în 
Surduleşti'”. În 1848 erau 76 familii în Căţeleşti şi 42 în Surduleşti”!. În anul 
1852, într-o cerere adresată protoieriei Turnu Măgurele, semnau 57 capi de 
familie din Căţeleştii de Sus, mulți dintre ei amintiţi în catagrafia din 
18387. În anul 1855, tot pe o cerere adresată aceleiaşi protoierii, semnau 40 
de capi de familie din Surduleşti. 

Ţin să remarc că foarte multe familii, datorită poreclelor - Boţoghină, 
Gâgâlici, Ciobanu, Moacă - şi-au schimbat, cum se spune, porecla în 


7 BARSR., ms. 3986, p.59. 
7! DGAS, Ministerul Instrucțiunii Publice, ds. 2581/1848, f. 247. 
? Jdem, ds. anul 1852. 

renume, încât este destul de greu să poţi urmări genealogia familiilor din sat. 
În 1859, erau în Surduleşti 102 familii şi 72 de familii în Căţeleşti, în total 
174 familii. În anul 1862, până la spargerea satului Căţeleştii de Jos, erau 
201 familii, din care 54 în Surduleşti, 47 în Căţeleştiul de Sus şi 100 în 
Căţeleştiul de Jos. În 1864, satul rămâne numai cu 164 capi de familie, 
deoarece, locuitorii din satul Căţeleştii de Jos, fuseseră mutaţi în Siliştea 
Gumeşti. În anul 1872, satul număra 490 locuitori”. În anul 1886 satul avea 
578 suflete şi avea să ajungă, în anul 1897, la 634 de suflete”. 


V.3. Populaţia după 1900 


Între cele două războaie mondiale, populaţia satului va creşte 
vertiginos. În 1930, Surduleştiul avea 1322 suflete, în 1941, 1523 suflete iar 
în 1948 avea 1658 de suflete. Sporul se datora natalității întrucât numai între 
anii 1923-1943, s-au născut 1045 copii, murind în aceeaşi perioadă 540, a 
rămas un spor natural de 505 copii, aproximativ între 25-30 de copii anual. 

Din sat, au ieşit în această perioadă puțini surduleşteni, în schimb au 
venit din satele vecine multe fete, prin căsătorie. Astfel, generaţie după 
generaţie, vreme de multe secole, surduleştenii s-au născut şi au murit 
îngropaţi în cimitirele satului, din care, după 1900, a mai rămas doar cimitirul 
actual. După 1956-1960 şi mai ales după perioada de intensă industrializare a 
țării, aproape 80% din tineri au început să părăsească satul, fiind încadraţi la 
oraşe, mai ales ca muncitori. În aceste condițiuni, a fost normal ca în această 
perioadă să scadă natalitatea, populaţia stagnând sau chiar micşorându-se. În 
ultimii ani, 1975-1984, au rămas foarte multe case cu un singur vieţuitor, 
bărbat sau femeie şi prin decesul lor, se vor desființa cel puțin 30-50 familii. 
Satele româneşti, mai ales cele mai departe de oraşe, cunosc acelaşi fenomen, 
încât vei găsi în fiecare foarte multe case părăsite. 

Cu toate acestea, ţinem să amintim că în satul Surduleşti s-a născut, 
în anul 1969, cel de al 20-lea milion cetățean al R.S.R. Evenimentul, a fost 
sărbătorit în cadru solemn la Palatul Republicii, fiind omagiat noul cetăţean 
şi părinţii lui, Gheorghe Stănciulescu şi Alexandra Stănciulescu, profesoară 
de istorie la şcoala generală din Surduleşti ?. 

În anii de creştere a populaţiei, an de an, satul s-a dezvoltat în special 
în partea de sud şi spre şosea şi calea ferată (Harta 4). 


* Dumitru Frunzescu, op. cit., p.294. 
”* Pantele Georgescu, op. cit., p.123. 
7 Ziarul Teleormanul, | august 1969. 

V.4. Familiile satului - moşnenii 


Satul Surduleşti a fost vechi sat de moşneni, situat într-o regiune cu o 
mare densitate de astfel de sate, în sec. XVI-XVII. Partea locuită de 
moşneni a fost cea din actualul centru şi partea de nord-vest a satului, care 
s-a numit Căţeleşti. Unii dintre moşneni, mai ales cei din neamul Căţeleşti, 
şi-au pierdut, între timp, pământul, vândut lui Radu logofătul. EI va cumpăra 
acest pământ de la moşnenii Stan şi fratele său Radu Dărăbanţu, de la Vlad 
cel Bătrân şi de la Stoica Albul şi Grigore, prin zapis de vânzare cu 
mărturie? 

Cele mai importante familii ale moşnenilor au fost Besneştii, 
Ivăneştii, Răuieştii, Pătrăşcanii, Rătăcanii, Păuneştii etc. 

Besneştii. Neamul acesta, ca şi celelalte neamuri de moşneni, s-ar 
trage din judeţul Olt'7. Cred însă, că se refereau mai curând la reîntoarcerea 
lor în sat, în urma unui refugiu datorit deselor războaie din sec. al XVIII-lea. 
Prin informaţiile luate de la bătrânul Stancu Besnea (1870-1946) am putut 
urmări spiţa neamului lor. Marin Besnea (1839-1872), fiul lui Voicu Besnea 
(1813-1905), a trăit 92 de ani şi l-am găsit trecut în catagrafia din 1838, 
când avea 25 de ani. Besnea Năstase şi el trecut în catagrafia amintită având 
70 de ani, era născut în anul 1768 şi era fiul lui Dragne Besnea, trecut şi el 
în aceeaşi catagrafie şi având copil născut în 1768, pe Năstase Besnea, era şi 
el născut, la rândul lui, aproximativ prin 1745-1747. Existau în sat şi alte 
familii colaterale. De exemplu Dragne sin Badea şi Preda sin Besnea, pe 
care i-am găsit semnând într-o catagrafie din 1851. Probabil au avut un 
strămoş comun. În 1954 mai existau în sat doar trei familii din neamul lor în 
linie dreaptă. 

Ivăneştii. Din aceste familii sunt în sat, azi, familiile Ştefan şi 
Ştefănescu înrudiţi cu Pătrăşcanii. În 1970 erau în sat 12 familii din acest 
neam, numit şi Durnaci, după un strămoş al lor cu această poreclă. Ei se trag 
din acel popă Ilie, amintit în actele de judecată enunțate din 1775 şi 1748, ca 
şi din Diaconul Dima, când ştim că s-au făcut hotărniciile moşiei. lată o 
spiță a neamului lor: popa Ilie (1720-1800), popa Ivan, fiul lui (1770-1830), 
Diaconul Dima (1773-1845), pe popa Ivan, găsit în catagrafia din 1810 ca 
preot în satul Tătărăştii de Sus: „preot Ivan sin popa Ilie, 40 ani. Fiul lui, 
Ivan, 14 ani.” Îi urmează sin popa Ivan, născut în 1796 şi mort în 1846, 
când a fost ucis. Fiul său, Ştefan (1841-1906) şi fratele său, au rămas în 
Tătărăşti. Ştefan Ivan (1856-1926), Arghir Ştefan (1879-1956), cu doi copii, 


“* DGAS, Mitropolia Țării Româneşti, pergament original, 93/43, anul 7173 (1665). 
77 Aşa am fost informat în timp ce lucram la monografie. 

Ionel Ştefănescu (1914-1941), învăţător mort la Dalnic, în URSS, şi 
Alexandru (1915-1970), fără urmaşi în linie bărbătească'5. 

Din neamul diaconului Dima se trag astăzi familiile Ştefan şi Voicu, 
zişi şi Durnaci. În 1950, dintre urmaşii lor, amintesc pe învățătorul Nicolae 
Ştefan-lvan şi fiul său Ionel Ştefănescu, profesor, plecat însă din sat. 

Răueştii - Pernieştii. Una din cele mai numeroase familii din sat 
care se trag din strămoşul Rău, venit şi el de peste Olt, după cum îmi 
mărturisea bătrânul Ioniță Perniu (1866-1955). De la el am putut face 
genealogia neamului lor. 

Rău (cu aproximaţie 1750-1838) din care s-au născut copiii lon Rău, 
Stan Rău şi Stoica Rău. Din aceşti trei copii se continuă neamul lor prin 
Stoica şi lon Rău, în linie bărbătească. lon Rău (1866-1956) a avut 8 copii şi 
anume: Gheorghe Perniu, mort în 1964, cu 5 copii, Nicolae Perniu, cu 
7 copii, Floarea Perniu, căsătorită la Miroşi, Ilie Perniu, 4 copii, Marin 
Perniu, 3 copii, Constantin Perniu, 4 copii, Ion Perniu şi Dumitru Perniu cu 
câte 2 copii. Numai urmaşii lui Ioniţă Perniu, prin 1950, erau 40. Şi azi au 
rămas încă destui Pernieşti în sat. Tot din neamul lor sunt şi familiile Stoica, 
urmaşii lui Stoica Rău. Azi nu mai au urmaşi, în linie bărbătească, în sat. 

Pătrăşcanii - sunt din neamul lui Pătraşcu Surdu şi din el se trag azi 
familiile Cotar şi Mantu, împărțite şi acestea în Joița şi Dănilă. Tot din 
neamul lor sunt şi Albuleştii proveniţi dintr-un strămoş numit Albu Surdu, 
amintit în catagrafia din 1838, fiind născut în anul 1773, iar tatăl său cu 
aproximaţie între anii 1748-1750. Din neamul lor se trag azi, în sat, 
neamurile Belu şi Truşcă şi prin femei sunt înrudiţi cu neamul popii Ghiţă 
Constantinescu, de unde şi familiile Popescu de azi, urmaşe ai acestui preot. 

Rătăcanii - din neamul lor se trag astăzi familiile Constantin 
Giuganu, Gheorghe şi lon Giuganu etc. Sunt înrudiţi, prin femei, cu 
Păuneştii, deoarece lon Rătăcanu fusese ginerele lui Păun Albu Surdu, 
ținând în căsătorie pe Despina sau Despa, fata lui. O parte din aceste familii 
s-au stabilit în satul vecin Râca, unde există până astăzi. Şi din neamul 
Albuleştilor, tot moşneni, multe familii s-au stabilit în Râca, prin căsătorie. 
Aceştia, vor vinde pământul din Surduleşti rudelor lor. lată, de exemplu, o 
parte din zapisele de vânzare pe care le-am găsit păstrate la moşnenii din sat 
„Zapise de moşie”: 

„Adecă noi, cei mai de jos iscăliți dăm bună şi credincioasă, zapisul 
nostru la mâna lui lon Rătăcanu, cumnatul nostru, precum Să se ştie că de a 
noastră bunăvoie am vândut 2 stânjeni de moşie din partea noastră ce o avem 
de la părinţii noştri în otarul Căţeleşti ce i se zice şi Surduleşti, de la apa 


“ loan Spiru, Catagrafia județului Teleorman, p.194. 

Tinii până în Bălăcel, să stăpânească din câmp, din pădure, copiii din copiii, 
şi nepoți de strănepoţi cât Dumnezeu îi va da. Şi acest stânjeni s-au vândut în 
lei una sută şi douăzeci de stânjen, care fac pă doi, două sute şi patruzeci. 
Și pentru mai adevărată credință ne-am iscălit ca să fie crezută aceasta. 
1850 februarie, 6. Eu Radu Păune am vândut; eu Petre Păune, am vândut, eu 
Albu Stanciu, moşnean, faţă fiind; eu Voicu Bratu, moşnean, eu Tănase 
Păune, moşnean,; eu Gheorghe Surdu, moşnean; preotul satului Gheorghe. Şi 
am scris eu Radu Popii Coman, cu zisa numiţilor moşneni şi de aici înainte 
să-şi poarte cheltuielile pă stânjenii ce are numitul, Ion.” 

„Potrivit cercetărilor cuprinse în acest zapis şi tocmeala ajunsă, 
găsită prea bună şi înțelegerea şi mulțumirea amândorora părților, dăm a 
noastră... întărire fiind rugat de dânşii s-au adeverit acest zapis şi se 
legalizează de sfat după orânduială... 1851, iulie, 11. Tănase Cojocarul. 
Radu Popii. Enache Pătraşcu. Dipotaţii satului. Scriitor, lancu Popescu.” 

Zapise de vânzare s-au mai făcut, în anii 1854 şi 1856, tot lui lon 
Rătăcanu din partea cumnaţilor săi din Râca. Astfel, în 1854, i-au vândut un 
stânjen de moşie cu 163 de lei iar în 1856, tot el va cumpăra alți patru stânjeni 
de moşie ca şi fratele lui, Radu al Popii, fiecare cumpărând cu preţul de 220 
de lei stânjenul. Cei care au vândut erau Tănase Păun, Marin Diaconu, 
Constantin Popa şi Neagu sin Diaconu”. 

Păuneştii - Din acest neam se trag următoarele familii: Radu Pârvii, 
Niţă Stancu Giugă, Stan Giugă şi copiii lor trăitori şi azi în sat. Ei se trăgeau 
din preotul Coman din satul Râca, născut în 1760 şi preoțit în 1789. Copiii lui 
Pătraşcu, Constantin şi Radu s-au întors în Surduleşti de unde le era neamul. 

Acestea sunt familiile moşnenilor pe cât mi-a fost cu putinţă să le 
cercetez. În prezent, sunt amestecate cu neamurile foştilor clăcaşi. Poate 
cândva, cineva din aceste familii va găsi în rândurile de mai sus informaţii 
asupra neamului respectiv. 


V.5. Familiile foştilor clăcași 


Aşa cum se ştie, clăcaşii au fost acei țărani care au muncit pe moşiile 
boiereşti, mânăstireşti şi domneşti, neavând propriul lor pământ. O mare 
parte dintre ei fuseseră oameni liberi, cu propriul pământ, dar din cauza 
silniciilor boiereşti sau domneşti, au sărăcit şi au fost nevoiţi să-şi vândă 
„ocina” adică pământul străbun, mai ales în sec. XVI-XVII. Şi la Surduleşti 
s-a întâmplat acelaşi lucru, mai ales cu foştii moşneni Căţeleşti, aşa cum am 
arătat mai sus. Mulţi dintre clăcaşi au fost aduşi din alte sate, respectiv 


7 Actele moştenilor cercetate în sat şi aflate, astăzi, în muzeul satului Surduleşti. 

Balaci şi Dideşti. Relativ mulţi s-au stabilit şi ca oieri, veniţi dinspre munte, 
atraşi de fânețele destul de întinse existente în sec. al XVIII-lea în jurul 
satului. Spre deosebire de moşneni ei au trăit înrudindu-se între ei, deoarece 
moşnenii nu încheiau legături de căsătorie cu clăcaşii, socotindu-i o clasă 
inferioară. Abia după împroprietărirea de la 1864 şi a celor ulterioare, s-a 
desfiinţat această barieră dintre ei. 

Până în 1970, existau în sat următoarele familii de clăcaşi: Voinea şi 
Năstase Biţoiu, 9 familii, Chițu, 8 familii, înrudiţi cu Pernieştii, Ciucă Onea, 
10 familii, înrudiţi cu familiile Boşneagă şi Niţă Barză. Mulţi dintre urmaşii 
lor au plecat din sat, după 1960. Familia Stolea, din care se trag familiile 
Jitcu şi Costache, 6 familii. Tutăneştii, dispăruți ca nume, dar cu urmaşi în 
linie bărbătească în familiile Dobre Radu, I.G. Dobre sau Baiciu, 3 familii. 
S-ar putea să fi venit din fostul sat Tutăneşti, din apropriere. Neamul 
Negrilă Ciovină, din care se trag familiile Negrilă având ca moş pe Petre sin 
Ilie. Gâgâlici, cu rădăcini coborâte până în anul 1750, când un oarecare 
Radu Gâgâlici apărea ca martor în procesele dintre moşneni. Familia Coadă, 
din neamul Mocanu, Oancea şi Ciortan erau cele mai sărace familii din sat 
până la colectivizare. Familiile amintite sunt în partea de sud a satului, în 
aşa zisul cătun Dideşti. 

În mijlocul satului, peste pârâul Burdea, sunt familiile Dobre şi Bâţă, 
din care se trag două ramuri, Dobre Chiran şi Dobre Găină. Din neamul 
Răducu se trag familiile Scoică Radu şi Rădulescu. Două dintre aceste 
familii s-au mutat în Tulcea în 1928, fiind împroprietăriți acolo. Neamul 
Cocotă, din care sunt familiile Mandache Ion, Constantin şi Enache 
Mandache. Moş Ion Enache, decedat în 1953, spunea că strămoşii lui au 
venit ca ciobani în sat. Tot în această parte a satului sunt şi familiile Beleagă 
şi Ghergheştii, înrudiți cu familiile Minică şi Stan Ciuplea. Familia Surcel, 
este venită, după 1900, din satul Căldăraru. 

În latura de mijloc a satului se află familiile Cristea Cioacă, înrudite 
cu familiile Ghibuş, Marcu Cristea şi Gheorghe, Constantin Cristea etc. 
Familia Molea, împărțită în familiile Năstase Marin şi Tudor Marin Molea, 
Alexandru Ghiţă Molea. Neamul Marinescu se trage din neamul popii Stan 
Tună, dispărut azi din sat, dar continuat în Bucureşti, prin fiul fostului 
învățător şi inspector general Florea Marinescu, decedat în 1986. Tot din 
popa Stan, sunt neamurile Spirache şi Alexandru Ilie şi azi cu urmaşi în sat. 

Către marginea de apus a satului sunt familiile Burcea-Ursu, Ciucă 
sau Ciucaţii, Bratu, cu ramuri în familiile Sincu, Dobre Talianu şi Marin 
Stănoagă. Familia Ban şi ea foarte veche, cu Ion Diliţă-Ban decedat în 1965 
şi având urmaşi pe Panait Ban-Diniţă, fără băieţi, pe cale de dispariţie în 
linie bărbătească. Tot din neamul Ban e şi familia Manole Bădei, tot fără 

urmaş pe linie bărbătească. O altă familie dispărută a fost Brânzone. Din 
neamul lui Neagu se trag familiile Amzale, cu un băiat inginer la Piteşti şi 
altul, Lucian, rămas în sat. Nici acesta nu are băieţi. Şi tot din neamul lui 
Neagu este familia Alexandru Preoteasa, deoarece unul din copiii bătrânului 
Neagu Petre, a fost adoptat de preoteasa văduvă a preotului Stan, decedată 
în 1868. O altă familie, foarte numeroasă, originară din comuna Gărăgău- 
Teleorman este a lui Petre sin Ilie, cu familii nu numai în Surduleşti ci şi în 
Miroşi, Gărăgău, Roşiorii de Vede şi Bucureşti, anume căpitanul pensionar, 
Jan Iliescu, mort în anul 1983 în etate de 93 de ani, fără urmaşi în linie 
bărbătească. 

Prezint o schiță a neamului lor după spusele lui Dumitru Iliescu zis 
Ţăcăle (1893-1963). Petre sin Ilie, strămoşul cel mai îndepărtat, născut 
aproximativ la 1750, mort în 1830, fiul lui Ilie (1720-1790). Petre sin Ilie a 
avut patru copii: Ilie, Nicolae Petre Ilie, Burcea Petre Ilie Albei şi Stan Petre 
Strâmbu. 

Ilie (1820-1906), a avut trei copii. Primul, Stancu (1853-1928), cu 
8 copii la rândul lui: Dumitru Ţăcălie (1893-1963), a avut şi el 9 copii, 
băieți şi fete din care un băiat la Bucureşti, prin care 1 se continuă neamul, 
Ion Iliescu (1894-1950) cu două fete, Gheorghe Ilie-Musiu (1888-1960), cu 
7 copii, unii în Bucureşti, Constantin Iliescu (1892-1969), cu 4 copii, ce 
continuă neamul lor în Surduleşti, Maria (1894-1978), căsătorită cu Ilie 
Spirache, Marin Iliescu-Surdu (1897-1972) cu 7 copii, unii în Bucureşti, 
precum şi 2 fete. Cel de-al doilea copil al lui Ilie Cârstea Iliescu Soldavu 
(1856-1939), cu 4 copii: Constantin, născut în 1898, cu 3 copii, azi neamul 
Iliescu Botolan, două fete, Maria şi Floarea şi pe Gheorghe cu 4 copii. 
Al treilea copil al lui Ilie a fost Tinca, căsătorită în Miroşi. 

Cel de-al doilea fiu al lui Petre sin Ilie a fost Nicolae Petre Ile zis 
Ciodârcă (1801-1860). A avut un copil, Dumitru Ciodârcanu cu 7 copii, 3 fete: 
Joița, loana şi Stanca, căsătorite cu alte neamuri din Surduleşti şi 4 băieți: 
Păune şi Stan fiecare cu câte un băiat, Dănilă cu 2 băieţi şi Dumitru cu 4 copii; 
cel de-al treilea copil al lui Petre sin Ilie a fost Burcea Petre-Albei (1831- 
1902), cu trei copii, 2 fete, Păuna şi Stana şi Stancu cu 5 copii, Marin, Ilie, lon, 
cu urmaşi în linie bărbătească şi 2 fete Floarea şi Rada. În sfârşit cel de-al 
patrulea copil, Stan Petre Strâmbu (1832-1904), cu o fată, Sanda, căsătorită cu 
Stan St. Radu din care au rezultat 4 fete şi 2 băieţi. Şi astăzi sunt în sat 
numeroase familii din neamul lor dar şi altele plecate la Piteşti, Bucureşti etc. 

În marginea dinspre nord-vest, locuită înainte de către moșneni, prin 
căsătoriile efectuate după 1864, s-au stabilit familiile Modoran, Preda şi 
Cazacu. Prin înmulțirea lor, unii au trecut la şosea iar din copii lui Marin 
Preda şi Ion Preda s-au stabilit în Bucureşti ca ofițeri şi intelectuali şi unul 

dintre nepoți făcând parte, până în anul 1966, din echipa naţională de rugby. 
Neamul Căzăceştilor se pare că se trage din satul Miroşi şi stabilit, prin 
1820, în Surduleşti, luând de soţii din neamul lui Brânzone, din care au avut 
2 băieți, Burcea şi lon cu familii existente în Surduleşti. Tot din Miroşi a 
venit şi Stoica Cazacu iar prin fiul lui, Vasile (1860-1942), s-au format 
familiile Marin şi Ile Stoica, cunoscuţi şi sub numele de Jărăgaie. Doar Ilie 
are copii care-i duc neamul mai departe prin Constantin Stoica, născut în 
1925. Dintre fostele familii de clăcaşi amintim şi familiile Luca sau 
Predeştii, numiţi şi Țăicanii. Au fost căluşari iar unii dintre ei s-au lipit de 
oastea de panduri a lui Tudor. Familiile Moacă, azi State, au familii înrudite 
în Miroşi şi Roşiorii de Vede. Giungărău sau Ghiţulescu, continuată azi, în 
sat, de fii lui Gheorghe Giungărău, ucis în 1952, Marin şi Dobre. Ţinem să 
menționăm numele lui Cristache Giungărău, căsătorit cu o femere, 
Constantina, din neamul moşnenilor, om energic şi priceput care prin muncă 
a ridicat, în viaţa lui, 5 mori, la Miroşi, Recea, Beuca, Strâmbeni şi Râca. 
Dintre copiii lui, doar Stelică îi continuă neamul. Alte familii din sat sunt: 
Bălăcenii, veniţi din Balaci, Roşu, venită din Strâmbeni şi Ciobanu, tot din 
acelaşi strămoş. O familie numeroasă este şi familia Nuță cu rădăcinile până 
în sec XVIII şi urmaşul acestui strămoş Ion Diţă, născut în 1860, care a avut 
4 copii: Lisandru cu 7 copii, din care cel mai mare Badea, avea, în 1950, 
4 copii; Onţică, 6 copii şi nepotul lui, Ion, 2 copii; Badea cu 4 copii; Stan cu 
un copil care la rândul lui avea 3 copii în 1950. Un alt frate al lui Ion Diţă, 
Radu Diţă, a avut pe Stan cu 8 copii şi pe Radu cu 4 fete, iar cel de-al treilea 
frate, Tudor, nu a avut copii. 

După 1860-1870, au mai întemeiat familii noi în sat, preotul Vasile 
Urluianu, mort în 1933, cu urmaşi în Bucureşti. Lăutarul Ene, zis Târţău, cu 
9 copii, risipiţi prin ţară, iar în Surduleşti a rămas doar fiul său Petrică şi la 
Miroşi, Gogu, care îi continuă neamul. A fost 40 de ani lăutarul satului, 
vestit şi dincolo de hotarele judeţului, având un volum extraordinar de mare 
în voce şi un repertoriu foarte bogat. Tot noi sunt familiile Ruiu, Surcel şi 
Andreescu, acesta venit din satul Malu, iar copiii lui, risipiţi în Piteşti, 
Bucureşti şi Craiova, sunt, doi din ei, profesori, un nepot doctorand în 
teologie, continuând familiile mai departe. O altă familie nouă, venită din 
Căldăraru, este a lui Ion Uţupanu, adică a lui Uţa sau Mariuţa. Neavând 
copii, a luat de suflet un nepot de soră, din Căldăraru, Stan, cunoscut sub 
numele de Stan al Uţii (1869-1943). Băiatul lui, Ion (1882-1956) a avut 
urmaş pe Marin Uţupanu, născut în 1917 şi decedat în 1963. Îi continuă 
neamul cei 4 băieţi, dintre care unul este stabilit în Câmpulung Muscel. 
Menţionăm că, din cauza foametei şi a celui de-al doilea război mondial, 
s-au stabilit în sat mai multe familii dintre care a mai rămas numai familia 

Costică Moldoveanu cu urmaşi direcți şi astăzi. Şi în prezent se fac 
schimbări între familii, prin căsătorii, amestecându-se neamurile şi 
născându-se altele datorită poreclelor. 

Am ținut să insist şi asupra acestor familii, dându-mi seama de 
importanţa genealogiilor ţărăneşti, întrucât stau la baza intelectualității 
româneşti şi au, deci, aceeaşi importanță şi greutate ca oricare altă 
genealogie. Sunt bucuros că fără să vreau am urmat îndemnul istoricului şi 
colaboratorului meu Radu Creţeanu, care într-un articol de fond publicat în 
revista „Flacăra” cu câţiva ani în urmă, ținea să scoată în evidenţă rolul 
deosebit al acestor genealogii. 


V.6. Privire generală asupra populaţiei 


Din rândurile scrise privind familiile satului, s-a putut constata că 
până în 1954, când am plecat din Surduleşti, satul rămăsese cu tradițiile sale 
vechi, zeci de generații născându-se şi murind în vatra strămoşească. Satul 
era astfel un organism sănătos, trăindu-şi viaţa aşa cum o trăiseră părinţii, 
bunicii şi străbunicii. Continuitatea satului o asigurau, an de an, copiii 
născuţi ca şi căsătoriile tinerilor, ducând mai departe viitorul, permanenţa şi 
vitalitatea lui. Nu acelaşi lucru se poate spune însă astăzi când din multe 
cauze şi în special prin plecarea tineretului, satele româneşti mor încetul cu 
încetul. 

Căsătoriile. Vitalitatea satului era asigurată, în primul rând, de căsătorii 
şi cercetând perioada anilor 1923-1954, pot să dau o serie de date asupra lor. Se 
fac mai ales toamna şi în răstimp de 20 de ani (1923-1943) s-au efectuat 258 
de căsătorii, revenind în medie câte 12 anual. În acest interval de timp, au 
venit în sat 85 de mirese, dintre care 45 din Miroşi iar restul din satele 
Burdeni-Căţeleşti, Siliştea, Căldăraru, Râca etc. Pe ani, căsătoriile se 
prezentau astfel: 1923 - 14 căsătorii, 1924 - 18, 1925 - 15, 1926 - 14, 1927 - 10, 
1928 - 11, 1929 - 9, 1930 - 14, 1931- 16; 1932 - 10, 1933 - 14, 1934-15, 
1935 - 9, 1937 - 14, 1938 - 6, 1939 - 2, din cauza concentrărilor masive, 
1940 - 8, 1941- 8, 1942 - 11, 1943 - 12. Deşi eram în plin război, între 
1941-1945, se constată totuşi acelaşi număr de căsătorii deoarece tinerii 
încorporaţi, înainte de a pleca pe front, se cununau ca să lase ajutor 
părinţilor la munca câmpului. Până în anul 1954, se făceau, de asemenea, 
între 10-15 căsătorii pe an. Divorţuri, în 21 de ani, au fost doar 7. 

Naşterile. Odată întemeiată o gospodărie sau o nouă familie, îi 
urmau curând şi copiii. Până prin 1954, erau destule naşteri în sat, 
întreruperile de sarcini nepracticându-se încă. Din păcate, deşi natalitatea 
era destul de mare şi mortalitatea, până prin 1935, a fost şi ea destul de 

ridicată. După 1942, sunt rare însă decese de copii şi acelea numai datorită 
unor accidente. Şi aici în sat, copiii erau priviţi ca un dar al familiei, iar 
femeia gravidă era respectată şi se zicea de ea foarte frumos: „a împodobit-o 
Dumnezeu ”. Naşterile au crescut mai ales după împroprietărirea din 1964. 
Astfel, dacă în anul 1852 s-au născut 6 copii în 1853 - 9, în 1854 - 6, în 
1855 - 5, 1856 - 6, în anul 1859 s-au născut 15 copii, 8 băieți şi 7 fete iar în 
anul 1861, numai în lunile octombrie - decembrie s-au născut 9 copii“. 

Numărul lor a început să crească tot mai mult dar abia după 1922. 
Am putut cerceta registrele de naştere dintre anii 1923-1954. În cei 32 de 
ani, s-au născut 1477 de copii după cum urmează: 1923 - 31, 1924 - 66, 
1925 - 58, 1926 - 70, 1927 - 49, 1928 - 63, 1929 - 46, 1930 - 44, 1931 - 60, 
1932 - 49, 1933 - 50, 1934 - 42, 1935 - 49, 1936 - 57, 1937 - 55, 1938-61, 
1939 - 42, 1940 - 52, 1941 - 42, 1942 - 25, 1943 - 27, 1944 - 30, 1945 - 28, 
1946 - 27, 1947 - 35, 1948 - 60, 1949 - 53, 1950 - 49, 1951 - 40, 1952 - 34, 
1953 - 35, 1954 - 41. În total 1477 de naşteri. 

Numele care se dădeau la botez erau: Ion, Ioana, Marin, Maria, 
Bălaşa, Constantin, Constantina, Petre, Petra, Iordan, lordana, Ștefan, 
Ştefana, Păun, Păuna, Arghir, Arghira, Stan, Stana, Radu, Rada, Polina, 
Gheorghe, Gherghina şi mai rar, Sora, Meana, Dobra, Slamna etc. 

Mortalitatea. Mortalitatea a devenit foarte mică la copii mai ales 
după 1940, ceea ce asigura vitalitatea satului şi generaţie după generație să 
ducă mai departe în timp existenţa satului. Între anii 1923-1954, mortalitatea 
în sat a fost următoarea: 1923 - 21, din care Il copii, 1924 - 26, din care 
19 copii, 1925 - 24, din care 12 copii, 1926 - 38, din care 22 copii, 1929 - 
30, din care 17 copii, 1928 - 22, din care 10 copii, 1929 - 26, din care 9 
copii, 1930 - 35, din care 17 copii, 1931 - 27, din care 17 copii, 1932 - 30, 
din care 20 copii, 1933 - 30, din care 17 copii, 1934 - 43, din care 30 copii, 
1935 - 23, din care 13 copii, 1936 - 11, din care 5 copii, 1937 - 28, din care 
17 copii, 1939 - 15, din care 10 copii, 1940 - 22, din care 9 copii, 1941 - 22, 
din care 6 copii şi 7 pe front, 1942 - 15, 6 copii şi 5 pe front, 1943 - 20,9 
copii, 13 pe front, 1944 - 22, 11 copii, 12 pe front, 1945 - 19, 6 copii, 2 pe 
front, 1946 - 13, 2 copii, 1947- 21, un singur copil, 1948 - 28, 1949 - 25, 
1950 - 22, 1951 - 17, 1952 - 8, 1953 - 18, 1954 - 13. De remarcat că între 
anii 1948-1954, nu a decedat niciun copil. În total, au murit în aceşti 32 de 
ani, 792 inşi, din care 219 bărbaţi, 211 femei, 317 copii, 4 copii născuţi 
morți şi 39 căzuţi pe front. Surplusul de populaţie din aceşti ani a fost de 
685 de tinere mlădiţe, ceea ce menținea echilibrul normal al satului şi sporul 
de populație. 


50 Radu Rosetti, op. cit., p.3 şi urm. 

Mişcarea populaţiei. Nu am avut la îndemână o evidenţă precisă a 
mişcării populației privind intrările şi ieşirile din sat. Totuşi, pe baza 
observaţiilor făcute, pot afirma că până în anul 1944 mişcarea populației se 
datora, în special, căsătoriilor. Şi avantajul era de partea satului, întrucât 
intrau în sat mai multe fete, decât băieții care plecau. Am constatat, în acelaşi 
timp, că părăseau satul definitiv, tineretul cu studii secundare, licee, seminarii, 
şcoli normale şi chiar profesionale, dar erau destul de puţini, astfel încât nu 
afectau echilibrul. Dovadă că prin sporul natural de populaţie, s-a asigurat 
dezvoltarea, în continuu, a satului atât spre sud, cât şi spre est şi nord. 

Între 1929-1940 au plecat din sat 6 învăţători, 3 preoți, 3 ofițeri şi 
9 salariaţi diverşi, stabiliți în Bucureşti, Roşiorii de Vede, Piteşti, 
Zâmbreasca, Alexandria etc. În schimb, după 1950, procesul exodului de 
populaţie tânără a satului se accentuează, părăsind satul nu numai băieţi ci şi 
foarte multe fete, atrase de posibilitatea încadrării în atâtea sectoare noi de 
muncă, create în aproape întreaga țară. 

Până în 1960, s-a mai păstrat totuşi un oarecare echilibru, dar după 
aceea plecarea tineretului din sat s-a accentuat, deoarece nemaifiind legaţi de 
munca câmpului, prin mecanizarea agriculturii, şi-au căutat rostul în zonele 
industriale ale ţării şi în special la Piteşti, Craiova, Bucureşti, Curtea de Argeş 
etc. Existenţa haltei CFR Surduleşti a constituit un mare noroc pentru sat, 
deoarece având posibilitatea uşoară de deplasare, foarte mulți surduleşteni, au 
preferat să nu se stabilească la oraş, unde lucrau, preferând naveta. Ştiau că era 
un surplus de venituri prin produsul obţinut din lotul personal, prin creşterea 
unui porc, a câtorva păsări, a două-trei oi. 

Rămâne ca urmaşii muncii mele să continue cercetările şi să tragă 
concluziile pe care le vor socoti necesare în urma noului ritm de viaţă ce s-a 
ivit şi în lumea satelor, odinioară, atât de tradițională. 


CAPITOLUL VI 


Instituţiile satului 


VI.1. Bisericile satului 


Pentru poporul român secole de-a rândul Biserica a fost temelie 
neamului românesc, reazămul lui sufletesc şi vatră a conştiinţei naționale, 
Biserica confundându-se cu satul, satul cu Biserica şi amândouă cu poporul 
român. Şi la Surduleşti a fost aceeaşi situaţie, bisericile şi preoții satului, fiind 
factorii activi, în jurul cărora generații după generații, au trăit şi au sperat 
într-un viitor cât mai luminos, pe măsura valorii lor spirituale şi materiale. 

În acest sat au existat mai multe biserici, ctitorii modeste ale 
țăranilor, ca majoritatea vechilor biserici din satele româneşti. Despre unele 
nu se ştie, nici până astăzi, aproape nimic. Abia din sec. al XVIII-lea, sunt 
primele informaţii asupra bisericilor ce au existat în Căţeleşti, care, în anul 
1862, rămân fără preoţi şi îşi încetează activitatea. Locul îl va lua noua 
biserică din Surduleşti, construită la 1847, în partea de nord-vest a satului. 

În măsura documentării făcute de-a lungul mai multor ani prin 
arhive, biblioteci etc. am cules următoarele informaţii asupra lor. 


VI.2. Biserica de la Bălăcel? 


Nu ştiu sigur dacă a existat o astfel de biserică în vremea când satul se 
afla pe valea Bălăcelului, în sec. XIV-XV. Bănuim doar existenţa ei, întrucât 
ceva trebuia să suplinească nevoile religioase ale locuitorilor. Pristolnicul 
găsit ar putea fi o dovadă în acest sens. La fel, cărămizile găsite aici ca şi 
urmele unui zid ar putea proveni de la o clădire cu caracter religios. 

Existenţa ei nu ar fi o excepţie deoarece şi în alte vetre vechi de sate 
teleormănene s-au găsit dovezi ale existenţei unor biserici, aşa, de pildă, la 
Olteni şi pe valea Nanovului, unde s-au descoperit vechi cimitire umane. De 
exemplu, vechiul sat Şovăreşti, mutat după 1830, în vatra actuală a satului 
Adămeşti şi documentat prin oseminte şi două monede poloneze de la 
începutul sec. al XVI-lea şi care dovedesc vechimea satului şi a unei vechi 
biserici, încă din sec. al XV-lea, acolo în valea Nanovului*!. 


5! Ioan Spiru, Preoți şi biserici în prima jumătate a veacului XIX, în Glasul Bisericii, 3-4, 
1969, p.424-425. 

Nu se poate admite să nu fi existat lăcaşuri de cult şi în această parte a 
țării, cu atât mai mult cu cât viaţa creştină a fost atestată arheologic în judeţul 
Teleorman încă din sec. al VI-lea. Citez descoperirile de la Dulceanca, Olteni şi 
Sfinţeştis?. Recent, am descoperit ceramică prefeudală având imprimate cruci pe 
ca şi la sud de satul Lăceni. 


VI.3. Biserica veche a moşnenilor 


O biserică a existat la Surduleşti înainte de 1700, în partea nord- 
vestică a satului, locuită de moşneni, iar azi de actualele familii ale 
Căzăceştilor şi Jerăgăieştilor. Ea nu este atestată decât de tradiție, de 
oseminte şi de câteva monede din sec. XVIII descoperite în şanţul uliței 
amintite şi provenite, desigur, din cimitirul acesteia. Despre ea mi-a vorbit 
Marin Cazacu, Vasile Jerăgaie şi Ioniţă Perniu, decedați azi. Fiind copii, ei 
au mai văzut urmele fostei biserici. 

S-ar putea ca preotul Ilie, strămoşul Durnacilor de azi, amintit într-un 
document din anul 1775, cu prilejul măsurătorii fostelor moşii din sat, să fi fost 
unul dintre slujitorii ei, mai ales că nu este amintit la celelalte biserici, printre 
preoţii lor (documentul în cauză se află la muzeul şcolii din sat - n.a.). Când a 
fost ridicată şi de ce a dispărut, rămâne o problemă de dezlegat pentru viitor”. 
Tot aici va fi slujit şi diaconul Dima, amintit ca trăitor în sat, înainte de 1745. 


VI.4. Biserica din Căţeleştii de Jos 


În sec. al XVIII-lea, în satul Căţeleşti au existat două biserici, una în 
partea de sud, ce avea să devină la începutul sec. al XIX-lea, Căţeleştiul de 
Jos şi alta în partea de nord, ce avea să devină Căţeleştiul de Sus. Catagrafia 
din 1810 arată existenţa ambelor biserici: „Cățeleştiul de Jos: biserică de 
lemn, hram Sfânta Troiță cu toate odoarele. La această biserică preoții doi, 
diacon unu şi țârcovnici doi. Popa Bogdan sin popa Iorgu. 55 ani, bun, 
neglobit. Cu soția, de neam rumâni. Fecior de preot. Hirotonisit de prea 
sfinția sa chir Grigore, cu blagoslovenia Mitropolit Grigore. 1787 august 2, 
Fiul lui, Radu. Preoteasa Ivana, 50 ani."** Fiind preoţit în 1787, biserica 
exista, deci, încă din sec. XVIII mai ales că, tatăl său, preotul Iorgu, slujise 


52 Idem, Biserica şi satul românesc, în Biserica Ortodoxă Română, 3-4, 1979, p.511-525; 
Suzana Dolinescu-Ferche, Așezări din secolele III şi VI e.n. în sud-vestul Munteniei. 
Cercetările de la Dulceanca, Bucureşti, Ed. Academiei RSR, 1974. 

55 S-ar putea să fie o legătură între dispariţia bisericii şi urmele unui incendiu: cenuşă, 
cărbuni, lemn ars, descoperite în curtea lui Marin şi Tudor Cazacu. 

% loan Spiru, Din trecutul satului Surduleşti, în Mitropolia Olteniei, 3, 1959, p.356. 

şi el încă din 1745-1750, ştiindu-se că, copii de preot, urmau la preoţia 
tatălui, în satul respectiv. 

Al doilea conslujitor cu preotul Bogdan a fost „popa Teodor sin Petre, 
35 de ani. Bun, neglobit. Cu soţie, de neam rumân. Fecior de mirean. 
Hlirotonisit de prea sfinția sa chir Sevastos, cu blagoslovenia Mitropolit 
Dositei. 1805 august în şase zile. Împreună cu ei a slujit şi diaconul „Radu 
sin popa lorgu 40 ani. Neglobit. Văduv. Fecior de preot. IHirotonisit de 
preasfinţia sa chir Sofronie, cu blagoslovenia Mitrop. Dositei. 1804 aug. 14.” 

Biserica aceasta de lemn, probabil destul mică şi neîncăpătoare, a fost 
înlocuită cu o nouă biserică, din cărămidă, după 1825. Ea este trecută în 
Catagrafia din 1832: „Cățeleştiul de Jos. Biserică de zid a dumnealui al doilea 
vistier Tănăsuică. '* În această nouă biserică, destul de mică şi ea, după ruinele 
văzute în 1943 de autorul acestor rânduri, a slujit doar un singur preot până în 
anul 1862, preotul slujitor Ştefan sin popa Iancu, ante 1838-1858. A fost, mai 
întâi, cântăreţ la biserica din Căţeleştiul de Sus, pe lângă tatăl său, popa Iancu. 
S-a preoțit abia la 60 de ani, după 1836 iar la vârsta de 80 de ani s-a retras. 

Tatăl său, popa Iancu, avea în 1838, 90 de ani, ceea ce înseamnă că era 
născut prin 1747-1748 şi fusese preot între anii 1778-1830, împreună cu 
preotul Stan. Lui trebuia să-i urmeze preotul Preda Radu, preoţit pentru această 
biserică, dar obligat să slujească în satul Siliştea Gumeşti, cum se numea 
atunci satul Siliştea Nouă de azi. Îl obligase să facă acest lucru proprietarul 
Nicolae Guma din satul amintit, sperând să-i lase pe locuitorii din Căţeleştiul 
de Jos fără preot şi să-i poată muta mai uşor în Siliştea Gumeşti. Nereuşindu-i 
manevra, i-a mutat cu forța pe moşia sa, dărâmându-le bordeiele“. 

Biserica a rămas părăsită, degradându-se an de an, deoarece cele nouă 
familii rămase pe proprietatea boierului din satul Tecuci Calinderu n-au avut 
posibilitatea să o întrețină. Familuile, înmulțindu-se între timp, au dorit o nouă 
biserică. Au dărâmat, în 1920, pe cea ruinată, dar abia în anul 1950 au reuşit 
să construiască o biserică de gard, pictată în 1955 de către pictorul Vasile 
Ivănescu. Această biserică se află în partea de sud-vest a satului, iar pe locul 
vechii biserici a rămas doar cimitirul satului. Nu au nici azi preot permanent, 
fund asistați religios de preoţii din comuna Balaci, de care aparţine ca filială. 


5 Ibidem, p.358. 

5 DGAS, Logofeția pricinilor bisericeşti, ds. 2610/1832, £. 89. 

57 Catagrafia din 1865 a Protoieriei Turnu Măgurele consemnează această mutare, 
nerespectând însă adevărul: „Preoţii din Siliştea Gumeşti au fost slujitori la Biserica din 
Căţeleştii de Jos, dar retrăgându-se toţi locuitorii de acolo, la această comună, s-au retras şi 
preoții cu dânşii”. 

VI.5. Biserica din Căţeleştii de Sus 


Tradiția satului afirmă că biserica din Căţeleştiul de Sus ar fi fost 
adusă „de la munte”, cu puțin înainte de 1750, probabil pentru a suplini 
dispariţia bisericii amintite, din partea de nord-vest a satului. În această 
biserică de lemn, aflată în centrul vechi al satului, s-a slujit până în anul 
1866, iar în anul 1882 a fost dată: „dă pomană” locuitorilor din fostul sat 
Rața, înglobat azi în comuna Călmăţuiul de Sus, fost Băcăleşti“* (Foto 27). 

Între anii 1879-1880, după Războiul de Independenţă, s-a înființat un 
nou sat în județul Teleorman, prin împroprietărirea a 50 de locuitori, pe o 
moşie a satului, în apropriere de fosta vatră a unui sat”. Satul s-a numit Rața 
materiale să o facă, au apelat la bunăvoința sătenilor din Surduleşti, pe 
atunci tot în judeţul Teleorman. Aflaseră ei, din om în om, pe la târguri, că 
surduleştenii ar avea o biserică nefolosită şi lăsată în paragină. Aşa a ajuns o 
delegaţie a lor în susnumitul sat şi sătenii, aflându-le păsul, i-au mulțumit 
dăruindu-le: „dă pomană” biserica în care nu se mai slujea de peste 15 ani. 
Donaţia s-a făcut în anul 1884, după alţii în 1888 şi autorul citat mai sus, a 
menţionat acest act: „pentru datinile creştine, au existat până în anul 1879, 
două biserici în Surduleşti, cea mai veche făcută nu se ştie când şi de cine, 
care într-un târziu a fost dăruită sătenilor din satul Rața, pendinte de satul 
Băcăleşti. 

Bătrânii satului, mulți martori ai evenimentului din 1884, mi-au 
povestit că biserica a fost desfăcută bucată cu bucată şi încărcată în opt care 
cu osii de lemn, după cum se lucrau în acea vreme şi duse la Rața. Au ajuns 
acolo după câteva zile de mers prin satele Balaci, Dobroteşti, Merişani, 
Papa, iar de la Roşiorii de Vede pe la marginea satelor Măldăieni şi 
Mihăileşti, de unde au coborât repede în Băcăleşti-Raţa. Aici, au 
reconstituit-o bucată cu bucată, în locul unde se află astăzi, vechiul cimitir 
„Rața”. După înfiinţarea ei, s-a slujit din anul 1884 şi până în anul 1923, 
când a rămas doar biserică de cimitir, slujbele făcându-se în noua biserică 
construită în Băcăleşti. 

Un nou eveniment, destul de tragic, era gata să o distrugă, în anul 
1951, datorită neglijenţei a două femei ce au lăsat în biserică lumânări aprinse 
şi de la care a luat foc. lată cum mi-a relatat întâmplarea fostul ei preot Ştefan 
Dumitrescu într-o scrisoare adresată la 15 iulie 1966: „Într-o duminică din 
luna iulie, anul 1951, două credincioase, după mărturisirea lor, au fost la 


5 Ion N. Staicu, Așezările județului Teleorman, Turnu Măgurele, 1939, p.123. 
5 Ibidem, p.24-25. 
” Ibidem, p.L22. 

cimitir ceva mai târziu şi au aprins lumânări pe care nu le-au mai stins. La 
data aceea eram în biserica cea mare, la serviciu. Când era serviciul liturgic 
pe sfârşite, am fost anunţat că biserica din cimitirul Rața este în flăcări. Am 
plecat în cea mai mare grabă la faţa locului şi am salvat circa 70 la sută din 
lemnărie, care era numai din stejar. Peste puțin timp, un an, am curățat 
lemnăria şi am refăcut-o în cimitirul nou, situat pe o pozițiune splendidă, la 
cea mai înaltă cotă a comunei noastre. Dimensiunile bisericii sunt în minus 
cu doi metri lungime şi un metru lăţime. Biserica nu a avut pisanie. Toate 
obiectele de cult mişcătoare şi cărțile, fuseseră luate de tatăl meu, mai înainte 
la biserica cea mare, întrucât erau mai bune şi legate în piele, fiind şi azi în 
bună stare. Au ars icoanele împărăteşti şi alte icoane. ” 

În prezent, actuala bisericuţă din lemn are lungimea de 8 m, lățimea de 
6 m şi înălțimea de 3 m, ceea ce ar fi o dovadă, după scrisoarea amintită, că 
inițial biserica ar fi avut aproximativ 10 m lungime şi 7 m lățime. Acoperişul 
său a fost de şiță iar după ce s-a refăcut, în anul 1952, a fost învelită cu tablă. 
Pisanie nu a avut şi nici, după toate posibilităţile, pictură, ci doar icoane. În 
ciuda celor mai bine de două secole de existență, dintre care o sută de ani la 
Băcăleşti, este foarte solidă, bârnele ei de stejar rezistând timpului şi 
asigurându-i încă mulți ani de existență. Forma ei este simplă, de navă, cu 
altarul uşor rotunjit. În faţa ei, după câţiva ani de la refacere, s-a ridicat o 
clopotniţă inestetică de lemn. Se slujeşte şi azi în ea, doar parastasele, dar la 
nevoie se poate face şi sfânta Liturghie. Preoţii slujitori ai bisericii au fost: 
preot D. Dumitrescu şi fiul său preot Ştefan Dumitrescu. 

Lăsând acum Băcăleştiul, să ne întoarcem iar la Surduleşti, 
descifrând rosturile acestui sat, în perioada anilor 1750-1884, deci mai bine 
de 100 de ani. Tradiţia locală, aşa cum am cules-o între anii 1942-1945 când 
am întocmit monografia satului, atribuie prezenţa ei în sat, prin cumpărarea 
„din părțile muntelui”, dar s-ar putea ca ea să provină, mai curând, din 
fostul sat Râca-Veche, aflat acum mai bine de două secole şi jumătate în 
aproprierea satului Surduleşti, lângă apa pârâului Tina. Acest sat fiind 
desfiinţat în urma măsurilor luate de către domnitorul Constantin 
Mavrocordat, între anii 1740-1741, ca satele să nu mai fie izolate de 
drumurile umblate şi de conacele boiereşti, locuitorii fiind siliți să-l 
părăsească ar fi donat biserica lor de lemn, sătenilor vecini din Căţeleştii de 
Sus-Surduleşti, deoarece în satul Râca-Nouă, cel în care se mutau, aveau 
deja biserică”. 


”! Informaţii din manuscrisul Monografiei satului Râca, scrisă de fostul învăţător Atanase 
Petrescu. 

Oricare ar fi adevărul, este sigur că biserica a existat în satul 
Surduleşti înainte de 1750, după cum o confirmă şi următoarele documente. 
Astfel, catagrafia Mitropoliei din 1810, pe lângă faptul că citează existența 
bisericii de lemn, dă şi numele preotului: „Tudorache sin popa Stan”, 
preoţit în 1805, succedând, după obiceiul timpului, tatălui său, preotul Stan, 
ceea ce însemnează că acesta se preoţise cu cel puţin 25-30 de ani mai 
înainte, adică pe la 1775-1780. 

Credem însă că biserica exista şi mai înainte, deoarece într-o Jalbă 
adresată de locuitori, în anul 1882, Protoieriei din Turnu Măgurele, se spunea: 
„Biserica se află din vechime în siliştea acestui sat”. Acelaşi lucru îl confirmă 
şi harta austriacă din 1790-1791, fiind trecută în cuprinsul satului Surduleşti”. 
Biserica se află trecută în partea de sat a clăcaşilor din Surduleşti-Căţeleşti, în 
vreme ce biserica moşnenilor nu era ridicată la acea vreme. 

Preoţii care au slujit la această biserică au fost: preot Stan cu 
aproximaţie 1770-1775 şi până la 1800, fiul său preot Tudorache sin popa 
Stan, 1805-1830, fratele său, preot Stan sin popa Stan cu aproximaţie 1820- 
1847. Asupra ultimului preot, fost mai înainte ţârcovnic al satului, ne dă 
mărturie următorul act cercetat în arhiva fostei Protoierii a judeţului, la Turnu 
Măgurele şi prin care locuitorii satului, după obiceiul de atunci, cereau ca 
preot pe acest fost cântăreț al bisericii lor, Stan Bujor, deoarece se mai 
practica obiceiul de a se face preoți „grămătici”: 

„Pleacă jalbă. 

Pentru alăturatul act ce dăm noi subiscăliții locuitori din satul 
Cățeleşti, țârcovnicul Stan sin Badea Bujor, pe care l-am ales a să 
hirotonisii preot la sfântul lăcaş ce se prăsmuieşte cu hramul Sf. Niculae şi 
care se află clădită din vechime în siliştea acestui sat, pă proprietatea D-lui 
paharnic Ștefan Burche şi neavând preot de loc spre săvârşirea sfintelor 
slujbe şi altor datorii ale religiei noastre, ne rugăm prea cinstitei 
protopopii, ca să le adevereze după orânduială şi să recomandeze pe 
numitul  ţârcovnic sfintei Mitropolii, potrivit poruncii  Cinstitului 
Departament al Credinței... şi chibzuirii făcute până acum pentru asemenea 
candidaţi la preoție... ” 

În urma intervenţiei protopopului către Mitropoliei prin care era 
recomandat acest cântăreţ, pentru că: „locuitorii sunt mâhniţi din pricină că 
de cinci ani, nu se află preot şi că nu-şi pot îndeplini datoriile la care sunt 
mânaţi de religie”, se adaugă: „am făcut credincioasă examinare 
țârcovnicului Stan Bujor şi dovedindu-se cu ştiinţă bună de carte pe măsura 
lui, căsătorit după lege, neprihănit şi în vârstă pravilnicească, îl trimit la 


” BARSR, ms. 1003, ds. 27/6, 1790, £.52. 

mila preasfinţiei voastre, în persoană. Statura sa: la stat înalt, părul capului 
negru, barba, mustăţile, sprâncenele, castanii şi ochii căprui. ” 

Odată cu moartea ultimului preot, Stan Bujor, nu s-a mai slujit în ea, 
încât în perioada anilor 1866-1884 a rămas tot mai neîngrijită şi stricându-se 
acoperişul, a început să se degradeze. Din această pricină Protoieria a fost 
nevoită, în luna august 1869, să se adreseze primăriei satului Surduleşti, 
cerându-i să se ia măsuri grabnice pentru repararea ei. Nu s-a făcut însă 
nimic şi din această cauză obiectele ei de cult şi cărțile, au fost duse la 
biserica moşnenilor, unde se află şi astăzi. 


VI.6. Biserica din Surduleşti 


Actuala biserică din satul Surduleşti a fost zidită între anii 1847- 
1848, aşa cum este trecută şi în Anuarul Sfintei Mitropolii din 1907: 
„biserica sfântul Nicolae din Surduleşti este din zid din anii 1847-1848”. A 
fost ridicată pe malul stâng al pârâului Burdea, în partea de nord-vest a 
satului, ctitorie a țăranilor moşneni: Beznea Răţăcanu, Păun şi Durnacii, 
Ştefăneştii de astăzi şi urmaşii preotului Ilie amintit la 1775. Alături de ei, 
au mai contribuit fostele familii de clăcaşi, Iancu Tună, Neagu Petre şi alţii. 

Construirea acestei biserici se datora faptului că moşnenii din 
Căţeleştiul de Sus se socoteau o clasă socială aparte şi care nu-şi îngăduiau 
relații cu clăcaşii. De aceea şi-au dorit propria lor biserică. Sfinţirea ei s-a 
făcut abia în anul 1852 şi găsim consemnată această dată pe Mineiul 
bisericii din luna martie: „Slavă, cinste şi închinăciune celui în Troiță unul 
Dumnezeu, care ne-a ajutat de-am ajuns şi sfințit acest lăcaş. lar cine va 
citi, bucurați-vă într-un Domnul şi rugaţi-vă pentru noi. Eu Neagu, ctitor, 
1852 martie 13.” 

Biserica este construită din cărămizi arse, cu grosimea zidurilor de 
aproape un metru. Biserica este simplă, naosul şi pronaosul despărțite prin 
zid de cărămidă, acoperişul de şiță, având deasupra pronaosului o turlă mică, 
de scânduri, cu şase laturi, iar în față un pridvor țărănesc, deschis, cu doi 
stâlpi groşi. Pisania originală s-a pierdut în 1934, fără a fi copiată măcar. 
Lungimea bisericii este de 14 m, înălțimea aproximativ 4 m. A fost pictată 
între anii 1851-1852, în frescă. Catapeteasma era de zid, înlocuită după 
cutremurul din 1977, cu una de lemn. 

Dintre picturile vechi, amintesc pe Sf. Gheorghe, Sf. Dumitru, 
Sf. Constantin şi Elena în naos, iar în pronaos Sf. Nicolae şi Cuv. Paraschiva 


% Arhiva Protoieriei Turnu Măgurele, ds.1852. 

patronii bisericii, ţinând-o într-o năframă. Tot aici erau Maria Egipteanca 
primind împărtăşanie de la Sf. Zosuma etc. Deasupra peretelui despărțitor se 
aflau arhanghelii Mihail şi Gavril, amenințând cu săbiile şi textul: „, Cine în 
biserică va intra necurat de sabie va fi tăiat. ” În pridvor a fost pictat Raiul 
şi Iadul, distruse în 1934, iar pe pereţii exteriori, medalioane cu sfinți. În 
interior, pe tavanul de scânduri, fuseseră pictate stele şi în mijlocul lui, 
Mântuitorul „Pantocrator”, pictat pe o pânză. La proscomidie au fost scrişi 
inițial ctitorii, dar azi inscripția este distrusă. Refăcând pictura bisericii în 
1951, am păstrat în altar, din vechea pictură, doar pe Sf. Grigore, ca 
document pentru posteritate. 

Curtea bisericii a fost împrejmuită, la început, cu parmaci, trunchiuri 
de stejar puşi unul lângă altul, ca dovadă a masivelor păduri de altă dată. 

În decursul anilor, biserica a fost deseori renovată, încât astăzi zidurile 
au rămas aproape neschimbate. Amintesc cele mai importante renovări. La 
1886, preotul Vasile Urluianu o leagă cu bare de fier şi face un nou acoperiş, 
tot de şiţă. În 1892, este înlocuit vechiul gard de parmaci cu gard de ulucă. În 
1894, se înlocuieşte hârdăul de botez tot cu unul de lemn având scris pe el 
următoarele: „Acest hârdou de botez a fost făcut de locuitorul Manole 
Gheorghe în 1894”. Abia în 1910 s-a cumpărat un cazan de metal. 

Înmulţindu-se populaţia şi ajungând neîncăpătoare, în anul 1920 s-a 
format un comitet ce urma să construiască o nouă biserică în centrul satului, 
pe un teren donat de primărie. S-au strâns peste 200 mii lei, dar în loc să 
cumpere materialul necesar oamenii şi-au împrumutat banii între ei. În 1947 
i-am recuperat, dar din cauza inflaţiei am cumpărat cu ei abia un Triod. În 
acest timp, biserica s-a degradat an de an. A fost necesară o reparație între 
1933-1934, când s-a distrus pisania şi picturile din tinda bisericii ca şi 
medalioanele exterioare. Ţin să amintesc că în anul 1919 s-a cumpărat 
clopot nou în locul celui ridicat de germani, având pe el legenda: „preot 
sachelar Vasile Urluinau, locotenent 1. Vasile Popescu (fiul preotului 
Urluianu - n.a.), Florea Chițu, Marin Cazacu, D. Tache şi enoriașii satului 
Surduleşti, Teleorman, 1919”. 

În 1940, biserica era atât de ruinată încât era propusă să fie închisă, 
având acoperişul spart, zidurile crăpate, pictura degradată, turla cuib al 
ciorilor şi bufniţelor, duşumeaua putrezită şi catapeteasma crăpată (Foto 28). 

Între anii 1942-1951, pe baza devizelor, conform normelor în vigoare 
în perioada respectivă, am procedat la renovarea bisericii (Foto 29, 30). S-a 
dat jos vechiul acoperiş, s-au înălţat zidurile, s-a construit turlă nouă, din 
lemn, deasupra noului acoperiş din tablă galvanizată. S-a dat jos peretele 
despărțitor dintre naos şi pronaos, lărgindu-se biserica. Pentru corul sătesc al 
bisericii s-a construit cafas deasupra pronaosului. S-au reparat zidurile 

bisericii şi s-a turnat trotuar de beton în jurul ei. În 1951 s-a pictat din nou 
biserica, în frescă, de către pictorii Constantin Blendea şi Vasile Ivănescu. 
Au mai pictat, puţin, pictorii Bobuleanu, în altar şi Teodorescu Romanați, pe 
Sfinţii Apostoli Petru şi Pavel, în tinda bisericii, cu ocazia recepției picturii, 
făcute de dânsul. 

Resfinţirea bisericii s-a făcut în octombrie 1951. Cu acest prilej s-a 
aşezat pisanie deasupra uşii de la intrare: „această sfântă biserică cu hramul 
cuvioasa Paraschiva s-a clădit de către moşnenii acestui sat, în anul 1947. 
Din cauza timpului ajunsese în zilele noastre în aşa paragină, încât temător 
de Dumnezeu, nu ne-a răbdat inima să o lăsăm aşa, ci prin voia lui 
Dumnezeu şi la 100 de ani de la zidirea ei, prin sârguința smeritului său 
slujitor şi daniei enoriașilor, s-a reparat şi înnoit, meşterii fiind din sat”. 
Alte reparaţii şi îmbunătăţiri s-au făcut între anii 1980-1982, spălându-se 
pictura, înlocuindu-se catapeteasma veche cu una de lemn. S-a închis 
pridvorul de la intrare, s-a construit o nouă clopotniță, tot din lemn şi s-a 
lărgit cimitirul. 

Preoţii slujitori. Preotul Gheorghe din Sfințeşti, 1849-1863, preoțit 
la 8 octombrie 1849 şi născut în 1817, duhovnic din 1855. Moare de 
„oftică” în 1863, fiind prohodit de preoţii Stan Bujor din Căţeleşti, Ştefan 
Ionescu din Miroşi şi Dumitru din Strâmbeni”. 

Preotul Ghiţă Constantinescu, 1864-1879, februarie 15, când a murit 
de holeră. Era de fel din satul Râca, fiu de cântăreţ şi născut în anul 1836. 
Căsătorit cu fata preotului Nicolae din Lăceni. Şi el a fost, mai înainte, 
cântăreț sau logofăt cum se zicea pe atunci. Avea patru clase de seminar 
făcute la Curtea de Argeş. A avut 5 băieți şi două fete, una din ele, Căterina, 
a murit la trei zile după nuntă, iar unul din băieţi, State a fost preot la 
Zâmbreasca şi tatăl preotului Marin, decedat în 1950. 

Preotul econom Vasile Urluianu, 1879-1931, slujind satul peste 52 de 
ani. Conform obiceiului practicat atunci a încheiat cu satul următorul 
contract, găsit în podul casei sale în 1942: 

„Prin care noi locuitorii comunei Surduleşti facem în cunoscut ca 
având necesitate de preot la biserica noastră, astăzi am găsit pe dumnealui 
Vasile Urluianu, seminarist din comuna Urluieni şi cu bună înțelegere 
ne-am învoit a se hirotonisi preot la această biserică cu hramul Sfântului 
Nicolae şi cuvioasa Paraschiva şi aceasta pe toată viața şi ne luăm 
obligația a plăti de fiecare om câte o baniţă de grâu şi câte un franc la 
Paşte, afară de cei ce ne-o sluji sâmbetele, încă 50 de bani şi de fiecare 


19 


” Ioan Spiru, Sfinţirea bisericii din Surduleşti, în Glasul Bisericii, 11-12, 1951, p.863. 
% Actele de decese din 1863, arhiva primăriei din Surduleşti. 

familie să-i dăm şi câte un pui de găină. Pământurile după lege le va 
stăpâni tot dumnealui vremelniceşte cu țârcovnicii. Ne obligăm ai da şi casă 
de locuit pe termen de un an de zile, până îşi va face. Pentru care am dat 
aceasta, rugând şi pe onorabila primărie de l-au legalizat după orânduială 
şi prin punere de deget la numele nostru.” Au semnat 105 capi de familie, 
câți avea atunci satul. 

S-a căsătorit cu o fată din Balaci, Rada şi care i-a adus ca zestre 40 de 
Oi, doi cai şi două vaci. A avut patru copii. Unul din feciori Ioniţă, a murit în 
primul război mondial, fiind căpitan în rezervă. Între anii 1890-1892, din 
cauza nerespectării angajamentului de către enoriaşi, s-a mutat în satul 
Cârlgaţi - Teleorman. A fost un om vrednic şi inimos şi este înmormântat în 
cimitirul satului, alături de biserică. 

Preotul Cornel Voiculescu, 1931-1932. Era din Miroşi. El a pus temelia 
casei parohiale, după care s-a mutat în comuna Segarcea Vale - Teleorman. 

Între anii 1932-1934, au suplinit doar câteva luni, Arhimandritul 
Bonifaciu Liţescu, cu metania la Viforâta, fiind duhovnicul maicilor, de 
asemenea, preotul Ilie Mihăilescu, mutat, în august 1934, la Miroşi. 

Preotul Gheorghe Dumitrescu 1934 - septembrie 1940, iulie, licenţiat 
în teologie. A terminat casa parohială şi a scris o cărticică cu datinile de 
iarnă din Surduleşti, în 1939. 

Preotul Lucian Popescu a suplinit parohia, din iulie până în 
octombrie 1940, venind din comuna vecină Balaci. 

[55] 

Penticostar, Cluj 1841: „Scris-am eu cel mai jos iscălit pe acest sfânt 
penticostar, ce este la sfânta biserică, dăruit de jupâneasa lui Dumitru 
Zulacu din Bucureşti. Şi când am scris eu, Constantin Târcovnicul era domn 
grecul Alexandru prinți Căimăcanu Țării Vevod. Și turcii erau cu nemţii 
amestecați la oraşul Bucureşti şi Piteşti, Ghenarie 1857. Cu ajutorul lui 
Dumnezeu am cumpărat această pendicoster cu pajftalele de argint şi cu 
miruitul popii dă argint şi colanul de mătase ce s-au dat la sfânta biserică 
cu hramul Cuvioasei Paraschiva şi sfântul Nicolae din satul Surduleşti, la 
leat 1849 mai 20, în stăpânirea împăratului Nicolae Pavlovici de mine 
robul lui dumnezeu, Dumitru Zlacu din Bucureşti. Dată de pomană şi cine 
va citi pe noi ne va pomeni în veci.” 

Octoih, în starea rea: „Aici am scris eu Ghiță Constantinescu din 
satul Surduleşti pe acest Octoih de la sfânta biserică a satului Surduleşti, ca 
să se ştie de când au venit Muscalii în țară să se bată cu turcu la anul 1854. 


” Paragraf sau paragrafe lipsă din manuscris, cel mai probabil referitoare la obiecte de cult 
aflate la biserica din Surduleşti - n.ed. 

Dar am arătat că au venit în anul 1853 iulie şi am scris că să se 
pomenească. ” 

Triod 1848. Tipografia universităţii din Pesta. „La 1859 fevroarie 16 
s-a scris eu spre ținere în minte. Țârcovnicul bisericii din Căţeleşti” (se 
referă la unirea celor două principate - n.a.). 

Cazanie, fără început: „O fraților în anul 1852, dec. 16, a fost viscol 
mare încât se îțâna pământul şi au fost potop că au omorât oameni mulți. Şi 
a ținut viscolul o noapte şi o zi şi jumătate de noapte şi cine o ceti să zică 
Dumnezeu să-i pomenească. ” 

Biserica din Surduleşti nu are alte obiecte de cult de valoare. 


VI.7. Şcoala 


Învățătura de carte are vechi tradiţii în satele româneşti deoarece 
preoții bisericii erau îndatoraţi să înveţe „rumâneşte” pe copiii satelor”. Ştim 
acest lucru şi din catagrafia Mitropoliei din 1810 în care preoţii satelor, şi din 
Căţeleşti, învățau pe copii, mai întâi ceaslov şi după 16 ani, psaltirea cărților 
bisericilor fiind în acel timp singurele cărți la îndemâna lor. Să ne aducem 
aminte şi de lon Creangă, care şi el a învăţat la şcoala din Humuleşti pe 
aceleaşi cărți. Dacă literele alfabetului le învățau de pe cărți, cifrele le scriau 
într-o lădiţă cu nisip cu un beţişor sau cu degetele. 

Prima şcoală oficială din sat a luat ființă în anul 1838, anul în care se 
înfiinţau şcolile la sate. 

Primul său dascăl a fost Liţă Guică Ionescu, din satul Căţeleşti, 
pregătit pentru această sarcină la şcoala de candidați din Ruşii de Vede, în 
vara anului 1838%. Această şcoală era pentru ambele sate Căţeleşti şi 
Surduleşti şi a funcţionat până în anul 1848, când a fost închisă de trupele de 
ocupaţie. Va fi redeschisă, după anul 1851, cu dascăli şi candidaţi, cum li se 
spuneau pe atunci învăţătorilor. Ei erau recomandaţi de proiestoşii plăşilor 
din judeţ!%. 

Clădirile şcolii. Prima casă ce a slujit drept şcoală a fost casa sfatului 
bătrânilor, adică a primăriei. Abia în anul 1840 s-a construit o locuință 
proprie şcolii, cu două odăii, una pentru învățător şi cealaltă pentru copil. 


” Ion N. Staicu, op. cit., p.124; DGAS, Vornicia din-năuntru, ds. 5390/1838, £. 1548. 

”% Demn de amintit că în unele sate, din iniţiativa țăranilor s-au înființat şcoli încă din 1832. 
Ilie Popescu Teişeanu, Unele documente cu privire la înființarea de şcoli săteşti în Oltenia 
de către săteni însăşi înainte de 1838, în Arhivele Olteniei, 2, 1964, p.156. 

” Încă din sec. al XVIII-lea preoții erau angajaţi în anumite sate ca să învețe „rumaneşte” 
pe copii satelor (vezi Indice cronologic, vol. IL. p.665). 

'% Joan Spiru, Catagrafia județului Teleorman. 

Fusese lucrată din pământ şi nuiele, acoperită cu coceni şi mai târziu cu şiță. 
Clasa elevilor avea 4,30 m pe 2,85 m, în clasă se aflau două sau trei bănci 
lungi, patru semicercuri, în care intrau elevii când erau ascultați, ca să fie 
atenţi. Se mai aflau patru tabele de tinichea şi o masă". 

În 1843, din 84 de copii frecventau şcoala doar 15 elevi. 

În 1845, şcoala a fost reparată la acoperiş şi podelele au fost lipite, 
din nou, cu pământ. 

În foarte multe sate din Teleorman, primele şcolii au funcţionat chiar 
în curtea bisericilor, aşa cum am găsit însemnat pe o carte bisericească de 
către preotul Banu Stănescu din Brânceni: „Pe lângă această biserică a fost 
şi şcoală, care a fost începută pe la 1838, şi a funcţionat până la 1848, când 
sub evenimentele întâmplate în acel an, s-a oprit a mai fiincţiona. "1 

În anul 1854, şcoala din sat se va redeschide într-o casă a lui Didă 
Moacă State, jos în vale, în spatele actualului C.A.P. A funcționat până în 
anul 1867, când, dărăpănându-se, s-a tot mutat prin diferite case şi abia în 
anul 1892 i s-a dat o cameră în fosta primărie a satului, dărâmată şi ea în anul 
1962. Clădire proprie se va ridica abia în anul 1906, prin stăruința fostei 
învățătoare Caliopia Georgescu. Avea o singură clasă şi cancelarie, fiind 
construită din cărămidă şi acoperită cu tablă galvanizată. Banii au fost strânşi 
de la săteni şi o donaţie de la Casa Şcoalelor. În 1928 i s-a mai adăugat o clasă 
construită tot prin contribuția sătenilor. A fost grav avariată de cutremurul din 
noiembrie 1940, încât a trebuit să se construiască o şcoală nouă, actuala, între 
anii 1941-1942, ce a costat 900000 de lei, bani strânşi de la săteni dar şi cu un 
ajutor de 50000 lei pe care l-am obținut de la Prefectura judeţului Teleorman, 
în urma audienței făcută acolo. Ostenitorul acestei frumoase realizări a fost 
fostul primar loan Cristescu, care a reuşit să construiască o adevărată şcoală 
model. Între 1956-1957 s-a mai adăugat o clasă, iar în 1968 s-a construit în 
curtea şcolii o frumoasă clădire pentru ateliere. 

Învăţătorii şcolii. Primul învăţător, aşa cum am mai scris, a fost Liţă 
Guică între anii 1838-1847. Era însurat când a făcut şcoala de candidaţi la 
Ruşii de Vede şi era fiu de „patentar”, adică negustor. Satele Căţeleşti de Sus 
şi Surduleştiul aveau, în acest timp, 95 de case cu 110 familii *. A fost 


1 DGAS, ds. 1296/1847, f. 146; ds. 5390/1838, f. 1548. 

'% În privința felului cum învățau copiii, din diferite însemnări aflăm că aveau o ladă de 
nisip în care scriau literele şi cifrele cu un beţişor. Orele le făceau după un „ceasornic”, un 
băț înfipt în pământ. Când nu îi mai vedeau umbra, era ora 12 şi puteau pleca acasă. 
Primele cărți de şcoală au fost cele ale bisericii, întrucât nu aveau altele la îndemână. 

19% Anghel Manolache, Gheorghe Pârnuţă, Conrribuţiuni la istoria culturii şi învățământului 
în Teleorman, vol. |, Bucureşti, Ed. Didactică şi Pedagogică, 1973, p.168-170. 

retribuit pe trimestrul întâi 1845 cu 34 de lei şi 20 parale, fiind angajat cu 220 
lei anual, bani plătiți de săteni. 

În 1848, învăţător a fost Ion Rizea, iar în 1854, când s-au redeschis 
şcolile, Anghel Tănase sau Anghelache. Făcuse şi el cursurile de candidat la 
Ruşii de Vede, în 1857, fiind notat la Catehism cu „0” adică excepţional, cu 
„1” (sau 10) la citire şi „2” (9) la scris, aşa erau notele atunci. El a funcționat 
până în anul 1861. 

La Căţeleştii de Jos amintim pe învățătorii Ene Stănescu şi Dragne 
Popescu, acesta din urmă mutat în 1861 în Căţeleştii de Sus, unde va funcționa 
până în anul 1863. Din 1864 şi până în 1870 învăţător a fost lon Costea, care a 
făcut cu locuitorii din sat un angajament anual, ca să fie dascăl al copiilor de la 
26 octombrie, când începea şcoala şi până la 23 aprilie când se închidea, ca să 
fie liberi copii pentru munca câmpului. Acestor învăţători, pe lângă salariul dat 
de săteni, li se mai dădea anual 800 ocale de porumb pentru nevoile familiei. 

Din anul 1864, a început să li se reţine 10% din salariu pentru pensie. 
Până la 1870, copii de la şcoală erau nu de puţine ori flăcăi, aşa că numărul 
celor ce frecventau şcoala era foarte mic iar învățătorii, ca să-i aducă la 
şcoală, umblau după ei pe câmp. În ciuda acestor condițiuni grele, şcoala 
românească s-a dovedit un adevărat factor cultural, pregătind viitorul şcolii 
de creaţie tehnică, ştiinţifică, literară etc. ale poporului român, încât ne 
facem şi noi o datorie în a închina aceste rânduri ca un prinos de 
recunoştinţă acestor dascăli, pionieri ai şcolii româneşti. 

Între anii 1870-1892, învăţător a fost N. Constantinescu din satul 
vecin, Tecuci Calinderu, de unde venea călare, la şcoală, peste câmp. 
Această şcoală era frecventată, în mod regulat, de aproximativ 35 de elevi. 

Între 1890-1895, va veni în sat prima învăţătoare, Caliopia 
Georgescu originară din Alexandria şi la iniţiativa ei s-a construit primul 
local de şcoală al satului. 

Între 1895-1898, învăţător a fost Alexandru C. Popescu originar din 
satul Spătărei - Teleorman. Fusese inițial agent fiscal, apoi învăţător în satul 
Rața - Teleorman. A fost un om inimos şi cu modeste preocupări literare, pe 
care le-a publicat într-o cărticică în anul 1887, „Micile Amintiri”, cuprinzând 
câteva poezii şi viaţa lui. Citez câteva versuri din poezia „Micul şcolar”: 


„Tată şcoala s-a deschis 
Și eu însumi Sunt decis 
Să mă duc şi eu la şcoală 
Și voi fi ascultător 

Cu umilinţă sârguitor 

Ca s-ajung şi eu ceva 
Să nu rămân ca dumneata.” 


E] 


A luat parte activă la răscoala din 1907, fiind arestat şi închis la 
Turnu Măgurele, unde, întâlnindu-se cu surduleştenii arestaţi pentru acelaşi 
motiv 1-a încurajat, aşa cum îmi spuneau cei cu care am stat de vorbă, 
participanţi la răscoală. Sentimentele sale anticiocoieşti şi le-a exprimat şi în 
versurile următoare: 

„Mâine ciocoiul vine 
Te trimite unde-i convine 
La sapă, ori la prăşit 
Ori la pogon de ogorât.” 


Cât a stat în sat s-a îndrăgostit de Rădiţa, fata lui Ştefan Ivan, nepotul 
lui Ivan sin popa Ivan şi în cinstea ei a scris câteva poezii de dragoste. Din 
păcate, tatăl fetei a căsătorit-o pe Rădiţa, cu de-a sila, cu un bogătan şi va 
muri la câteva luni după nuntă. Învățătorul va pune în versuri sentimentele 
sale pentru fata iubită, cu mijlocul subțire, sprâncenată, cu ochii ca 
mărgăritarele şi pe care biata mamă o jelea: 


„Rădița mami, Rădiță 
Vârâi mâna într-o lădiță 
Dintr-o mie alege o ie 
Cusută cu cânepiță 

Pe la mâneci cu altiță... ” 


şi continua; 


„Păsărică albă în zbor 
Vin de-alină al meu dor 
Căci dor greu m-asupreşte 
Parcă sufletul-imi răpeşte 
Vin-o blândă păsărică 

De mine nu-ţi fie frică 

Că mă jur pe ce-o avea 


is se a 104 
Că nimic nu-ți-oi făcea.” 


Între anii 1896-1898, învăţător al satului a fost loan St. Condăcescu iar 
între anii 1899-1901, Mihai Teodorescu, între 1902-1904, împreună cu 
învățătorul Radu Ionescu, iar acesta din urmă între 1904-1906, Dumitru 


194 Am găsit cărticica în podul şcolii, în 1944 şi am lăsat-o la şcoală, în cadrul muzeului pe 
care l-am înființat în 1978. 

Mihăilescu - 1907-1909, Dumitru Manolescu - 1910-1911, Iliescu Constantin 
- 1912, Harieta Dragomirescu - 1914-1924, iar în 1917 a suplinit Gheorghe 
Marinescu, tatăl învățătorului Florea-Gică Marinescu de mai târziu, Ana 
Mihăiescu şi Ilie Burcea - 1923-1924, Maria Nicolescu împreună cu Marin 
Popescu şi Sevastiţa Constantinescu între anii 1925-1926, Mihai Ionescu şi 
Stana Giurgiuleanu între 1927-1931, Nicolae Ivan Ştefan din 1931 până în 
1944, fiind şi director al şcolii. În această perioadă au mai funcționat 
următorii învățători: Petrică Ionescu şi Gherghina Ionescu - 1928-1930, lon 
Stănculescu şi soția lui, Ioana Stănculescu - 1934-1944, loana Ghiţă - 1931- 
1937, lon Tomescu - 1937-1945, Elena Ștefănescu - 1941-1944, Florea-Gică 
Marinescu - 1947-1950 şi soția lui Victoria Marinescu - 1948-1951, Tudor 
Popescu - 1948-1979, când s-a pensionat, Elena Ruie - 1948-1963, 
Alexandrina T. Popescu - 1944-1969, când s-a pensionat, Victoria Bratu - 
1952-1969, alături de învățătorii lon Ruiu, Maria Ruiu etc. Între 1949-1952 
au suplinit Elena Giuglea şi soția mea, Lucia Spiru. Între anii 1940-1948 am 
predat şi eu religia la această şcoală, iar în anii 1946-1948 am fost profesor de 
română, istorie şi franceză la Liceul din satul vecin, Miroşi. 

Elevii şcolii. Între anii 1838-1842 frecvenţa la şcoală era foarte slabă, 
iar fete nu frecventau de loc. Între 1842-1843, de pildă, din peste 90 de copii 
din cele două sate Căţeleşti de Sus şi Surduleşti, urmau numai 15 elevi'%?. În 
1860 erau 26 de elevii; 1861, 17 elevi în clasa I-a, 8 elevi în clasa a II-a; 1866, 
17 elevi din 63 de elevi şi eleve înscrişi; 1867, 6 elevi s-au prezentat toamna 
la şcoală (din 20). Între 1892-1944, am găsit cataloage cu evidenţa elevilor, 
după cum urmează: 1892 - 60 înscrişi, 35 au frecventat, 1893 - 68 şi 37 cu 
frecvenţă; 1894-1895, 113 înscrişi, 24 regulați, 14 promovați; 1895-1896, 32, 
19, 10 promovați; 1896-1897, 39, 22; 1897-1898, 39, 22; 1898-1899, 42, 30; 
1899-1900, 38, 28, 16 promovați; 1900-1901, 21, 17; 1901-1902, 40, 21, 17, 
promovați; 1902-1903, 37, 24, 14; 1903-1904, 53, 38, 25; 1904-1905, 64, 45; 
1905-1906, 55, 45; 1906-1908, nu este trecută evidenţa elevilor; 1909-1910, 
78, 61, 36; 1910-1911, 98, 80, 44; 1910-1911, lipsă; 1912-1913, 89, 75; 1913- 
1914, 116 elevi şi 6l promovați; 1914-1915, 115, 61, 54; 1915-1916, 106 
elevi şi 53 promovați. Între anii 1916-1917 nu s-a ţinut şcoală; 1917-1918, 
107, 55, 68; 1918-1919, 128, 48, 46; 1919-1920, 128, 47, 48; 1920-1921, 144, 
72, 67; 1921-1922, 162, 68, 76; 1922-1923, 187,67, 77; 1923-1924, 152, 67, 
77; 1924-1925, 158, 129, 110; 1925-1926, 169, 126, 107; 1926-1927, ISI, 
106, 107; 1927-1928, 172, 138, 128; 1928-1929, 190, 152, 127; 1929-1930, 
180, 149, 133; 1930-1931, 211, 137, 115; 1931-1932, 231, 106, 107; 1932- 
1933, 234, 135, 121; 1933-1934, 258, 129, 116; 1934-1935, 272, 159, 136; 


'% Informaţii date de către fostul învățător Pascal Ciobanu. 

1935-1935, 271, 167, 149; 1936-1937, 262, 208, 187; 1937-1938, 266, 188, 
165; 1938-1939, 230, 216, 176; 1940-1941 nu are date; 1941-1942, 213, 135, 
167; 1942-1943, 212, 158, 141; 1943-1944, 209, 182; 1944-1945, în clasa |, 
60 elevi (27 băieţi, 33 fete), clasa a II-a, 36 elevi (18 băieți, 18 fete), clasa a 
III-a 30 elevi (18 băieți, 20 fete), a IV-a, 32 elevi (11 băieţi, 21 fete), a V-a SI 
elevi (29 băieţi, 22 fete). În total, între anii 1892-1945, în afară de anii în care 
nu s-a ținut evidența, au fost înscrişi 5944 elevi, 3796 au frecventat şi 3004 au 
promovat. 

După anul 1945 începe să scadă numărul elevilor, şcoala rămânând 
numai cu patru clase elementare deoarece clasele V-VIII, ciclul doi, îl făceau 
copii la şcoala din Miroşi, unde, de altfel, foarte mulți elevi s-au înscris 
ulterior la şcoala de meserii ce funcționa în localul fostului conac boieresc al 
colonelului Ralea, şcoală desființată, din păcate, în anul 1951. 

Şcoala şi satul. Ca pretutindeni în satele româneşti, şcoala din 
Surduleşti, a fost legată de sat, pregătind şi un mare număr de intelectuali, la 
început învăţători şi preoți, iar după 1948, ingineri, profesori, doctori, ofițeri 
etc. Chiar şi elevii cu patru clase primare, pregătiți cu mult suflet de 
învățători, cunoşteau româna, geografia şi istoria, încât şi astăzi pot sta 
alături, cu mândrie, de mulţi tineri cu 10 clase. 

Învăţătorii au fost legaţi de sat şi de nevoile oamenilor, slujindu-i în 
toate împrejurările. Amintesc înființarea obşti de cumpărare a pământului 
de la boieri, înființarea cooperativei de credit, banca populară, căminul 
cultural etc. 

De asemenea, prin anii 1944-1946, s-a făcut alfabetizarea celor 295 de 
surduleşteni, învățându-i şi pe ei să scrie şi să citească, evidențiindu-se învățătorii 
Ileana Ruiu şi soţii Tudor şi Alexandrina Popescu (Foto 21). 

Pentru a veni în ajutorul elevilor nevoiaşi din sat, între anii 1939-1943, a 
funcționat, pe lângă şcoală, o cantină, ajutând pe copii cu mâncare, ceai, 
marmeladă, pâine. Şi lotul şcolar de 5 ha a fost folosit tot pentru a veni în 
ajutorul elevilor săraci. Şcoala avea, de asemenea, între aceşti ani şi o mică 
cooperativă de unde elevii îşi procurau, la preţuri echitabile, rechizitele şcolare. 

Nici activitatea culturală nu a rămas mai prejos, întrucât an de an, la 
sărbători naţionale sau religioase, învățătorii ca şi subsemnatul, au pregătit 
serbări cu coruri, recitări, obiceiuri populare, piese de teatru, făcând o 
adevărată operă de culturalizare. 

Aspectele sociale ale satului, nu au rămas străine învăţătorilor din 
sat, mai ales în schimbările ce s-au făcut după 23 august 1944. Amintesc 
cooperativizarea agriculturii, îndrumarea tineretului din sat spre centrele 
industriale şi şcoli superioare. Au slujit cauza păcii şi au îndrumat pe 
oameni să înțeleagă transformările sociale şi politice prin care a trecut țara 

după 1944 şi este demn de remarcat că nici un cetățean din sat nu a avut de 
suferit, aşa cum s-au întâmplat în alte sate, datorită tocmai colaborării 
strânse dintre şcoală, căminul cultural, biserică şi oamenii satului. 


VI.8. Căminul cultural 


Alături de şcoală, un loc de frunte în activitatea culturală a satului a 
avut şi Căminul Cultural, înființat în anul 1934 din iniţiativa preotului 
Cornel Voiculescu. După plecarea sa din sat, conducerea căminului a avut-o 
învățătorul loan Stănculescu, între anii 1935-1940. 

Între 1941-1947, eu am fost, fie preşedinte, fie director al acestui 
cămin şi în această perioadă a avut una dintre cele mai frumoase şi rodnice 
activități din existența sa, ce s-a manifestat prin serbări, conferințe, 
manifestări culturale cu prilejul zilelor naționale, 24 ianuarie, 9 mai, 
aniversarea a 100 de ani de la Revoluţia din 1948, manifestări pentru pace etc. 

Căminul avea şi echipă de teatru jucându-se multe piese printre care: 
„O noapte furtunoasă”, „Două lozuri”, „Amintiri din copilărie”, „Greierul şi 
furnica” şi altele cu caracter educativ-moral, deseori jucându-se şi în satele 
vecine Balaci, Miroşi, Siliştea etc. 

Tot din inițiativa căminului, la îndemnul Căminul Cultural Judeţean, 
s-a trecut la întocmirea monografiei satului în anul 1944, iar în anul 1947, în 
colaborare cu Institutul de Arheologie din Bucureşti s-a făcut un sondaj 
arheologic în măgura neolitică din islazul satului, dar şi cercetări 
arheologice pe valea Bălăcelului. 

Căminul cultural a avut şi o bibliotecă bogată, mult apreciată de 
săteni şi elevi. Un aport deosebit la îmbogățirea bibliotecii a avut fiul satului 
Jean Iliescu, căpitan în rezervă, care a donat un mare număr de cărți. A 
decedat în 1983, în etate de 94 de ani. Tot el a donat satului o frumoasă 
troiță de lemn, în memoria eroilor satului căzuți pe câmpul de luptă între 
anii 1916-1918 (Foto 31). 

Pentru activitatea sa, Căminul din Surduleşti a fost felicitat de forurile 
superioare, Fundaţia Culturală din Bucureşti, Căminul Cultural Judeţean, 
Prefectura judeţului. Monografia satului a fost premiată cu premiul întâi, iar 
căminului 1-a fost donat un mare şi frumos aparat de radio. Căminul s-a bucurat 
de prețuirea sătenilor, care veneau cu mare plăcere la serbările, conferințele şi 
îndrumările practice legate de viaţa şi de munca lor. Şi tineretul s-a simțit atras 
de activitatea lui, întrucât i se oferea un timp petrecut frumos, la masa de şah, la 
întrecerile sportive sau la repetiţie. 

Între 1949-1956, activitatea căminului a stagnat oarecum, dar după 
aceea s-a reluat cu acelaşi zel ca şi în anii precedenţi. 


VI.9. Primăria 


Satele româneşti şi-au avut din totdeauna oamenii potriviţi care să le 
reprezinte şi să decidă în anumite situaţii. Aceşti oameni au fost primarii, 
numiți în trecut pârcălabi, care erau ajutați de sfatul sau de bătrânii satului. 
Pârcălabii, ca şi primarii din secolele trecute, nu aveau nici primărie, nici 
birou, nici salariu, nici salariaţi, nici telefon. Împreună cu sfatul şi cu 
„dipotaţii satului”, ori de câte ori era nevoie, asigurau cinstea şi tradiţiile 
satului, interveneau ca tinerii să-şi ţină cuvântul dat fetelor, să nu se strice 
orânduielile şi vegheau la păstrarea străvechilor datini. Tot lor le revenea 
sarcina să strângă birurile, să dea tinerii „de beilic”, adică pentru armată, iar 
pentru a ține socotelile nu aveau registre ci „robojuri”, bucăţi de lemn tăiate în 
două părți, una o ţinea pârcălabul iar cealaltă birnicul, adică acel care încasa 
dările. Numărul crescător de pe răboj arăta sumele încasate sau datorate. 

Pârcălabul avea, de asemenea, „peciul” adică ştampila sau pecetea 
primărie. La Surduleşti, ea înfățişa două foițe aşezate spate la spate cu 
următorul text: „Satul Surduleşti, județul Teleorman, plasa Cotmeana ” sau 
„Mijlocul ”, după schimbările administrative ale timpului. Peciul era format din 
două sau trei părți demontabile. Unul era ţinut de pârcălab, altul de preotul 
satului şi al treilea de unul din membrii sfatului. Când era nevoie de el, se 
strângeau cei trei inşi şi adunate „tacâmurile”, adică părțile componente ale 
peciului, se putea întări un act de vânzare cu pecetea completă!%. 

Pentru că nu întotdeauna pârcălabul ştia carte, era ajutat de un scriitor 
al satului, numit şi logofăt, care purta un brâu special în care ţinea călimara 
cu cerneală şi penele de scris, având „birou ambulant”. Românul, pus pe 
glume, dar şi cu ironie, deoarece nu de puţine ori fusese înşelat de aceşti 
logofeţi, l-a caracterizat: 


„Logofete brânză-n bete 
Lapte acru în călimare. ” 


E] 


În grija pârcălabului era şi paza satului, orânduind străjeri ce făceau 
pază mai ales noaptea. Demn de arătat că atunci când cineva era ales 
pârcălab, oamenii îl purtau pe braţe şi-l săltau în sus, iar cei de pe margine 
trebuia să-l atingă cu palma, ceea ce însemna că l-au ales, că l-au acceptat 


1% Ioan C. Beldie, Monografia comunei Jorăşti din județul Covurlui, Revista Albina, 
Bucureşti, 1911, p.1521-1524. 

primar. De multe ori însă, mai în glumă, mai în serios, pârcălabul se alegea 
cu lovituri mai zdravene, ca la înghesuială. Obiceiul s-a pierdut dar a rămas 
Joaca tineretului până azi şi care, când vrea să-l atingă pe cineva, mai aşa în 
glumă şi la înghesuială, îl ia pe sus şi-l atinge zicând: „I-am făcut primar”. 

Pârcălabii satelor Căţeleşti şi Surduleşti, în perioada anilor 1838- 
1863, au fost următorii: la Căţeleşti, 1838 - Radu St. Pârcălabu, 1845 - 
Chițu, 1851 - I.I. Ciobanu, 1855-1856 - Stoica, 1858 - Vasile Popa, 1859- 
1862 - Grigore Pârcălabu şi la Surduleşti, 1838 - Dinu Iordache, 1843-1845 
- Ion Roşu, 1850-1851 - Tănase Cojocaru, 1851-1852 - Albu Ştefan, 1856 - 
Nicolae Pârcălabu, 1857- Matei Pârcălabu, 1858-1860 - loan Rătăcan. 

Prin noua lege administrativă din 1864 ei s-au numit Primari. 
Unificându-se cele două sate în comuna Surduleşti, a funcționat un singur 
primar între anii 1864-1908. Primarii din acest timp au fost: lon Matei (1864- 
1865), Marin Dumitru (1865-186), Burcea Petre (1872), Ion Gherghescu 
(1873), lon Boşneag şi Ştefan Ivan (1874-1878), lon Gherghescu (1879-1880), 
Amzale Petre (1881), lon M. Cristescu şi Stan Drăgoi ajutor (1882), Amzale 
Petre şi lon Gherghescu (1883); Ştefan Ivan (1884-1885), Dumitru Voicu 
(1886), lon Matei (1887-1888), lon Gherghescu (1889), Ştefan Radu şi Onea 
Matei ajutor (1890-1892), lon Gherghescu (1893-1894), lon Pătraşcu (1895- 
1899), Marin Năstase (1900), Petre Gheorghe (1901-1902), Tudor Militaru 
(1903-1906), lon Gherghescu (1907-1908), primarul care şi-a dat singur foc la 
casă în timpul răscoalei, ca să nu fie acuzat că a participat la răscoală. Între anii 
1909-1923, satul va fi alipit de comuna Miroşi şi condus de primarii din acest 
sat. Din 1923 redevine comună şi între 1923-1924 are primar pe Dumitru M. 
Ştefan, urmând: Tănase Popescu (1925-1926), Ilie Popa (1927), Marin St. 
State (1928-1930), Constantin Iliescu (1931), Marin State (1932), Tănase 
Popescu (1933-1937), Pavel Popa (1938-1939). De la 1 aprilie 1939, trece iar 
la Miroşi, redevenind, în 1940, comună de sine stătătoare şi având primar pe 
Ioan Cristescu până în luna octombrie. Din octombrie 1940 şi până în ianuarie 
1941 a fost primar Dumitru St. Nuță şi între 1941-1944 Ioan Cristescu, primar 
şi în Surduleşti şi în Miroşi (între 1946-1947), respectiv Marin State şi Pavel 
Popa între 1947-1948. În anii 1948-1949 a funcţionat comisie interimară, apoi 
sfat popular, pentru ambele sate amintite. Dintre secretarii primăriei amintesc 
pe lordan Popescu, între 1880-1993, apoi lon Boronescu, lon Marinescu, 
Fotache Gheorghe, Radu Stoicescu, notar, de fel din Căldăraru, Gheorghe 
Savu etc. 

Din punct de vedere administrativ satul Surduleşti a ţinut de plasa 
Mijlocul de Sus, între 1780-1780, plasa Cotmenii (1786-1812), plasa 
Mijlocului (1730-1840), Plasa Târgului şi Teleorman (1840-1848), plasa 
Burdea (1870-1895) plasa Teleorman (1895-1902), plasa Balaci (1902-1948). 

După înfiinţarea raioanelor, între anii 1949-1955, a făcut parte din raionul 
Roşiorii de Vede, iar din 1955 şi până în 1968 din raionul Costeşti. La 
înființarea judeţelor, în 1968, va fi trecut la judeţul Argeş. 

Primăria şi satul. Primarii au fost o vreme şi judecători ai satului şi 
ei erau socotiți adevărați părinți ai comunei. Din 1942, pe lângă primărie 
(Foto 33), a funcționat un sfat de împăcăciune, condus de preotul satului 
(loan Spiru - n.ed.) şi sub controlul judecătoriei din Tecuci-Calinderu. 
Desfiinţat, reapare în 1957. Aceste sfaturi de împăcare ale pricinilor mai 
mărunte din sat, au fost foarte folositoare. Tot legat de primărie, funcționa 
poşta şi serviciul telefonic. De asemenea, primăria aranja paznicii câmpului, 
organiza ariile de treierat şi ţinea starea civilă. Între anii 1942-1944, tot pe 
lângă primărie, a luat ființă un mic atelier comunal de tâmplărie, înființat de 
fostul primar loan Cristescu. 


VI.10. Halta Surduleşti 


S-a înfiinţat în anul 1947, prin stăruința scriitorului acestor rânduri 
(Foto 34). Înfiinţarea ei a fost favorizată de faptul că satul era aproape de 
calea ferată şi la o distanţă aproape egală, 5 km, de gările Balaci şi Miroşi. 
Intenţia de a se înfiinţa o haltă CFR a existat imediat după primul război 
mondial dar nu s-a găsit cine să umble, să susțină cauza şi să cheltuiască. O 
nouă ocazie s-a ivit în 1946, când tânărul Alexandru a lui Stan Ciuplea, 
făcându-şi stagiul militar ca subofițer în Craiova, a intervenit pe lângă 
Regionala CFR Craiova, în legătură cu înființarea unei halte în Surduleşti. 
Plecând însă din Craiova şi lucrurile amenințând să rămână nerealizate, sus- 
numitul Alexandru mi-a relatat intervenţia lui şi mi-a dat sugestia să iau 
legătura cu Regionala Craiova. Am însuşit ideea şi după ce am făcut o schiță 
a poziției satului între cele două gări ca şi satele vecine ce s-ar fi putut folosi 
de viitoarea haltă CFR, am plecat în 1947 la Craiova. 

Am reuşit să conving pe inspectorul Regional lon Suhăr de utilitatea 
acestei halte şi după o săptămână, împreună cu alţi doi inspectori, a venit să se 
convingă personal de cele arătate. I-am primit în casa parohială, împreună cu 
fostul învățător Gică Marinescu şi după o masă şi câteva cântece bătrâneşti pe 
care le-a cântat lăutarul satului nea Niţă Târțău, aşa cum numai el ştia să cânte, 
inspectorii au rămas încântați şi au aprobat înființarea haltei. Ne-au cerut însă, ca 
mai întâi, să cărăm pământ şi să umplem vâlceaua de lângă linia ferată, să facem 
peron de unde să urce şi să coboare călătorii. Fiind însă vară, nu am putut face 
nimic fiindcă oamenii erau în toiul muncilor agricole, dar pe la începutul lunii 
octombrie am mobilizat satul şi am cărat peste 300 de care cu pământ ca să 
umplem vâlceaua şi să facem peronul. Oamenii făceau bucuroşi acest lucru 

deoarece ştiau că n-o să mai facă atâta drum pe Jos, cu greutate, până în gările 
Balaci sau Miroşi. N-au lipsit însă nici câţiva rău voitori, pentru că întotdeauna 
se găsesc oamenii de nimic, dar ne-am văzut de treabă şi în ziua de 8 noiembrie 
1947 a sosit telegrama care ne făcea cunoscut că s-a aprobat înființarea Haltei 
Surduleşti. Cum s-a aflat, o mare bucurie a cuprins satul şi am început pregătirile 
pentru ca în ziua respectivă, ştiind că vor veni şi inspectorii binevoitori, să facem 
la şcoală o masă sărbătorească. Au venit la această masă şi autorităţile din Balaci 
şi chiar de la Bucureşti, din partea Regionalei CFR. Toţi s-au simţit bine în 
atmosfera de sărbătorească prietenie. Înainte însă, după datină, am făcut o slujbă 
de mulţumire, fiind de față aproape tot satul, iar când a oprit primul tren, în 
„Halta Popii”, aşa cum îi ziceau oamenii din dragoste pentru ceea ce făcusem 
pentru ei, am cinstit tot personalul trenului cu cozonac şi vin, trenul stând 
aproape 15 minute în noua stație. Primele bilete de tren le-am vândut, mai întâi 
în casă la mine, câteva zile, apoi le-am încredințat lui Nuță Albu, a cărei casă era 
foarte aproape de calea ferată. Până în decembrie, am terminat şi staţia propriu- 
zisă, din „tirpici” mari din pământ şi acoperită cu țiglă. Avea două camere, una 
pentru călători şi cealaltă pentru şeful stației, Dumitru Zuică, ceferist din sat. Din 
1964, s-a construit de către autoritățile Regionalei Craiova actuala haltă. 

Astfel, s-a împlinit un vis al satului şi halta a însemnat foarte mult, 
mai ales după anul 1968, când majoritatea tineretului şi a bărbaţilor din sat 
s-au încadrat să lucreze în întreprinderile din Piteşti sau Costeşti, având la 
îndemână un mijloc de transport. Şi astăzi, zilnic, zeci de surduleşteni fac 
naveta la Piteşti şi foarte mulţi dintre ei, datorită haltei rămân în sat să-şi 
trăiască anii pensionării. 

Halta din Surduleşti s-a bucurat de faimă şi în satele vecine, deoarece 
dovedeau că omul când vrea poate birui toate greutățile. M-am bucurat c-am 
reuşit să facem, din dragoste față de acest sat, acest lucru adăugându-l 
renovării complete a bisericii, contribuției aduse la ridicarea şcolii model 
din sat şi întocmirii acestei monografii. Aşa mi-am legat numele de sat şi de 
oamenii lui, unde 14 ani am trăit alături de ei. Românul îşi deschide greu 
inima, dar când o face îşi arată toată omenia şi dragostea lui față de cel care 
i-a fost aproape. Aşa s-a legat prietenia dintre mine şi ei pentru totdeauna şi 
o parte din inima mea, a rămas pe ulițele acestui sat. 

A circulat şi o poezie asupra haltei, atunci când s-a înființat: 


„La Turnu Măgurele la cireşi şi la lalele, 
La Alexandria, praf mult şi la iaurt, 

La Roşiori, la multe ouă, 

La Surduleşti, la haltă nouă. ” 


Intrase în legendă alături de oraşele amintite, fiecare cu specificul său. 

VI.11. C.A.P. Surduleşti 


Nu am prea multe de scris despre Cooperativa Agricolă de Producţie 
din sat, deoarece ea s-a dezvoltat după plecarea mea din sat. Câteva cuvinte 
totuşi... Nu a avut la început nici clădire, nici birouri proprii, având sediul în 
fostul conac boieresc, o modestă casă a fostului colonel F. Stadiade. În 
paranteză, țin să amintesc şi să precizez că nici unul din foştii boieri ai satului, 
F. Stadiade, colonelul Ralea ca şi soacra lor, Elena Negel, nu au făcut nimic 
pentru sat. Şcoala, biserica, primăria, căminul cultural s-au făcut numai prin 
contribuţia oamenilor. Nu au dat nici măcar un dublu de grâu sau de porumb. 
Excepţie, a făcut doar Dumitru Negel, fost mareşal al palatului, singurul care 
a ajutat cu bani ridicarea şcolii noi şi renovarea bisericii. 

După naţionalizarea din 1948 s-a format în Surduleşti, mai întâi, o 
gospodărie de stat cu cele 100 de pogoane ale căpitanului Ionescu Munte, 
ginerele lui Nicolae Ralea şi cu cele 50 ha ale lui F. Stadiade. Şef al acestei 
gospodării a fost un tânăr evreu din Bucureşti. A fost apoi desfiinţată, având 
suprafață prea mică, iar pământul a intrat în proprietatea noului C.A.P. din sat, 
unde oamenii şi-au adus vitele, plugurile, carele. 

Prin colectivizare s-a schimbat proprietatea particulară în proprietate 
colectivă, iar munca a căpătat un nou aspect, fiind planificată cu zile muncă, 
după care se acordau şi drepturile colectiviştilor. Oamenii s-au obişnuit şi cu 
acest fel de muncă şi rezultatele nu au întârziat să se arate, în favoarea 
țărănimii. 


CAPITOLUL VII 


Pământul şi muncile legate de el 


VII.1. Calitatea pământului 


Ogorul de muncă al surduleşteanului este un pământ prea puțin 
darnic, fiind sărac în materii hrănitoare. În schimb, e bogat în lutul din grupa 
cernoziomului degradat, cu sol brun-roşu. Subsolul este format din argilă, 
nisip şi piatră, deseori spălat de ploi pe malul teraselor. Din punct de vedere 
geologic, terenul este de natură sedimentară cu straturi alternative de argilă, 
nisip, pietriş şi argilă calcaroasă, folosită de localnici să facă mai ales 
țesturile pentru copt pâinea, vase cu originea pierdută până în vremea geto- 
dacilor. 

Pământul, cu toată slaba lui calitate, are marele merit că rezistă la 
secetă, şi în aceste condițiuni, tot vorba surduleşteanului, „se încurcă ceva 
porumb şi sorică”. Calitatea pământului nu este aceeaşi peste tot, mai 
sărăcăcios fiind spre Tina şi mai productiv aproape de calea ferată, la Drăgoci 
şi mai ales la Bălăcel, unde pădurea a fost tăiată mai târziu. În trecut, până la 
defrişarea pădurilor, pământul arabil recuperat prin defrişarea pădurilor, dădea 
recolte de peste 1500 kg de grâu la pogon. Acum abia dacă mai dă între 600- 
700 kg. O altă cauză care a provocat scăderea producției, a fost îmbucătăţirea 
loturilor personale şi lipsa mijloacelor adecvate de muncă. 


VII.2. Repartizarea proprietăţii 


După ultimele împroprietăriri de la începutul sec. al XX-lea, după 
primul război mondial, țăranii au devenit cei mai numeroşi proprietari de 
pământ. Foştii proprietari mai aveau doar 300 ha, despărțite în două loturi 
de câte 150 ha, iar după împroprietărirea din 1945, le mai rămăseseră doar 
două loturi de 50 de ha (Harta 6). Şi acestea, după actul de naționalizare din 
1948, vor trece în proprietatea țăranilor. 

În ceea ce priveşte proprietatea sătenilor, ea era foarte fărâmițată. Iată 
cum se prezintă proprietatea rurală în anul 1948: fără pământ - 9 familii, cu 
1 pogon - 5 familii, cu 1 ha - 11 familii, între 1-2 ha - 115 familii, de la 2-5 
ha - 163 familii, de la 5-10 ha - 67 familii, de la 10-20 ha - 17 familii, de la 
20-30 ha - o familie şi cu 50 ha familia Niculae Giuganu. După actul 

naţionalizării din 1948, lotul de 100 ha, a fost împărţit în loturi de 2500 m” 
de familie. 

Din lista de mai sus se constată că marea majoritate a sătenilor, 294 
de familii, dețineau suprafeţe de pământ şi dacă mai adăugăm că nici acestea 
nu erau toate la un loc ci răspândite în diferite parcele ale satului, la Tina, la 
Drăgoci, la Bălăcel sau în „Loturi”, este uşor de înţeles cât de greu erau 
muncite. În total, suprafaţa de teren stăpânită de săteni, în 1948, era de 
1674,37 ha împărțită în 2576 de parcele. 

Se mai aflau şi în alte sate, de exemplu la Miroşi unde surduleştenii 
aveau 161 de ha, din care 30 arii pădure, la Siliştea Gumeşti - 96,88 ha, la 
Tecuci-Calinderu - 29,82 ha, la Tufeni - 6,625 ha, la Burdea - 4,125 ha, la 
Zâmbreasca - 1,285 ha, la Beuca - 2500 m;, la Ciolăneşti - 5000 m:, la 
Dobroteşti - 3,535 ha şi la Râca - 3750 m?. Unii aveau pământ chiar şi în alte 
judeţe, Ialomiţa, Muscel, Argeş. Şi în Surduleşti se aflau proprietari din satele 
vecine, proveniţi prin căsătorie. Numai miroşenii aveau, de exemplu, 44 ha. 

Pentru a se putea munci aceste loturi s-au creat numeroase drumuri. 
Dintre acestea, 7 sunt drumuri principale şi peste 30 printre loturi. 
Drumurile principale în comună sunt: 

- drumul Tinii, din sat până în pârâul Tina sau Câinelui; 

- drumul Cumpărătorii, din sat până spre Tina, dar mai la sud, mai 
aproape de satul Siliştea Gumeşti; 

- drumul Miroşeanca, drum de hotar între satele şi moşiile Surduleşti- 
Miroşi; 

- drumul Bălăcelului, care duce din sat către Bălăcel, trecând peste 
vâlceaua Drăgociului şi care a rămas până astăzi cel mai folosit drum (Foto 3); 

- drumul dintre loturi, adică dintre pământul obținut prin 
împroprietărirea din 1864, către Tecuci; 

- drumul Moşteanca, ce servea foştilor moşneni când îşi lucrau 
pământul; 

- drumul de hotar, situat în latura de est a satului şi în partea de sud, 
despărțitor de pământul burdenarilor. 

Cele 30 de drumuri mai mici sunt printre „clete” orizontale şi 
verticale şi care pleacă din drumurile principale. După colectivizare, multe 
dintre aceste drumuri mici au dispărut. Ţinem să menţionăm că, în trecut, 
prin aproprierea satului au fost: Drumul Sării, de la munte spre şes, al 
Olacului, adică al diligenţelor de la Bucureşti la Craiova, cu staţie de poştă 
la Tecuci, al Untului şi al Oltului. Singurul care mai există astăzi este 
Drumul Mocanilor, de la munte spre baltă, prin care vin ciobanii cu oile la 
iernat sau carele cu oale şi cu fructe, mai ales toamna. 

VII.3. Cum se muncea acest pământ? 


Inventarul de muncă al țăranilor din sat a fost foarte modest şi se 
compunea din următoarele: pluguri de fier - 313, grape - 110, prăşitoare - 5, 
semănători - 5, batoze de treierat - 5, locomobile de treier - 3, vânturători - 
8, trioare - 3, maşini de bătut porumb - 2, secerători-legători - 1. La acestea 
se adăugau sute de sape, cazmale, seceri, furci, greble etc. După cum se 
vede, nu era nici măcar un plug de familie. Nici carele nu erau îndeajuns ci 
revenea un car cam la două familii. Din această cauză se muncea pământul 
pe rând, întâi cei care aveau inventarul şi abia la urmă ceilalți. 

Cât priveşte vitele, în sat se aflau până la colectivizare 148 cai, 181 
boi, 206 vaci, 160 tineret bovin, ceea ce reprezenta cam jumătate din nevoile 
satului. În total existau 695 capete de vită, din care, după 23 august 1944, au 
fost rechiziționate pentru front şi pentru nevoile armatei, 70 de cai şi un 
mare număr de vite, ceea ce a scăzut potențialul de muncă al ţăranilor. 

Pentru muncile agricole se foloseau toate braţele valide de muncă, 
bărbaţi, femei, tineri şi bătrâni, încât nu de puţine ori femeile năşteau „la 
deal”. Munceau apoi cu copiii după ele, luându-i în car şi lăsându-i la umbra 
unui copac. 


VII.4. Culturile în sat între cele două războaie mondiale 


Cultura cerealelor era ocupaţia de bază a sătenilor şi se cultiva mai 
ales porumb şi grâu pe o suprafaţă de 1518,50 ha. 

După o statistică agricolă dintre anii 1947-1948, suprafeţele de teren 
ale satului erau repartizate astfel: 38,9936 ha - islazul, aproximativ 20 ha - 
pădure, la Drăgoci, 7,1950 ha - vii producătoare, 4,5600 ha - fânețe naturale, 
4,3450 ha - teren neproductiv, 2,9164 ha - livezi cu pomi, 2 ha - grădini de 
zarzavat şi 76,2565 ha - curți şi clădiri. Terenul arabil era repartizat după 
cum urmează: 620 ha porumb, 300 ha grâu, 30 ha floarea soarelui, 20 ha 
mazăre, pe loturile celor doi proprietari şi tot la ei, 7 ha cu rapiţă şi 12 ha cu 
orceag, 15 ha fasole pusă prin porumb, 20 ha lucernă, 18 ha plante furajere, 
19 ha orz, 30 ha ovăz, 5 ha secară, 5 ha orz de toamnă, 2 ha mei, 6 ha vie, 
3 ha plante de nutreţ, 15 ha tutun, 4 ha cartofi, 8 ha s-a încercat cultura 
bumbacului, 8 ha in, 1 ha coriandru, 5 ha cânepă, 3 ha sfeclă furajeră şi 5 ha 
grădini de legume, prin curți. 

După 1949, a început cultivarea sfeclei, cartofilor şi porumbului 
furajer. 

VII.5. Aspecte ale muncii până la împroprietărirea din anul 1864 


Vremea trece şi odată cu ea multe întâmplări şi dacă nu le consemnezi 
se pierd şi se uită. lată de ce am ispitit pe bătrânii satului şi stând de vorbă cu 
ei am înțeles că fiecare generaţie şi-a avut viaţa proprie, nimic fiind statornic. 
Lucru valabil şi în ceea ce priveşte munca, ce nici ea nu a fost mereu aceeaşi 
ci în raport cu factorii naturali, sociali sau politici. Una a fost munca ţăranului 
acum 50 de ani, alta acum 100 sau 200 de ani, alta a fost munca generației 
mele şi alta este munca de azi, după cum alta va fi munca generațiilor viitoare. 
Totul se schimbă şi nimic nu rămâne statornic, în afară de înţelepciune. 

Acum 250 de ani alta era munca locuitorilor din sat. Era legată, în 
primul rând, de pădure încă a tot prezentă în jurul satelor şi nu numai aici ci 
şi în tot judeţul Teleorman, el însuşi putând nume de pădure şi încă ce 
pădure! - „pădure nebună” sau „pădure deasă, masivă”!0. Acest lucru îl 
spun şi documentele vremii, amintind, de exemplu, că serdarul Ban Brăiloiu 
a trecut pe la 1716, numai prin păduri, de la Turnu Severin şi până la 
Bucureşti'%%. Şi în harta din 1790-1791, lucrată de austrieci şi cercetată la 
Academia Română, satele Surduleşti ca şi Miroşiul de altfel, erau 
înconjurate de păduri. Şi la Bălăcel erau păduri şi din această cauză două 
moşii din Tufeni şi din Tecuci, se numeau Pădureştii de Sus şi Pădureştii de 
Jos. Tot pădure era şi la Balaci, de unde şi numele fostului sat Balaci 
Pădureți, sat ce s-a menținut până după 1850. 

În astfel de condițiuni era firesc ca activitatea omului să fie legată, în 
primul rând, de pădure şi în al doilea rând de-abia, de câmp. Fiind pădure era 
şi păşune multă iar vitele erau într-un număr impresionant de mare. Munca lui 
era legată deci de pădure şi de vite. Tăia lemnul, îl ducea acasă, atât pentru foc 
dar şi pentru a-l prelucra, el devenind astfel materia primă a omului din această 
perioadă. Din el îşi lucra biserica şi casa, acareturile, gardul, căruțele, 
ustensilele casnice, adică, lingurile, blidele, donițele, vedrele de apă. Tot din el 
îşi lucra plugul, roțile carelor cu osii şi ele tot de lemn, din lemn îşi făcea 
bordeiul, bătând martacii, pari solizi de stejar ca şi parmacii, din care făceau 
gardurile, par lângă par. Şi la casă sau la bordei toate erau făcute din lemn, 
mesele, policioarele, paturile, lăzile de zestre, cobilița de adus apă şi acoperişul 
de şindrilă, când nu era din paie sau coceni. Fierul era o raritate şi nu existau 
decât pirostriile, tuciul de mămăligă, opaițul de luminat casa şi lanţul de care 
se prindea ceaunul deasupra pirostriilor. Şi la biserică mai totul era lucrat din 
lemn: stranele, hârdăul de botez şi uneori chiar şi potirul de împărtăşanie. În 


1% Ioan Spiru, Noi date despre existenţa în timp a judeţului nostru, în ziarul Teleormanul, 
nr. 2355, 10 iulie 1982, p.6. 
1% Pantele Georgescu, op. cit., p.19. 

astfel de condițiuni, surduleştenii erau legați permanent de pădure pentru că în 
acelaşi timp aici îşi creşteau şi păşteau vitele. Având vite multe, era firesc ca 
preocupările lui să fie permanent legate şi de ele. Creşterea vitelor, ca şi 
oieritul, aducea, după sine, o puternică industrie casnică. Țesutul asigura nu 
numai îmbrăcămintea dar şi necesarul casei. Țăranul nu cumpăra încălțăminte 
şi îmbrăcăminte decât foarte rar. Lâna o foloseau la îmbrăcăminte iar pieile 
erau prelucrate în opinci, chimire, căciuli şi nu de puţine ori din pieile fine de 
vițel se făceau ferestrele bordeielor şi ale bisericilor. 

Fiind păduri multe, pe lângă animalele domestice erau şi foarte multe 
animale şi păsări sălbatice, favorizând vânătoarea care se făcea cu ogari, din 
care azi a mai rămas numai amintirea lor prin basme şi legende. 

Se făcea foarte multă cărăuşie, transportând, fie la Bucureşti, fie la 
Craiova, fie la Dunăre şi chiar dincolo de Dunăre, vite sau produsele lor: 
untul, seul, brânza, pastrama, blănurile, pieile etc. În acelaşi timp, turcii, 
atraşi de belşugul de vite din satele româneşti, veneau să cumpere şi lăsau în 
schimb mulți galbeni sau mahmudele, pe care țăranii le păstrau ca zestre 
pentru fetele lor. 

Tot din acest timp au scos românii povestea bisericii de caş, pe care 
au vândut-o ţiganilor, bucuroşi să-şi aibă şi ei propria lor biserică. Numai că 
aşa de mult au îndrăgit-o, încât când li s-a făcut foame au mâncat-o. De 
atunci nu mai au țiganii biserică! 

Făceau țăranii, desigur, şi agricultură dar redusă la strictul necesar, 
care să le asigure mămăliga şi pâinea. Doar câteva pogoane de mei, grâu şi 
porumb semănate în preajma satului sau în luminişuri de pădure. Femeile 
erau foarte ocupate, fie la țesutul războaielor, fie la lucrul de mână. Lucrau 
fote, ii, macaturi, scoarțe, plocade, zăbune, zuvelci, cioareci, desagi etc. 
Iarna ţeseau în casă iar vara în argele, un fel de bordei săpat în pământ ca să 
fie răcoare. Era o practică comună în toate satele locuite de români şi de-o 
parte şi de alta a Carpaţilor, constituind încă o dovadă a unităţii spirituale şi 
materiale a românilor de pretutindeni'%*. 

După 1829, adică după pacea de la Adrianopole, începe un nou aspect 
al muncii ţărăneşti. Pădurile încep să fie tăiate şi să se lărgească suprafeţele 
agricole. Fiind şi populația satelor destul de mică, pământul se lucra atât cât 
să le asigure hrana familiei, dar marii proprietari încep să folosească tot mai 
mult terenurile agricole, defrişând pădurile în scopuri comerciale. 

Țăranii, în schimb, munceau încă foarte puțin pământ propriu. De 
exemplu în anul 1832 în satul Căţeleşti se munceau doar 47 pogoane cu 
grâu, 37 pogoane cu orz, 96 pogoane cu porumb şi 4 cu mei; la Surduleşti se 


'% Istoria românilor, vol. V, Bucureşti, Academia RSR, 1960, p.709. 

munceau, 19 pogoane cu grâu, 16 cu orz, 33 cu porumb, 6cu mei . Şi în 


1838, situaţia era aproape aceeaşi, în Căţeleşti muncindu-se 381 pogoane iar 
la Surduleşti 258 pogoane, din care 110 erau fâneţe!!!. De altfel, în 
amândouă satele, din cele 634 de pogoane, doar 385 erau folosite pentru 
cereale!!7. Şi în satele vecine, Căldăraru şi Bucov situaţia era aceeaşi, 
deoarece, în 1840, cei 22 de clăcaşi din Căldăraru şi 41 de clăcaşi din 
Bucov, munceau doar 200 de pogoane de porumb şi 400 de pogoane cu 
grâu, iar 300 de pogoane erau fânețe şi livezi ?. 

În catagrafia din 1838 privind populaţia satului se dădeau informaţii 
referitoare la cât muncea o familie. Voi cita: „Niculae Ilie din Surduleşti, 
muncea 3 pogoane de porumb şi 2 de grâu, 10 de ovăz şi 4 de fân; Pătraşcu 
sin Pătraşcu cu soția şi 3 copii, munceau 2 pogoane de porumb, 2 pogoane de 
grâu şi 3 pogoane de fân; Radu Gâgălică cu soția şi 3 copii din Căţeleşti 
munceau 2 pogoane de porumb, 2 de grâu şi 2 de fân iar Dumitru Botoghină 
cu soția şi 6 copii, munceau 4 pogoane cu porumb, 3 cu grâu, 2 cu orz şi 6 cu 
fân”. În acest timp şi vitele erau foarte multe: 624 vite mari şi 4027 vite mici, 
în total 4651 capete de vită, revenind la cele 113 familii din cele 2 sate 
amintite aproximativ 40 de vite. Voi cita, în continuare, că: „/ocuitorul Ștefan 
sin popa Iancu, avea 50 de oi, 15 capre, 4 cai, 2 boi, 4 vaci şi 4 râmători ”. Şi 
aşa mai departe... Vitele au fost încă destul de numeroase până în preajma 
începutului sec. al XX-lea, când în sat existau 521 cai, 194 vite mari, 1430 oi 
şi 175 porci!!î. Existenţa vitelor continua să aducă, după sine, preocupări 
speciale legate de ele şi o intensă activitate legată de prepararea laptelui şi a 
celor derivate din el. 

Ca o caracteristică a acestor vremuri țin să menționez că unde erau vite 
multe erau şi hoți de vite, încât furtul cailor era ceva obişnuit. Tot datorită 
numărului mare de fânețe, se practica şi albinăritul, mai ales că ceara era 
absolut necesară pentru iluminatul caselor. 


119 1848 în Teleorman, p.143. 

"1! loan Răuţescu, Mânăstirea Aninoasa din județul Muscel, Bucureşti, 1933, p.121. 

112 Cât de reale erau aceste aspecte ale muncii din acest timp o spune şi această însemnare a 
fostului preot Andrei Duhovnicul din satul Licuriciu, Teleorman, făcută pe Mineiul lunii 
decembrie 1852: „Să se ştie şi să se pomenească că în vremurile de la moşii noştri, adecă de 
la părinţii părinţilor noştri că lumea era nestatornică, robiți şi hoțiţi... Oamenii nu erau 
învățați să lucreze pământul şi umpleau pădurile. Hoţii păzeau drumurile şi umblau poterile 
după ei şi nu puteai să te duci de la un sat la altul şi de la un oraş la altul...” (oan Spiru, 
Biserici din Alexandria. Biserica Sf. Apostoli, în Glasul Bisericii, 3-4, 1976, p.393-394). 

115 DGAS, Fond catagrafii, ds. 47/1838, £. 1641-1667. 

"4 Marele dicţionar geografic al României, p.243. 


88 loan Spiru 


După 1864, ca şi după împroprietărirea dintre anii 1879-1880, se va 
schimba mult aspectul muncii din trecut. Se va proceda la intensificarea 
agriculturii în detrimentul fânețelor. Va scădea şi numărul vitelor şi va 
dispărea albinăritul şi vânătoarea. Agricultura se va instala pe primul loc în 
viața săteanului şi totodată se va intensifica şi exploatarea mâinii de lucru a 
țărănimii. Lipsită de pământ, era obligată să lucreze pe moşia boierească şi 
dacă muncea 12 pogoane de la boier, era obligată să-i muncească şi lui 
6 pogoane. Avea un singur avantaj şi anume că da boierului un sfert din 
recoltă şi rămânea cu 3 părţi. S-a ajuns apoi la parte, adică „juma-juma”, dar 
îi mai muncea în plus 4 zile cu carul şi 10 zile cu braţele. Cu carul trebuia 
să-l transporte o cantitate de cereale de la conac sau de la curte, cum se 
zicea, până la gara cea mai apropriată. Anual, se făceau învoieli între ţărani 
şi proprietari, obligându-i pe țărani să mai dea la curte 2-3 pui de găină şi 
1 leu sau 2 lei pentru păşunatul vitelor pe pământul boierului'!?. Nu de 
puţine ori arendaşii şi vechilii boiereşti abuzau de situaţia lor şi îngreunau 
învoielile dintre țărani şi boieri, aşa că nu-i de mirare de ce s-au răsculat 
țăranii în 1907. 

După 1921, prin împroprietărirea țăranilor după primul război 
mondial, s-a creat un alt aspect al muncii în viața satului. Acum țăranii nu 
mai erau legați direct de boier ci de lotul lor personal, mai ales că după 
1921, surduleştenii, ca şi alți țărani ai satelor româneşti, s-au pornit pe 
cumpărarea unor noi loturi de pământ. În condiţiile acestea țăranii vrednici 
şi cu vite îşi munceau numai pământul lor. Continua totuşi să lucreze şi pe 
moşia boierească, destul de restrânsă însă, în parte, adică jumătate- jumătate. 
Acum viaţa ţăranului surduleştean era legată numai de agricultură, din 
primăvară şi până toamna târziu. 

Au dispărut multe vite şi odată cu ele şi vechile meserii de cojocar 
sau pielar, rămânând doar ici-acolo câte unul. Se face simțită şi lipsa laptelui 
şi a derivatelor lui iar albinăritul aproape a dispărut. 

După 1948 se schimbă din nou situaţia, pe un nou făgaş, munca şi 
proprietatea particulară devenind muncă şi proprietate colectivă. Începe, 
aşadar, o nouă etapă de viaţă, de muncă şi de schimbări în viaţa satului cu 
urmări extraordinare în ceea ce priveşte atât viaţa ţăranului cât şi aceea 
generală a ţării. A dispărut proprietatea particulară, dar au dispărut şi vitele şi 
industria casnică iar ţăranului i-a rămas în folosință proprie doar lotul 
personal cât şi curtea, pe care însă le munceşte conştiincios. Curțile odinioară 
pline de coceni, paie, coşare şi vite, s-au transformat în grădini de zarzavat. 


115 Marin Iliescu, Parohia (comuna) Atârnaţi din județul Teleorman. Monografie, 
Alexandria, Tipografia şi Librăria „Alexandri”, 1908, p.29. 

Legaţi, în schimb, de munca din cadrul C.A.P. sunt ocupați zi de zi, 
indiferent de anotimp, de primăvara şi până toamna, la câmp, iar iarna pe 
lângă ateliere şi grajduri. Caii aproape au dispărut, iar muncile agricole se 
fac mai ales cu maşini, tractoare, combine, secerătoare etc., care au generat 
meserii noi, tractorişti, combinieri, fierari, grădinari, apărând şi serele 
necunoscute până acum în viaţa satelor. 

Pe lângă avantaje, munca colectivă şi mecanizată a provocat schimbări 
extrem de mari în evoluția populației. Tineretul „furat” de un câştig 
substanțial, a plecat la oraş, în industria nouă şi extrem de întinsă ce s-a 
dezvoltat pe cuprinsul patriei, mai ales după 1968. Şi faptul că produsele 
agricole se împart după zilele muncă efectuate în brigăzile de muncă, conduse 
de brigadieri, au provocat acest exod al tineretului spre oraşe, produsele 
primite nefiind întotdeauna pe măsura necesităţilor gospodăreşti. Din această 
cauză au rămas în sat numai oameni în etate, rămaşi credincioşi muncilor 
agricole strămoşeşti. Tinerii au părăsit agricultura şi au devenit sudori, 
electricieni,  rulmentişti, tehnicieni, betonişti, macaragii, constructori, 
marinari, aviatori, petrolişti, tehnicieni şi chiar un mare număr de intelectuali. 

A crescut procesul de urbanizare în detrimentul satelor. 
Surduleştenii, favorizați însă, aşa cum am mai spus, de halta satului, la 
pensionare se retrag în sat, pe lângă propriile case şi menţin oarecum 
echilibrul statistic al populaţiei. Sporul de venituri, din pensii sau salarii, a 
dus la transformarea caselor şi împrejurimilor care nu mai seamănă, aproape 
de loc, cu ce exista până la colectivizare. 


VII.6. Cum lucrau surduleştenii pământul între cele două războaie 
mondiale? 


Cred că este demn de notat şi modul de muncă al surduleştenilor 
legat de câmp între cele două războaie mondiale, aşa încât generaţiile 
următoare să ştie acest lucru şi să cunoască cum munceau părinţii şi bunicii 
lor pământul unde se năşteau, creşteau şi mureau. 

Cum se încălzea timpul, în martie sau începutul lui aprilie, oamenii 
urcau plugul în car şi luau drumul câmpului. Se semăna de multe ori chiar în 
mustul zăpezii, mazărea şi ovăzul, apoi floarea-soarelui sau „sorica”, cum îi 
ziceau ei. Porumbul, îl semănau la sfârşitul lui aprilie şi la începutul lunii 
mai. Tot primăvara, femeile semănau ceapa, usturoiul, fasolea, ardeii, 
pătlăgelele, adică roşiile şi varza, prin micile grădini din spatele casei, 
deoarece curtea din fața casei era ocupată de glugile de coceni de porumb, 
şira de paie ca şi de drumul prin care intra şi ieşea carul în curte. După 
răsăritul plantelor la câmp începea săpatul lor, o dată sau de două ori, pe 

măsură ce creşteau, având grijă să semene printre rândurile de porumb, 
fasole şi dovlecei. La sfârşitul lunii mai se planta tutunul, răsădindu-l fir cu 
fir, prin aproprierea satului. Veneau în care cu butoaiele de apă, ca să ude 
fiecare răsad. Tot acum, în mai şi iunie, ici acolo, prin sat, femeile creşteau 
viermii de mătase, din a căror mătase făceau maramele şi iile fetelor. După 
15 iunie, tundeau oile şi spălau lâna. 

De la 29 iunie, de Sân Petru, începea secerişul, cu secera în mână, ca 
pe vremea strămoşilor geto-daci (Foto 10). În zilele secerişului, era un 
adevărat iureş de muncă în sat, palmă cu palmă, pogon după pogon fiind 
secerat, cu spinările încovoiate şi în arşița Lunii lui Cuptor. Grâul se 
strângea polog cu polog, iar în urmă, alţii făceau snopi. Snopii erau făcuţi 
claie, o claie fiind formată din două „măgărițe”, fiecare având 13 snopi. 
După ce se termina secerişul, începea căratul snopilor la arie, pe o poiană 
sau în islaz, unde urma să se treiere grâul. De obicei, erau trei arii în sat, una 
la Ion Diliţă, una lângă pădurea Drăgociului şi alta în vale, lângă podul de 
peste Burdea, la sud de fostul conac (Foto 4). Grâul se strângea în şiri, o 
mare cantitate de snopi, unul lângă altul şi în care se strângeau snopii de pe 
terenurile proprietarilor. 

După 15-20 1ulie, începea treieratul cu batozele şi vapoarele, maşini 
mari, solide, cu coş înalt şi care produceau, cu paie, energia necesară mişcării 
roatei cele mari. Pe măsură ce ardeau paiele, transformau apa din vapor în 
aburi şi aburii mişcau cureaua de transmisie, care punea în mişcare spiţele 
batozei, ce băteau grâul din snopi şi îl separau din paie. Întotdeauna era 
angajat un om, „focar”, care avea grijă să alimenteze mereu vaporul cu paie. 

În acelaşi timp, alţii cărau apă în butoaie, ca să fie în permanenţă la 
îndemână, deoarece fără ea nu puteau merge maşinile. Fiind o muncă 
deosebit de grea, treieratul se făcea în cete, fiecare fiind formată din mai 
multe familii, condusă de căpitanul de ceată. Oamenii de ceată aveau grijă 
să aibă căruţe la îndemână şi oameni care să care apa la vapor, snopii la 
batoză şi alții să-i descarce. 

Femeile dezlegau snopii şi alți bărbaţi îi ridicau cu furcile sus pe 
batoză şi coşarii, adică cei ce băgau grâul în coşul batozei, aveau grijă să 
meargă treaba ritmic ca să nu rămână maşina în gol. Boabele cădeau într-o 
parte şi stăpânul snopilor de pe suprafața sa de teren, avea grijă să le ia în 
primire iar la curul maşinii, unde cădeau paiele treierate, copiii le prindeau 
cu un lanț în grămezi mari şi cu ajutorul vitelor le trăgeau dincolo de 
maşină, de unde proprietarul le încărca să le ducă acasă. Oamenii mai în 
putere încărcau grâul în căruţe îmbrăcate cu cergi şi îl duceau la casa 
proprietarului din ceata respectivă. Fiecare ceată avea obligația să aducă 

mâncare proprietarilor maşinilor, focarilor şi oamenilor din ceată, ca să se 
câştige timp. 

Nu de puţine ori s-au întâmplat şi grave accidente, sitele batozei 
putând, la orice neglijență, să taie mâinile coşarilor. Alteori, din nefericire, 
fie datorită unei neglijenţe, fie trăsnetelor, lua foc aria prăpădind munca şi 
roadele oamenilor. Deşi se treiera greu, aceste batoze treierau repede şi fără 
pierderi. Azi, au mai rămas ici-acolo aceste maşini, ca piese de muzeu. După 
1948 locomobilele, au fost înlocuite cu tractoare şi munca de la arie s-a 
uşurat şi mai mult deoarece nu mai era nevoie de cărat apa. Proprietarilor 
maşinilor li se dădea 10% din grâul obținut, adică 10 duble la 100. 

Până la 15 august, la Sfânta Măria Mare, se termina aria şi treieratul. 
Între timp, la câmp se continuau muncile agricole, „ciupilindu-se” 
porumbul, adică se lăsa în cuib, unul sau două fire şi se mai dădea cu praşila 
sau rarița prin ele. Totodată, după 15-20 iulie, începeau să se culeagă şi 
primele frunze de tutun, care se păpuşeau şi se puneau la uscat. Cânepa se 
tăia de pe câmp şi făcută snopi era pusă la topit în apa Burdei, pe unde era 
mai mare. După ce se topea, femeile uscau firele de cânepă şi le dărăceau. 

Culesul porumbului începea pe la sfârşitul lunii septembrie şi se 
termina, de regulă, până la sfârşitul lunii octombrie. Cocenii se tăiau de cu 
noapte ca să nu se usuce foile din cauza căldurii. Tot acum, se culegeau şi 
puţinele vii existente în sat, pe valea Burliştei. 

Imediat, după culesul porumbului şi tăiatul cocenilor, începeau 
arăturile de toamnă şi se însămânţa grâul (Foto 9). Semănau, mai întâi, aceia 
care aveau vite şi pluguri şi apoi ceilalți. Se plătea aproximativ 180-300 lei 
de pogon, iar după 1942 de la 2000 de lei de pogon. În general, grâul se da 
la trior şi era stropit cu var sau piatră vânătă. 

Tot în octombrie se curățau salcâmii, tăind crăci verzi şi făcând 
frunzare din ele pentru hrana puilor în timpul iernii. Începeau să funcţioneze 
şi cazanele de ţuică cu „boambe”, adică corcoduşe şi cu prune cumpărate 
dinspre partea Costeştilor. După 15 octombrie, profitând că în sat se ţinea 
târgul de la Vinerea Mare, la 14 octombrie, femeile pregăteau putinile cu 
varză şi murături, îngropau prazul şi morcovii pentru iarnă etc. Tot toamna, 
surduleştenii îşi vindeau surplusul de păsări, în special gâştele şi surplusul 
de porumb. Acum aveau şi ei câţiva bănuţi necesari pentru cumpărături. 

Iarna, bărbaţii pierdeau vremea la şosea, de vorbă, la căminul cultural 
sau la crâşmă, în timp ce femeile, care aveau războaie, le puneau în funcţie, 
țesând mai ales macate, iar în perioada de criză a ţesăturilor de bumbac, 
pânză din bumbacul procurat brut din sudul judeţului. 


CAPITOLUL VIII 


Starea materială a surduleştenilor în raport cu munca lor 


VIII.]. Aspecte generale 


Ca orice țăran român, surduleşteanul a fost acelaşi om muncitor, el şi 
femeia lui. Cu toate acestea, nu întotdeauna s-a bucurat de roadele vredniciei 
sale. Cauzele sunt multe şi se datorează zbuciumatei noastre istorii, în care 
țăranii, generație de generație, au fost exploataţi de factorii interni ca şi de cei 
externi, referindu-mă la moşieri din interior şi imperiile din exterior. Toate 
furtunile grele se abăteau mai ales asupra lor, încât au fost, deseori, nevoiţi să- 
şi părăsească vetrele, să-şi piardă bunurile şi viața. Iată de ce dispar, mai ales 
în sec. al XVIII-lea, un mare număr de sate din judeţul Teleorman iar 
populaţia se reduce simţitor. Au rămas, în acelaşi timp şi săraci şi înapoiaţi, în 
ciuda marilor capacităţi creatoare ale poporului nostru, de care am dat dovadă 
de îndată ce am fost stăpâni pe destinele noastre. 

Chiar şi între cele două războaie mondiale, când ţara era 
„eminamente agricolă”, ţăranul nu s-a putut bucura de roadele muncii sale, 
deoarece exista o mare disproporţie de preţuri între produsele sale şi cele pe 
care le procura din comerţ, mai ales cele industriale. Ei îşi vindeau grâul şi 
porumbul, ieftin, uneori cu 10-15 lei dubla iar mărfurile cumpărate de la 
oraş, erau deosebit de scumpe. Din această cauză, criza de bani era 
permanentă în sat şi nici vorbă ca țăranul să-şi poată procura, aşa cum se 
cuvenea, mobilă, îmbrăcăminte sau măcar un aparat de radio. Şi strictul 
necesar, zahărul, uleiul, orezul, ca şi măruntele obiecte de mercerie, aţa, 
nasturii, vopselurile etc. erau nevoiţi, din lipsa banilor, să le cumpere cu... 
ouă. Chiar şi gazul de iluminat... Renovarea bisericii din temelie, ridicarea 
noului local de şcoală, ca şi halta CFR, s-au putut face nu cu banii ţăranilor 
ci colectând doar cereale de la ei. Atât aveau şi aşa ceva dădeau. 

Tot din aceleaşi motive doar puține familii din sat, cu excepția 
învăţătorilor şi preoților, au putut să-şi dea copiii la şcoli superioare, taxele 
fiind prea mari. Se mulțumeau să facă acest lucru cei cu pământ mai mult, 
ce îşi duceau copiii, de regulă, la şcolile de Arte şi Meserii şi una dintre 
acestea era la îndemâna lor, la Miroşi. 

Şi produsele agricole erau deficitare, din cauza loturilor mici pe care 
le munceau, încât, mai întotdeauna, primăvara terminau porumbul, o mare 
parte din familiile satului fiind nevoite să-l cumpere. Lipsa îngrăşămintelor 


Monografia satului Surduleşti 93 


şi a mijloacelor mecanizate provocau şi ele o producție slabă, 
neîndestulătoare. Era firesc, în astfel de condițiuni, ca puterea economică a 
ţăranului să fie precară şi departe de vrednicia şi meritele acestor oameni, în 
ciuda eforturilor pe care le-au făcut cumpărând pământ. Acest pământ se 
fărâmiţa aproape an de an, prin moşteniri, la căsătoriile copiilor. Ca să 
cunoaştem mai de aproape situația materială a surduleşteanului, voi scrie 
câteva pagini legate de viața, locuinţa, hrana şi îmbrăcămintea sa. 


VIII.2. Locuinţa 


Toţi locuitorii satului, cu excepţia câtorva salariați stabiliți vremelnic 
în sat, îşi au casa lor proprie. Ele sunt simple, modeste dar superioare 
fostelor bordeie, în care au trăit strămoşii lor. Construcţia lor este simplă. Se 
bat mai întâi stâlpii casei, un fel de schelet din lemne de salcâm ce va forma 
pereţii casei. Aceşti stâlpi se leagă cu furci şi între furci şi pari, se bat lanţii, 
lemne subțiri şi lungi cât viitorul perete al casei. Lanţii se bat, de obicei, 
curmeziş şi se umplu cu pământ amestecat cu paie. Din cărămidă sunt numai 
câteva case în sat. Acoperişul caselor este căpriorit şi peste căpriori se 
aşează tabla şi foarte rar, ţigla. La construirea unei case se foloseşte, „claca”, 
adică muncă colectivă cu rudele şi mai ales cu vecinii. 

Casele sunt aşezate, de regulă, cu fața la soare şi pe un loc cât mai 
înălțat. Au ferestre puţine şi relativ, mici. În faţa casei, uneori, se lasă un 
mic cerdac sau sală. În tinda casei, adică la intrare, este „focarul”, vatra 
unde se pregăteşte mâncarea. Deasupra vetrei se află un coş mare prin care 
iese fumul. Aici, lângă vatră, se păstrează oalele mari de gătit, pirostriile, 
tuciul de mămăligă şi lanţul de care este prins tuciul. Tot aici se păstrează şi 
țesturile. În stânga se află camera de locuit iar în dreapta „odaia” unde se 
păstrează obiectele mai de preţ, pernele, macaturile, lada de zestre. Casele, 
când se construiesc, sunt puse pe tălpi, adică grinzi groase, astăzi din 
salcâm, în trecut din stejar. În casă se urcă pe o scăriță. Până acum 60-80 de 
ani se obişnuia să se mai facă case şi cu cerdac în față. Astăzi însă numai 
câteva case au aşa ceva, aşa cum sunt cele lui Arghir Ştefan (Foto 12), 
Constantin Chițu şi Gheorghe Păune. 

În 1950, cea mai veche casă din sat avea peste 130 de ani şi aparţinea 
familiei Marin şi Persifonei Păune. În 1951, existau în sat 292 de case cu 2 
camere, 46 cu 3 camere, numai 14 cu 4 sau mai multe camere. În casă stau 
şi câte 2 şi chiar 3 familii. După colectivizare însă, au rămas foarte multe 
case care au unul sau doi membri, bătrâni. În total, în sat, existau în acel an, 
365 de case, din care numai 15 aveau o singură cameră. La 303 case, 
pardoseala era de pământ, 30 aveau duşumea într-o singură cameră iar alte 

32, în 2 camere. Scumpetea scândurii nu îngăduia sătenilor să o procure şi 
să-şi pardosească încăperile. 

În fața casei se afla „bătătura”, adică curtea iar în spatele casei 
grădina cu pomi, cu flori şi zarzavaturi. Aproape de casă se afla pătulul în 
care se ținea, iarna, porumbul. Era lucrat din nuiele, mai rar din scânduri. Le 
cumpărau gata făcute, de la mocani, mai ales pe cele din gard. Tot aproape 
de casă se afla „coşara” vitelor şi mai rar un coteț rudimentar pentru păsări. 
În jurul casei era un gard simplu, de uluci şi pe lângă el mulţi salcâmi, 
folosiţi, la nevoie, ca lemn de lucru sau frunzar, toamna. De la stradă, în 
curte se trecea peste un mic podeţ. 

Când scriu aceste rânduri, au dispărut bătăturile şi pe locurile unde 
treceau carele şi vitele astăzi s-au făcut terenuri pentru legume. În casă, 
surduleşteanul nu locuieşte decât iarna, deoarece vara doarme fie pe prispă, 
fie în fânar, deasupra pătulului. Doar copiii dorm înăuntru. În interiorul 
casei sunt, pe lângă vatra milenară, „corlata”, o policioară de lemn unde se 
păstrează sărarul, lingurile, străchinile, cănile de apă şi tot aici se află vadra 
în care se ţine apa. 

În camera de dormit este un pat de scânduri aşezat pe două stinghii, 
adică două scăunele. Paturile, de obicei, nu aveau saltele ci doar „țoale”, adică 
velinţe sau rogojini. Pe pat sunt „căpătâiele”, adică pernele lungi cât patul. În 
trecut, se făceau paturi şi din pământ. Lângă pat se afla o masă de lemn şi 
două-trei scaune simple. Soba din cameră este comună cu focarul din tindă, 
încălzindu-se cu un foc ambele camere. În ultimii ani au început să se 
cumpere „plite”, sobe de tuci. Pe lângă sobă se afla, de obicei, o policioară, 
unde uscau săpunul după ce era făcut şi încă „verde”, adică proaspăt. 

La răsărit e locul icoanei, cândva de lemn, moştenită de la bătrâni. 
Rar am văzut şi câteva icoane pictate pe sticlă. Lângă icoană este sticla cu 
aghiasmă, apa sfințită la Bobotează. Tot aici se află şi pristolnicul, o cruce 
de lemn, cu ajutorul căruia femeile pun cruci pe prescuri. La ferestre sunt 
ghivece cu muşcate iar pe la grinzile de lemn ale tavanului nelipsitul 
busuioc. Lampa era şi ea prezentă, întrucât lumina electrică s-a introdus 
după 1954. În odaie sunt „scoarţele”, macaturi lucrate de femei şi aşezate 
unul peste altul pe o ladă de lemn, la căpătâiul patului. Neexistând dulapuri, 
aici erau atârnate, în cuie, rochiile de sărbătoare întoarse pe dos ca să nu se 
umple de praf. Şi aici erau o masă, scaune, icoana şi deasupra ei un ştergar 
brodat sau ţesut. La fel, multe „chite” de busuioc, dădeau acestor camere un 
miros plăcut şi specific. Pe masă, un pic de parfum, pudră, vaselină, săpun, 
pentru frumuseţea fetelor. Cei care au război de ţesut, îl ţin tot aici atunci 
când ţes iar în timpul anului îl țin în pod. 

Nici vorbă de radio, patefon, televizor, maşini de spălat, frigidere, 
aragazuri etc. 


VIII.3. Hrana 


Ca pretutindeni, mâncarea a fost, este şi va fi baza muncii omului şi 
pentru ea, tot zbuciumul vieţii. De unde şi dictonul latin, mai întâi să 
mănânci şi apoi vorbă sau filozofie. 

Muncă multă şi aici în sat dar mâncare „cum dă Dumnezeu”. 
Mămăliga a rămas alimentul de bază fiindcă, vorba ţăranului, e nelipsită de 
pe masa lui în fiecare zi, fie că e sărbătoare sau zi obişnuită. Este prezentă la 
botez, cununie, pomană, înmormântare, ea şi varza, apoi „păstăile”, adică 
murăturile. Obişnuite şi nelipsite sunt fasolea, prazul, ridichile de iarnă, 
cartofii, ceapa şi usturoiul. Cei care au vaci, capre sau oi, se bucură de lapte, 
brânză şi unt. larna, au carnea de porc, deşi nu se pricep să o prepare. 
Toamna au uleiul sănătos de floarea soarelui. Un aliment de bază este şi oul. 

Doar toamna se îndură să taie şi câte o pasăre. În general se mănâncă 
modest, neconsistent. Se mănâncă şi pâine, dar mai puţin. În toiul muncilor 
agricole mâncarea este şi mai modestă. Se mănâncă „pşircă”, un fel de 
zeamă de prune pe care le vindeau mocanii. Se mănâncă şi fierturi de 
dovlecei sau fasole verde şi „chileliță”, o zeamă de corcoduşe fierte şi acrită. 
Zahărul, orezul, pastele făinoase, marmelada, biscuiţii se folosesc, din lipsa 
banilor, în cantități mici. Ouăle se prepară jumări în tigaie, fierte sau coapte 
în spuză. Toamna se mai prepară şi pastramă, când au oi, iar la Ignat se taie 
porcii şi atunci se îndulceşte şi țăranul cu „bucată”, aşa cum zice el la carne. 
Acum 0 duce şi el mai bine având asigurată carnea şi grăsimea. Face ciorbă 
de oase, sarmale şi bucăţi prăjite pe țepuşă, la foc. 

Ce se mănâncă şi când. Am ţinut să înregistrez şi acest aspect legat 
de hrana surduleşteanului. Varza o prepară fie ca mâncare de post, fie cu 
carne, mai ales iarna. Se mai face ciorbă de fasole, de cartofi, de legume sau 
mâncare de teci, fasole verde, mâncare de praz, de prune şi de orez. 
Murăturile se folosesc în cantități mari, iarna. Din carnea de porc se mai 
face piftie, cârnaţi, friptură. Primăvara sunt la modă fierturile de ştevie, 
urzicile şi dragaveiul, o plantă de câmp. Vara, vine rândul tecilor, a 
dovleceilor, a roşiilor şi a verzei dulci. Cei care au lapte fac „colarez”, 
amestec de lapte, făină şi zahăr. Fructe sunt puţine în sat, mai ales corcoduşi 
şi mere iar toamna nuci şi gutui. Fac dulciuri, gogoşi, uscăţele şi rar de tot, 
cozonac. Noroc că apa este sănătoasă şi bună la gust şi sunt peste 70 de 
fântâni „americane”. Bărbații beau cumpătat ţuică şi foarte puţin vin, 
întrucât nu existau vii în sat. Băuturile, ţuica şi vinul, se cumpărau de la 

cârciumarii Ile Surcel şi Constantin Giuganu, care şi ei le aduceau, vinul 
mai ales, de la Drăgăneşti Olt. Nefiind vin, nu erau în sat nici beţivi şi 
nefiind beţivi nu existau nici certuri şi scandaluri. 

Masa se lua de către toţi ai casei în comun, strângându-se roată în 
jurul milenarei mese rotunde cu trei picioare şi stând pe scăunele. Se mânca 
din aceeaşi strachină cu linguri de lemn, mai rar cu furculițe. Vara se mânca 
pe „conace”. Primul la „nămiezi”, adică pe la ora 9-10 dimineaţa, al doilea 
„conac”, pe la ora 14 şi ultimul pe „murgite”, când lăsau treburile câmpului. 

În afara meselor familiale se obişnuiau şi mesele de obşte sau prânzuri 
cu prilejul „soroacelor” pentru morţi, la dezlegarea unei case, a unei fântâni 
sau la Ziua Eroilor şi Joia Mare din Săptămâna Patimilor. La aceste mese 
contribuie aproape tot satul şi se fac fie la casele oamenilor, fie la câmp, la 
fântâna care se „dezleagă” şi, în sfârşit, la biserică. Oamenii mănâncă 
aşezându-se jos, pe iarbă sau pe scaune lungi, dacă sunt, iar masa se pune pe 
cergă. Se serveşte mai întâi ţuică, varza nelipsită, ca şi mămăliga, fiertură, 
adică ciorbă de pasăre şi pentru cei din capul mesei şi friptură de pasăre. 

Putem spune că țăranul, datorită condiţiunilor de inegalitate socială în 
care a trăit, muncea mult şi mânca aşa cum am arătat. Femeile nu au nici vină, 
pregătind ceea ce aveau la dispoziţie. Munceau foarte mult, se sculau primele 
ca să poată face bruma de mâncare, să spele rufele, să mulgă oile şi se culcau 
ultimele. Munceau şi găteau din greu cu paie, coceni, bețe de floarea-soarelui, 
în fumul şi căldura vetrelor. Găteau şi ele cum puteau şi ce puteau. 


VIII.4. Îmbrăcămintea 


Portul actual nu mai este cel de altădată. S-a schimbat şi se schimbă 
mereu, ca şi munca, de la o generaţie la alta (Foto 13-17). 

Între cele două războaie mondiale, bărbaţii purtau căciulă, de regulă 
ŞI vara şi iarna şi doar când era prea cald umblau cu capul gol sau pălărie. 
Nu mai purtau barbă şi plete, cum purtau părinţii şi bunicii lor. Nădragii de 
odinioară, largi de turnai mămăliga pe fundul lor, au dispărut şi au fost 
înlocuiți cu pantaloni de târg sau țesuţi acasă din lână şi bumbac. Poartă tot 
timpul şi bătrânii şi tinerii, brâu. Pe dedesubt au izmene din cânepă sau din 
pânză de târg. Haine şi veste poartă mai ales tinerii, în vreme ce oamenii în 
etate şi bătrânii poartă nelipsitul cojoc. 

larna poartă flanele şi în picioare opinci, care însă încet-încet, au 
dispărut şi au făcut loc gumarilor, un fel de încălțăminte din cauciuc. Doar 
tineretul, duminica la horă, se încalță cu pantofi. Vara umblă desculți, în 
izmene şi cămăşi lungi prinse cu brâu sau chimir, care au apucat să mai 
moştenească de la bătrâni. larna poartă ciorapi de lână sau obiele. La 

biserică, bătrânii veneau iarna cu cojoace lungi şi având în mână un ştergar 
alb în loc de batistă iar femeile, în special cele bătrâne, veneau cu scurteica, 
o haină lungă, neagră şi tivită la guler şi la mâneci cu blană de vulpe. În 
picioare au opinci, papuci, gumari şi mai rar ghete. larna poartă şi ele 
izmene. Pe cap poartă batice de târg sau basmale numite testemel. Numai la 
zile de sărbătoare mai scoteau din lăzi „cârpa”, adică marama lucrată din 
borangic, simplă sau aleasă. Fetele tinere veneau cu rochii sau cu ii frumos 
lucrate. Mai rar, mai vedeai câte una cu „peşteanul” sau „zuvelcile”, două 
foi lucrate din lână, una în față şi alta în spate. De regulă, umblă însă cu 
rochii de târg, din stambă şi în zilele de lucru le poartă întoarse pe dos. 
Bătrânele îmi mărturiseau că bunicile lor purtau la gât mahmudele de aur şi 
colan de mărgean. De asemenea, pe cap purtau „sfanţi şi pitaci”, bani mici 
de argint cusuţi pe o bucată de pânză sau catifea. În urechi aveau icuşari, 
bani tot de aur, dar mai mici. Bărbaţii purtau ipingele, haine lungi şi chimire 
largi pe piele în care păstrau luleaua de lut, amnarul şi cremenea, custura sau 
briceagul ca şi băşica de porc cu tutun. În degete purtau inele din metal 
obişnuit dar cu diverse simboluri sau peceţii, semnând cu ele când era 
nevoie. Zece inele dintre acestea le-am donat muzeului din Alexandria. 


VIII.5. Aspecte sanitare 


Viaţa în aer liber, munca, mâncarea curată şi proaspătă, neabuzul de 
băuturi şi apa sănătoasă şi minunată a satului au favorizat sănătatea 
locuitorilor. Sunt slabi, în general şi bărbaţii şi femeile, dar sănătoşi. Pentru 
nevoile mărunte, în caz de răceli, au farmaciile de la Balaci şi Miroşi iar 
când se îmbolnăveau şi era nevoie de intervenţie chirurgicală aveau alături 
spitalul din pădurea Drăgociului chiar lângă sat. Mortalitatea infantilă a 
scăzut mult după 1928. TBC-ul nu a existat în sat ci doar cazuri de „ducă-să 
pe pustie” adică epilepsie, boală incurabilă. La copii, bolile obişnuite sunt 
pojarul, difteria, mai rar scarlatina. Mai frecvente sunt bolile de ficat datorită 
mâncării insuficiente. Reumatismul este boala obişnuită a bătrâneţii şi tratat 
tot bătrâneşte, recurgând la leacuri băbeşti, comprese cu hrean, băi de soare 
şi băi de bălegar. Aceste băi se făceau în albii pline cu bălegar şi cine avea 
curajul, intra în ele în pielea goală. Moda băilor în afară de sat nu exista. 

Fac baie corporală, în general rar, în albie. Şi closetele lasă de dorit, 
fiind rudimentare şi neigienice. Femeile iubesc curăţenia şi fac de două ori 
pe an curăţenie generală. Nasc acasă, asistate de moaşa din sat, aşa cum a 
fost bătrâna Ioana Orjanca, ce-a adus pe lume sute de copii, între care şi pe 
copiii mei. Era prețuită pentru dibăcia ei şi bucurată cu modeste atenții. 

VIII.6. Perspective de viitor 


M-am reîntors în sat în dese rânduri, fiind legat sufleteşte de el şi 
oamenii lui şi mi-am dat seama că prefacerile sociale au provocat o 
adevărată revoluție în viața satului, an de an s-au ridicat case noi cu 
împrejmuiri din prefabricate şi cu un interior mobilat, ca la oraş. A apărut 
lumina electrică şi odată cu ea, televizorul, maşina de spălat, frigiderul. 
Îmbrăcămintea e şi ea aproape ca cea de la oraş iar copiii nu mai sunt cei de 
ieri, desculți şi prost îmbrăcați. Acum au haine frumoase şi încălțăminte la 
fel. S-au schimbat şi obiceiurile şi banii şi-au făcut apariția în sat, deoarece 
foarte mulți locuitori sunt încadraţi în industrie, mai ales la Piteşti. Din 
păcate au plecat mulți tineri şi satul îmbătrâneşte şi nu se mai regenerează ca 
altădată. 


CAPITOLUL IX 


Satul Surduleşti şi spiritualitatea lui 


IX.1. Caracterul oamenilor din sat 


Țăranul surduleştean este un om înzestrat cu multe calități. Apreciază 
nu numai munca dar şi laturile spirituale ale vieţii. Ca orice țăran român, 
trece uşor de la necaz la glumă, iubeşte frumosul şi numai necazurile abătute 
asupra lui l-au împiedicat să-şi arate întreaga sa posibilitate spirituală. 

Munca şi grijile îl fac să pară posomorât. Şi nu de puţine ori a fost 
acuzat de lene dar fără dreptate, deoarece e om vrednic, dibaci şi plin de 
viață, uşor la râs, bun de petrecere iar în jocurile sale populare îşi dovedeşte 
vigoarea şi dragostea de viață. Şi surduleşteanul este acelaşi ţăran omenos, 
primitor şi inteligent. Este, de asemenea, răbdător şi rezistent în fața 
încercărilor, acomodându-se cu necazurile şi cu bucuriile. 

Necazurile şi nedreptățile suferite l-au făcut însă neîncrezător în 
oameni şi mai ales în străinii care vin în sat, deoarece, în trecut, aceştia l-au 
înşelat şi nădejdile puse în ei au fost date de ruşine. Când însă se convinge 
că cineva îi vrea binele şi se străduieşte pentru el, atunci îşi deschide inima 
şi îşi arată toată recunoştinţa. Rare sunt satele împrejur unde oamenii să fi 
făcut atâtea lucruri de folos obştesc ca în Surduleşti, deoarece şi-au deschis 
ŞI inima şi punga, când s-au convins că ceea ce se face este pentru binele lor. 

Îi sunt dragi copiii şi familia şi îşi respectă soţia. Crede în muncă 
ŞI-Şi uşurează viaţa şi munca cu gluma lângă el. La fel, ştie să ironizeze, dar 
nu foloseşte violența, fiind primitor şi îngăduitor, ca unul ce a ştiut ce 
înseamnă suferința, nu numai a lui dar mai ales a străbunilor săi. lubeşte 
vitele, deoarece sunt mâna lui dreaptă la muncă şi la bunăstarea casei. 

La fel şi femeile sunt extrem de muncitoare şi harnice. Încep să 
muncească de la 14 ani şi până nu le mai ajută puterile. De aceea se trec şi 
repede. La 40-45 de ani sunt îmbătrânite. Surduleşteanca munceşte la câmp, 
țese, creşte copiii, are grijă de vite, pune cloşti, are grijă de flori şi de grădină 
şi seceră, coseşte, taie cocenii, ţine coarnele plugului, culege porumbul sau 
mână vitele. La 2-3 săptămâni după ce a născut, pleacă la câmp, încât toată 
viaţa ei este o muncă neîntreruptă, uneori strivitoare pentru puterile ei. Cu 
toate acestea nu îşi pierde voia bună şi trece peste multele sale îndatoriri. Ca 
orice altă femeie a satului românesc, prin puterea ei de muncă, prin energia ei, 
ca şi prin dragostea ei de frumos, aş putea să spun că nu îşi are egal în lume. 

Ea este ca un izvor care curge în continuu. Ea este cheia casei, a gospodăriei 
şi focul vetrei arde permanent, datorită grijii sale. Spală, coase, urzeşte, 
năvădeşte, țese cu migală şi cu artă şi datorită fanteziei sale artistice scoate 
minuni de frumuseţe. În acelaşi timp ea este sufletul şi inima familiei ca şi a 
neamului nostru păstrând graiul dulce al limbii româneşti, frumuseţea 
tradiţiilor şi înțelepciunea strămoşească. Îi datorăm graiul şi conştiinţa 
românească prin datinile şi bunul simţ în care îşi creşte copiii. Munca ei, 
dragostea de copii, răbdarea şi dragostea de frumos sunt daruri care îi face 
cinste, nu numai ei ci şi însuşi neamului nostru românesc. În anii de război, 
multe au rămas singure şi cu întreaga răspundere a gospodăriei şi muncii de la 
câmp. M-a uimit răbdarea, puterea lor de muncă, destoinicia şi vrednicia 
arătate în acei ani grei. Binecuvântată sămânță de oameni, femeile acestea ale 
satului românesc! Dacă aş avea putere, le-aş ridica cel mai frumos monument 
în capitala ţării, ca un omagiu de recunoştinţă pentru toate meritele lor. 
Oamenii au şi aici defecte. Le lipseşte personalitatea şi orientarea 
politică, poate şi pentru că o fac din anumite raţiuni şi uneori servilismul de 
care dau dovadă este rodul robie lor de veacuri. Poate de aici şi zicala: 
„Jă-te frate cu dracul, până treci puntea ”. Nu au avut încredere în nimeni 
pentru că au ştiut că tot ce au dobândit „Ji s-a răpit sub tot felul de 
motive” şi nu de puţine ori au lăsat timpul să treacă peste ei ne mai 
sperând la o viaţă pe măsura vredniciei lor. De aceea şi străinii care au trecut 
pe la noi, ca şi cărturarii români care i-au cunoscut mai bine, le-au luat 


apărarea cu toată obiectivitatea!!7. 


TX.2. Comportarea oamenilor între ei 


Oamenii din sat au purtări alese, nu obişnuiesc să spună vorbe urâte, 
nu înjură, nici nu drăcuiesc. Ca să nu-l pomenească pe dracul, zic: „cornea”, 
„la-ca cui”, „al zarului” etc. 

Sunt săritori la nevoie, respectă bătrâneţea, sunt omenoşi şi ţin cont 
de opinia publică a satului. De aceea nu sunt vicii în Surduleşti, bețivi, 
oameni cu purtări urâte, hoți. 

Duminica şi de sărbătoare, vin la şosea sau la horă îmbrăcaţi frumos, 
bărbaţii, femeile, tinerețea cu tinerețea şi printre ei copiii. Oamenii se salută 
între ei cu „ziua bună”, „sara bună” şi răspund „mulțumim dumitale”. Bătrânii 
sunt numiţi „moşule”, „bâtule”, iar femeile, „bâta”, „maie”, „moşică”, fetele 


115 Karl Marx, Însemnări despre români, Bucureşti, Ed. Academiei RPR, 1964, p.138-139. 
117 1. Simionescu, Țara noastră, Bucureşti, Fundaţia pentru Literatură şi Artă „Regele Carol II”, 
1938, p.267-268. 

mai tinere spun celor mai mari „ţaţă” iar cele mici, celor mai mari, „dadă”. Cele 
de-o vârstă sunt, între ele, „surate”. 

Femeile respectă pe bărbați fiindcă sunt „cruce întreagă” şi nu stau 
înaintea lor iar soția, de regulă, merge în urma soţului. Femeile tinere sărută 
mâna femeilor în etate, a bătrânilor, a naşilor şi moaşelor. 


TX.3. Comportarea copiilor 


De îndată ce cresc şi nu mai sunt în grija mamelor sau bâtelor, copiii 
satului se țin de joacă. Unele jocuri sunt comune în toată țara. De exemplu: 
„v-aţi ascunselea”, „baba-oarba” etc. În afara acestora mai obişnuiesc 
următoarele jocuri: 

„De-a Craiului”. Joc de băieţi şi fete care se adună, îşi aşează 
mâinile una peste alta şi cel ce-a rămas cu palma deasupra tuturor palmelor, 
este Craiul. Acesta are dreptul să dea porunci hazlii: să cânte ca cocoşul, să 
ragă ca măgarul, să se dea tumba etc. 

„De-a gaia”. Joc de mai mulți copii, băieţi şi fete, din care se alege 
unul gaia, adică uliul şi este obligat să prindă puii, adică pe unul din copii, 
atingându-l cu mâna. Cloşca însă, o fată din joc, îşi apără puii şi atunci Gaia 
zice: „Cloşcă dă-mi un pui” dar cloşca îi zice: „Mai bine-ţi scot un ochişor”. 
Se continuă jocul până ce Gaia a prins un pui şi se schimbă rolurile. 

„De-a dovleacul”. Băieți şi fete, stau Jos, unul în poala celuilalt, în 
şir. Ei sunt dovleceii şi au un paznic, tot dintre copii, care vinde dovleci. O 
fetiță, de obicei, făcând pe bătrâna la mers şi la vorbă, se face că vrea să 
cumpere dovleci, „Dar să fie bine copți”. Ca să se convingă, ciocăneşte 
capul copiilor până ce se hotărăşte pe care să-l cumpere. „Asta-i copt”, zice 
ea şi se stârnesc râsete şi voie bună până-i cumpără pe toți. 

„Ineluş-învârtecuş”. Băieți şi fete fac o horă, trag la sorți ca să 
scoată pe unul din ei, pe care-l leagă la ochi şi apoi, aplecat, stă cu mâinile 
la spate. Copiii se fac că îi pun în mâini un inel şi îi zic „I/neluş-învârtecuş, 
pe-a cui mână degetul ai pus ”. E dator să ghicească cine l-a atins cu mâna. 
Se face haz şi voie bună până când cel legat la ochii ghiceşte un copil şi 
acela e obligat să-i ia locul. 

„Pas, pas, pasărea”. Se aleg doi copii, conducători, şi aceştia aleg 
două cuvinte pe care nu le ştiu ceilalți. De exemplu, „rochie de mireasă” 
sau „mărul din grădina raiului” etc. Vin apoi în faţa copiilor şi merg pe 
lângă ei, cântând de la un grup la altul, deoarece şi copiii s-au ales între timp 
în două grupuri egale ca număr. Cei doi conducători, mergând pe lângă 
fiecare grup spun cântând: „Pas, pas, pasărea, la Irina iese rea”. Se opresc 
şi le fac cunoscute celor două şi apoi se iau la întrecere între ei. Se apucă de 

mâini şi fiecare încearcă să rupă lanţul grupului rival. Câştigă cel care a 
reuşit să-i tragă pe ceilalți copii în partea lor. 

„Trop-trop”. Din grupul de copii se aleg doi, unul din ei având 
sarcina să dea nume de flori copiilor din joc, spunându-le la ureche ce nume 
de floare poartă fiecare. Jocul începe tot cu două grupe de copii. Cei doi 
conducători de joc stau în dreptul lor şi cel care nu ştie numele florilor, 
începe să meargă într-un picior şi să zică: „7rop, trop”. Cel care a pus 
numele florilor îl întreabă: „Cine eşti? ” ,„, Dumnezeu ”, zice celălalt. „Și ce 
vrei?” „Flori”. „Ce fel de flori?” Atunci el rosteşte la nimereală: crin, 
lalea, muşcată, busuioc, trandafir, bujor etc. Dacă din grupul copiilor a 
primit un nume de floare care se potriveşte, iese din joc. Şi aşa se continuă 
dialogul până ce au fost ghiciţi toți copiii. 

„Omul negru”. Îi zicea aşa după numele unui copil legat la ochi şi 
care, fiind omul negru, este obligat să alerge după copii şi să-i prindă. Copiii 
sunt, în acest timp, strânşi într-un cerc şi omul negru, ca să i se atragă atenţia 
încotro să caute, aude un copil strigând: „Acum ceasul bate două, omul 
negru n-a venit” Şi dacă nu a reuşit să prindă vreun copil, se continuă jocul 
până la ceasul bate zece. Este un joc plin de haz şi se termină, de obicei, în 
râsetele copiilor. 

„Armaşul”. Joc foarte vechi şi se joacă de băieți, unul fiind 
împăratul, omul bun, hoțul, jeluitorul şi armaşul. Ei se aleg în aceste roluri 
trăgându-se dintr-o căciulă bileţele cu rolul respectiv. Începe jocul. 
Împăratul, înconjurat de cei din joc, primeşte plângerea jeluitorului cu aceste 
cuvinte: „Împărate, luminate, mulți ani cu sănătate. Aveam şi eu o iapă 
oarbă, chioară, cum era şi îmi făceam treaba cu ea. Numai că-ntr-o zi de 
vară, mă dusei cu ea la moară, veni hoţii, mi-o firară”. Împăratul zice 
arătând spre copiii de lângă el: „Pe cine bănuieşti? ” şi jeluitorul trebuie să 
ghicească cine e hoțul. Dacă nu îl ghiceşte, împăratul porunceşte armaşului 
să-l lovească pe jeluitor cu câteva lovituri simbolice. Şi iar se continuă jocul 
până ce, în sfârşit, jeluitorul îl arată pe copilul destinat să joace rolul hoţului. 

„Băsmăluţa”. Joc de copii dar şi de tineret, pe la furcării. O batistă 
este aleasă şi 1 se face nodul. Unul din jucători primeşte batista şi după ce 
copiii sau tineretul au făcut un cerc mare, este obligat să meargă uşor, în 
jurul cercului, prin spate şi pe nesimţite să aşeze batista pe umărul unuia din 
cerc. Dacă simte, cel în cauză este obligat să iasă repede din cerc şi să-l 
fugărească pe cel care i-a pus batista atingându-l cu batista plină de noduri. 
Dar cel fugărit nu se lasă prins, se fereşte şi strigă râzând: „Am pierdut o 
băsmăluță, mă bate cu ea măicuţa şi cine o va găsi, îi sărut gurița ”. 

Se mai juca prin sat, mai rar, „Bobicul”, un joc la fel ca ţurca din alte 
părți ale satelor româneşti. 

IX.4. Tineretul 


Flăcăii şi fetele îndrăgeau horele, furcăriile, clăcile şi cumetriile. 
Băieţii ies la horă de la 18 ani iar fetele la 16 ani. Ele veneau, de obicei, cu 
mamele lor. La hore, vechi de când îi neamul românesc, tineretul are prilejul 
să se bucure de viaţă, să lege prietenii, să-şi etaleze talentele şi să se aleagă 
viitoarele familii ale satului. Horele aveau loc duminica şi de sărbători în 
poiana de lângă primărie şi casa parohială. Pentru horă, tineretul angaja 
lăutar şi cobzar, plătiţi atât cu bani cât şi cu bucate, grâu şi porumb. 

Hora începea pe la orele 16 şi nu de puţine ori, pe lângă tineret, se 
prindeau şi cei maturi. Copiii se joacă pe alături iar bătrânii stau şi privesc cu 
nostalgia trecutului. Hora este comună pe tot teritoriul românesc, dovedind şi 
ea unitatea spirituală a poporului român ca şi permanența sa pe vatra 
străbună. Este de trei feluri: Hora mare, Hora în doi şi Hora la patru. Se mai 
joacă: Joiana, Ursăria, Murguleţul, Sârba, Baraboiul, Geamparalele, mai ales 
de cei bătrâni şi Căluşul cu nelipsitul Nebun, acoperit cu o mască (Foto 18). 
În timpul horei sau altor jocuri se zic strigături: „uite una, uite două, şi cu 
asta face trei, şi de brâi şi de curea, şi cu dreptul dă-i aşa”. Prinşi de 
plăcerea şi fierbinţeala jocului scot apoi strigătul „rr, ir, trr”, „dreapta ”, 
ca apoi să strige, „foaie verde foi de bete, schimbă fata, măi băiete”. Hora se 
sparge la apusul soarelui, iar primăvara se mută la pădure, la Drăgoci. 

Motive de petrecere şi de întâlniri între flăcăi şi fete îl dau şi 
furcăriile. Tineretul se adună la o casă unde se simte nevoie de ajutor, fie la 
curățatul porumbului de foi, fie la o casă nouă etc. Cu acest prilej se spun 
ghicitori, glume, cine ştie cântă din fluier sau se cântă. Amintesc câteva 
ghicitori, spuse cu acest prilej: 

- „Mă dusei în pădure, tăiai o nuia, ocoli țara cu ea şi-mi făcui 
treaba cu ea” (gândul). 

- „Păsărică pestricioară, la popa pe policioară ” (cartea). 

- „Am o căpiţă cu fân, sub căpiță două lacuri, o rață cufurită şi-o 
moară hodorogită ” (capul şi faţa omului). 

- „Ce-i rotund şi fără fund ?” (cercul). 

- „Lipie pe lipie, foaie verde varvarichie ” (oglinda). 

Seara, mai ales toamna şi iarna, flăcăii cuprinşi de doruri încep să chiuie 
pe ulițele satului, ca un strigăt de dor, după dragoste şi încep a cânta: 


„Foaie verde a bobului 
Din pricina dorului 

Și din a iubitului 

Fac umbră pământului. 
Fir-ar ceasul afurisit 

Când m-apucai de iubit 
Siebe a e Ă lg 
Că mai bine a-şi fi murit”. 


Un obicei frumos îl au tinerii când scriu fetelor, rudelor sau părinților. În 
scrisori adaugă un fel de poezii scurte din care prezint câteva: 


„Când am dat să scriu frumos, 
Mi-a căzut peniţa jos 

S-a rupt tocul şi penița 

Sărut ochii şi gurița ”. 


„Foaie verde solzi de peşte 
Sărut ochii cu-i citeşte 

Iar a celui care-ascultă, 
Doresc sănătate multă ”. 


„Dacă rândurile mele 
La tine vor zbura 
Las-o lacrimă să pice 
Pe iscălitura mea ”. 


„Dacă vrei să ai plăcere 
Dă răspuns scrisorii mele 
Dacă nu, dă-i foc să ardă 
Și cenuşa s-o ia vântul 

Să nu afle nici mormântul ”. 


„Câte boabe de nisip 
În Oceanul Pacific 

Tot atâtea sărutări 

Își trimit de mii de ori”. 


„„ Cum doreşte căprioara 
Apă rece din izvor 

Tot aşa şi eu pe tine 

Te iubesc până-o să mor”. 


„Dacă azi eu sunt departe 
Îți trimit această carte 

Să ştii că nu te-am uitat 
Într-un colț te-am sărutat”. 


'15 Cules de la Sevastiţa Savu. 

„Dacă vrei să ştii 

Cât de mult eu te iubesc 
Întreabă vântul serii 
Care mi-a furat 


E] 


Suspinele durerii ”. 


Scrisorile sunt însoțite de desene, flori de obicei, mai ales când sunt 
scrise fetelor. 

Faţă de armată, tineretul arată respect şi o face cu plăcere, deoarece 
armata îi face oameni, învățându-i cu greul şi îi maturizează. 

Războiul este un lucru rău şi deseori în scrisorile trimise de tineri, de 
pe front, îşi exprimau ura faţă de el în versuri ca acestea: 


„Fir-ai mamă blestemată 
Că nu m-ai făcut o fată 
Să-ţi aduc apă-n găleată, 
Să-ţi fac focuşoru-n vatră 
Și m-ai făcut mărgăritar 
Ca să mă ia militar 

Să mă duc la Calafat 

Și să mor împuşcat 
Ori de sabie tăiat 
De baionetă înțepat 
De surori nevăitat 
Şi de mamă tămâiat. "9 


Din primul război mondial, am cules şi aceste versuri: 


„Foaie verde salbă moale 
De la Bucureşti la vale 
Trece un general călare 
Cu cinci sute de cătane 
Generalul fluierând 
Militarii tot plângând. 
Fetele se duc la nuntă 
Noi ne pregătim de luptă 
Fetele se duc la bal 

Și noi intrăm în spital 
Fetele joacă Bugeagul 


119 Aceste versuri se referă la Războiul de Independenţă din 1877-1878 şi le-am găsit în 
cărticica Micile Amintiri ale învățătorului Alexandru Constantin Popescu, de care am mai 
amintit în cursul lucrării. 

Noi ne pregătim atacul 
În noi taie carne vie 

Ele merg la cumetrie 
Militarii s-operează 
Fetele stau şi dansează ” 


„Săraca România 

A intrat neamţul în ea, 
Strânge grâu, strânge porumb 
Strânge tot de pe pământ 
Strânge unt, strânge untură 
Și o duc la comandatură. 
Strânge vaci şi porci graşi 
Și îi duc la Făgăraşi. 
Sângele românilor, 

Până la burta cailor 
Sângele germanului, 

La genunchii calului 
Sângele francezului 


„120 
Doar la unghia calului. 


IX.5. Lumea în tradiţia satului 


Lumea, adică cerul şi pământul şi toate făpturile lor, a fost făcută de 
Dumnezeu, pe care ei îl numesc: „Sfântul”, „Sfântulețu”, „Dumnezeu 
Drăguţu”, „Moşul” etc. ÎI numesc cu respect, când vorbesc de el, „Pupa-l-aş”. 

Când Dumnezeu a făcut lumea şi-a băgat şi dracu coada, Dumnezeu 
făcând lucrurile bune, iar Diavolul pe cele rele. Diavolul nu e pomenit, ci i 
se dă numele: „Necuratul”, „Cornea”, „Ucigă-l toaca”, „Ducă-se pe pustii”, 
„Llaca-cui” etc. 

Cerul este „Tronul lui Dumnezeu”, iar Iadul „al Diavolului”. La 
început, cerul era foarte aproape de pământ, dar fiindcă oamenii nu l-au 
respectat, aruncând cu lăturile către el, Dumnezeu la ridicat unde este astăzi. 
Tot în vremurile vechi, Dumnezeu umbla pe pământ singur sau cu Sf. Petru, 
ca să cerceteze pe oameni şi răsplătindu-i după cum îi primeau. 

Stelele sunt suflete de oameni şi când cade o stea, a murit un om. 
Soarele şi luna au fost fraţi, iar petele din lună sunt un cioban cu oile sau 
Cain cu fratele Abel. Nu e bine să arăţi stelele cu mâna, că faci negi. Cerul 


120 Auzite şi culese de la Sevastiţa Savu. 

arată cum va fi vremea, ploioasă dacă Luna „Crai nou” este cu cornul în jos 
şi va fi secetă, dacă este cu cornul în sus. Când cerul este senin şi sunt stele 
multe, dar fulgeră din senin, se strică „vacul” adică vremea. 

Lumea veche a fost înecată de potop şi atunci au pierit uriaşi de la 
care au rămas măgurile sau gorganele. În lume există şi ființe nevăzute, 
bune sau rele. De pildă: Sânzienele, lelele, Piticii, Drăcuşorii, Muma 
pădurii, Ursitoarele, Blajinii, Gaia. Ursitoarele urzesc oamenilor la naşterea 
lor. Sunt ursitoare bune şi rele şi ca să le îmblânzească pe cele rele, țăranii le 
numesc: „Şoimanele”, „Frumoasele”, „Sfintele”. Tot aşa, mângâie cu epitete 
frumoase vărsatul, epilepsia etc., zicând despre ele: „Sfântul de vărsat” sau 
„Sfânta”. 

În veacul trecut, în Surduleşti se sărbătoreau foarte multe zile, fără 
muncă, în cinstea Filipilor, a Circuviilor de vară şi de iarnă, a Macaveilor 
etc., probabil obiceiuri păgâne şi păstrate sub haină creştină şi pretext să se 
sustragă de la muncile cerute de boieri. Am putea spune că ele constituiau 
un protest deghizat împotriva abuzurilor moşierimii. Când s-au eliberat de 
vechile servituţii boiereşti şi şi-au lucrat propriul lor pământ, le-au dat 
uitării. În prezent, mă refer la vremea când am stat în Surduleşti, femeile 
mai țineau următoarele sărbători cu caracter păgân: Sf. Foca, să-i apere de 
foc, Sf. Trifon, să-i apere de lăcuste, gângănii sau de lupi. 

Focul este un lucru sfânt şi e păcat să-l scuipi iar apa e un dar de preţ 
de la Dumnezeu şi e păcat să ceri bani pe ia. Şi viaţa fiind un dar de la 
Dumnezeu, e mare păcat să ucizi sau să te sinucizi. Unii oameni, la moarte, 
să fac strigoi şi pentru că ar putea deveni strigoi, înainte de a-i îngropa li se 
bagă în burtă o andrea sau un cui. La crucea mortului, de asemenea, se 
înfige un fus. 

În viaţa fiecărui om există un destin sau soartă de care nu poate 
nimenea scăpa. De aici şi zicala: „Ce fi-e scris în frunte, are să se 
întâmple”, aşa că nimeni nu poate fugi de soarta lui şi nu o poate schimba. 
Nu toate zilele sunt bune şi mai sunt şi zile rele printre ele. Unul este şi 
ceasul morţii, de unde şi vorba: ,, Ți-a sunat ceasul morții ”. 

Pe o carte din 1896, locuitorul Matei Savu însemnase zilele bune şi 
zilele rele, din tot cursul anului: 


Ianuarie, zilele rele erau: 2, 4, 6, 14, 21, 27; 
Februarie: 6, 11, 14, 16, 27; 

Martie: 4, 19, 22; 

Aprilie: 6, 8, 19, 25, 30; 

Mai: 1, 6, 7, 8, 19, 25; 

Iunie: 3, 6, 9, 12, 18, 25; 

Iulie: 3, 6, 8, 14, 20, 22; 
August: 2, 4, 10, 15, 19, 22; 
9, 23, 


Septembrie: 1, 4, 8, 9, 
Octombrie: 3, 5, 7, 23; 
Noiembrie: 1, 6, 11, 22, 25; 
Decembrie: 1, 3, 6, 14, 21. 


Cea mai bună lună este luna martie, care are doar trei zile rele, iar 
ziua de 6 este cea mai rea întrucât se repetă de 8 ori într-un an. De ceasuri 
rele, ca şi de zilele rele, trebuie să te fereşti de unde şi zicala: „Nu aduce 
anul, ce aduce ceasul”. 

Un loc aparte în viața omului îl are deochiatul, fiindcă sunt şi oameni 
care deoache. Cei deocheaţi au dureri de cap, au amețeli iar animalele 
deocheate, în unele cazuri, pot chiar să moară dacă nu li descântă. Pentru a 
scăpa, mai erau bătrâni în sat care ştiau să descânte de deochi. Am avut 
şansa să culeg câteva descântece de la bătrâna loana Comănescu, de 80 de 
ani, în 1946: 

Descântec de deochi 


„Pasăre albă, codalbă, 

Sări ici, sări colea 

Sări în piatră seacă 

Sări din ochii lui... 

De-o fi de vânt, 

Îi descânt 

Să-i moară calul 

De-o fi de soare 

De acu nu-l mai doare 

Și de-o fi roman sau de-o fi femeie 
Să mire lumea de el (ele) 

Să-i piară razele 
Ptiu, ptiu, ptiu...” 


E] 


Femeia se aplică asupra celui deochiat şi-l scuipa uşor de mai multe ori. 


Alt descântec 
„Fugi nălucă 
Din preluncă 
Că te-ajung 
Cu astă furcă 
De răzori 

Că te tai 

Cu ăst topor 

Urâto, posomorăto 

Fugi unde cocoşul nu cântă 
Unde popa nu toacă 

Unde fata mare 

Cosiță nu are 

Fugi, unde adastă 9 fete 

Cu ferestrele deschise 

Cu uşile în-lături date 

Cu măturile dezlegate, 

Că-i descântec de la mâna mea 


» 


Iar leacul de la maica Precista ”. 


Descântec de dor de cap 


„Fugi strigoiule, 
Fugi moroiule 

Că bate vântul 

Să răstoarne pământul 
Fugi deochi, 
Dintre ochi 

Ca vântul ai venit 
Și Ion, 

Să rămână curat 
Cum măicuța 

Din cer l-a dat”. 


Descântec contra bubelor 


„Bubă băşicată 
Bubă-nveninată 

Buba bubelor 

Sora ciumelor 

Să nu fii deochiată 

Să nu fii-nveninată 

Eu de vârf te luai 

Rădăcina îţi secai 

Şi-n vânt de-aruncai 

Bubă nu fi amară ca fierea 
Ci să fii dulce ca mierea 
Descântecu de la mâna mea 
Leacu de la maica Precista”. 

Descântec de cineva legat 
„Dacă or fi legaţi (ea, el) 
În foc să fie arsă 

În pământ băgată 

Și pe apă dată 

Să le căutați 

Să le dezlegaţi 

Drumul să le dați 

Și să-i cununaţi ”. 


Descântec de speriat 


„Fugi speriatule, 

Fugi colțatule 

Fugi posomorâtule 

Fugi despletito 

Fugi aiurito 

Fugi muma ciumii, fugi 

Fugi spaima lumii, fugi 
Descântecu de la mâna mea 
Leacu de la Maica Precistă”. 


IX.6. Graiul 


Graiul surduleşteanului este grai curat românesc, având micile sale 
particularităţi specifice locului. Am ales un text reprezentativ în care am 
exprimat vorbirea curentă a unei femei, venită cu anumite treburi în casa 
noastră: 

„Păi să vezi sfinţia sa, taică părinte, pupa-te-a-şi, am fost că doară 
mă ştii, muire necăjită şi cu rumân d-a dora şi nu am dus-o bine nici cu el, 
că era om iaca-cui. Noroc în caltea că am fost eu muiere bătătarnică, că 
rumanul nu prea se omora cu treaba. Şi-apoi a tot bolnăvit, până ce s-a 
îndurat sfântul de l-a luat. l-am purtat soaroacele şi după aceea a fost venit 
un ruman şi-a fost zicând să-i dau muiere pe fi-mea. A mas omul la noi, de 
am pus la cale când om face nuntă, că de împăcăciune nu ne-a dat mâna să 
o mai facem. Din ce-am avut şi eu, am făcut o leacă de zestre, păi dar, şi 
i-am dat de ale casei: 5 perechi de cearapi, troacă, un dermel, 4 velinţi, o 
cârpă (maramă - n.a.), pieptar, căpistere, 5 oi ţigări (ţigăi - n.a.), 20 de 
meltice de porumb, 3 oi, iar la câmp, două pogoane şi-o fâşteică de vie din 
pomostul (moştenire - n.a.) mamei. Oi rămâne şi eu pe lângă ei, numai de 
mâncat oi mânca, da başca, că gineri-miu e om cu melic (nărav - n.a.) şi nu 

voi să-l supăr, păi dar. Pe fată, după un an, a împodobit-o Dumnezeu, cu 
prunc, păi dar, şi după vinerea mare, născu un băieţel, pupa-l-a-şi, ca să- 
avem şi noi în casă, că fără copii e rău maică. 

Când sunt duşi la deal (câmp - n.a.), rămâne bâta cu el şi îl lai, îl 
pieptăn, şi îi mai dă maia o cută de zar şi uite aşa, sfinţia sa. Dar te zăbovii 
părinte şi sfinția sa oi fi având grabă. Și eu trebuie să mă duc până la 
Duruleanca să iau un toc de chibrituri şi sineală să vopsesc nişte lână, acu 
cât îi vacul bun, că rândul trecut, prea a eşit împopistrată, păi dar.” 

Pluralul nu e folosit, întrebuințându-se pentru el singularul, „este”. 
Aşa cum s-a văzut din această convorbire, demn de înregistrat cuvintele: 
„rumân”, adică bărbat, „da-dora”, căsătorit a doua oară, „bătătarnică”, 
vrednică, „bolnăvit”, zăcut, „soroacele”, pomenile de peste an, ca şi 
expresiile de felul „a fost venit”, expresii tipic româneşti care dau limbii 
române un farmec deosebit. Mai adăugăm că, în sat, am întâlnit şi alte 
cuvinte cu caracter local: „pece” - bucată, „oleab” - magazie, „alimănit” - 
adăpostit, „tron” - coşciug, „pleoapă” - capacul coşciugului, „dură-durie” - 
ceva rotund, aşa cum sunt duriile de la maşina de gătit, „spilcă” - ac, 
„păstăi” - legume, „năpârstoc” - degetar, adică ceva mic, „nasturi” - buline 
de la farmacie, „ole maică”, expresie de mirare sau uimire, dovedind strânsa 
legătură a limbilor romanice deoarece te duce gândul la expresia spaniolă 
„0l&”. În general oamenii satului au vorbă potolită, clară şi bună. 


TX.7. Obiceiuri legate de naştere 


Copii sunt bucuria casei. De naşterea copilului sunt legate multe 
obiceiuri. Încă din timpul naşterii se pune, pe furiș, viitoarei mame, sare pe 
cap şi dacă viitoarea mamă va duce mâna la gură, va face o fetiță. Dacă însă 
o duce la nas, va fi băiat. Femeia însărcinată, pofteşte şi de aceea i se 
îndeplinesc toate dorințele ca nu cumva să piardă sarcina. Dacă în timpul 
sarcinii, femeia a furat ceva, copilul se naşte cu semnul lucrului furat. Când 
naşte femeia „se dărâmă soba” şi două săptămâni mai înainte nu mai 
munceşte. La aproprierea ceasului, femeia îşi pregăteşte scutecele copilului. 
La naştere asistă moaşa satului, o ţărancă foarte dibace aşa cum a fost moaşa 
Ioana Orjanca, care mi-a adus pe lume şi copii mei. Când un copil se naşte 
cu o pieliţă albă pe cap şi pe faţă e strigoi, fiindcă s-a născut cu „căiţă”. În 
astfel de împrejurări moaşa se urcă pe grajd, că-i mai scund şi strigă: „în 
această casă s-a născut un strigoi”, de trei ori la rând şi desfăşoară o aţă de 
pe un mosor ca să se depărteze strigoiul de la casa cu pricina. Căiţa este 
căutată de vrăjitoarele satului, slujindu-le la farmece şi descântece. Despre 
oamenii născuţi cu căiță se zice că sunt oameni răi şi care deoache. 

La trei zile după naştere, se da numele copilului după cel al naşului 
sau al naşei. Cele mai obişnuite nume purtate de băieţei şi fete în sat sunt: 
Ion-loana, Marin-Maria, Constantin-Constantina, Stan-Stana, Radu-Rada, 
Vasile-Vasilica, Tudor-Tudora, Gheorghe-Gherghina, mai rar, Niculae- 
Niculina, lordan-lordana, Ştefan-Ștefana, Polidor-Polina, Bălaşa, ş.a. Am 
mai apucat, în sat şi denumiri de botez cu rezonanță sud-dunăreană: Ana, 
Slamna, Idita, Dobra, Delca, Persifona, Bratu, Dobre, ceea ce ar fi un 
indiciu că într-o vreme, au fost veniţi în sate şi refugiaţi din sudul Dunării. 

La trei zile după naştere vin ursitoarele cu ursitul copilului. Pentru a le 
face binevoitoare, în noaptea a treia se aduce în casă o căldare cu apă 
proaspătă, adusă de la fântână până ce nu a scăpătat soarele. În ea se aruncă 
trei pietricele, trei fulgi şi o ramură de salcie. Semnificația este: copilul care va 
fi scăldat în această apă să fie tare ca piatra, uşor ca fulgul şi mlădios ca salcia. 
Căldarea este aşezată sub patul lăuzei şi de-asupra ei se mai aşează o spată şi 
un vătrai, simbolizând vrednicia şi curajul. Tot până nu scapăta soarele, se 
făcea o pâine albă nedospită, un fel de lipie a cărei făină fusese cernută de un 
copil. Pe această pită, când era cocă, se făceau trei cruci, pentru cele trei 
ursitoare. Pâinea, odată coaptă, se aşeza pe un şervet curat pe tavă şi de-asupra 
ei se aşeza usturoi, sare şi bani, tot pentru ursitoare. În realitate pâinea o lua 
moaşa care mai primea în dar o fustă, o rochie, un dermel etc. 

Lăuza nu ieşea afară până la 40 de zile, făcându-şi treburile în casă şi 
în preajma ei. La 40 de zile venea la biserică să i se facă molifta şi de-acu îşi 
relua viaţa normală (Foto 22). La-napoierea către casă, opreau, de regulă, la 
cârciumă să cinstească mai ales pe moaşă. 

Botezul se făcea după 6 săptămâni, mai rar înainte, iar naşii copilului 
erau naşii de la cununie. Naşii se schimbau numai când nu aveau noroc de 
fini, adică le mureau copii. Justificarea era aceea de a păcăli moartea. Dacă 
copilul era bolnav de epilepsie, la fel, se schimba numele tot din acelaşi 
motiv, anume să înşele boala. 

Înainte de botez se ducea naşilor plocon, de regulă o pâine mare, 
ţuică şi o găină. În ziua botezului, copilul era prins de naşă în crişmă, adică 
pânza albă care se păstra până la moarte. Faşa cu care era înfăşurat pruncul 
era lucrată din lână colorată, având la unul din capete, un fel de cap de 
păpuşă în care se punea cărbune, porumb, grâu, bani ca să fie sănătos şi 
norocos copilul. Acasă, după botez, moaşa ducea copilul pe la iţe, să aibă 
noroc de el şi după aceea îl dădea mamei. Se făcea apoi cumetria, adică 
masa, după puterea fiecăruia. La un an, la băieţi se lua moţul şi tot la un an 
copilul se dădea de grindă, ca să crească mare şi voinic. 

IX.8. Nunta şi obiceiurile ei 


Tinereţea e veşnică ca şi dorul de viaţă, stând stavilă împotriva morții 
şi va sta cât va fi lume şi om, în jocul acesta dintre viaţă şi moarte. Aşa se 
perpetuează viața şi în Surduleşti, prin căsătorie. 

Perechile se aleg singure iar dragostea lor se naşte după reguli ştiute 
sau mai puţin ştiute de noi. Prilejuri de a se cunoaşte şi a se dori, băieții şi 
fetele le găsesc, de regulă, la horă, la cumetrii sau seara când cunosc tainice 
întâlniri, când doar stelele şi cântecul prelung al greierilor sunt martorii 
acestor întâlniri. Numai că, din când în când, în pacea nopţii, va răzbate 
chiotul puternic şi bărbătesc al flăcăilor, „ui, ui, ui, uiuiui, uiuiui... ”, strigăt 
venit din străfundul de veacuri ca un omagiu adus iubirii şi împlinirii dintre 
un bărbat şi femeie, aşa au făcut flăcăii satului, an de an şi generație de 
generaţie, pentru Ilenele, Marile, Bălaşele etc. pe care şi le doresc. 

Până la căsătorie, tineretul trece deci, mai întâi, prin stadiul romantic al 
idilelor, de la horă, cumetrii sau „în nocturne”. De cum începe primăvara şi 
până toamna târziu, ulițele satului răsună de chiuituri şi fac ce fac tinerii să se 
întâlnească şi să-şi potolească sau să-şi aprindă pârdalnica asta de dragoste. 

Băieţii se căsătoreau, de regulă, înainte de a face stagiul militar, ca să 
lase ajutor părinților, în lipsa lor. Mulţi se căsătoreau după armată, de regulă 
între 23-25 ani, iar fetele între 18-22 ani. Tinerii se căsătoresc june şi jună, 
flăcău şi fată mare sau foşti căsătoriţi amândoi. Mai rar, un bărbat care a fost 
căsătorit să ia fată mare sau invers. 

În Surduleşti, ca şi în satele vecine, nu se face căsătoria de la început 
ci „împăcăciunea”, adică un fel de căsătorie de probă, cu sau fără voia 
părinţilor. Puşi în fața faptului împlinit, părinții acceptă, sperând să iasă 
lucrurile bine. Rar se întâmplă însă aşa ceva, deoarece aceste împăcăciuni 
nu durează. Cauzele sunt multe. Tinerii îşi descoperă defectele, se amestecă 
părinții şi „se strică căruța”. De aceea ele durează foarte puţin, două, trei 
luni şi din cauza aceasta fetele au numai de pierdut, deoarece rămân gravide 
şi vor avea probleme pentru viitoarea lor căsătorie. Până la căsătorie mai fac 
şi altă împăcăciune, aşa că atunci când, în sfârşit, se căsătoresc legal, au 
trecut prin una, două sau chiar mai multe împăcăciuni. Fetele rămase 
gravide, ca să poată să se căsătorească, lasă copilul născut în grija părinţilor, 
fiindcă numai aşa o primeşte viitorul bărbat. 

Când doi tineri s-au hotărât să-şi întemeieze un cămin, tatăl băiatului 
împreună cu 2-3 rude apropriate şi cu băiatul se duc la tatăl fetei, cu plosca 
cu vin, în peţit. Băiatul pune plosca jos şi dacă fata o ridică înseamnă că este 
de acord. Se întoarce cu ea spre răsărit şi bea de trei ori din ploscă şi numai 
după aceea o trece din mână în mână. Pun apoi la cale nunta. Nu se mai face 

însă foia de zestre cum se făcea cu zeci de ani în urmă. Înțelegerea se face 
verbal şi părinţii fetei spun cât pământ sau vite o să dea fetei. A doua zi are 
loc împăcăciunea despre care am vorbit, ca un fel de logodnă cu lăutari, cu 
masă şi tinerii sunt plimbaţi prin sat, ca să-şi ia rămas bun de la tinereţea lor. 
La masa de seară, mireasa se duce cu plosca pe la meseni şi sărută mâna 
bărbaților care îi dau dar. 

Când s-au hotărât cei doi tinerii să intre în rândul lumii, după 
căsătoria civilă, fac nunta propriu-zisă (Foto 19-21). Ele se fac cam de la 
15 august şi până la Sf. Nicolae, duminica dar şi joia, după cum au aranjat 
cu lăutarii. Acum este vremea bucatelor, au la îndemână grâu, păsări, ţuică. 
Vinul se folosea foarte rar, baza era ţuica. Acum s-au schimbat lucrurile, se 
foloseşte vinul, berea, sucul, sifoanele. 

Nunta are două momente principale. Sâmbăta, încă de dimineaţă, 
prietenii tinerilor umblă prin sat cu plosca la cei invitaţi la nuntă. Seara, 
ginerele cu lăutarii şi cu ploconul, pâine, vin, ţuică, friptură, se duce la naşi 
apoi se întoarce la socri mari, unde se va face nunta, chiuind şi cântând. 
Seara, târziu, se aşează masa la care au luat loc mirii, naşii şi invitaţii, 
petrecând până la cântatul cocoşilor. Atunci lăutarul cântă: 


„Haide, haide, nune mare 
Tot cu voia dumitale 
Ajunge de când mâncaţi 

Și de când la masă staţi 
Străchinile s-au golit 
Lingurile s-au tocit 
Soacrele s-au îmbătat 

Și pe vatră s-au culcat 

Și dând cu picerile, 

Au vărsat ulcelele 

Pune ştiucă lângă ştiucă 
Ne-a venit vremea de ducă; 
Pune peşte lângă peşte 
Nune mare te găteşte 

Ia-ți mesenii de porneşte 
Și-ai afară-n bătătură 
Să facem o horă bună 
La soacră pe bătătură. ” 


E) 


Duminică dimineaţa, după ce s-au odihnit, flăcăii şi fetele aranjează 
bradul acasă la mireasă. Bradul este, de obicei, fie un vârf de brad, iar la 
nevoie şi un vârf sau cracă de măr. Este gătit cu cordele roşii şi cu beteală, 

busuioc, hârtii colorate şi două mere care simbolizează pe Adam şi Eva. Cei 
care împodobesc bradul au la piept o fundă care ţine locul de beteală. Când 
bradul este gata, vine şi mireasa din casă, negătată însă, împreună cu fratele 
de mână, de obicei un văr, ieşind cu alai din curte merg la cea mai 
apropriată fântână. Aici doi flăcăi scot o ciutură cu apă şi o toarnă în vadra 
cu care a venit mireasa. Tot cei doi tineri o ridică de jos şi o dau din mână în 
mână. Se închină şi cu un busuioc pregătit din timp, stropesc cu el din apa 
din vadră în cele patru puncte cardinale. După aceea, varsă vadra şi o umplu 
din nou şi iar stropesc cu busuiocul, ca prima dată. Se întorc acasă, iau 
bradul şi îl aşează în vadra cu apă, legând şi busuiocul cu care au stropit la 
fântână. Se pare că acest ceremonial simbolizează căsătoria, asemenea unui 
pom care aduce roade în viitoarea căsnicie iar busuiocul norocul şi fericirea 
celor doi tineri. Lăutarii încep să cânte hora bradului, în timp ce mireasa ia 
bradul din apă şi joacă cu el, după care se aşează masa pentru tinerii care au 
făcut bradul. 

Între timp, naşa şi fetele tinere duc mireasa în casă şi o îmbracă în 
costum de mireasă, rochie albă, beteală şi cununiță de ceară aşezată pe cap, în 
vreme ce lăutarii cântă cântecul despărțirii fetei de părinţii ei: 


„Foaie verde trei granate 
Copiliţă cu părinți 

La ce naiba de măriţi 

Că mila de la părinți 
Anevoie ai s-o uiţi, 

Iar mila de la bărbat 

Ca umbra de pom uscat 
De stai jos nu te umbreşte 
Și mai rău de dogoreşte. 
Unde-i puneai florile 

O să curgă palmele 

Ce făcui, mă măritai, 
Multă dragoste stricai 

No stricai numai pe-am mea 
Și-o stricai şi-altora. 

Taci mireasă nu mai plânge, 
Că la mumăta te-oi duce 
Când o face plopul mere 
Și răchita micşunele 
Busuioc verde steblos 
Rămâi taică sănătos 

Că mă duc să-mi fac un rost 
Foaie verde avrămeasă 
Rămâi maică sănătoasă 

Ca o garoafă frumoasă 

Eu m-am dus că-mi fac casă. 


E] 


La biserică vin după orele 15.00-16.00, cu alai mare. Într-o căruţă se 
află ginerele, gătit şi el de frații lui de mână, de obicei în haine negre sau 
vestă neagră şi cu pălăria gătită cu bănuţi, imitații după foştii icuşarii de aur. 
Mireasa este şi ea într-o căruță cu rudele ei. Înaintea căruțelor merg călării 
tineri, rude ale mirilor, chiuind din când în când. Lor le răspund fetele şi 
femeile din căruţe. În biserică se aşterne înainte mirilor o velință frumoasă şi 
două perne, naşii în stânga şi dreapta lor, cu lumânările, iar când înconjoară 
masa la „Isaia dănțuieşte” se aruncă înainte tinerilor grâu şi bomboane, ca să 
le fie viaţa îmbelşugată şi dulce. De la biserică, alaiul se întoarce cu aceleaşi 
chiuituri, fie acasă, fie dând şi o raită până în satul vecin Miroşi, ca să 
plimbe nunta. Căruţaşii se întrec care să gonească mai repede. 

Acasă, nunta e întâmpinată de o rudă în etate, cu o pâine mare pe 
care o dau naşei. Naşa o pune lângă lumânările cununiei, având grijă ca ele 
să ardă cât mai mult. Acum se încinge jocul în curte sau afară şi lăutarii se 
întrec să îndemne tineretul la joc, mai ales că atunci când este nuntă în sat 
nu se mai face obişnuita horă din poiană. 

Jocul îl deschide naşa, jucând, cu mireasa, o horă. Apoi, de îndată ce 
s-a încins hora, ele vin în mijlocul ei şi toarnă din ploscă, într-un pahar, 
naşului. Acesta stropeşte cu puțin vin mireasa şi apoi îl bea în norocul ei. La 
rândul lui, ginerele scoate pălăria şi atinge cu bănişorii după ea uşor fruntea 
miresei. Acum începe să se joace „Nuneasca”, hora naşilor în timp ce mama 
fetei, soacra mică, împarte darurile de nuntă naşilor şi nuntaşilor. Se dau de 
obicei ştergare, cârpe de borangic, cămăşi de noapte, batice, dermeluri iar în 
ultimul timp cămăşi de nailon, fuste de tergal etc. 

Lăutarii cântă: 

„Bine îți pare nune mare 
Cu cămaşa pe spinare 
Că ție fina ca o floare. 
Să-ţi trăiască nune mare 
Finişorii dumitale. 

Să-ţi trăiască ginerica 
Că şi-a ales miresica 
Să-ţi trăiască miresica 
Că şi-a ales ginerica. ” 

Jocul se întețeşte şi nu de puţine ori o rudă a fetei se prinde în horă 
cu o găină gătită cu roşu, ca să arate că mireasa a fost fecioară. 

Seara, se încheie hora şi invitaţii cu naşii merg la masă, fie într-un 
şopron mare sau într-un cort. Mesele sunt lungi, de lemn şi scaunele tot aşa 
de lungi. Până în anul 1920, mi-au spus bătrânii, masa se aşternea jos pe 
cergi. Se mânca din străchini şi se bea ţuică din castronele. 

La masă se servesc roşii, brânză, salam şi măsline. Țuica se bea din 
sticlă. Se serveşte apoi varza cu carne de vită sau de oaie şi la urmă friptură 
de pui sau de porc. Vin se serveşte mai puțin, dar, în ultimul timp, foarte 
mult suc. În timpul mesei, lăutarii distrează pe meseni cu cântece de voie 
bună din „bătrâni”, precum acest cântec: 


„Când fu la '53 

Când se incorona Știrbei 
Pune-ai plugul unde vreai 
Și arai pe cât puteai.” 


La sfârşitul mesei, lăutarii făceau linişte şi îndemnau pe oameni să-şi 
dea darul, deoarece nunțile se făceau cu dar, adică invitații dând tinerilor o 
sumă de bani după gradul de rudenie şi puterea lor materială. Începeau cu 
naşul, căruia îi prezentau o pâine şi o farfurie cu puţină sare şi îi ziceau: 


„Bine v-am găsit sănătoşi, 
De la noi pâine şi sare 
De la dvs. aur şi argint. ” 


După naşi, care dădeau, pe lângă bani, o oaie sau mai multe şi un 
număr de duble de grâu sau de porumb, banii fiind foarte rari în sat, se 
mergea, din mesean în mesean şi se strângeau aproximativ 150-200 de duble 
de cereale. Mai târziu, când tineretul s-a încadrat în fabrici, în locul 
bucatelor s-au dat bani. Se anunţa apoi rezultatul darurilor şi către dimineață 
se spărgea nunta, finul petrecând naşii cu lăutarii până acasă, împreună cu 
darurile primite. Luni, la prânz, se încheia masa nunţii cu rudele cele mai 
apropriate care munciseră la nuntă, fiind prezenţi şi naşii. 

Adaug că toate aceste obiceiuri le-am cules de la celebrul lăutar al 
satului nea Niţă Târţău-Ene care ajunsese vestit şi dincolo de hotarele 
judeţului. A crescut 9 copii „cu două bețe”, cum spunea el, adică arcuşul şi 
vioara. Tot de la el am cules şi cântecul sau balada despre biserica arsă în 
noaptea Paştelui, la Costeşti: 


„Foaie verde trei cireşi 
Mai departe, la Costeşti 

La Costeşti pe strada mare 
S-a întâmplat ardere mare 
Că din foc de lumânare 
A ars biserica mare 
Coroana se-aprindea, 
Țârcomnicul o vedea 
Și-afară n-o dădea 

Că lumea la uşă fugea 
Și-uşa li se-nchidea. 

Dar în pod ce mai era 
Tot coroane asemenea 
Coroane şi lumânări 
Coroane cu multe flori 
Ceara în pod că se topea 
Lumea la uşă năvălea 

Și uşa li se-nchidea 

Și pe toți că mi-i ardea 
Popa un băiat avea 

Pe fereastră mi-l băga 
Pe fereastră loc n-avea 
Și sub masă mi-l băga 
Mâna pe carte punea 
Și-ncepea iar a citea 
Doamne Isuse al meu 
Din voia lui Dumnezeu 
Iată, mor pe crucea ta 

Și eu mor pe cartea mea. 
Iar picherul din Costeşti 
Cinci copilaşi că mi-avea 
Pe câte cinci mi-i ardea 
Ei în biserică erau 

Și prohodul mi-l cântau 
Erau tineri, domnişoare 
Numai tineri, toți-n floare 
Și cu toții că piereau 

Ca o flacără ardeau 
Primarul dacă-auzea 
Piteştiul că-l anunţa 

Și Piteştiul trimitea 
Două pompe pe şosea 


Monografia satului Surduleşti 119 


Dar până când ele soseau 
Oamenii în foc ardeau 

Și în scrum se prefăceau 
Lumea toată se-aduna 

Morţii cu jale striga 

Oase în cenuşă căutau 

Și cu lacrimi le spălau 

Și din gură aşa ziceau, 
Doamne ce durere mare 
Doamne ce tristă întâmplare.” 


E] 


TX.9. Moartea şi obiceiurile legate de ea 


Când este dat omului să moară 1 se fac semne sau are purtări care-i fac 
pe oameni să spună că a intrat în ceasul morții. Semnele prevestitoare ale morții 
sunt atunci când găina cântă cocoşeşte, cucuveaua cântă pe casă, se sparge 
oglinda de la sine, se aude un ceas în perete etc. Când cineva este aproape de 
moarte se aprinde în casă candela şi lumânarea este la îndemână, ca nu cumva 
să moară fără lumină. Dacă are canon mare şi nu poate muri, i se aşează sub 
pernă epistolii sau îl mută din patul lui în alt pat unde a murit cineva. 

Când a murit, e spălat de bărbați sau de femei, după cum este cazul, i 
se taie unghiile şi se îmbracă cu ţoalele pregătite din timp. De obicei sunt 
împărtăşiți înainte de moarte iar dacă se întâmplă să moară fără lumină şi 
împărtăşanie e supărare mare în casă. Pentru un astfel de mort în Vinerea 
Mare a Paştelui, soția sau mama decedatului, încinge masa pe sub care trec 
copiii în biserică de trei ori, cu o lumânare lungă de ceară. Se zice că aşa 
cum înviază Cristos, să învieze şi răposatul. Seara, la Prohod, când se 
înconjoară biserica, se împart lumânări aprinse şi câte o boboroadă, colăcei 
mici, 44 la număr. Tot atunci, când iese preotul cu Epitaful afară, femeile 
dau câte un cocoş alb de sufletul mortului. Când se împărtăşesc copiii la 
Paşte, la fel, se împart lumânări aprinse pentru cei morți înecaţi, sugrumaţi, 
pe front, în accidente sau morți subit. 

La moartea cuiva din sat, soția sau rudele apropriate începe imediat 
să jelească ca să se ştie că s-a prăpădit suflet de om. Se trage clopotul ca de 
mort, adică rar şi prelung, la anumite ore. La poarta casei se prinde o cârpă 
neagră cu inițialele decedatului iar deasupra uşii, pe o policioară, se aşează o 
cănuță cu apă să aibă sufletul mortului până la 40 de zile, cât timp se crede 
că stă pe lângă casă. Ulterior, se aşează şi o tăbliță de lemn în care se 
consemnează numele decedatului şi data morţii lui, obicei pe care l-am 
întâlnit şi în Oltenia, nu numai în Muntenia. 

Se aduce imediat de la biserică steagul sau praporele de care se leagă 
un ştergar, pe care-l va lua cel ce va duce steagul în ziua înmormântării. De 
asemenea, se cântă cu goarna a mort. Oglinda e întoarsă cu faţa la perete şi 
nu se mai mătură prin casă până când se pleacă cu mortul. Femeile bătrâne 
se înmormântează cu mânuşi albe, făcute din timp şi cu cămăşi noi lucrate 
cu altiță la gât şi la mâneci, după obiceiul străbun. Pe fruntea mortului, se 
aşează „orarul”, o bucăţică de pânză cusută colorat cu cruci şi floricele. 
Dacă mortul sau moarta s-a născut cu căiță, adică strigoi, este „împietrit”, 
adică i se vâră o andrea cam de 10 cm, în pântec. Noaptea, mortul e păzit de 
femei şi are pe piept „privighetoarea”, o lumânare de ceară lungă şi 
împletită ca o roată. 

În ziua înmormântării se aduce tronul sau coşciugul, ca să-l slujească 
preotul înainte de a aşeza mortul în el. Uneori, coşciugul are un mic ochi de 
geam, ca să privească mortul lumea pe care o părăseşte. Tronul este umplut 
cu paie şi peste ele se aşează o velinţă şi căpătâiul mortului, apoi e aşezat 
decedatul. La flăcăi şi la fete necăsătorite li se face brad, ca la nuntă. Când 
mortul trece pragul casei, se dă pe sub tron o găină şi un colac de pomană. 
Când pleacă la biserică, cortegiul are în frunte gornistul, apoi crucea şi 
coliva, după care urmează slujitorii bisericii. În urma carului în care este 
aşezat mortul, merg rudele şi prietenii. Dacă în drum spre biserică se 
întâlneşte cu un car cu boi sau o căruţă cu cai, stăpânul carului sau căruței, 
opreşte şi dejugă un bou sau dă căpăstrul jos unui cal iar când se trece peste 
un pod gornistul sună trecerea”. 

Slujba se face în biserică şi în timpul acesta „privighetoarea” arde pe 
pieptul mortului. La sfârşitul slujbei se împart, în biserică, pometele, mici 
petece albe de pânză în loc de batiste şi boboroadele, mici pitişoare. 

Groapa mortului este simplă sau la oamenii mai de vază se podeşte 
aşezându-se pe patru pari din colţurile gropii scânduri. Se aşează mortul, se 
aştern scândurile se trage pământul, astupând groapa. Ţin să remarc un lucru 
care m-a frapat, găsind acest fel de înmormântare cu podină de lemn 
deasupra mortului, într-un mormânt din epoca bronzului pe care l-am săpat 
în satul Băcăleşti, azi Călmățui. Să fie oare o legătură, o tradiție între ce-a 
fost atunci şi ce este astăzi? Credem că da! 

Oamenii aruncă o mână de țărână deasupra mormântului şi aşa cum 
ziceau şi strămoşii romani „sit tibi terra levis”, adică „să-i fie ţărâna 
uşoară ”, Zic şi ei. Crucea mortului este din lemn, pe care o scrie cântărețul cu 
o dăltiță specială. Astăzi, în locul crucilor de lemn scrise cu litere chirilice, 
cum se obişnuia până pe la 1860, se fac cruci de piatră. Masa se face acasă, 
aşternându-se o cergă pe pământ iar lumea stă greceşte, jos, lângă ea 
(Foto 25). 

Mortului i se ţin soroacele la 3, 6 şi 9 zile, la 3 şi 6 săptămâni. În 
acest timp, sâmbăta, femeile vin cu „talerul” la biserică, adică farfuria cu 
colivă, ca să pomenească pe decedat. Tot la 6 săptămâni se tămâiază mortul 
şi se dezleagă apele care s-au împărțit, timp de 6 săptămâni de către o 
femeie, de sufletul mortului. Pentru mort, când se face masă la soroace, se 
fac căpeţele. Stana lui lon Diliță mi-a explicat ce simbolizează fiecare colac 
din căpeţel. De pildă colacul mare este „drept Dumnezeu” adică dăruit lui 
Dumnezeu şi este făcut din două şuviţe de aluat înconjurate de un cerc tot de 
aluat, având şi o mică formă de chiflă şi două cruci mici în mijloc. Al doilea 
colac este „drept Maica Domnului”, o pitişoară înconjurată şi ea de două 
şuviţe de aluat împletite. Al treilea colac este: „Sfântul Avraam”, o pitişoară 
împletită din două părţi, ca un corn aproape unit, având în mijloc un colăcel 
MIC, petrecut aşa cum sunt mâinile încrucişate. Al patrulea este „îngeraşul” 
făcut dintr-o şuviță de cocă, având formă de cap cu două aripioare. Al 
cincilea şi al şaselea colac sunt „mărturiile”, primul făcut din trei pitişoare 
MICI şi care reprezintă Sfânta Treime şi cel de-al doilea colăcel din două 
şuviţe împletite şi împreunate, numit „Arhanghelul”. 

La căpeţel se mai face apoi „năpurojnia”, colac în formă de cruce, 
înconjurat de un covrig şi având deasupra lui patru pite mici. Se mai fac şi 
colacul căpețelelor şi colacul capacului casei, acesta ca o cruce înconjurată 
de o şuviță de aluat în forma unui covrig. Colacul femeii, are formă de 
potcoavă dar cu marginile petrecute unul peste altul. În afara acestor colaci 
ai căpețelului, se fac într-un număr mai mare, colăceii sau pitişoarele în 
formă de pasăre sau rotunde. Acestea se împart, cu colivă pe ele şi cu 
lumânare, celor invitați la pomană. 


TX.10. Date şi obiceiuri în timpul anului 


Cele mai multe obiceiuri sunt legate de sărbătorile noastre creştine, 
dar multe dintre ele, foarte vechi, pierdute în negura timpului, sunt 
îmbrăcate în haina nouă a credinţei noastre. Ele fac parte din însăşi fiinţa 
noastră care este supusă la atât de multe încercări şi atât de efemeră în raport 
cu veşnicia timpului şi a universului şi în care omul nu este decât o părticică 
infimă, o fărâmă de praf, spulberat de forţe ce îl depăşesc. Pe de altă parte, 
obiceiurile reflectă şi gradul de spiritualitate al unui popor şi desigur, al 
satului românesc. 

În postul Crăciunului, vinerea, nu este bine să dai sare la oi. În ziua de 
4 decembrie, de Sfânta Varvara, se îmbărburează copiii cu miere şi dacă nu 
este, cu zahăr, ca să-i ferească de vărsat. Tot din aceeaşi cauză, nu se mănâncă 
fasole boabe, mazăre şi seminţe ca să nu fie vărsatul mare ca boabele. 

De Sf. Nicolae, la 6 decembrie, dacă nu a nins până atunci, iarna va fi 
bună iar dacă a nins, va fi iarnă grea. Când ninge şi cad fulgii de zăpadă 
copiii spun că se piaptănă Sf. Nicolae. 

La 20 decembrie, de Sf. Ignat, se taie porcul şi după ce l-au tăiat fac o 
cruce cu cuțitul pe căpățână iar copii sunt unşi cu sânge, obicei care se pierde 
şi el în negura timpului. Dacă porcul are splina lungă, se zice că iarna va fi 
lungă iar dacă este mică şi iarna va fi mică. 

În seara şi noaptea dintre 23 şi 24 decembrie se umblă cu Moş Ajunul 
Crăciunului, copiii umblând cu urătoarea pe la casele oamenilor şi strigând: 
„Bună seara la ajun, că e mâine Moş Crăciun”. Nu cunosc alte colinde. 
Copiilor li se împart colăcei, covrigi, mere, nuci etc. 

În zilele de Crăciun se merge cu Steaua dar nu ştiu să facă stele, 
cântând însă acelaşi cântec cu caracter religios, „Steaua sus răsare”, legat 
de naşterea copilului Isus. Este şi obiceiul Irozilor şi copiii sunt îmbrăcaţi cu 
cămăşi lungi, albe, prinse cu brâie roşii, pe cap au pălării înalte din carton şi 
colorate cu hârtie de diferite culori. Numai ţiganii merg prin sat, din ce în ce 
mai rar, cu Vasilca, o căpăţână de porc gătită cu funde şi cântă însoțiți de 
sunetul viorii: 


„Leo, leo, leo, Vasilco, leo, 
Ce-ai mâncat, 

De te-ai îngrăşat? 

Sus la munte m-am Suit 
Jir şi ghindă am ronţăit 
Grădinile le-am izbizt, 
Multă varză am prăpădit 
Și am mai mâncat din sac 
Și de-aia m-am îngrăşat 
La oameni să le fiu pe plac 
Că din mine ce nu fac? 
Rumânii că mă văzură, 
Alergară, mă tăiară, 
Rumânii cu securile, 
Țiganii cu baroasele, 
Leo, leo, leo, Vasilco, leo 
Luară rumânii Slănina 

Și țiganii căpățâna, 

Mă luară, mă-mbrăcară, 
Cu cercei cu ghiocei, 

Cu salbă de 9 lei 

Leo, leo, leo, Vasilico, leo 
ai za AslDĂ 
La anu şi la mulţi ani! 


În ajunul Anului Nou se face în sat un fel de Revelion, o petrecere cu 
tineretul. Cu acest prilej, un flăcău sau o fată, ca să ştie dacă se însoară sau 
se mărită în acel an, când se întunecă bine de tot iese afară şi cu ochii închişi 
şi fără să vorbească, fata se duce la oi şi pe care o prinde, îi leagă un fir roşu. 
A doua zi, curioasă se duce să vadă cum e oaia, însemnată, grasă, slabă, 
frumoasă etc. şi aşa crede că va fi şi viitorul ei bărbat. Nu de puţine ori în 
loc de oaie leagă un par şi cum va fi parul, va fi şi viitorul soţ. Se mai 
obişnuieşte să se ducă în grajdul vitelor şi dând cu piciorul într-o vită zic: 
„di, la anul”, dacă vita se scoală imediat, se va căsători în acel an, dacă nu, 
după doi, trei, patru etc. ani când se va sculat vita. 

Alt obicei din acea noapte: se aşează o tavă şi pe tavă, bani, mărgele, 
pâine, zahăr, pieptene, ace. Un flăcău ridică tava cu ce este pe ea, le 
amestecă într-o căciulă şi se încearcă norocul, băieţii şi fetele trăgând din 
căciulă un obiect şi se face haz. Dacă a luat banul, cel luat de soţ sau soţie, 
va fi bogat iar dacă a luat oglinda nu-i va place lucrul etc. Femeile pun şi ele 
la geam 12 foi de ceapă după numele lunilor anului şi datorită lor vor 
cunoaşte cum vor fi lunile anului secetoase sau ploioase. 

De Sf. Ion, se merge cu lordănitul, iar în ziua de Anul Nou se merge 
cu Sorcova şi se rosteşte acest colind: 


„Sorcova vesela, 

Peste vară primăvară 

Să înfloriţi, să mărgăriți, 

Ca un măr, ca un păr, 

Ca un fir de trandafir, 

Tare ca piatra, iute ca săgeata, 
Tare ca fierul, iute ca oţelul. 
Pirpiri din revărsat 

Nici cocoşii n-au cântat 
Nici noi n-am întârziat 

Câte flori sunt pe pământ 
Toate merg la jurământ 
Numai floarea soarelui 
Șade-n poarta raiului 

Să-l privească pe Cristos 


12! Colindul a fost publicat de fostul preot al satului, Gheorghe Dumitrescu în cărticica 
În ajunul Crăciunului, la Roşiorii de Vede, în 1938. 

Ca un trandafir frumos. 
Raiule grădină dulce, 
De la tine nu m-aş duce 
De la mirosul florilor, 
De dulceaţa pomilor. 
Bate vântul de din faţă 
Umple casa de dulceaţă 
Bate vântul de din dos, 
Umple casa de miros, 


La anul şi la mulţi ani!" 


Tot în ziua de Anul Nou se dau copiii de grindă, până la 3 ani. 
Mamele vin de dimineaţă cu copilul şi cu un mic plocon la moaşă, care ia 
copilul într-o mână şi într-alta un pahar cu vin. Ridică apoi copilul până sus 
la grindă zicând: „să trăiască nepotul, să se facă mare şi să ajungă până la 
grindă”. 

În ajunul Bobotezei se ajunează de către cei bătrâni, ca să poată să ia, 
a doua zi, apă sfințită de la biserică. Fetele şi băieţii îşi pun sub pernă un fir 
de busuioc ca să viseze viitorul soț sau soţie. Copiilor care strănută în acea 
zi li se promite un miel, primul care va fi fătat. Reminiscență de pe vremea 
când în sat erau vite multe. Aşa cum am spus şi mai înainte de Sf. Ion se 
umblă pe la case cu lordănitul, stropind cu busuioc dintr-o cană pe cei cu 
numele de Ion şi loana. 

Cu mulţi în urmă, între 16-18 ianuarie, se ţineau „Circovii de iarnă”, 
ca să fie apăraţi de lupi. 

Între 25-30 ianuarie se ținea iar o sărbătoare străveche, „Filipii”, când 
nu se lucra. 

La 1 Martie se aşeza la case un ştergar roşu sau un fir de lână roşie. Fetele 
puneau şi ele tot un fir de lână roşie la mână, în loc de mărțişor. 

Între 1-9 martie sunt „Babele” şi ele se aleg dintre femeile bătrâne ale 
satului, ca să se facă haz, asociind firea babelor alese cu zilele capricioase. 

De 9 martie, sunt „Mucenicii” şi se fac bradoşi, un fel de colăcei unşi 
cu miere şi cum mierea nu prea mai exista, se ungea cu zahăr topit. În ziua 
aceea mirosea satul a pâine caldă, proaspătă şi bună. 

Primăvara sunt alte obiceiuri. În „săptămâna brânzii”, până nu începe 
Postul cel Mare, numită şi „săptămâna iepelor”, toți proştii se însoară fiind 
ultima săptămână din „câşlegi”, adică zile de dulce, când se mai pot căsători. 


'% Din aceeași cărticică amintită. 

Cam acum tinerii îşi fură fetele de la părinți, dacă s-au învoit cu ele. 
În joia din această săptămână, nu se ţesea să nu amorțească mâinile şi de 
aceea se şi numea „joia furnicilor”. În săptămâna întâia a postului, numită şi 
Săptămâna Mare, se mănâncă puţin şi de post. În trecut, era numită 
„săptămâna leneşilor”, deoarece, mai ales femeile leneşe, găseau motiv să 
nu lucreze: luni că e „Lunaia”, marţi, era „Marţoaia”, miercurea era zi 
„strâmbă”, joia, că era „a iepelor”, vinerea că este ziua „Sfintei Vineri” şi nu 
se lucra iar sâmbăta că era pomană-n sat şi era păcat să nu te duci. Şi apoi 
era zi de „lighinit”, adică de curățat capul şi corpul de lghioane iar 
duminica, de primenit şi nicidecum de muncit. De aici şi vorba unui 
mucalit: „Ja te uită la nebuna, cum de mâncă săptămâna ”. 

Se aleg de acuma ouăle de pus la cloşti, cu un număr neegal sau fără 
soț. Mai era credinţa că, după 9 martie, înviau şerpii. 

În toate duminicile postului Paștelui, femeile se duc la tămâiat morţii, la 
cimitir, cu noaptea în cap, cu oala cu foc şi tămâie şi jelindu-i, se umple satul 
de un vaiet prelung şi trist, plângând cine ştie câte dureri ale neamului nostru. 

La 25 martie e „Blagoveştenia” sau „Buna Vestire”, când se mănâncă 
peşte. Aşa era odată când peştele era cu adevărat mâncarea săracului şi prin 
sat umblau căruțele cu peşte proaspăt. 

La 23 aprilie, de Sf. Gheorghe, este „Mânecătoarea”, când se aşează 
la porți şi la uşile caselor ramuri verzi de salcie sau alți copaci. Bătrânele 
îmi povesteau că în tinereţea lor, în această zi, se duceau noaptea pe câmp şi 
se tăvăleau goale prin iarbă şi rouă sau grâu plin de rouă, ca să fie curate şi 
frumoase. Tot acum, vrăjitoarele din sat făceau vrăji şi luau laptele vacilor, 
lăsându-le sterpe. Tot ele aduceau pagube în holdele celor vrăţiţi, zicând: 
„La mine bobiţele şi la cutare păițele”. Din această cauză, femeile 
încingeau vacile cu tei. La fel şi putinile, ca să se aleagă repede untul, când 
băteau laptele în putinei. 

În ziua de Florii, se împodobesc icoanele din casă cu salcie sfințită de 
la biserică iar în Joia Mare se dezleagă de obşte, făcându-se în această zi 
pomană mare în poiana bisericii (Foto 24). Seara, femeile vin la cimitir şi 
udă mormintele cu apă şi împart boboroadele. Când se întunecă, aprind 
lumânări la morminte, încât tot cimitirul devine o feerie de lumini, 
impresionantă şi dureroasă în acelaşi timp. 

În ziua de Paşte se împart ouă roşii, miel şi brânză iar în pragul casei 
se aşează brazde de iarbă verde şi o bucată de fier vechi pentru norocul 
casei. Acum se mută hora de la Drăgoci, din nou în sat, în poiana de lângă 
primărie. Fetele vin gătite cu ce au lucrat pe furiş de celelalte fete, încât hora 
se transformă într-un fel de „paradă a modei” din sat. Printre băieți şi fete, 
copiii se hârjonesc şi ciocnesc ouă, pe luate. Ouăle de la Paşte se aşează pe 

mesele cu viermi de mătase, să nu moară şi la capul ogoarelor, să nu bată 
piatra. Cândva, fetele obişnuiau să se spele cu roşeala ouălor, ca să fie 
rumene şi frumoase ca ele. Cu mulţi ani în urmă, se mai obişnuia să se 
arunce cojile roşii de ouă pe apă, ca să ştie şi „blajinii”, un fel de pitici buni 
ai pământului, că a venit Paştele. În zilele Paştelui, se fac vizite între rudele 
din sat, naşii primesc finii, tineretul se duce la bătrâni etc. 

În săptămâna de după Paşte, nu se prea lucra, căci era „Joia Verde” 
sau „Răpotinul”. Tot acum, paparudele, fetițe împodobite cu ramuri verzi 
peste mijloc, umblă prin sat, cântând cântecul paparudelor şi, fiind vremea de 
secetă, invocă ploaia. Erau stropite cu apă şi dăruite cu bani. La rândul lor, 
copiii fac „mamaiane” sau „mame de ploaie”, păpuşi de pământ gătite cu flori 
şi date pe apă sau aruncate în fântână. 

În „Sâmbăta Moşilor”, adică a tuturor strămoşilor decedați, înainte de 
„Rusalii” se făcea pomană mare la biserică şi se împărțeau oale şi străchini 
(Foto 26). 

În ziua de „Rusalii” era ziua spălatului picioarelor, copiii mergând pe 
la casele oamenilor şi aceia care voiau îi chemau în curte şi le spălau 
picioarele, într-un vas mare sau lighean, după care le dădeau să mănânce 
gogoşi şi colarez, lapte dulce fiert cu făină. Obicei frumos şi vechi pierdut şi 
el în negura anilor şi încreştinat, deoarece şi Isus a spălat picioarele 
apostolilor. 

Vara se mai țineau vechi sărbători, aproape dispărute între timp. Aşa 
de pildă, la 24 iunie era „Drăgaica”, la 8 iulie „Precupul” iar între 15-17 
iulie „Circovii de vară”. La 20 iulie, nu se muncea de frica trăsnetelor, 
fuindcă Sf. Ilie umbla cu căruța cu foc pe cer şi mai trăsnea câteodată ariile. 
La 27 iulie, de ziua Sf. Pantilimon, se împărțeau mere şi abia după aceea 
puteau şi femeile să mănânce. 

La 14 septembrie era „Cristovul viilor”, adică începea culesul viilor, 
iar la 14 octombrie „Vinerea Mare”, adică cuvioasa Paraschiva, deosebit de 
cinstită de popor şi intrată în basmele noastre. De acum începea să se 
înăsprească vremea, ieşeau cojoacele la iveală, cădea prima brumă şi 
oamenii începeau să se tragă pe la casele lor. 


CAPITOLUL X 


Satele vecine Surduleştiului 


3.1. Comuna Balaci 


Se află situată în partea de nord-vest a județului Teleorman şi este 
străbătută de pârâul Burdea, prin sat trecând şi şoseaua națională Roşiorii de 
Vede-Balaci-Costeşti-Piteşti, asfaltată în ultimii ani. Se află la o depărtare de 28 
km de Roşiorii de Vede şi la 60 km de Piteşti. Între Balaci şi Surduleşti sunt 6 
km. Satul, în secolul trecut, era aşezat aproape de drumul de poştă Bucureşti- 
Craiova. Fiind şi la intersecția de drumuri cu satele vecine Siliştea Nouă, 
Tecuci, Dobroteşti şi Surduleşti, a fost şi este şi astăzi un punct comercial 
important. Satul este bine dezvoltat şi are, pe lângă primărie şi C.AP,, 
farmacie, un restaurant, prăvălii. Săptămânal, joia are târg la gara Balaci. A 
fost, între 1929-1946, sediul unei Federale Agricole. De asemenea, a fost sediul 
Plăşii Balaci. Şi satul acesta, până pe la 1820-1830, era înconjurat de păduri. 
Satul a fost împărțit în Balaci şi Balaci Pădureți, ultimul existent până la 1863. 

Ocupațiile locuitorilor au evoluat în context cu realitățile sociale şi 
geografice ale timpului. Mai întâi, a fost intensă creşterea vitelor - 450 în anul 
1890, dar şi industria casnică. După 1864, agricultura devine şi aici prima 
preocupare în detrimentul pădurilor care, prin defrişare, vor da teren agricol. 

Numele localităţii, lorga îl socoteşte slav, de la cuvântul Bal, „alb”. 
De la numele satului şi-au luat numele boierii Bălăceni, satul fiind locuit de 
clăcaşi, în marea lor majoritate. La 1592 era proprietară jupâneasa Neacşa şi 
Colțea, iar la 1593 se făcea întărire de moşie către Dan, mare logofăt al 
mănăstirii Colentina. O altă întărire se făcea la 1613, când proprietar era 
Dragomir logofătul. La 1628 erau proprietari Stroe Postelnicu şi Dumitru, 
nepoţii lui Dragomir logofătul. Tot în sec. al XVII-lea era proprietar Aga 
Constantin Bălăceanu, ginerele voievodului Şerban Cantacuzino. El va 
construi biserica actuală de zid, în anul 1684, ca şi conacul, ale cărei urme 
aproape au dispărut astăzi. Se ştie că a fost ucis în lupta dintre imperiali şi 
oastea romană condusă de căpitani ai voievodului Constantin Brâncoveanu. 
În 1745, egumenul Ioanichie de la Mănăstirea Glavacioc făcea carte de 
învoială între moşia sa din Siliştea şi moşiile vecine!%. Cu câţiva ani mai 
înainte, la 1721, Pătraşcu Bălăceanu hotărnicise şi el moşia Balaciului cu 


1% DGAS, Mănăstirea Glavacioc, copie XII/4, nr. 2. 

acea a mănăstirii Glavacioc de la Siliştea Glavacioc, adică Siliştea Gumeşti, 
ca să se deosebească de moşia boierească. 

În sec. XVIII, proprietarii satului au fost Bălăcenii iar la începutul 
sec. XIX, Ioniţă Bălăceanu fiul lui Pătraşcu Bălăceanu. După 1864, devine 
proprietar Ghiţă Ion, cu 800 ha, tatăl fostului om politic Tache Ionescu. În 
1864 au fost împroprietăriți 156 de ţărani cu 720 ha. 

În relaţiile cu proprietarii şi aici, ca pretutindeni în satele 
teleormănene, au fost dese ciocniri. La 1821, la trecerea lui Tudor 
Vladimirescu către Bucureşti mulți țărani au intrat în oastea lui, iar în anul 
revoluționar 1848 au fost cu tot sufletul alături de revoluţie. În 1907, 
răscoala a avut un puternic ecou. 

Satul actual este unul din satele mari şi fruntaşe ale judeţului, având 
peste 800 familii. S-a întins spre nord. De satul Balaci ține cătunul Burdeni, 
fost Căţeleştiul de Jos. Suprafaţa satului era, la 1890, de 3280 ha, cu moşia sa. 

Cele mai vechi urme de locuire sunt din epoca neolitică şi a 
bronzului. Le-am cercetat în cele două măguri existente (el/l-uri) „Măgura 
din Baltă”, din lunca pârâului Burdea la nord de sat, semnalată, încă din 
sec. XIX, de Dimitrie Butculescu şi „Măgura de la Hodorog”, de la sudul 
satului. La „Hodorog” s-au găsit şi obiecte de aur. Din a doua epocă a 
fierului, La Tene, am descoperit urme pe malul terasei de deasupra luncii 
pârâului Burdea, nu departe de satul Burdeni, iar din cultura Dridu (sec. 
VIII-X) pe „Dulul”, de pe lunca pârâului Burdea, nu departe de moară!”. 

Satul este atestat documentar încă de la 1538, când diacul Ţalapi „din 
Bălaci” scria un act pe pergament. Este menționat, de asemenea şi în anii 
1547, 1575, 1590, 1592, 1594, 1628, 1684, iar la 1734 Pătraşcu Bălăceanu 
făcea o donaţie de ţigani ?. 

Populaţia satului era în anul 1810 de 322 de locuitori, cu 86 de case. 
La 1835, 202 case, 42 la Balaci şi 160 la Balaci-Pădureţi, la 1839, 120 case 
(51+69) şi 478 suflete, la 1862, în ambele sate 145 familii, 1890, 265 familii, 
în 1909, 386 familii, cu 1854 suflete şi în 1939, 562 familii cu 2177 suflete. 

Şcoala îşi are începutul în anul 1838 iar primul învăţător a fost Stan 
Constantin, cu numai 13 elevi din cele două sate amintite. Şi aici şcoala era 
făcută din pământ, nuiele şi gard şi acoperită cu coceni şi stuf. Închisă la 1848, 
a fost redeschisă în 1852. În 1890 prima şcoală de zid avea numai 32 elevi. 

Satul a fost un important centru cultural în trecut, deoarece, au ieşit 
de aici mulți dieci ai cancelariei domneşti, ca amintitul Țalapi, 1538 şi 1547, 
Dragomir, 1559, Codreş, 1575, Drăghici logofătul, 1594 şi Badea din 


14 Asupra descoperirilor arheologice vezi la bibliografie loan Spiru. 
'% Indice cronologic, vol. 2, p.1264. 

Balaci, 1590. Între anii 1922-1923 a apărut în sat revista „Satiră”. Căminul 
cultural, înființat din 1930, a avut o bogată activitate culturală. Din sat este 
scriitorul Antonian Nour. 

Biserica actuală, construită în 1684 din zid de cărămidă, a rămas 
nepictată până azi. A fost reparată la 1825, de aceeaşi boier Bălăceanu. În 
satul Balaci-Pădureţi, la 1810, era biserică de lemn şi la 1896, preotul 
Negrea fusese caterisit pentru purtări rele. În 1810 erau următorii preoți în 
sat: popa Negrea, probabil iertat, în vârstă de 63 de ani şi preoțit la 1779, 
preot Radu 43 de ani şi popa Matei 45 ani, preoțit în 1797. La 1862, erau 
preoţii satului, lon Duhovnici sin popa Marin de 70 ani, preoțit în 1819, 
august 23 şi preot Alexandru sin popa lon de 32 ani, preoțit la 1860. La 
Balaci-Pădureţi era preot Constantin Stan, 40 ani şi preoţit în 1853, iar la 
1840, fusese preot Marin sin popa Grigore. 


X.2. Satul Miroşi 


Situat în sudul judeţului Argeş, a ţinut, până în 1968, de judeţul 
Teleorman. Sat mare, centru comercial, cu gară şi târg săptămânal, farmacie, 
prăvălii, depozite de lemne, sediul S.M.A. şi important centru cultural. 

Numele satului a fost inițial Mârşa, devenind ulterior Miroşi. La 
început, satul a fost pe firul pârâului Burdea şi în sec. XVIII s-a împărțit în 
Miroşul de Sus şi Miroşul de Jos, unificat după 1864. Satul s-a tras ulterior 
la şoseaua cea nouă, iar după 1954-1960 se va întinde mult spre gară, 
aproape unificându-se. Înainte de 1950, distanţa dintre sat şi gară era de 
aproape | km şi jumătate. 

Cele mai vechi urme de locuire aparțin şi aici epocii neolitice, iar 
„Măgura de la Şcoală” este probabil un tumul legat de epoca bronzului. 

Satul Miroşi este atestat la 1530 când se arată că făcea comerţ cu 
oraşul Braşov, în valoare de 1000 de aspri. La 1555, apare un oarecare Albu 
din Miroşi, scriitor şi el de documente ale cancelariei domneşti. Alți scriitori 
apar şi în anii 1555, 1559, 1564, 1579, 1585, 1586, 1594 în total 7 dieci 
originali din Miroşi. La 1661, 1662, 1663 s-au făcut diverse vânzări de 
moşie. Este menționat şi la 1700, 1757 şi 1790 când satul era înconjurat de 
pădure ca şi satul Căţeleşti-Surduleşti. La 1741, satul făcea parte din plasa 
Mijlocul de Sus. În sec. XIX, este amintit la 1810, cu două biserici. 

Evoluţia proprietăţii se prezintă astfel. În sec. XVI şi XVII sunt 
proprietari boierii Bălăceni. Voi aminti şi pe proprietarul Barcan Ceauşu, 
care se pare că era țăran moşnean, deoarece împreună cu alți locuitori din sat 
a vândut lui Tudoran paharnicul, de fel din Aninoasa-Muscel, părți de 
moşie. La 1662, Golea, fiica popii Mitrea din Miroşi, vindea şi ea toată 

partea sa de moşie tot lui Tudoran, care în acelaşi an mai cumpăra încă 300 
stânjeni de moşie, de la Stoica şi fraţii săi, din Miroşi. La 1663, Stanciu, fiul 
lui Naniu din Miroşi vindea şi el 50 de stânjeni, tot lui Tudoran. Este o 
dovadă că şi în Miroşi au fost cândva ţărani moşneni. 

La puțin timp după 1700 apare proprietar vornicul Preda 
Drugănescu, căsătorit cu Safta, din neamul Asan. La 1757 moşia ajunge în 
proprietatea lui Scarlat Drugănescu, mort în 1796. El a avut două fete din 
căsătoria sa cu Bălaşa Greceanu, una Safta şi alta Sultana. Sultana a avut 7 
Copii, din care unul şi anume paharnicul Dumitru Drugănescu, căsătorit mai 
întâi cu Tarsiţa Locusteanu şi apoi cu Smaranda Bălăceanu, va ajunge 
proprietar al moşiei Căţeleşti-Surduleşti. 

La începutul sec. XIX-lea era proprietar Iancu Drugănescu, care, la 
1840 va cumpăra de la moşnenii Besneşti din Surduleşti, 10 stânjeni de 
pământ. În acelaşi an era proprietar în Miroşi şi Costache Bălăceanu. La 
1851, stăpâna moşiei devine Catinca Drugănescu iar la 1856, fata ei Maria, 
căsătorită mai întâi Bălăceanu, iar a doua oară devine soția colonelului Petre 
Macca. Neavând copii, a lăsat moşia şi conacul satului'“%. împroprietărirea 
din 1864 a dat 356 ha la 160 de locuitori din Miroşi. 

Ca evenimente istorice, amintim participarea locuitorilor la revoluția din 
1848, la războiul din 1877-1878, la războiul din 1916-1918. Nu au participat la 
răscoala din 1907 la îndemnul şi sfatul ţăranului Marin Vasile, om din sat. 

Populaţia satului era la 1810 de 52 familii cu 146 de suflete în 
Miroşul de Jos şi 36 de familii cu 163 suflete, în Miroşul de Sus, 1835 - 126 
familii, 1938 - 172 familii cu 729 locuitori, 1840 - 158 familii în cele două 
sate, 1862 - 162 familii, 1890 - 262 familii cu 1026 locuitori, 1909 - 496 
familii cu 2490 suflete, împreună cu satul Surduleşti. În 1938 erau 835 de 
familii cu 3857 locuitori. 

Ocupaţia locuitorilor a fost, până la 1864, legată mai ales de creşterea 
vitelor. La 1838 erau în sat 6072 de vite. Pământul se lucra foarte puțin, la 
1838 doar 1015 pogoane. După 1864 se intensifică agricultura, locuitorii 
satului muncind pe moşia boierească. După 1921, când țăranii au fost 
împroprietăriți, vor munci loturile lor personale, până la colectivizare. 

Şcoala înființată şi aici tot în 1838 era modestă, cu două odăițe. 
Primii învăţători cunoscuţi sunt: Ştefan al Protopopului, văduv, între anii 
1845-1848 şi după 1848, Ion Florea, tânăr absolvent al şcolii de Candidaţi 
din Ruşii de Vede. În 1890 erau 27 de elevi, iar la 1838 frecventau şcoala 
doar 22 elevi din cei 78 înscrişi. Proprietarul Macca va construi apoi şcoala 
primară, din zid, înainte de 1885. După 1907, în fostul conac boieresc se va 


1 Ştefan Greceanu, op. cit., p.52-55, 213 şi urm. 

înfiinţa o şcoală de meserii şi după 1940, va mai funcţiona aici şi liceul din 
Pomârla, refugiat. Şcoala de meserii s-a desfiinţat după 1950, iar în locul ei 
se va face o şcoală de tractorişti. Mai funcționa şi stația S.M.A. 

Bisericile satului, atât în Miroşiul de Sus cât şi în Miroşiul de Jos, au 
fost de lemn. Cel mai vechi preot amintit de documente este popa Mitrea, la 
1662'”. În 1810, erau preoţi la Miroşiul de Jos, popa Constantin sin popa 
Gheorghe, preoțit în anul 1780, având 90 de ani. Preotul Sandu sin diaconul 
Teodor, 60 ani şi preoțit la 1792, preotul Sandu sin diaconul Teodor, 60 ani şi 
preoțit la 1792, diacon Radu sin popa Teodor şi diacon Roman sin Preda, 
preoțiți la 1808 şi 1794. Mai erau încă doi diaconi, Manea Simion şi Dumitru 
Monea. La Miroşul de Sus era preotul Ion sin Manea, preoțit în 1787 şi trei 
diaconi, Marin sin Gheorghe, Preda sin Dobre şi Nicolae sin Constantin, 
diaconiţi la 1778, 1800 şi 1808. În sec. XIX, la 1825, era preot Constantin sin 
Diacon Manea, iar la 1830 Dumitru sin popa Stan şi Grigore sin diacon Pană. 
Între anii 1850-1880 au slujit preoţii Constantin sin Dumitru Manea, diaconul 
Grigore sin Dumitru Pană, Constantin „Călugărul” şi preotul Ilie Mihăescu şi 
apoi fiul lui, Mihai I. Mihăilescu între anii 1935-1980. 

În jurul satului Miroşi au existat satele dispărute: Pogoneşti, aproape 
de Miroşi şi Pulăndreşti, situat la locul numit astăzi „La Leşi”, pe valea 
pârâului Burdea, la aproximativ 3 km nord de sat. 

În acest sat s-a născut marele pictor Anghel Vasile, uitat, deşi a făcut 
cinste prin lucrările sale şi expozițiile de pictură pe care le-a avut în Italia, în 
Franţa, Suedia etc. De asemenea şi fratele său, ţăranul Constantin Vasilescu, 
sculptor în lemn şi pictor, foarte apreciat, cu lucrările sale expuse azi în 
muzeul din oraşul Piteşti. Ei erau fiii lui Marin Vasile, cel care i-a oprit pe 
țăranii din sat să dea foc conacului în răscoala din 1907'%. 


X.3. Satul Siliştea Nouă 


Sat situat în nordul judeţului Teleorman, pe valea pârâului Câinelui. S-a 
numit inițial Siliştea, apoi, după 1810, se împarte în Siliştea Gumeşti şi Siliştea 
Glavacioc, după numele proprietarilor, familia Guma şi Mănăstirea Glavacioc. 

În sat s-au găsit urme de aşezare din epoca neolitică şi a bronzului, în 
„Măgura Mantolea”. Silexuri am găsit şi pe Dealul Purcăriei, spre valea şi 
pădurea Tina. 


127 1590, ian. 20, popa Dumitru din Miroşi. 

'% Spiru, Ioan, Un artist uitat Anghel Vasile în Studii şi Cercetări de Istoria Artei, XVI(1), 
1969, p.137-140; idem, Un pictor şi sculptor țăran Constantin Vasilescu, în Studii şi 
Cercetări de Istoria Artei, XVIII, 1971, p.167-169. 

Satul este atestat la 1669 şi 1691, prin vânzări şi danie de moşie!” 
(Doc. 4, 5). La 1721 se făcea hotărnicia moşiei între moşiile Mănăstirii 
Glavacioc şi Pătraşcu Bălăceanu (Doc. 6). Moşia Mănăstirii Glavacioc, 
fusese cumpărată de la Radu Ştirbei, 800 stânjeni, ca şi donația Epraxiei, de 
1800 stânjeni. Din această cauză ea a fost şi îngropată la Mănăstirea 
Glavacioc. Actele cercetate spun că în 1669, Tudor paharnicul împreună cu 
frații lui vindeau 1800 stânjeni mănăstirii Glavacioc cu 2700 ughii. La 1691, 
Radu comisul Ştirbei, a donat partea de moşie a fiicei lor decedate Epraxia 
(Praxia) Mănăstirii Glavacioc. Moşia era donată însă fără rumâni şi cu 
obligația ca mănăstirea să facă un schit lângă casa pe care Epraxia şi-o 
făcuse în sat. 

La 1721 mai era proprietar şi Pătraşcu Bălăceanu iar la 1745, loniță 
Bălăceanu şi Mănăstirea Glavacioc, când au făcut şi o nouă hotărnicie a 
moşiilor lor'* (Doc. 7). La 1741, satul ţinea de plasa Mijlocul de Sus. În 
sec. XIX, ajunge proprietară familia Guma, între 1856-1875 Anastase Guma 
şi apoi fiul său Nicolae Guma. După 1895 era proprietar Maria Alexandru 
Manos, cu 5000 ha teren arabil şi 350 ha pădure, plus livezi cu fânețe. În 
1864 au fost împroprietăriți 249 de locuitori'”!. 

Satul Siliştea Glavacioc s-a format cu locuitori aduşi din mai multe 
părți, deoarece moşia fusese donată mănăstirii fără oamenii din muncă. În 
1862, sunt aduşi cu forţa, în Siliştea Gumeşti, locuitori din cătunul Căţeleştii 
de Jos. Împroprietăriri, în sat, au fost în 1920 şi 1945. Au fost cooperativizaţi, 
cu greu, după 1952. Este satul natal al scriitorului Marin Preda. 

Relaţiile ţăranilor cu proprietarii nu au fost întotdeauna bune. La 
1821 mulţi locuitori s-au înrolat în oastea lui Tudor Vladimirescu şi unul 
dintre foştii panduri a devenit vestitul haiduc Groza. La 1848 participă la 
revoluţie şi la 1907 răscoala s-a aprins şi aici în sat, distrugând conacul 
urmaşilor Mariei Manos şi al proprietarului Tănase Tănăsescu, cu pagube de 
peste 200000 mii lei'?. În sat se formase „Banda Neagră” având ca şef pe 
Marin Toboşaru, spaimă şi a comunelor vecine. Au fost lupte cu armata, 
soldate cu patru morţi şi şapte răniți. Au fost arestați 24 de țărani. Au 
participat şi la războiul din 1877-1878 şi cele două războaie mondiale. În sat 
se găseşte un monument al eroilor. 


'% Jon Şucu, Actele şedinţei publice, Bucureşti 1953, p.60. 

15 DGAS, Mănăstirea Glavacioc, document original XIL/2. 

'5! Pantele Georgescu, op. cit., p.120-122. 

'5 Jon Toader, Ion Bâlă, Petre Grecu, Gheorghe Popa, 1907 în Teleorman, Bucureşti, 1977, 
p.53, 87, 92, 224, 246, 274. 

Ocupațiile locuitorilor au fost şi ele legate de condițiile locale, 
sociale, politice, geofizice etc. Până spre 1850-1860 ocupaţia de bază a fost 
creşterea vitelor, care, la 1890, numărau peste 6000 de capete. Până atunci 
munceau puțin pământ. De exemplu, la 1832 se munceau doar 102 pogoane 
cu grâu, 34 cu orz, 219 cu porumb şi 43 cu mei'"?. În acest timp, industria 
casnică era foarte puternică. După 1864 şi până 1920 şi aici ţăranii au fost 
legaţi cu munca de moşia boierească, dar după aceea, având pământ propriu 
şi-au muncit loturile personale până la colectivizare. 

La 1810 Siliştea de Sus avea 25 de case cu 138 locuitori, iar Siliştea 
Glavacioc 68 case cu 350 locuitori. La 1835 - 129 familii cu 516 locuitori, 
1862 - 127 familii, la 1895 - 651 familii cu 1577 locuitori, 1909 - 580 
familii cu 2320 locuitori, iar în 1938 - 870 familii cu 3570 locuitori. 

În 1810 existau două biserici de lemn. Schitul de care am amintit nu 
s-a făcut în Siliştea, ci în satul vecin Râca Veche, care ţinea, probabil, tot de 
Siliştea. În 1810 erau patru preoţi, doi în Siliştea şi doi în Siliştea Glavacioc, 
preoţiți la 1788 şi 1797. O biserică a fost închisă în anul 1841 şi construită 
alta între anii 1853-1857, existentă şi azi. Biserica din Siliştea de Sus, 
construită din nou între 1913-1915, a fost înlocuită cu biserica actuală 
ridicată între anii 1939-1944. Preoţi, între anii 1930-1955, au fost Ilie 
Andrei şi Alexandru Popescu. 

Şcoala a luat ființă în 1838, având învăţător pe Constantin Rogoz. Şi 
el şi învățătorul ce 1-a urmat, Constantin Răulescu, au fost bătuţi de oamenii 
boierului, pentru ideile lor înaintate. La 1842 era învăţător Ioniță Gheorghe 
postelnicul. Şcoala era făcută din pământ şi nuiele. Din 35 de elevi, urmau 
numai 15. A fost refăcută în 1913. Demn de amintit că, între timp, s-a mai 
ridicat un alt local de şcoală, astfel încât, în anul 1890, era o şcoală de băieţi 
şi una de fete. 


X.4. Satul Tecuci (fost Tecuci Calinderu) 


Este situat în partea de nord-vest al actualului judeţ Teleorman, 
aproape de hotarul estic al judeţului Olt, în valea şi pe malurile pârâului 
Tecuci, afluent al râului Vedea. Numele localității este legat de pârâul 
Tecuci. S-a numit, la începutul sec. al XIX-lea, Tecuciul de Sus şi Tecuciul 
de Jos, unificate după 1864. După 1850, satul s-a numit Tecuci Calinderu, 
după numele proprietarului Lazăr Calendoroglu, tatăl lui Ion Calinderu, 
scriitor şi om de cultură. 


'5 1848 în Teleorman, p.143. 

În jurul satului au fost, până la începutul sec. al XIX-lea, foarte multe 
păduri, de aci şi numele moşiilor Pădureşti şi Pădureşti-Balaci. În sat, a 
existat în anul 1862, stație de poştă, fiind situat pe drumul ce lega oraşul 
Bucureşti de Craiova. Tot pe aici trecea şi drumul de poştă, de la Zimnicea 
către Piteşti. Vechea vatră a satului a fost la „Catargic”, pe valea Bălăcelului 
lângă „ulmii lui Manea”. Tot pe valea Bălăcelului a existat şi fostul sat 
Tutăneşti. 

Cele mai vechi urme de locuire, aparțin epocii neolitice şi s-au găsit 
în „Măgura lui Mieluş” situată în valea pârâului Tecuci. Pe valea 
Bălăcelului, am găsit ceramică geto-dacă, ca şi urmele fostelor sate amintite. 

Prima menţiune a satului este din 1560, când Petru cel Tânăr întărea 
moşie în Tecuceanii de Jos. La 1636, 1669, 1680, 1681, 1697, 1699, se 
făceau vânzări, întăriri şi hotărnicii de moşie, între moşiile vecine. 

La 1700 era proprietar Şerban Ştirbei, iar în anul 1708 Constantin 
Ştirbei făcea danie, parte din moşia sa, schitului Dideşti din satul ce acelaşi 
nume din județul Teleorman'*“. La 1856 s-a făcut hotărnicia moşiei Tecuci 
şi Dideşti cu moşiile vecine, iar în 1864 secularizarea şi împroprietărirea 
țărănimii. Au mai fost împroprietăriți în 1821 şi 1945. Dintre evenimente 
mai importante din viaţa satului amintim: Ciuma lui Caragea, care a făcut 
foarte multe victime, la 1821 Tudor Vladimirescu, în drum spre Bucureşti, 
rămâne câteva zile în sat şi mulți ţărani de aici şi din satele vecine întră în 
oastea lui. La 1862 şi proprietarul Tănăsuică a vrut să mute pe locuitorii din 
Căţeleşti-Burdeni în Tecuci dar nu a reuşit. Au participat la războiul din 
1877-1878 şi la răscoala din 1907. 

Populația, la 1810, era în cele două sate, Tecuciul de Sus cu 70 case 
şi 370 locuitori şi Tecuciul de Jos, cu 38 case şi 181 suflete, la 1835 - 120 
case, 1838 - Tecuciul de Sus, 85 case cu 316 suflete şi Tecuciul de Jos, cu 
82 case şi 367 suflete, la 1862, în ambele sate 220 familii, 1909 - 450 familii 
şi 2050 locuitori, 1938 - 660 familii cu 2972 suflete. 

Şcoala s-a înființat în 1838 şi primul învăţător a fost Voicu, ce a 
funcționat până la 1842. Şcoala era făcută din nuiele şi cu acoperişul din 
stuf. Au fost înscrişi 80 de elevi, dar urmau foarte puţini. Închisă şi ea ca şi 
toate şcolile româneşti la 1848 şi redeschisă după 1854. Lazăr Calinderu va 
ridica, în anul 1880, primul local de şcoală din cărămidă. În sat a funcţionat 
foarte mulți ani, după 1921, o judecătorie. 

Şi aici au fost două biserici din lemn, una dintre ele vândută în satul 
Purcăreni şi alta în satul Băduleasa, deoarece între anii 1850-1852, acelaşi 
proprietar Lazăr Calinderu a construit actualele biserici. În 1810, erau doi 

preoţi în Tecuciul de Sus, Pârvu sin popa Ştefan, 60 ani şi preoţit la 1777 şi 
Savu sin diacon Radu, 40 ani preoțit în 1806. La Tecuciul de Sus, erau 3 
preoţi, Marin sin popa Matei, 60 ani şi preoțit la 1774, preotul Petcu sin 
popa Argeşeanu, 63 ani, preoțit la 1772 şi popa Ion sin Mihai, 60 ani, preoțit 
la 1773. În anul 1862, erau patru preoţi, câte doi în fiecare cătun, Marin 
preoțit 1810, Voicu sin popa Marin, Marin sin Stancu şi la Tecuciul de Sus, 
Marin duhovnicul, de 80 ani, preoțit în 1837 şi Ion sin popa Ion, preoțit în 
anul 1843. Bisericile actuale au fost renovate în 1931. 


CAPITOLUL XI 


La capătul drumului 


Ajuns la capătul drumului, după o muncă de mai bine de 30 de ani în 
care am scris această monografie pentru prima dată în 1944, iată-mă, acum, 
scriind-o pentru a cincea oară, deoarece în decursul anilor am adunat 
informații noi asupra satului. Totodată, am ţinut să sistematizez cât mai bine 
capitolele lucrării, pe baza experienței căpătate în timp dar şi a legăturilor pe 
care le-am avut cu istoricii Nicolae Stoicescu, Ion Șucu, lon Mailat, a 
preotului lon Răuţescu. De aceea cred că această ultimă prezentare a 
monografiei este superioară celorlalte variante pe care le-am scris de-a 
lungul anilor. 

Am scris această monografie din dragostea mea pentru istorie, 
manifestată încă din anii de şcoală, când eram socotit „istoricul clasei”. Am 
avut apoi şansa, ca student, să cunosc lucrările sociologilor Dimitrie Gusti şi 
Henri Stahl şi să lucrez, în 1937 şi 1938, în echipele regale studenţeşti 
inițiate de sociologii amintiţi, în satele Plopşor - Dolj şi Cusuiul din Vale - 
Durostor, dându-mi-se sarcina să scriu succinte monografii ale acestor sate. 

La Plopşor am avut şi norocul să-l cunosc pe arheologul, folcloristul 
şi scriitorul Nicolaescu-Plopşor şi, prin sprijinul său, să întocmesc 
monografia satului, din care am reuşit să public în revista Mitropolia 
Olteniei un scurt rezumat. Legăturile cu Costantin Nicolaescu-Plopşor, 
„Bărbosul” cum îi ziceau cunoscuţii, au continuat cu statornicie până la 
moartea sa. 

Venit preot în Surduleşti, în anul 1940, am început cercetările asupra 
satului, căutând documente la foştii moşneni şi prin podurile bisericii, şcolii, 
primăriei, la fostul preot Vasile Urluianu etc. 

Cu monografia făcută, deşi departe de cea actuală, am participat la 
concursul judeţean de monografii, inițiat de Căminul Cultural al judeţului 
Teleorman, obținând premiul |. O mărturisesc şi aceste rânduri: „Această 
monografie a fost prezentată la concursul pentru monografii instituit de 
Căminul Cultural Județean Teleorman şi a fost clasificată întâia, fapt care 
îl onorează pe părintele Spiru, autorul ei. 

Director al C.C. Județean, Florian Cristescu, 2 octombrie 1944, 
Turnu Măgurele”. 

De-a lungul anilor, nemulțumit de ceea ce realizasem, am continuat 
cercetările atât în sat cât şi prin biblioteci şi prin arhive şi am îmbunătăţit 
mereu conținutul acestei monografii, care este acum la a cincea prezentare. 

Nu am reuşit să public decât, în rezumat, istoricul bisericii din sat, în 
revista Mitropolia Olteniei. Am încercat la Editura Litera, dar ar fi costat 
prea mult publicarea ei şi am renunțat. lată motivul pentru care o încredințez 
Academiei R.S.R., în nădejdea că aici se va păstra şi poate, într-o zi, cineva 
o va folosi, deoarece ea constituie un adevărat document al satelor româneşti 
până la colectivizarea lor ca şi ale unor sate din regiunea de şes. 

Păcat că nu s-a acordat acestor monografii o atenție mai mare din 
partea forurilor culturale, fie pe plan local, fie pe plan național. Mă gândesc, 
de pildă, cât de util ar fi fost dacă Academia Română ar fi instituit un 
concurs pe ţară cu monografii ale aşezărilor româneşti. Multe lucrări ar fi 
luat drumul către Academia Română şi nu s-ar fi pierdut, aşa cum cred, 
uitate pe la cine ştie ce familii. 

Multe lucruri interesante s-ar fi putut cunoaşte din istoricul acestor 
sate şi mai ales asupra vechilor lor vetre, unde ar trebui căutate şi astăzi 
satele româneşti şi protoromâne din sec. VIII-XII, deoarece cred cu toată 
tăria şi pe baza cercetărilor pe care le-am făcut în județul Teleorman, că într- 
adevăr aceste sate protoromâne şi vechi româneşti şi-au avut vatra în locuri 
retrase, pe firul unor văi, vâlcele şi pâraie înconjurate de păduri masive, atât 
de dese mai ales în judeţul Teleorman şi unde nu îndrăzneau prea mult să se 
aventureze cumanii, tătarii, turcii sau chiar trupele imperiilor vecine. Ele ar 
aduce noi date asupra istoriei satelor româneşti şi a poporului român la 
cumpăna dintre mileniul 1 şi mileniul II al erei noastre. 

lată cât de mult se identifică istoria satului românesc cu istoria 
neamului nostru şi istoria neamului nostru cu satul românesc. 

Nu mai puțin de prețuit este şi faptul că prin aceste monografii, 
aducem un omagiu şi ţăranului român, care stă la temelia intelectualităţii de 
astăzi şi deci a întregului progres cultural, tehnic, social şi economic al 
poporului român. Sunt mulțumit deci, că prin această muncă mi-am făcut şi 
cu datoria faţă de satul românesc şi că nu a fost însă zadarnică osteneala şi 
truda intelectuală şi bănească legată de aceste monografii pe care le-am tot 
pitrocit de-a lungul atâțior ani de muncă. 


NOTE AUTOBIOGRAFICE 


Sunt născut în anul 1914, 2 noiembrie, în oraşul Bucureşti, iar părinții 
mei au fost Eftimie Spiru, fiu de preot macedonean, născut în oraşul Coriţa, 
Albania, mort pe front în anul 1916. Mama, Elena-Lina Moscu era din satul 
Săteni, judeţul Dâmboviţa, decedată în anul 1923 la vârsta de 33 ani. 

Am rămas orfan de ambii părinţii la vârsta de 8 ani, când eram elev 
în clasa a II-a primară. Neavând fraţi, iar rudele fiind străine de soarta mea, 
între anii 1923-1924 am devenit un fel de „„Gavroche” al Bucureştiului, 
bătând străzile oraşului, deprinzând jargonul haimanalelor, astfel încât am 
rămas repetent în clasa a III-a. 

În 1925 am intrat băiat de prăvălie la negustorul Enache Cosma de pe 
strada Comorii nr. 24 şi am rămas aici, până în anul 1927, ca băiat de 
prăvălie şi „fată în casă”, bun la toate treburile, bătut, umilit şi fără nici fel 
de beneficiu material. Clasa a III-a primară am repetat-o în acest timp la 
şcoala Sfânta Treime-Tei şi am trecut clasa cu premiul întâi, datorită 
faptului că nemaiavând timp de hoinăreală şi vagabondaj, am învăţat cu tot 
temeiul, în ciuda faptului că eram prins de muncă aproape toată ziua. În 
1927 am fost dus de văduva negustorului Enache Cosma la orfelinatul 
Alexandrescu de pe strada Şerban Vodă, fiind orfan de război. Am făcut 
clasa a IV-a la şcoala Enechiţă Văcărescu şi după aceea seminarul, între anii 
1927-1934, la Câmpulung-Muscel unde funcționa un seminar special pentru 
copii orfani de război. Seminarul, arzând în anul 1934, clasa a VIII-a am 
făcut-o la seminarul Sfântul Gheorghe din oraşul Roman, tot în calitate de 
orfan de război. 

Între anii 1935-1939 am făcut facultatea de Teologie din Bucureşti, 
iar în 1940, luna mai, am dat licenţa. Am locuit, în acest timp, în căminul de 
orfani de război de pe calea Şerban Vodă, peste drum de biserica 
Sf. Spiridon Nou. În anii de studenţie am frecventat un cenaclu literar, mi-au 
apărut primele articole, note, poezii şi nu mi-a lipsit nicio expoziție de artă 
sau de cultură, nevizitată. Am jucat şi teatru religios la Biserica Dobroteasa, 
pe lângă care activa o societate religioasă şi unde am legat prietenie cu 
viitorul preot, scriitor şi profesor universitar la Institutul de Teologie, 
Constantin Galeriu. 

M-am căsătorit, la 22 septembrie 1940, cu Lucia Alexandrescu din 
Bucureşti, absolventă a Liceului Industrial Robescu. 

M-am preoțit în octombrie 1940 şi împreună cu soţia ne-am stabilit în 

materiale. Am stat până în anul 1954, fiind, mulți ani, director sau preşedinte 

al Căminului Cultural din sat, profesor la Liceul din Miroşi între anii 1946- 
1948, protoiereu al regiunii Teleorman şi raionului Roşiorii de Vede între anii 
1951-1954. Cât am stat în Surduleşti am renovat din temelie biserica, am dat 
concurs la construirea şcolii noi şi am pus tot sufletul la înființarea şi 
construirea Haltei CFR. Tot în acest timp am făcut o săpătură arheologică, în 
sat, cu arheologul Mircea Petrescu-Dîmboviţa şi ulterior un sondaj pe valea 
Bălăcelului, cu muzeul din Piteşti. Am continuat cercetările arheologice în 
partea de nord a judeţului Teleorman, cercetând un mare număr de sate. 

Între timp mi-au apărut schițe, note, descoperiri arheologice etc., în 
ziarele şi revistele Oltul, Drum Nou, Adevărul Creştin din judeţul Teleorman 
ca şi în revistele Magazinul Familiei, Gluma şi Revista de Cuvinte încrucişate 
- Filatelie etc. 

Mutat la 1 august 1954 la Alexandria, la Biserica Sf. Nicolae şi numit 
protopop al raionului Alexandria, am renunţat, prin demisie, la această funcție. 

Am făcut intense cercetări arheologice în judeţ şi am colaborat cu 
arheologii: Constantin Nicolaescu-Plopşor, Mircea Petrescu-Dîmboviţa, 
Constantin Preda, Bucur Mitrea, Eugen şi Maria Comşa, Alexandru 
Păunescu, Nicuşor Constantinescu, Emil Moscalu, Dumitru Berciu, de la 
Institutul de Arheologie. I-am adus în Alexandria, mulți au stat la mine şi au 
făcut săpături la Alexandria, Poroschia, Lăceni, Orbeasca, Albeşti, 
Dulceanca, Ţigăneşti şi Frumoasa. Pentru această activitate am fost apreciat 
şi felicitat oficial de Institutul de Arheologie, de Academia R.S.R. şi de 
Muzeul Naţional de Istorie. 

Am fost permanent legat de muzeul din Alexandria, fiind mâna 
dreaptă a foştilor directori Emilia Rozental, Florian Neagu, Alexandru 
Marinescu, Cornel Beda şi Ecaterina Țânţăreanu, transformând muzeul 
într-un adevărat locaş de cultură şi înscriind, în acelaşi timp, judeţul 
Teleorman în circuitul arheologic al țării. Am înzestrat muzeul cu obiectele 
descoperite şi cu peste 2300 de monede, tezaure sau descoperiri 
întâmplătoare. 

Sunt membru al Societății Numismatice din Bucureşti încă din 1947, 
un timp îndelungat colaborator al Institutului de Arheologie din Bucureşti şi 
am ţinut comunicări de arheologie, istorie şi numismatică la Alexandria, 
Bucureşti şi Caracal. 

Am publicat aproximativ 130 de studii, articole, note etc. în peste 30 
de reviste şi am fost citat în numeroase lucrări de specialitate. Dintre articole 
amintesc: „Biserica şi satul românesc”, „Catagrafia din 1810 a judeţului 
Teleorman”, „Biserici bordeie”, „Bisericile din Alexandria şi din Roşiorii de 
Vede”, „Teleormanul vatră de istorie şi cultură românească”, „Descoperiri 
arheologice în raionul Roşiorii de Vede”, „Descoperiri arheologice în 

raionul Alexandria”, „Tezaurul monetar de la Frăsinet”, „Tezaurul monetar 
de la Ulmeni”, „Circulaţia monetară în judeţul Teleorman”, „Sate şi biserici 
în secolul XIX” etc. 

Am renovat, în aceşti ani, biserica Sf. Nicolae din Alexandria, am 
construit un adaos la Casa Parohială cu bani proprii şi am crescut trei copii, 
un băiat, inginer în Bucureşti şi două fete lucrând la Direcţia Comercială din 
Alexandria. 

Fiind şi filatelist, am înfiinţat în anul 1969 primul cerc filatelic din 
judeţ iar în anul 1970 filiala Asociaţiei Filateliştilor din Teleorman, pe care 
am condus-o până în 1974. 

La Surduleşti am înființat muzeul de la şcoală, donând aproximativ 
300 de obiecte, cu asentimentul muzeului din Piteşti. 

Între anii 1982-1984 am colaborat cu istoricul Nicolae Stoicescu de la 
Institutul „Nicolae Iorga” din Bucureşti la „Dicţionarul județului Teleorman”, 
muncind extrem de mult pentru a se putea publica această lucrare valoroasă. 
Din motive egoiste ale unui profesor din Alexandria, care vroia să publice 
singur lucrarea, nu a fost posibilă realizarea acestui prețios document. 

M-am pensionat în anul 1976 pentru a mă dedica muncii intelectuale 
şi ostenitoare, ca a tuturor mânuitorilor de condei. În manuscris, posed 
următoarele lucrări: „Schițe şi Nuvele”, „Poezii”, „Cartea amintirilor”, 
„Cartea copiilor mei”, „O viaţă de om aşa cum a fost”, „Monedele României 
dintre anii 1867-1985”, „Istoria Bisericii Creştine din Europa”, „Monografia 
succintă a tuturor satelor din judeţul Teleorman” ca şi cele peste 130 de 
articole publicate, dar şi un mare număr de corespondență, peste 600 de 
scrisori, cu oameni de cultură din judeţ sau din țară. 


Post scriptum 


Aş fi nedrept cu mine dacă nu aş mai adăuga la autobiografie şi 
dragostea mea de drumeție, atât în ţară cât şi peste hotare, dragoste care a 
început încă din anii de seminar, de la Câmpulung-Muscel. 

Într-adevăr, de-aici am pornit la drum, pe cărări de munte şi de deal, 
făcând cunoştinţă cu frumuseţea pământului românesc şi an de an, drumurile 
s-au tot extins, călătorind de la un capăt la altul al ţării, de la Calafat la 
Sighetul Marmaţiei şi Săpânța, cu cimitirul ei vesel, de la Timişoara la 
Sulina şi satul izolat Sf. Gheorghe, cu plaja sa imensă, din Mangalia la Baia 
Mare, Oradea şi Arad, din Botoşani şi Suceava la Buziaş şi Deta şi de la 
Turnu Severin şi Orşova, la Vatra Dornei etc. 

Aşa am cunoscut toate provinciile româneşti: Banatul, Bucovina, 
Basarabia, Crişana, Dobrogea, Muntenia, Maramureşul, Oltenia şi 
Transilvania, cu oraşele, monumentele mai vechi sau mai noi, bisericile şi 
mânăstirile Bucovinei, adevărate ouă încondeiate prin frumuseţea picturii 
lor şi am îngenunchiat cu evlavie şi sfială la mormintele voevodale. Aşa am 
cunoscut deci, tot pământul românesc, de la munte la mare, din câmpie şi 
până în Delta Dunării, din cel mai nou pământ al țării, Delta şi până la cel 
mai bătrân, Munţii Măcinului. Am văzut şi-am prețuit întreaga gamă a 
frumuseţii pământului românesc şi-am fost mândru de capacitatea de creaţie 
şi de dragostea de frumos a poporului român. O spune frumusețea de 
neegalat a litoralului, a Porţilor de Fier, a oraşelor, a parcurilor şi a 
monumentelor. Aceste drumeţii m-au ajutat să cunosc şi să îndrăgesc 
pământul şi sufletul românesc ca şi cum aş fi eu însumi trup şi suflet din 
trupul şi sufletul țării. 

În anii pensionării, între anii 1982-1986, am trecut şi peste hotarele 
țării vizitând Ucraina, Rusia, Ţările Baltice, Bulgaria, Cehoslovacia, 
Ungaria şi Polonia, având prilej să cunosc pe vecinii noştri, oraşele, 
monumentele, muzeele şi frumuseţilor lor. Am văzut, am cercetat şi-am 
comparat, comparaţiile fiind în favoarea poporului român, care, în ciuda 
istoriei sale atât de eroice şi zbuciumate, nu este de loc mai prejos decât 
vecinii noştri şi de ceea ce au creat ei, în condiţii mult mai favorabile decât 
ale noastre. Avem un popor care merită să trăiască prezentul şi tot dreptul la 
un viitor luminos, pe măsura capacităţii lui creatoare. 

ANEXE 


Documente 


E E 


Din mila lui Dumnezeu, lo Radu Voevod a toată Țara Românească, 
fiul marelui şi preabunului şi bătrânului răposatului lo Leon Ştefan Voevod, 
dă domnia mea această poruncă a domniei mele slugilor domniei mele 
Radul logofătul şi cu frații lui Ivan şi Avraam, feciorii Stoicăi logofătul din 
Batieşti din judeţul Muscel şi Pădureţ şi cu feciorii lor câți Dumnezeu le va 
da ca să le fie lor vecini în sat în Batieşti din funia Roteanului toată partea 
Stanciului Băgăița, care cât se va alege, pentru că o au cumpărat tatăl lor, 
Stoica logofătul de la Stanciu Băgăița drept bani gata 1600 şi drept 2 oca de 
ceară. Care moşie au fost şi Stanciului Băgăița de cumpărătoare dela Oana 
lui Dragotă cu zapis de vânzare şi cu mărturii. 

ŞI iară să fie slujitor domniei mele Radul logofătul şi cu fraţii lui ocină 
în Bătieşti din funia Roteanului din delniţa lui lon Burtoiu, dela râu toată, din 
câmp, din pădure, din apă şi cu vaduri de moară, de peste tot hotarul care cât 
se va alege. Pentru că o au cumpărat tatăl lor Stoica logofătul dela Neaga 
Oloaga şi de la feciorii ei Manea şi Oprea şi Radu, feciorii lui lon Burtoiu, 
drept bani gata 1000 şi cu zapis de vânzare şi cu mărturii. Şi iar să fie slujitor 
domniei mele Radului logofăt şi cu fraţii lui ocină în Bătieşti şi toată partea 
Tomei feciorul Stancului Orbul, din câmpie, din pădure, din apă, de peste tot 
hotarul, care cât se va alege. Pentru că o au cumpărat de la Toma, feciorul 
Stanciului Orbul drept bani gata 6000. Şi dintre aceşti bani, fost au luat 
Stanciul, tatăl Tomei de la Stoica logofătul, bani 3000, iar bani 3000 i-au luat 
de la feciorii lui, ce scriu mai sus cu zapis de vânzare şi cu mărturii. 

Şi iară să fie Radului logofăt o livadă la Bătieşti decindea de râu, 
alături cu Burtoiu şi cu Manea şi dă cu capul la râu, şi în schimbul partea 
vispească toată. Pentru că o au dăruit Vladul la nunta lui, la masă, cu zapis şi 
cu mărturii. Şi iar să fie slugilor domniei mele Radu logofăt şi cu fraţii lui 
ocină în Batieşti din funia Răteanului din delniţa Malului, a patra parte peste 
tot şi din delniţa Radului Vlajog iar a patra parte de peste tot hotarul şi iar din 
partea Cupeşească a patra parte, însă fără delniță în sat din câmp, din pădure, 
din apă de peste tot hotarul oare cât se va alege. Pentru că s-a cumpărat de la 
Oprea, feciorul lui Cazan, drept bani gata, 25000 şi cu zapis de vânzare. 

ŞI iar să fie slugilor domniei mele Radu logofătul şi ca frații lui, 2 
răzoare de vie în dealul Izvoranilor pentru că le-au cumpărat de la Ion feciorul 

Balu, drept bani gata 1260 şi cu zapis de vânzare. Şi iar să fie slugilor 
domniei mele Radul logofăt şi cu frații lui ocină în Batieşti cu funia 
Răteanului care ocină o au fost tinul Nichifor delniță în sat din câmp din 
pădure, din apă, de peste tot hotarul oricât se va alege. Pentru că au fost 
cumpărat de la Sima, feciorul lui Stoian drept bani gata 1800 şi cu zapis de 
vânzare şi cu mărturii şi iar să fie slugilor domniei mele Radu logofăt şi cu 
fraţii lui o livadă la Bârzeşti care iaste alături cu livada lor la Uei[...] şi dă cu 
capul în baltă. Pentru că o au cumpărat de la Stoica, feciorul lui Şerban 
Otescu drept bani gata 200, cu zapis de vânzare şi cu mărturii. Şi iar să fie 
slugilor domniei mele Radu logofăt şi cu fraţii lui ocină Batieşti din funia 
Răteanului, partea Matei dată din câmp, din pădure, din apă şi cu vaduri de 
moară şi din răzutul (?) satului o are cât se va alege. Pentru că o au cumpărat 
de la Dragomir feciorul Staniei drept bani gata 180 şi cu zapis de vânzare şi 
cu mărturii. Şi iar să fie slugilor domniei mele Radului logofăt şi cu frații lui 
ocină în Băteşti toată partea lui Ianis feciorul lui Cazan şi a femei lui Despei. 
Pentru că o au cumpărat de la Ianis bărbatul Despei din partea lor jumătate 
drept ughi 5 (bani) gata iar după moartea lui lanis au vândut şi Despa ceva 
jumătate de parte a lor iar drept ughi 5 fac peste tot ughi 10 cu zapis şi cu 
multe mărturii. Şi iar să fie Radului logofătul şi fraţii lui o jumătate de delniță 
din dealul Izvoranilor din funia Piteşteanului, de peste tot hotarul orişicât se 
va alege. Pentru că o au cumpărat de la Radu Clucerul şi de la fraţii sau Ion, 
feciorii lui Matei logofăt din Pişcani drept bani gata ughi 47 care le au fost şi 
lor de cumpărătoare de la loan Băjica cu zapis de vânzare cu mărturii. 

ŞI iar să fie slugilor domniei mele Radului logofăt cu fraţii lui, ocină 
în sat în Căţeleşti în județul Teleormanului (s.n.) partea lui Şărban şi a 
Radului, însă stânjeni 160, stânjenul câte bani 40, fac ughi 32. Pentru că o 
au cumpărat de la Stan şi de la frate său Radu dărăbanţul şi de la Vlad cel 
Bătrân, şi Stoica şi Albul Gligore drept aceşti bani ce să scriu mai sus şi cu 
zapis de vânzare şi mărturii. Şi iar să fie Radului logofăt şi cu fraţii lui un 
rumân anume lon, feciorul Radului Cojocariul şi cu feciorii lui ce-i va da 
Dumnezeu şi cu toată partea lui de moşie din Băteşti precum au ţinut tatăl 
său, să aibă a împărți moşia în două cu Drăguş, fratele lui Ion. Pentru că sau 
vândut rumânu cu partea lui de moşie şi de bună voia lui, fără de vânzare şi 
fără nici o silă şi cei mai drept bani gata ughi 28 şi cu zapis de vânzare. 
[...] scrise cu zapis când a fost cursul anilor 7160/1652. 


Scris în Bucureşti în luna mai 8 zile vă leat 7173/1665.1% 


'55 DGAS, Mitropolia Țării Româneşti, pergament original, 93/43. 

= Dia 


1824 ian. 4. 


Io Grigorie Dumitru Ghica voevod şi domn al Ţării Româneşti. După 
arătarea ce ne face asupra pricinii dlui mare logofăt de Ţara de Jos, cu cale 
fund anaforaua aceasta orânduim pe sluga domniei mele [...] aprod bătrânesc 
să meargă la judeţul Teleorman şi prin marifetul şi ajutorul ispravnicilor 
judeţului să facă urmare întocmai. 


(pecetea domnească) 1824 ghenarie 4 
Vel logofăt 


Prea înălțate Doamne, 


După luminata porunca mării tale ce mi se dă la această jalbă a lui 
Marin din satul Căţeleşti din judeţul Teleorman făcând cercetare văzui la 
mâna sa anafora a dumnealor boierilor ispravnici dintr-acel judeţ scrisă de la 
10 ale lunii lui iulie cu leat 1823 coprinzătoare că s-au judecat acolo cu 
pârâtul Costandin Guma dintr-acel județ pentru cele ce arată într-această 
jalbă şi după cercetarea ce au făcut isprăvnicatul au apăsat pe jăluitor de 
cererile pârâtului şi au îndatorat pe pârât ca să-i împlinească jăluitorului 
câteva condeie care sunt arătate pă larg în numita anafora. Şi fundcă 
Jăluitorul nu s-au mulțumit căci n-au îndatorat pe pârât a-i plăti şi hrana ce 
au pierdut-o i-au sorocit ca după sfârşitul acelei luni să se afle amândouă 
părțile aici. De aceia găsesc cu cale să fie luminată porunca înălțimii tale cu 
mumbaşir să meargă la judeţul Teleorman şi prin marifetul dumnealor 
ispravnicilor judeţului, apucând pe pârât ori să îndeplinească dreptul 
Jăluitorului după coprinderea anaforalii isprăvniceşti, sau pricinuind că are 
împotrivă a răspunde să-l a ori pe însuşi sau vechil din parte-i plirecsurios 
(?) adeverinţă în scris supt iscălitura sa, încredinţată şi de isprăvnicat, să-i 
aducă la luminat divanul mării tale. 


(ss) Dumitrache Bibescu 1824 ghenarie 3.1 


15 DGAS, Condica Domnească, ds. 107, £. 137 v. 

Pricipatele Unite 
România şi Moldova 
Curtea Apelativă civilă secsia Il-a 
No. 92 


Oprea popa Ivan, preotu loan sin preotu Ivan şi Stanciu sin preotu 
Ivan, prin reclamaţia de la 12 aprilie anul corent, apelând hotărârea cu no.7 de 
la 8 fevruarie acelaşi an, pronunţată de Trib. Districtului Teleorman în 
procesul intentat de Dumitru Trunac, Radu sin popa Vlad şi Constandin sin 
Dumitru Trunacu contra apelanţilor pentru împărtăşirea ce cer a avea ni o sută 
de stânjeni de moştenire de la popa Ilie după spița rudenii lor cu pârâții din 
hotarul moşii Surduleşti - Besneşti, s-au sorocitu în judecată atât apelanții cât 
şi adversarii lor şi, după îndeplinirea procedurii viind astăzi la 24 august spre 
înfăţişare, apelanții prin procurator din parte-le loanu Matei, după 
plenipotentă procură legalizată de consilierul comunal al satului Tătărăşti, 
asistând şi lonu Purcan epitropul averii lui Ştefan loanu, care are acelaşi 
interes a sprijini cu apelanţii. lar Dl. George Atanasiu care este procuratorul 
plenipotenței după procura ce s-a văzut în dosarul Tribunalului] şi despre 
care se pomeneşte în practicalele hotărâri, nefiind nici însuşi următorul, nici 
DI. Mihalache Apostolescu, vechilul ce-l are orânduit prin procura legalizată 
de subprefectura Plăşii Teleorman sub no. 2747 la 7 iunie trecut. 

Curtea, în lipsa-i conform art. 251 din Regulament a intrat în cercetarea 
procesului, cetind apelația hotărârea Trib. Din Dispozitivul căreia s-a văzut că 
Tribunalul, pentru cuvântu că Radu sin popa Vlad şi Dumitrache Tronacu sin 
diaconu Toma sânt în aceiaşi linie de rudenie cu loan popa Ioniţă, Oprea 
Stanciu şi Ştefan loan către popa Ilie, moşul lor, hotărăşte să se împartă suta de 
stânjeni a moştenirii lui popa Ilie în trei părți legale dându-se moştenitorilor lui 
popa Ilie în trei părți legale dându-se moştenitorilor lui popa Ivan, Diaconu 
Toma şi popa Ivan o parte egală în raportu cu dreptu moştenirii părinților lor. 

După aceasta vechiulul apelanţilor dând înscris propunerile sale, în 
sprijinirea apelaţii, s-au citit şi s-au văzut că pe lângă cele exprimate la Trib. 
Adaogă că adversarilor printr-un înscris dat fratelui lor Ivan, fiul lui popa 
Ivan şi nepot de fiu al lui popa Ilie, ca să urmeze el judecata pentru 
scoaterea acelor 100 de stânjeni ce erau cotropiți de moşnenii rezaşi şi dânşi 
să nu aibă nici un amestec nici la câştig nici la pagubă sau la cheltuilile 
judecății, nu văd nici un cuvântu legal ca să mai poată acum pretende 
împărtăşire la acea sumă de stânjeni pe care fratele loru, cu grele cheltuili de 
judecată scoţându-i de la cotropitori i-a posedat până când l-a omorâtu şi de 

la moartea lui i-a posedat ei până în anul 1859, când adversarii lor au 
pornitu judecată fără să le fie atacată stăpânirea de către dânşii. 

ŞI fiind când a omorât pe fratele lor Ivan omurâtorii 1-au arsu toate 
hârtiile între care era şi acel înscris să roagă să li se îngădue dovedirea 
acestei împrejurări prin producerea de martori pe care poate să îi înfăţişeze 
judecății de li se va acorda un soroc şi înfățişându-şi o carte de alegere 
subsemnată de hotarnicu Depărăţeanu la 19 martie 1846, s-a văzut că 
hotarnicu alegând 100 stânjeni masă în trei trăsături din trupu moşii 
Surduleşti-Besneşti îi dă în stăpânire lui Ivan sin popa Ivan. 

Apoi luându-se în băgare de seamă şi hotărârea Trib. Şi că prin în 
întâiul consideratu să orbeşte de hotărârea acestei Curți cu nr. 72 din anul 
1840, s-a luat şi aceasta în băgare de seamă spre a li să vedea coprinderea, 
vrând Curtea a-şi forma convincția dacă suma de 100 stânjeni dându-se numai 
pe seama lui Ivan sin popa Ivan şi prin hotărâre s-a respinsu comoştenitorii săi 
de la dreptu împărtăşirii pe vre o bază legală. Şi din această hotărâre văzându- 
se că se face aluzie la o hotărâre pregătitoare din anul 1838 cu nr. 51 s-au luat 
şi aceia în băgare de seamă şi cu toate că prin cea dintâiu s-a văzut că se dă lui 
Ivan sin popa suta de stânjeni, după cum i s-a ales de hotarnicu, însă prin cea 
de a doa s-a văzutu că eczistă trecutu în practicalele hotărârii un înscrisu cu 
data de la anul 1837 mai 8 de împăciuirea urmată între mai mulți părtaşi 
moşneni surduleşti cu Iavn sin popa Ivan şi Dumitru sin diaconu Dima ce se 
trage din popa Ilie tată lui Ivan şi al diaconului Dima, prin care, spre 
precurmarea prigonirii s-au împăciuit ca din stânjeni ce vor rămânea buni şi 
drepți după doă cărți de hotărnicie, dându-se celor ce se subînsemnează în 
învoire cumpărătorile după zapisele datate mai în urma acelor cărți de 
hotărnicie, prisosul ce va rămânea să-l împartă pe sin doă şi celelalte. 


În numele mării sale Domnitorului Principatelor Unite 
Curtea 


Văzând că motivul în virtutea căruia apelanţii voesc a respinge dreptu 
de împărtăşire în acea sută de stânjeni a adversarilor lor după spița rudenii ce au 
aceia cu apelanții către popa Ilie, de la care s-au coborât acei stânjeni, este că 
adversarii ar fi cedat un asemenea dreptu prin înscrisu către Ivan sin popa Ivanu 
neprimind să mai ia nicio împărtăşire în vre un cursu de judecată nici la câştig 
nici la pagubă sau cheltuieli de judecată. Văzând că cererea lor ca cu martori să 
dovedească ecsistența unei asemenea condiții după acest înscrisu, o motivează 
pe cuvântul că înscrisu s-au arsu de omurâtorii lui Ivan sin popa Ivan. 

Considerând că în cazul unei asemenea împrejurări, în lipsa 
adversarilor, reclamațiilor deşi ar fi pututu cererea pentru aducerea martorilor 
propuşi dar din hotărârea cu nr. 51 din anul 1838 a acestei Curți, văzându-se 

că moşnenii Surduleşti şi Beşneşti, prin împăciuirea făcută cu Ivan sin popa 
Ivan, pentru dreptu acestuia de împărtăşire în hotarele cu asemenea numiri, 
prin representația drepturilor lui popa Ilie, moşul său, a făcut o asemenea 
împăciuire în precurmarea prigonirii de odată şi cu Dumitru sin Diaconu 
Dima, cu care în unire începuse procesu de la întâia instanță şi care vine astăzi 
împreună cu ceilalți a face pretenţie de împărtăşire din acea sută de stânjeni ca 
să posedă de moştenitorii lui Ivan sin popa Ivan şi frații săi, să constată cu 
neîngăduire că înscrisu de natura celui propusu n-a putut să fie niciodată dat 
către Ivan sin popa Ivan pentru că după cum să desluşeşte împrejurările de 
către apelanți cedarea unui dreptu spre a evita cheltuielile judecății nu se 
poate face decâtu când dobândirea lui prin judecată este îndoioasă şi nesigură, 
iar nu şi când dreptul se află pronunţat în favoarea celui ce-l ce dă ori printr-o 
hotărâre sau prin o învoială desăvârşită precum este cazul de faţă. 

Considerând că în fața unor asemenea împrejurări Curtea îşi are 
convicția făcută cum că un asemenea înscris nici a eczistatu, nici a putut eczista. 
De aceia, pe temeiul precitatelor motive, pe de o parte găseşte că nu poate fi 
legală cererea de aducere de martori, iar pe de alta, văzând că reclamanții au 
dreptul de împărțăşire de o potrivă cu apelanții din suma de stânjeni una sută, 
conform literii V şi H de sub art. 17 cap 3 partea IV din condica civilă, Curtea 
se uneşte în prințipu cu hotărârea judecătorii de Teleorman de sub nr. 7 din anul 
corentu şi hotărăşte a se face urmare întocmai: 

Taxa rămâne în povara apelanților, iar mulțumindu-se vre o parte, 
poate să dea apelație la domn prin onor Minister al justiţiei în soroc de o 
lună de la primirea hotărârii, având cei judecaţi în lipsă şi dreptul de opoziție 
în termen de opt zile slobode şi aruncând dovadă de pricinile ce le-a 
înpiedicat venirea să poată dobândi reînfăţişare. 

1860 august 24 
Dos. no. 77/1860 
Preşedinte: E. Schinea 
C.C. Manoil 
G. Lehliu 
C. Cocorăscu 
Ant. Mavrus 
Capel canțilerii: Z. Urlăţeanu 


Curtea de Casaţie cu adresa no. 491 din 24 ian. 1867, face cunoscut 
Curţii de Apel sec. II că recursul făcut împotriva deciziei no. 92/1860. 


15 DGAS, Curtea Apelativă, secția a II-a, ds. 41/1860. 

1669 (7178) nov. 14. 


Adică eu Tudoria paharnicul dimpreună cu frate-miu Popa postelnic, 
feciorii lui Arvat spătarul, scrim şi mărturisim cu acest al nostru zapis ca să 
fie de bună credință, la mâna dumnealui vărului nostru Radu vătaf de aprozi, 
feciorul lui Tudor sluger din Izvor, cum să se ştie că i-am vândut noi toată 
partea noastră de moşie, care se chiamă Siliştea din judeţul Teleorman, din 
câmp, din pădure, din apă, din siliştea satului şi de peste tot hotarul. Oare 
cât se va alege din hotar până în hotar, însă stânjeni 1800, stânjenul câte 
23 bani, fac ughi 207. Şi această moşie care este mai sus scrisă i-am vândut- 
o dumnealui stearpă fără de rumâni, şi i-am vândut-o noi de a noastră 
bunăvoie, fără nici o silă, pentru că fiindu-ne sângele i s-au căzut să o 
cumpere dumnealui decât alți străini. Şi am luat toţi bani gata în mâinile 
noastre. Şi am vândut dumnealui să-i fie moşie ohabnică în veci dumnealui 
şi coconilor dumnealui, nepoților, strănepoţilor dumnealui. lar să va avea 
această moşie vreo gâlceavă pân s-a tragem noi. Şi când am făcut această 
tocmeală i-am vândut această moşie, întâmplatus-au şi boiar mărturie, care 
vor pune peceţile şi iscăliturile mai jos. Şi pentru mai adevărată credinţă, noi 
încă ne-am pus pecețile şi iscăliturile mai Jos, ca să se crează. 


Şi-am scris eu Luca logofăt Rătescul. 
Scris noiembrie 14 zile. Leat 7178 (1669) 
Eu Tudor paharnicul feciorul lui Arvat spătar. 
Papa feciorul lui Arvat. 

Ivaşco mare comis, mărturie. 

Mihai mare postelnic. 

Vâlcul mare sluger, mărturie. 

Rizea vistirnic, mărturie. 

G[...], mare agă, mărturie. 

Mihai sluger, mărturie. 

Tudor paharnic Greceanul. 

Vintilă, mare vistier, mărturie.!"% 


'5 DGAS, Mănăstirea Glavacioc, document original XII/1. 

1691 (7199) iun 15 


Adică eu Radul comis Ştirbei împreună cu jupâneasa mea Neacşa şi 
cu feciorii mei Radul postelnic i Constantin mare comis i Serban slujer i 
Matei i Tudor, dat-am zapisul nostru ca să fie de bunăcredință la mâna 
părintelui egumenului Ştefan de la sfânta mănăstire Glavaciogul şi la toți 
părinţii călugări cât se află lăcuitori în sfânta mănăstire Glavaciogul, cum să 
se ştie că întâmplându-se de s-au petrecut fii-mea Pracsiia, îngropatu-i-s-au 
oasele la sfânta mănăstire Glavaciogul, şi dându-i-eu satul Siliştea din 
judeţul Teleorman zestre când au fost la petrecania ei fost-au lăsat cu 
blestem ca să se dea acest sat al ei Siliştea la sfânta mănăstire Glavaciogul, 
unde se odihnesc oasele ei, ca să fie pentru pomenirea sufletului ei şi pentru 
pomenirea sufletelor noastre, însă moşie stearpă fără de rumâni. Şi-au lăsat 
şi oasele care sunt făcute acolo la satul ei Siliştea, zicând că sunt făcute cu 
soții ei şi cu oamenii €i care moşie ne iastă şi nouă de cumpărătoare de la 
vărul meu Tudor I. Popa, feciorii lui Arvat spătarul, unchiul meu, însă 
stânjeni 1800. Deci şi noi după cuvântul ei lăsându-o la sfânta mănăstire, am 
dat şi noi acest sat la sfânta mănăstire ca să ție şi să stăpânească cu bună 
pace, în veci fără nicio bântuială pentru că acest sat l-am cumpărat cu bani 
gata fără de nicio gâlceavă. Şi l-am dat cu toată voia noastră ca să fie pentru 
pomenirea sufletului ei şi pentru pomenirea sufletelor noastre. Numai şi 
părintele egumenului să aibă a face un schit acolo, la acest sat, la Silişte, în 
curte cu cheltuiala sfintei mănăstiri Glavaciogul şi cu cheltuiala noastră, 
împreună pentru că ea au lăsat cu blestem ca să se facă acest schit în curte 
înaintea caselor lui. Şi pentru mai adevărată credință ne-am pus peceţiile şi 
iscăliturile mai Jos, ca să se crează. Şi-am scris eu Tudorie, fiul lui Tudor 
logofăt Olănescul. 


Iunie 15 zile, văleat 7199. 


Eu Radu comis Ştirbei. Neacşa comişoaia. Radul postelnic fiul lui 
Radu comis Ştirbei. Constantin mare comis, fiul lui Radu comis. Matei, fiul 
Radului comis, Știrbei. Tudor fiul lui Radu comis Ştirbei. Cernica, Ştirbei, 
mare comis, mărturie.!%% 


'% DGAS, Mănăstirea Glavacioc, document original XII. 

1721 (7228) mai 10 


Noi 12 boiari care sântem luaţi de Sfinția sa părintele egumen de la 
Glavaciog şi dă Pătraşcu postelnic Bălăceanu ca să venim să hotărâm moşia 
ce se chiamă de la Siliştea. Deci noi văzând în munca măriei sale şi cu sluga 
măriei sale, al doilea portar, deci noi ne-am adunat cu toţii la această moşie 
ce s-au zis mai sus. Şi şi-au scos părintele un zapis de cumpărătoare de la 
Radu comis Ştirbei însă de când am fost vătaf de aprozi, dă stânjeni 1800 şi 
a-u scos şi dania jupânesei Pracsii iarăşi dă 1800 dă stânjeni, care s-au fost 
dat de zestre de la părinţii ei şi s-au închinat la sfânta mănăstire Glavacioc 
unde s-au îngropat. Şi aşa mărturiseşte în dania ei cum, ca să se facă şi 
schitul în curte, la casele ei. Deci noi, am cerut şi scrisorile ale lui Pătraşcu 
postelnic, dumnealui nu ne-au dat nicio scrisoare, nici de cumpărătoare, nici 
de moştenire. Noi am mers dinpreună cu părintele egumen şi cu Pătraşcu 
postelnic de am tras moşia pân mijloc pe lângă case, din hotarul 
Baldovineştilor până în hotarul Tinii de Jos şi am găsit stânjeni 1500. Deci 
noi văzând că nescoţând postelnic Pătraşcu nici un zapis, noi am dat să 
stăpânească sfânta mănăstire Glavacioc cu bună pace, din hotar până în 
hotar, căci au mărturisit şi preotul din sat cum că este moşia sfintei 
mănăstiri, dinpreună cu alți oameni mai bătrâni, care au ştiut. lar scoțând 
Pătraşcu mişcare zapisă mai vechi de către ale sfintei sale părintele egumen, 
chir Micodim şi va stăpâni şi dumnealui până când va ajunge partea lui. Şi 
nevăzând nici un zapis al lui, n-am pus pietre şi am lăsat-o precum au fost 
hotarul cel vechi. Pentru aceasta am dat scrisoarea noastră la mâna sfinției 
sale părintele egumen ca să stăpânească moşia în bună pace de către 
Pătraşcu postelnic, nescoţând nici un zapis. 


Mai 10 zile, leat 7229. 


Mihai căpitan Prejbeanul. Popa Neagoe din Ciocăneşti. A[...], fiul lui 
Stanciu Mârzac. Popa Bratul sin Brătian. Papa căpitan de slujitori din 
Ungheni. Vladul stegarul Mozăceni. Popa Constantin din Ulieşti. Iane din 
Ciocăneşti. Paraschiva stegar Eu Tudorie pârcălab. Ivan Tătescul. Stan 
iuzbaşa de roată.!% 


'% DGAS, Mănăstirea Glavacioc, copie XII/3. 

1745 (7253) apr. 28. 


Carte din poiană între loniță postelnicul Bălăceanu şi Ioanichie 
egumenul, Glavaciogului pentru moşia Siliştea. 


Adică eu Ioniţă postelnic Bălăceanu, fiul lui Pătraşcu logofătul 
Bălăceanul, dat-am a mea scrisoare la mâna sfinției sale părintelui 
arhimandritului chir loana, egumenul sfintei mănăstiri Glavaciog cum să se 
ştie ca având noi pricină cu sfinția sa pentru moşia Siliştea, înaintea 
dumnealor veliților boieri aşa ne-au hotărât dumnealor ca să venim la moşia 
Siliştea şi viind împreună cu sfinția sa am tras moşia prin trei locuri după 
obiceie şi i-au luat întâi cu din hotarul Tinii în jos până din josul satului în 
groapa ce s-au făcut semn şi într-un păr ce s-au văruit şi la capătul dinspre 
răsărit în matca Teleormanului şi despre apus până unde se loveşte în cap cu 
moşia Găguleasca, stânjeni 500, însă la câte trele râurile, câte stânjeni 500, 
făcându-se masă peste tot. Şi cealaltă moşie ce au rămas în jos, până în 
hotarul moşiei Baldovineştilor a sfintei mănăstiri Comani a rămas sfintei 
mănăstiri Glavacioc. Ci de acum înainte bună pace să avem unul de către 
altul şi să stăpânească pe semnele ce s-au făcut. Şi când s-au făcut acest 
aşezământ au fost alți boieri mărturie, care se vor iscăli mai jos. Şi pentru 
credinţă ne-am iscălit mai Jos, ca să se crează. 


Aprilie 28 Leat 7253. 


loan Bălăceanu postelnic. 

Drăghici logofăt din Ruşi (de Vede), martor. 
Cristian comis Pribean, martor. 

Cârstea logofăt din Drăgăneşti, martor. 
Preda Prejbeanu, martor. 


Această copie fiind scrisă întocmai după cum a semnat acest act în 
condica mănăstirii ce s-au dat de guvern, precum m-am încredinţat prin a 
însumi protocolire să adeverează de supt cârmuirea plăşii Glavaciocului din 
judeţul Vlaşca. 


Supteârmuitor, D. Popescu.!*! 


11 DGAS, Mănăstirea Glavacioc, copie XII/4, nr.2. 

Harta 1. Harta regiunii Surduleşti. 

Harta 2. Harta Căţeleştiului (adaptare după Harta Austriacă din 1790-1791). 

Harta 4. Satul Surduleşti în 1950. 

Harta 5. Islazul satului Surduleşti în 1950. 

Harta 6. Proprietari de pământ la Surduleşti, 1944. 

Foto 1. Apa pârâului Burdea revărsată (aprilie 1954). 


Foto 2. Se retrag apele (1950). 

Foto 3. Pod făcut de germani, în 1941, peste Burdea, la pădurea Drăgoci 
(1942). 


Foto 4. Fântâna din Izlaz, lângă podul de peste Burdea. 

Foto 5. La săpături, eu (loan Spiru, în stânga - ned.) şi învățătorul 
I. Tomescu, în spatele copiilor. 


Foto 6. Obiecte descoperite la „Măgura din Izlaz”, la sondajul din 1948. 

Foto 7. La treierat cu batoza şi tractorul. Eu (loan Spiru - n.ed.), cu snopul, 
preotul Ilie din Miroşi şi mama Ilinca cu băiatul meu (viitorul inginer CFR, 
Aurel Spiru). 


Foto 8. La treierat cu batoza şi tractorul, cu copii mei, mici (1951). 

Foto 9. La arat cu patru vite, lângă pădurea Drăgoci. 


Foto 10. La seceră, pe lotul bisericii. Soţia (Lucia Spiru - n.ed.) cu pălărie 
mare; Aurel Spiru, copil, cu pălărie. 

Foto 12. Casa lui Ivan Arghir Ştefan, cu mama Rada, nora Stanca şi doi 
dintre nepoți (strănepoţii lui Ivan sin popa Ivan). 

Foto 13. Casa lui Marin Giuganu. Constantin Giuganu, cârciumarul, 
Dumitru Popescu, cu haina cu guler şi neamuri. Imbrăcăminte de zi de zi. 


Foto 14. Îmbrăcăminte de femei bătrâne. 


172 loan Spiru 


Foto 16. La biserică, duminica, în costume locale (biserica veche, iarna 1941). 

Foto 18. Căluşarii din sat. Jos, „Mutul” cu mască. 

Foto 19. Nunta: naşii, mirele, mireasa, bradul (1949). 


Foto 20. Naşii şi însurăţeii, mai în etate (1950). 

Foto 21. Nunta, acasă. Doamna Alexandrina Popescu, fosta directoare a 
şcolii, lângă naşă. 


Foto 22. Femei cu prunci la 40 de zile, venind de la biserică. 

Foto 23. La hram, femei cu oale pe cap. 


Foto 24. Pomană la biserică (1950). 

Foto 26. În cimitir, cu oale de împărţit, de Sâmbăta Morților (1948). 

Foto 28. Biserica din Surduleşti înainte de renovare (1940). 

Foto 29. Biserica şi materiale pentru reparaţie. 


Foto 30. Renovarea bisericii (1943). 

Foto 31. Troiţa Eroilor, făcută de căpitan în rezervă Jean Iliescu. Soţia 
(Lucia Spiru - n.ed.) cu copii Aurel şi Sonia Spiru. În spate, casa parohială 
(arna 1944). 


Foto 32. Fântâna de la şcoală. 

Foto 34. Halta CFR Surduleşti. 

